REGULAMENTUL (UE) NR. 1303/2013 din 17 decembrie 2013 de stabilire a unor dispoziţii comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală şi Fondul european pentru pescuit şi afaceri maritime, precum şi de stabilire a unor dispoziţii generale privind Fondul european de dezvoltare regională, Fondul social european, Fondul de coeziune şi Fondul european pentru pescuit şi afaceri maritime şi de abrogare a Regulamentului (CE) nr. 1083/2006 al Consiliului

(la data 11-nov-2015 actul a fost completat de Regulamentul 1970/08-iul-2015 )

[image: image2.png]

(la data 11-iun-2015 actul a fost in legatura cu Hotarirea 399/2015 )

(la data 07-ian-2015 actul a fost in legatura cu Hotarirea 1183/2014 )

(la data 24-nov-2014 actul a fost in legatura cu Decizia 2014/825/UE/20-nov-2014 )

(la data 19-sep-2014 actul a fost in legatura cu Hotarirea 799/2014 )

(la data 18-aug-2014 reglementat de Regulamentul 821/28-iul-2014 )

(la data 03-aug-2014 a se vedea referinte de aplicare din Regulamentul 808/17-iul-2014 )

(la data 17-iul-2014 a se vedea referinte de aplicare din Regulamentul 771/14-iul-2014 )

(la data 14-mai-2014 actul a fost in legatura cu Regulamentul 481/04-mar-2014 )

(la data 14-mai-2014 actul a fost completat de Regulamentul 480/03-mar-2014 )

(la data 01-ian-2014 reglementat de Regulamentul 508/15-mai-2014 )

(la data 01-ian-2014 actul a fost in legatura cu Regulamentul 447/02-mai-2014 )

(la data 21-dec-2013 a se vedea referinte de aplicare din Regulamentul 1301/17-dec-2013 )

(la data 21-dec-2013 a se vedea referinte de aplicare din Regulamentul 1300/17-dec-2013 )

(la data 21-dec-2013 reglementat de Regulamentul 1299/17-dec-2013 )

PARLAMENTUL EUROPEAN ŞI CONSILIUL UNIUNII EUROPENE,
având în vedere Tratatul privind funcţionarea Uniunii Europene, în special articolul 177,

având în vedere propunerea Comisiei Europene,

după transmiterea proiectului de act legislativ către parlamentele naţionale,

având în vedere avizele Comitetului Economic şi Social European (1),

(1)JO C 191, 29.6.2012, p. 30, JO C 44, 15.2.2013, p. 76 şi JO C 271, 19.9.2013, p. 101.

având în vedere avizele Comitetului Regiunilor (2),

(2)JO C 225, 27.7.2012, p. 58 şi JO C 17, 19.1.2013, p. 56.

având în vedere avizele Curţii de Conturi (3),

(3)JO C 47, 17.2.2011, p. 1, JO C 13, 16.1.2013, p. 1 şi JO C 267, 17.9.2013, p. 1.

hotărând în conformitate cu procedura legislativă ordinară,

întrucât:

(1)Articolul 174 din Tratatul privind funcţionarea Uniunii Europene (TFUE) prevede că, în vederea consolidării coeziunii economice, sociale şi teritoriale, Uniunea urmăreşte reducerea decalajelor dintre nivelurile de dezvoltare a diferitelor regiuni şi a rămânerii în urmă a regiunilor sau insulelor defavorizate, precum şi că se acordă o atenţie deosebită zonelor rurale, zonelor afectate de tranziţia industrială, şi regiunilor afectate de un handicap natural şi demografic grav şi permanent. Articolul 175 din TFUE prevede că Uniunea trebuie să susţină realizarea acestor obiective prin acţiunea pe care o întreprinde prin intermediul Fondului European de Orientare şi Garantare Agricolă, secţiunea "Orientare", al Fondului social european, al Fondului european de dezvoltare regională, al Băncii Europene de Investiţii şi al altor instrumente.

(2)Pentru a îmbunătăţi coordonarea şi a armoniza implementarea fondurilor care furnizează contribuţii în temeiul politicii de coeziune, şi anume Fondul european de dezvoltare regională (FEDR), Fondul social european (FSE) şi Fondul de coeziune, cu implementarea fondului pentru dezvoltarea rurală, şi anume Fondul european agricol pentru dezvoltare rurală (FEADR), şi cu cea a fondului pentru sectorul maritim şi al pescuitului, şi anume măsurile finanţate în cadrul gestiunii partajate prevăzută în Fondul european pentru pescuit şi afaceri maritime (FEPAM), ar trebui să fie stabilite dispoziţii comune pentru toate aceste fonduri (denumite în continuare "fondurile structurale şi de investiţii europene - fondurile ESI"). În plus, prezentul regulament conţine dispoziţii generale care se aplică pentru FEDR, FSE şi Fondul de coeziune, dar nu se aplică FEADR şi FEPAM, precum şi dispoziţii generale aplicabile pentru FEDR, FSE, Fondul de coeziune şi FEPAM, dar care nu se aplică pentru FEADR. Având în vedere particularităţile fiecărui fond ESI, este necesar ca norme specifice aplicabile fiecărui fond ESI şi obiectivului de cooperare teritorială europeană în cadrul FEDR să fie specificate în regulamente separate.

(3)În conformitate cu concluziile Consiliului European din 17 iunie 2010, în cadrul căruia a fost adoptată Strategia Uniunii pentru o creştere inteligentă, durabilă şi favorabilă incluziunii, este necesar ca Uniunea şi statele membre să realizeze o creştere inteligentă, durabilă şi favorabilă incluziunii, promovând în acelaşi timp dezvoltarea armonioasă a Uniunii şi reducerea decalajelor regionale. Fondurile ESI ar trebui să joace un rol important în realizarea obiectivelor Strategiei Uniunii pentru o creştere inteligentă, durabilă şi favorabilă incluziunii.

(4)În ceea ce priveşte politica agricolă comună (PAC), s-a obţinut deja o sinergie semnificativă prin armonizarea şi alinierea normelor privind gestiunea şi controlul pentru primul pilon (Fondul European de Garantare Agricolă - FEGA) şi pentru al doilea pilon (FEADR) al PAC. Prin urmare, este necesar să se menţină legătura puternică dintre FEGA şi FEADR şi să se păstreze structurile deja existente în statele membre.

(5)Regiunile ultraperiferice ar trebui să beneficieze de măsuri specifice şi de o finanţare suplimentară pentru a se compensa situaţia lor structurală, socială şi economică, împreună cu handicapurile provocate de factorii menţionaţi la articolul 349 din TFUE.

(6)Regiunile nordice slab populate ar trebui să beneficieze de măsuri specifice şi de o finanţare suplimentară pentru a compensa situaţia lor puternic defavorabilă, inclusiv din punct de vedere natural sau demografic, menţionată la articolul 2 din Protocolul nr. 6 la Actul de aderare din 1994.

(7)Pentru a asigura interpretarea corectă şi coerentă a dispoziţiilor şi pentru a contribui la securitatea juridică pentru statele membre şi a beneficiari, este necesară definirea anumitor termeni care sunt utilizaţi în prezentul regulament.

(8)Atunci când se stabileşte un termen pentru adoptarea sau modificarea de către Comisie a unei decizii, în conformitate cu prezentul regulament, termenul pentru adoptarea sau modificarea unei astfel de decizii nu ar trebui să includă perioada care începe la data la care Comisia şi-a transmis observaţiile către statul membru şi care durează până când statul membru răspunde la observaţiile respective.

(9)Prezentul regulament este organizat în cinci părţi: prima parte stabileşte obiectul şi definiţiile, a doua parte conţine normele aplicabile tuturor fondurilor ESI, a treia parte include dispoziţii care se aplică numai FEDR, FSE şi Fondul de coeziune (denumite în continuare "fondurile"), a patra parte conţine dispoziţii aplicabile doar fondurilor şi FEPAM, iar a cincea include dispoziţiile finale. Pentru a asigura consecvenţa în interpretare între diversele părţi ale prezentului regulament şi între prezentul regulament şi regulamentele specifice fondurilor, este important să se precizeze clar relaţiile dintre ele. În plus, anumite norme specifice stabilite în regulamentele specifice fondurilor pot fi complementare dispoziţiilor din prezentul regulament, dar ar trebui sa deroge de la dispoziţiile corespunzătoare din prezentul regulament doar dacă derogarea în cauză este prevăzută în mod expres în prezentul regulament.


(10)În temeiul articolului 317 din TFUE şi în contextul gestiunii partajate, ar trebui stabilite condiţii care să permită Comisiei să îşi exercite competenţele de executare a bugetului Uniunii şi să se precizeze responsabilităţile legate de cooperarea cu statele membre. Aplicarea acestor condiţii ar putea să permită Comisiei să se asigure că fondurile ESI sunt utilizate de către statele membre în mod legal şi constant şi în conformitate cu principiul bunei gestiuni financiare, în sensul Regulamentului (UE, Euratom) nr. 966/2012 al Parlamentului European şi al Consiliului (1) ("Regulamentul financiar"). Statele membre, la nivelul teritorial corespunzător, în conformitate cu cadrul lor instituţional, juridic şi financiar şi organismele desemnate de ele în acest sens ar trebui să fie responsabile pentru pregătirea şi implementarea programelor. Aceste condiţii ar trebui, de asemenea, să garanteze că se acordă atenţie necesităţii de a asigura complementaritatea şi coerenţa intervenţiei relevante a Uniunii, de a respecta principiul proporţionalităţii şi de a lua în considerare scopul general de a reduce sarcina administrativă.

(1)Regulamentul (UE, Euratom) nr. 966/2012 al Parlamentului European şi al Consiliului din 25 octombrie 2012 privind normele financiare aplicabile bugetului general al Uniunii şi de abrogare a Regulamentului (CE, Euratom) Nr. 1605/2002 al Consiliului (JO L 298, 26.10.2012, p. 1).


(11)Pentru acordul de parteneriat şi, respectiv, pentru fiecare program, fiecare stat membru ar trebui să organizeze un parteneriat cu reprezentanţii autorităţilor regionale, locale, urbane competente şi ai altor autorităţi publice, cu partenerii economici şi sociali şi cu alte organisme relevante care reprezintă societatea civilă, inclusiv partenerii în domeniul protecţiei mediului, organizaţiile neguvernamentale şi organismele responsabile pentru promovarea incluziunii sociale, a egalităţii între femei şi bărbaţi şi a nediscriminării, inclusiv, după caz, cu "organizaţii-umbrelă" ale acestor autorităţi şi organisme. Scopul acestor parteneriate este asigurarea respectării principiului guvernanţei pe mai multe niveluri şi a principiilor subsidiarităţii şi proporţionalităţii şi a caracteristicilor specifice diferitelor cadre instituţionale şi legale ale statelor membre, precum şi asigurarea asumării intervenţiilor programate de către părţile interesate şi valorificarea experienţei şi know-how-ului actorilor relevanţi. Statele membre ar trebui să identifice cei mai relevanţi parteneri reprezentativi. Printre aceştia ar trebui să se numere instituţiile, organizaţiile şi grupurile care au capacitatea de a influenţa pregătirea sau care ar putea fi afectate de pregătirea şi implementarea programelor. În acest context, statele membre ar trebui, de asemenea, să aibă posibilitatea de a identifica, după caz, ca parteneri relevanţi, "organizaţii-umbrelă" care sunt asociaţii, federaţii sau confederaţii ale unor autorităţi regionale, locale şi urbane relevante sau alte organisme, în conformitate cu dreptul şi practicile naţionale aplicabile.

Comisia ar trebui împuternicită să adopte un act delegat care să prevadă un cod european de conduită privind parteneriatul pentru a sprijini şi facilita organizarea, de către statele membre, a parteneriatului, în scopul de a garanta implicarea partenerilor relevanţi în pregătirea, implementarea, monitorizarea şi evaluarea acordurilor de parteneriat şi a programelor, în mod consecvent. Acest act delegat adoptat nu ar trebui interpretat, în nicio situaţie şi în niciun fel, astfel încât să producă un efect retroactiv şi nici nu ar trebui să constituie baza pentru stabilirea unor nereguli care să conducă la corecţii financiare. Actul delegat adoptat nu ar trebui să prevadă o data de aplicare anterioara datei adoptării sale. Actul delegat adoptat ar trebui să permită statelor membre să decidă care sunt modalităţile detaliate cele mai adecvate pentru implementarea parteneriatului în conformitate cu cadrul lor juridic şi instituţional, precum şi cu competenţele lor naţionale şi regionale, cu condiţia ca obiectivele acestuia, astfel cum sunt prevăzute în prezentul regulament, să fie îndeplinite.

(12)Activităţile fondurilor ESI şi operaţiunile pe care acestea le sprijină ar trebui să fie conforme cu dreptul Uniunii aplicabil şi cu dreptul naţional aferent care pune în aplicare în mod direct sau indirect prezentul regulament şi normele specifice fondurilor.

(13)În contextul efortului său de mărire a coeziunii economice, teritoriale şi sociale, Uniunea ar trebui, în toate etapele de implementare a fondurilor ESI, să urmărească eliminarea inegalităţilor şi promovarea egalităţii dintre femei şi bărbaţi, integrarea aspectelor legate de gen şi combaterea discriminării pe criterii de sex, origine etnică sau rasială, religie sau credinţă, handicap, vârstă sau orientare sexuală, în conformitate cu articolul 2 din Tratatul privind Uniunea Europeană (TUE), articolul 10 din TFUE şi articolul 21 din Carta drepturilor fundamentale a Uniunii Europene, ţinând seama în special de accesibilitatea pentru persoanele cu handicap, precum şi articolul 5 alineatul (2) din Carta drepturilor fundamentale care prevede că nimeni nu poate fi constrâns să efectueze o muncă forţată sau obligatorie.

(14)Obiectivele fondurilor ESI ar trebui să fie urmărite în cadrul dezvoltării durabile şi al promovării de către Uniune a obiectivului de conservare, protecţie şi îmbunătăţire a calităţii mediului, în conformitate cu articolul 11 şi cu articolul 191 alineatul (1) din TFUE, având în vedere principiul "poluatorul plăteşte". În acest scop, statele membre ar trebui să furnizeze informaţii cu privire la sprijinul acordat obiectivelor legate de schimbările climatice, în conformitate cu intenţia de a aloca cel puţin 20 % din bugetul Uniunii acestor obiective, utilizând o metodologie bazată pe categoriile de intervenţie, domeniile de interes sau pe măsuri adoptate de Comisie prin intermediul unui act de punere în aplicare care să reflecte principiul proporţionalităţii.

(15)Pentru a contribui la strategia Uniunii pentru o creştere inteligentă, durabilă şi favorabilă incluziunii şi la misiunile specifice fondului în temeiul obiectivelor bazate pe tratate, inclusiv coeziunea economică, socială şi teritorială, fondurile ESI ar trebui să îşi direcţioneze sprijinul către un număr limitat de obiective tematice comune. Domeniul de aplicare precis al fondurilor ESI ar trebui stabilit în norme specifice fondurilor. Ar trebui să fie posibilă limitarea domeniului de aplicare numai la unele dintre obiectivele tematice definite în prezentul regulament

(16)Pentru a optimiza contribuţia din partea fondurilor ESI şi pentru a elabora principii directoare strategice care să faciliteze procesul de programare la nivelul statelor membre şi la nivel regional, ar trebui să fie instituit un cadru strategic comun ("CSC"). CSC ar trebui să faciliteze coordonarea sectorială şi teritorială a intervenţiei Uniunii în temeiul fondurilor ESI şi coordonarea cu celelalte politici şi instrumente relevante ale Uniunii, în concordanţă cu ţintele şi obiectivele strategiei Uniunii pentru o creştere inteligentă, durabilă şi favorabilă incluziunii, ţinând seama de provocările teritoriale cheie ale diferitelor tipuri de teritorii.

(17)CSC ar trebui să stabilească modul în care fondurile ESI vor contribui la strategia Uniunii pentru o creştere inteligentă, durabilă şi favorabilă incluziunii, la măsurile de promovare a utilizării integrate a fondurilor ESI, la măsurile de coordonarea între fondurile ESI şi alte politici şi instrumente relevante ale Uniunii, la principiile orizontale şi la obiectivele politice transversale pentru implementarea fondurilor ESI, la măsurile pentru abordarea provocărilor teritoriale cheie şi domeniile de interes pentru, activităţile de cooperare din cadrul fondurilor ESI.

(18)Statele membre şi regiunile se confruntă tot mai des cu provocări legate de impactul globalizării, de preocupările din domeniul mediului şi al energiei, de îmbătrânirea populaţiei şi schimbările demografice, de transformările tehnologice şi cerinţele în materie de inovare, precum şi de inegalităţile sociale. Din cauza caracterului complex şi corelat al acestor provocări, fondurile ESI ar trebui să sprijine soluţii integrate, multisectoriale şi multidimensionale. În acest context şi pentru a spori eficacitatea şi eficienţa politicilor, ar trebui să fie posibilă combinarea fondurilor ESI în pachete integrate adaptate pentru a răspunde nevoilor teritoriale specifice.

(19)Se aşteaptă ca scăderea populaţiei active, combinată cu creşterea proporţiei de pensionari, precum şi problemele asociate cu dispersia populaţiei să continue să exercite presiuni, printre altele asupra structurilor educaţionale şi de asistenţă socială ale statelor membre şi, prin urmare, asupra competitivităţii economice a Uniunii. Adaptarea la astfel de schimbări demografice constituie una dintre provocările esenţiale cu care se vor confrunta statele membre şi regiunile în următorii ani şi, ca atare, ar trebui să se acorde o atenţie deosebit de mare regiunilor celor mai afectate de schimbările demografice.

(20)Pe baza CSC, fiecare stat membru ar trebui să pregătească, în cooperare cu partenerii săi şi în dialog cu Comisia, un acord de parteneriat. Acordul de parteneriat ar trebui să transpună elementele prevăzute de CSC în contextul naţional şi să prevadă angajamente ferme privind îndeplinirea obiectivelor Uniunii prin programarea fondurilor ESI. Acordul de parteneriat ar trebui să prevadă dispoziţii pentru a asigura alinierea cu Strategia Uniunii pentru o creştere inteligentă, durabilă şi favorabilă incluziunii, precum şi cu misiunile specifice fondurilor în conformitate cu obiectivele lor bazate pe tratate, dispoziţii pentru a asigura o implementare eficace şi eficientă a fondurilor ESI şi dispoziţii privind aplicarea principiului parteneriatului şi a unei abordări integrate a dezvoltării teritoriale. Ar trebui să se facă o distincţie între elementele esenţiale ale acordului de parteneriat care sunt supuse deciziei Comisiei şi alte elemente care nu sunt supuse deciziei Comisiei şi care pot fi modificate de statele membre. Este necesar să se aibă în vedere măsuri specifice pentru prezentarea şi adoptarea acordului de parteneriat şi a programelor în cazul în care s-ar amâna sau s-ar preconiza amânarea intrării în vigoare a unuia sau mai multor regulamente specifice fondurilor. Acest lucru implică adoptarea unor dispoziţii care să permită prezentarea şi adoptarea acordului de parteneriat chiar şi în absenţa anumitor elemente în legătură cu un fond sau cu fondurile ESI afectate de întârziere şi prezentarea ulterioară a unui acord de parteneriat revizuit după intrarea în vigoare a regulamentului sau a regulamentelor specifice fondurilor afectate de întârzieri. Deoarece programele cofinanţate de un fond ESI afectat de întârzieri ar trebui depuse şi adoptate, în acest caz, doar după intrarea în vigoare a regulamentului specific fondului în cauză, ar trebui prevăzute termene adecvate pentru depunerea programelor afectate.

(21)Statele membre ar trebui să-şi concentreze sprijinul pentru a asigura o contribuţie semnificativă la obiectivele Uniunii, în conformitate cu necesităţile lor specifice de dezvoltare la nivel naţional şi regional. Ar trebui definite condiţionalităţi ex ante, precum şi un set concis şi exhaustiv de criterii obiective pentru evaluarea lor, pentru a garanta existenţa condiţiilor prealabile necesare pentru utilizarea eficace şi eficientă a sprijinului Uniunii. În acest sens, ar trebui aplicată o condiţionalitate ex ante pentru o prioritate a unui anumit program numai atunci când are o legătură veritabilă şi directă cu realizarea eficace şi eficientă a unui obiectiv specific al unei priorităţi de investiţii sau al unei priorităţi a Uniunii precum şi un impact direct asupra realizării obiectivului în cauză, dat fiind că nu toate obiectivele specifice sunt în mod necesar corelate cu o condiţionalitate ex ante prevăzută în normele specifice fondurilor. Analiza aplicabilităţii unei condiţionalităţi ex ante ar trebui să ţină seama de principiul proporţionalităţii faţă de nivelul sprijinului alocat, dacă este cazul. Îndeplinirea condiţionalităţii ex ante aplicabile ar trebui să fie evaluată de statele membre atunci când pregătesc programele şi, după caz, acordul de parteneriat. Comisia ar trebui să evalueze coerenţa şi caracterul adecvat al informaţiilor furnizate de către statul membru. În cazul în care o condiţionalitate ex ante aplicabilă nu este îndeplinită în termenul stabilit, Comisia ar trebui să aibă competenţa de a suspenda plăţile intermediare pentru priorităţile relevante ale programului, în condiţii clar definite.

(22)În 2019, Comisia ar trebui să realizeze, în cooperare cu statele membre, o examinare a performanţelor pe baza unui cadru de performanţă. Cadrul de performanţă ar trebui definit pentru fiecare program, pentru a monitoriza progresele în direcţia atingerii obiectivelor şi ţintelor stabilite pentru fiecare prioritate în cursul perioadei de programare 2014 - 2020 ("perioada de programare"). Pentru a se asigura că bugetul Uniunii nu este risipit sau folosit în mod ineficient, atunci când există dovezi că o prioritate nu îndeplineşte nici pe departe obiectivele de etapă referitoare doar la indicatorii financiari, indicatorii de realizare şi etapele principale ale implementării stabilite în cadrul de performanţă, din cauza unor deficienţe de implementare clar identificate, pe care Comisia le-a comunicat în prealabil, iar statul membru nu a întreprins măsurile corective necesare, Comisia ar trebui să poată suspenda plăţile pentru program sau, la sfârşitul perioadei de programare, să poată aplica corecţii financiare. La aplicarea corecţiilor financiare ar trebui să se ia în considerare, cu respectarea principiului proporţionalităţii, nivelul de absorbţie şi factorii externi care au contribuit la neîndeplinirea obiectivelor. Corecţiile financiare nu ar trebui să se aplice atunci când ţintele nu sunt atinse din cauza impactului socioeconomic sau a factorilor de mediu, a unor schimbări semnificative de ordin economic sau de mediu survenite într-un stat membru sau din motive de forţă majoră care afectează grav realizarea respectivelor priorităţi. Indicatorii de rezultat nu ar trebui să fie luaţi în considerare în scopul suspendărilor sau al corecţiilor financiare.


(23)Pentru a facilita concentrarea pe performanţe şi pe atingerea obiectivelor Strategiei Uniunii pentru o creştere inteligentă, durabilă şi favorabilă incluziunii, pentru fiecare stat membru ar trebui să se constituie o rezervă pentru performanţă, constând în 6 % din totalul alocărilor pentru obiectivul "investiţii pentru creştere şi locuri de muncă", precum şi pentru FEADR, şi pentru măsurile finanţate în cadrul gestiunii partajate în conformitate cu un viitor act juridic al Uniunii privind stabilirea condiţiilor pentru sprijinul financiar pentru politica pentru afaceri maritime şi pescuit pentru perioada de programare 2014-2020 ("Regulamentul privind FEPAM"). Având în vedere diversitatea şi caracterul lor plurinaţional, nu ar trebui să existe o rezervă de performanţă pentru programele din cadrul obiectivului de cooperare teritorială europeană. Resursele alocate Iniţiativei privind ocuparea forţei de muncă în rândul tinerilor (YEI), în sensul definiţiei din programul operaţional în conformitate cu Regulamentul (UE) nr. 1304/2013 al Parlamentului European şi al Consiliului) (1) (Regulamentul privind FSE); asistenţei tehnice la iniţiativa Comisiei; transferurilor de la pilonul 1 al PAC către FEADR în temeiul Regulamentului (UE) nr. 1307/2013 al Parlamentului European şi al Consiliului (2); transferurilor către FEADR în temeiul dispoziţiilor privind ajustarea voluntară a plăţilor directe în 2013 şi privind transferul către FEADR prevăzute în Regulamentul (CE) nr. 73/2009 al Consiliului (3) pentru anii calendaristici 2013 şi 2014; transferurilor din Fondul de coeziune către Mecanismul pentru Interconectarea Europei; transferurilor din Fondul de ajutor european pentru cele mai defavorizate persoane, astfel cum este definit într-un viitor act juridic al Uniunii şi acţiunilor inovatoare pentru dezvoltarea urbană durabilă în conformitate cu articolul 92 alineatul (8) ar trebui să fie excluse la calcularea rezervei de performanţă.

(1)Regulamentul (UE) nr. 1304/2013 al Parlamentului European şi al Consiliului din 17 decembrie 2013 privind Fondul social european şi de abrogare a Regulamentului (CE) nr. 1081/2006 (A se vedea pagina 470 din prezentul Jurnal Oficial).

(2)Regulamentul (UE) nr. 1307/2013 al Parlamentului European şi al Consiliului din 17 decembrie 2013 de stabilire a unor norme privind plăţile directe acordate fermierilor prin scheme de sprijin în cadrul politicii agricole comune şi de abrogare a Regulamentului (CE) nr. 637/2008 al Consiliului şi a Regulamentului (CE) nr. 73/2009 al Consiliului (A se vedea pagina 608 din prezentul Jurnal Oficial)

(3)Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune şi de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 şi de abrogare a Regulamentului (CE) nr. 1782/2003.


(24)Este necesar să se consolideze legătura dintre politica de coeziune şi guvernanţa economică a Uniunii pentru a garanta că eficacitatea cheltuielilor în temeiul fondurilor ESI este susţinută de politici economice solide şi că fondurile ESI pot, dacă este necesar, să fie redirecţionate pentru abordarea problemelor economice cu care se confruntă un stat membru. În cadrul primei componente de măsuri de corelare a eficacităţii fondurilor ESI cu buna guvernanţă economică, Comisia ar trebui să fie în măsură să solicite introducerea unor modificări ale acordului de parteneriat şi ale programelor pentru a sprijini punerea în aplicare a recomandărilor relevante ale Consiliului sau pentru a maximiza impactul fondurilor ESI disponibile asupra creşterii şi competitivităţii în statele membre care beneficiază de o asistenţă financiară relevantă. Reprogramarea ar trebui să fie folosită numai în cazurile în care aceasta ar putea într-adevăr să influenţeze în mod direct corectarea aspectelor problematice identificate în recomandările relevante ale Consiliului în cadrul mecanismelor de guvernanţă economică, cu scopul de a evita reprogramarea frecventă, care ar submina previzibilitatea gestionării fondurilor. În cadrul celei de a doua componente de măsuri care leagă fondurile ESI de o guvernanţă economica sănătoasă, în cazul în care un stat membru nu reuşeşte să ia măsuri eficace în contextul procesului de guvernanţă economică, Comisia ar trebui să propună Consiliului să suspende parţial sau total angajamentele sau plăţile pentru programele statului membru respectiv. Este necesar să se stabilească proceduri diferite pentru suspendarea angajamentelor şi a plăţilor. Cu toate acestea, în ambele cazuri, atunci când prezintă o propunere de suspendare, Comisia ar trebui să ţină seama de toate informaţiile relevante şi să acorde atenţia cuvenită oricăror elemente apărute pe baza dialogului structurat cu Parlamentul European şi oricăror opinii exprimate în cadrul acestui dialog.

Domeniul de aplicare şi nivelul unei suspendări ar trebui să fie proporţionale şi eficace şi ar trebui să respecte egalitatea de tratament între statele membre. În plus, suspendarea ar trebui să ţină seama de circumstanţele economice şi sociale ale statului membru în cauză, precum şi de posibilul impact economic global asupra unui stat membru care rezultă în urma aplicării diferitelor etape ale procedurii de deficit excesiv şi ale procedurii de dezechilibru excesiv.

(25)În temeiul Protocolului nr. 15 privind unele dispoziţii referitoare la Regatul Unit al Marii Britanii şi Irlandei de Nord, anexat la TUE şi la TFUE, anumite dispoziţii privind deficitul excesiv şi procedurile aferente nu se aplică Regatului Unit. Prin urmare, dispoziţiile privind suspendarea totală sau parţială a angajamentelor sau plăţilor nu ar trebui să se aplice Regatului Unit.

(26)Având în vedere importanţa crucială a principiului cofinanţării pentru utilizarea fondurilor ESI astfel încât să se asigure asumarea politicilor pe teren, şi în conformitate cu aplicarea proporţională a suspendărilor, orice decizie de suspendare în cadrul celei de-a doua componente de masuri care leagă fondurile ESI de o guvernanta economica sănătoasă ar trebui luată ţinând seama de cerinţele specifice aplicabile statului membru în cauză pentru asigurarea cofinanţării pentru programele finanţate din fondurile ESI. Suspendările sunt încetate, iar fondurile sunt puse din nou la dispoziţia statului membru în cauză de îndată ce acesta ia măsurile necesare.

(27)Fondurile ESI ar trebui să fie implementate prin programe care să vizeze perioada de programare în conformitate cu acordul de parteneriat. Programele ar trebui să fie întocmite de statele membre pe baza unor proceduri transparente şi în conformitate cu cadrul lor instituţional şi juridic. Statele membre şi Comisia ar trebui să coopereze pentru a asigura coordonarea şi coerenţa modalităţilor de programare pentru fondurile ESI. Deoarece conţinutul programelor este corelat îndeaproape cu cel al acordului de parteneriat, programele ar trebui să fie prezentate în termen de trei luni de la prezentarea acordului de parteneriat. Pentru prezentarea programelor din cadrul obiectivului de cooperare teritorială europeană ar trebui prevăzut un termen de nouă luni de la data intrării în vigoare a prezentului regulament, pentru a se ţine seama de caracterul plurinaţional al programelor respective. În special, ar trebui să se facă diferenţa între elementele de bază ale acordului de parteneriat şi ale programelor care ar trebui să facă obiectul unei decizii a Comisiei şi alte elemente care nu fac obiectul deciziei Comisiei şi care pot fi modificate sub răspunderea statului membru. Programarea ar trebui să asigure coerenţa cu CSC şi cu acordul de parteneriat, coordonarea dintre fondurile ESI, precum şi cu celelalte instrumente de finanţare existente şi contribuţia Băncii Europene de Investiţii, dacă este cazul.

(28)În vederea asigurării coerenţei între programe sprijinite de diferite fonduri ESI, în special în contextul asigurării unei contribuţii la strategia Uniunii pentru o creştere inteligentă, durabilă şi favorabilă incluziunii, este necesar să se stabilească cerinţe minime comune în ceea ce priveşte conţinutul programelor, care pot fi completate prin norme specifice fondurilor pentru a ţine seama de natura specifică a fiecărui fond ESI.

(29)Este necesar să se stabilească proceduri clare pentru evaluarea, adoptarea şi modificarea programelor de către Comisie. Pentru a asigura coerenţa între acordul de parteneriat şi programe, ar trebui să se specifice faptul că programele, cu excepţia programelor din cadrul obiectivului de cooperare teritorială europeană, nu pot fi aprobate înainte de adoptarea de către Comisie a unei decizii de aprobare a acordului de parteneriat. Pentru a reduce sarcina administrativă pentru statele membre, orice aprobare a unei modificări a anumitor părţi a unui program de către Comisie ar trebui să ducă automat la o modificare a părţilor relevante ale acordului de parteneriat. În plus, mobilizarea imediată a resurselor alocate YEI ar trebui să fie, de asemenea, garantată prin stabilirea unor norme speciale privind procedura de prezentare şi aprobare a programelor operaţionale dedicate YEI menţionate în Regulamentul privind FSE.


(30)Pentru a optimiza valoarea adăugată a investiţiilor finanţate integral sau parţial din bugetul Uniunii în domeniul cercetării şi al inovării, ar trebui create sinergii în special între funcţionarea fondurilor ESI şi cea a programului Orizont 2020, instituit prin Regulamentul (UE) nr. 1291/2013 al Parlamentului European şi al Consiliului (1), respectându-se totodată obiectivele specifice ale acestora. Printre mecanismele-cheie destinate obţinerii acestor sinergii ar trebui să se numere recunoaşterea ratelor forfetare aplicabile costurilor eligibile din Orizont 2020 pentru operaţiuni şi beneficiari similari, precum şi posibilitatea de a combina în aceeaşi operaţiune finanţările provenite de la diferite instrumente ale Uniunii, inclusiv fondurile ESI şi Orizont 2020, evitând totodată dubla finanţare. Pentru a consolida capacităţile în domeniul cercetării şi inovării ale actorilor naţionali şi regionali şi pentru a atinge obiectivul de a crea o "cale către excelenţă" în regiunile mai puţin dezvoltate şi în statele membre şi regiunile cu un nivel insuficient de cercetare, dezvoltare şi inovare (CDI), ar trebui instituite sinergii strânse între fondurile ESI şi Orizont 2020 în cadrul tuturor priorităţilor relevante ale programului.

(1)Regulamentul (UE) nr. 1291/2013 al Parlamentului European şi al Consiliului de 11 decembrie 2013 instituire a Programului-cadru pentru cercetare şi inovare Orizont 2020 (2014 - 2020) şi de abrogare a Deciziei nr. 1982/2006/CE (A se vedea pagina 104 din prezentul Jurnal Oficial).

(31)Coeziunea teritorială a fost adăugată alături de obiectivele privind coeziunea economică şi socială din TFUE, şi este necesar să se abordeze rolul oraşelor, delimitările geografice funcţionale şi zonele subregionale care se confruntă cu probleme geografice sau demografice specifice. În acest scop, şi pentru a mobiliza mai bine potenţialul la nivel local, este necesar să se consolideze şi să se faciliteze dezvoltarea locală plasată sub responsabilitatea comunităţii prin stabilirea unor norme comune şi asigurarea unei coordonări strânse între toate fondurile ESI relevante. Dezvoltarea locală plasată sub responsabilitatea comunităţii ar trebui să ţină seama de nevoile şi potenţialul de la nivel local, precum şi de caracteristicile socioculturale relevante. Responsabilitatea pentru elaborarea şi implementarea strategiilor de dezvoltare locală plasate sub responsabilitatea comunităţii ar trebui să revină grupurilor de acţiune locală care reprezintă interesele comunităţii, acesta constituind un principiu esenţial. Modalităţile detaliate privind definirea suprafeţei şi a populaţiei care fac obiectul strategiilor de dezvoltare locală plasată sub responsabilitatea comunităţii ar trebui să fie stabilite în programele relevante în conformitate cu normele specifice fondurilor.

(32)Pentru a facilita o abordare fezabilă a integrării dezvoltării locale plasate sub responsabilitatea comunităţii în procesul de programare, dezvoltarea locală poate să se facă în cadrul unui obiectiv tematic unic care să urmărească fie promovarea incluziunii sociale şi combaterea sărăciei, fie promovarea ocupării şi mobilităţii forţei de muncă, în ciuda faptului că acţiunile finanţate ca parte a dezvoltării locale plasate sub responsabilitatea comunităţii ar putea contribui la toate celelalte obiective tematice.

(33)Dacă o strategie de dezvoltare urbană sau teritorială necesită o abordare integrată pentru că implică investiţii în cadrul mai multor axe prioritare aferente unuia sau mai multor programe operaţionale, ar trebui să fie posibil ca acţiunile sprijinite de fonduri, care pot fi completate cu sprijin financiar din partea FEADR sau FEPAM, să se desfăşoare sub forma unei investiţii teritoriale integrate într-un program operaţional sau în programe operaţionale.

(34)Instrumentele financiare sunt tot mai importante ca urmare a efectului lor de pârghie asupra fondurilor ESI, a capacităţii lor de a combina diferite forme de resurse publice şi private pentru a sprijini obiectivele în materie de politici publice, precum şi a faptului că formele de finanţare reînnoibile măresc viabilitatea pe termen lung a acestei asistenţe.

(35)Instrumentele financiare sprijinite de fondurile ESI ar trebui să fie utilizate pentru a răspunde anumitor nevoi ale pieţei într-o manieră eficientă din punct de vedere al costurilor, în conformitate cu obiectivele programelor, şi nu ar trebui să excludă finanţarea privată. Prin urmare, decizia de a finanţa măsurile de sprijin prin intermediul instrumentelor financiare ar trebui să fie luată pe baza unei evaluări ex ante prin care s-au stabilit probe privind deficienţele pieţei sau situaţiile de investiţii sub nivelul optim, precum şi nivelul estimat şi proporţiile necesităţilor de investiţii publice. Elementele esenţiale ale evaluărilor ex ante ar trebui definite în mod clar în prezentul regulament. Având în vedere caracterul detaliat al evaluării ex-ante, ar trebui să se prevadă posibilitatea ca realizarea evaluării ex-ante să fie efectuată în etape, precum şi revizuirea şi actualizarea evaluării ex- ante pe parcursul implementării.

(36)Instrumentele financiare ar trebui concepute şi implementate astfel încât să promoveze participarea substanţială a investitorilor din sectorul privat şi a instituţiilor financiare pe o bază adecvată în ceea ce priveşte partajarea riscurilor. Pentru a fi suficient de atractive pentru sectorul privat, este esenţial ca instrumentele financiare să fie concepute şi implementate în mod flexibil. Prin urmare, autorităţile de management ar trebui să decidă cu privire la cele mai adecvate forme de implementare a instrumentelor financiare, pentru a aborda nevoile specifice ale regiunilor ţintă, în conformitate cu obiectivele programului relevant, rezultatele evaluării ex ante şi normele aplicabile în materie de ajutoare de stat. În cazurile în care este aplicabilă o astfel de măsură, această flexibilitate ar trebui să prevadă şi posibilitatea de a se reutiliza parţial resursele restituite de-a lungul perioadei de eligibilitate, pentru a se prevedea remunerarea preferenţială a investitorilor privaţi sau a investitorilor publici care funcţionează după principiul economiei de piaţă. O astfel de remunerare parţială ar trebui să ţină seama de standardele de piaţă şi să garanteze că orice ajutor de stat respectă legislaţia Uniunii şi legislaţia naţională aplicabile şi este limitat la valoarea minimă necesară pentru a compensa lipsa capitalului privat disponibil, luând în considerare disfuncţionalităţile pieţei sau situaţiile de investiţii sub nivelul optim.

(37)Pentru a lua în considerare caracterul rambursabil al sprijinului acordat prin intermediul instrumentelor financiare şi pentru a se asigura alinierea la practicile de pe piaţă, sprijinul din fondurile ESI acordat destinatarilor finali sub formă de investiţii de capitaluri proprii sau de cvasicapitaluri, împrumuturi sau garanţii sau alte instrumente de partajare a riscurilor ar trebui să poată acoperi în întregime investiţiile efectuate de destinatarii finali, fără a diferenţia costurile legate de TVA. În consecinţă, modul de luare în considerare a TVA la nivelul destinatarului final ar trebui să fie relevant pentru determinarea eligibilităţii cheltuielilor aferente subvenţiilor numai în cazurile în care instrumentele financiare sunt combinate cu granturi.

(38)Atunci când anumite părţi ale unei investiţii nu generează rezultate financiare directe, ar putea fi justificată combinarea instrumentelor financiare cu acordarea de granturi, în măsura în care aceste lucru este permis de normele aplicabile privind ajutorul de stat, pentru ca programele să fie sustenabile din punct de vedere economic. Ar trebui adoptate condiţii specifice care să evite dubla finanţare în astfel de cazuri.

(39)Pentru a se asigura că resursele alocate instrumentelor financiare în favoarea IMM-urilor ating o masă critică eficace şi eficientă de noi finanţări prin îndatorare pentru IMM-uri, ar trebui sa fie posibila utilizarea acelor resurse pe întregul teritoriu al statului membru în cauză fără a se ţine seama de categoriile de regiuni de pe acest teritoriu. Cu toate acestea, ar trebui să existe şi posibilitatea negocierii acordului de finanţare dintre statul membru şi BEI pentru a permite o restituire proporţională unei regiuni sau unui grup de regiuni din acelaşi stat membru, ca parte a unui singur program naţional specific pentru fiecare contribuţie din FEDR şi FEADR.

(40)Contribuţiile statelor membre la garanţia neplafonata comuna şi la instrumentele financiare de securitizare în favoarea IMM-urilor ar trebui defalcate pe 2014, 2015 şi 2016, iar sumele pe care statele membre trebuie să le plătească BEI ar trebui programate în consecinţă în acordul de finanţare, în conformitate cu practica bancară standard şi cu scopul de a distribui efectele asupra creditelor de plată în fiecare exerciţiu financiar.

(41)În cazul tranzacţiilor de titlurizare, ar trebui să se asigure faptul că, la închiderea programului, cel puţin suma ce corespunde contribuţiei Uniunii a fost utilizată pentru obiectivul de a sprijini IMM-urile, în conformitate cu principiile referitoare la instrumentele financiare stabilite în Regulamentul financiar.

(42)Autorităţile de management ar trebui să dispună de flexibilitatea necesară pentru a contribui cu resurse din programe la instrumentele financiare instituite la nivelul Uniunii şi gestionate, în mod direct sau indirect, de către Comisie sau la instrumentele create la nivel naţional, regional, transnaţional sau transfrontalier şi gestionate de autoritatea de management sau sub responsabilitatea acesteia. Autorităţile de management ar trebui, de asemenea, să aibă posibilitatea de a implementa instrumentele financiare în mod direct, prin intermediul unor fonduri existente sau nou create sau prin fonduri ale unor fonduri.

(43)Pentru a se asigura dispoziţii de control proporţionate şi a se garanta valoarea adăugată a instrumentelor financiare, destinatarii finali vizaţi nu ar trebui să fie descurajaţi de existenţa unei sarcini administrative excesive. Organismele responsabile de auditarea programelor ar trebui, în primul rând, să efectueze audituri la nivelul autorităţilor de management şi al organismelor de implementare a instrumentelor financiare, inclusiv fondurile de fonduri. Pot exista însă cazuri specifice în care documentele necesare pentru finalizarea unor astfel de audituri nu sunt disponibile la nivelul autorităţilor de management sau la nivelul organismelor de implementare a instrumentelor financiare sau în cazul în care aceste documente nu constituie o evidenţă exactă a sprijinului oferit. Prin urmare, în astfel de cazuri specifice, este necesară stabilirea anumitor dispoziţii care să permită de asemenea efectuarea de audituri şi la nivelul destinatarilor finali.

(44)Cuantumul resurselor transferate în orice moment de la fondurile ESI către instrumentele financiare ar trebui să corespundă cuantumului necesar efectuării investiţiilor planificate şi plăţilor către beneficiarii finali, incluzând costurile şi comisioanele de gestionare. În consecinţă, cererile de plăţi intermediare ar trebui onorate treptat. Suma care trebuie plătită sub formă de plată intermediară ar trebui să facă obiectul unui plafon maxim de 25 % din suma totală a contribuţiilor din program angajate pentru instrumentul financiar în temeiul acordului de finanţare relevant, plăţile intermediare ulterioare fiind condiţionate de utilizarea pentru cheltuieli eligibile a unui procentaj minim din sumele efective incluse în cererile anterioare.

(45)Este necesară stabilirea de norme specifice privind sumele care urmează a fi acceptate drept cheltuieli eligibile la închiderea unui program, pentru a se asigura că sumele, inclusiv costurile şi comisioanele de gestionare plătite din fondurile ESI către instrumentele financiare, sunt utilizate efectiv pentru investiţii către beneficiarii finali. Normele ar trebui să fie suficient de flexibile pentru a permite sprijinirea de instrumente bazate pe participaţii în beneficiul întreprinderilor vizate şi, prin urmare, ar trebui să ţină seama de anumite caracteristici specifice acestor instrumente bazate pe participaţii pentru întreprinderi, cum ar fi practicile de piaţă în legătură cu furnizarea de finanţare ulterioară în domeniul fondurilor de capital de risc. Sub rezerva condiţiilor prevăzute în prezentul regulament, întreprinderile vizate ar trebui să poată beneficia în continuare de sprijinul din Fondurile ESI pentru astfel de instrumente după terminarea perioadei de eligibilitate.

(46)În plus, este necesar să se prevadă norme specifice privind reutilizarea resurselor puse la dispoziţie din fondurile ESI până la încheierea perioadei de eligibilitate şi norme suplimentare privind utilizarea resurselor rămase după expirarea perioadei de eligibilitate.

(47)În general, sprijinul din fondurile ESI nu ar trebui utilizat pentru finanţarea investiţiilor care au fost încheiate în mod fizic sau implementate integral la data deciziei de a investi. Totuşi, în cazul investiţiilor în infrastructuri care au drept obiectiv sprijinirea dezvoltării urbane sau a reabilitării urbane ori în cazul investiţiilor în infrastructuri similare care au drept obiectiv diversificarea activităţilor de alte tipuri decât cele agricole desfăşurate în mediul rural, ar putea fi necesar un anumit cuantum de sprijin pentru reorganizarea unui portofoliu de creanţe în raport cu infrastructuri care fac parte dintr-o nouă investiţie. În astfel de cazuri, ar trebui să fie posibilă utilizarea sprijinului din fondurile ESI pentru reorganizarea unui portofoliu de creanţe în limitele unui plafon de maximum 20 % din cuantumul total al contribuţiei la program din partea instrumentului financiar în favoarea investiţiei.

(48)Statele membre ar trebui să monitorizeze programele pentru a evalua implementarea lor şi progresele înregistrate în direcţia realizării obiectivelor programului. În acest scop, statele membre ar trebui să instituie comitete de monitorizare, în conformitate cu propriile cadre instituţionale, legale şi financiare, şi să se definească structura şi funcţiile acestora în ceea ce priveşte fondurile ESI. Având în vedere caracterul specific al programelor din cadrul obiectivului de cooperare teritorială europeană, ar trebui să fie stabilite norme specifice pentru comitele de monitorizare pentru respectivele programe. Ar putea fi instituite comitete de monitorizare comune pentru a facilita coordonarea între fondurile ESI. Pentru asigurarea eficacităţii, un comitet de monitorizare ar trebui să aibă competenţa de a adresa observaţii autorităţilor de management în ceea ce priveşte implementarea şi evaluarea programului, inclusiv acţiunile legate de reducerea sarcinii administrative pentru beneficiari şi ar trebui să monitorizeze acţiunile adoptate ca urmare a observaţiilor sale.

(49)Este necesară alinierea modalităţilor de monitorizare şi raportare pentru fondurile ESI pentru a simplifica modalităţile de gestiune la toate nivelurile. Este important să se asigure cerinţe de raportare proporţionale, dar şi disponibilitatea unor informaţii cuprinzătoare privind progresele înregistrate în punctele-cheie de reexaminare. Prin urmare, este necesar ca cerinţele privind raportarea să reflecte necesităţile în materie de informaţii din anumiţi ani şi să fie aliniate cu programarea examinării performanţelor.

(50)În vederea monitorizării evoluţiei programelor, ar trebui să aibă loc o reuniune anuală de examinare între fiecare stat membru şi Comisie. Statul membru şi Comisia ar trebui să aibă posibilitatea de a renunţa la organizarea reuniunii în alţi ani decât 2017 şi 2019, pentru a evita o sarcină administrativă inutilă.

(51)Pentru a permite Comisiei să monitorizeze progresele realizate în vederea îndeplinirii obiectivelor Uniunii, precum şi a misiunilor specifice fondurilor, conform obiectivelor lor bazate pe tratate, statele membre ar trebui să prezinte rapoarte de progres în ceea ce priveşte punerea în aplicare a acordurilor lor de parte- neriat. Pe baza acestor rapoarte, Comisia ar trebui să pregătească un raport strategic de progres, în 2017 şi în 2019. Pentru a asigura dezbateri politice strategice periodice referitoare la contribuţia fondurilor ESI la realizarea strategiei Uniunii privind creşterea inteligentă, durabilă şi favorabilă incluziunii şi pentru a îmbunătăţi calitatea cheltuielilor şi eficacitatea politicii în conformitate cu semestrul european, rapoartele strategice ar trebui să fie discutate în Consiliu. Pe baza acestor dezbateri, Consiliul ar trebui să aibă posibilitatea de a aduce o contribuţie la evaluarea care are loc la reuniunea de primăvară a Consiliului European cu privire la rolul tuturor politicilor şi instrumentelor Uniunii în generarea unei creşteri economice durabile care creează locuri de muncă în întreaga Uniune.

(52)Este necesar să se evalueze eficacitatea, eficienţa şi impactul asistenţei din fondurile ESI, pentru a îmbunătăţi calitatea elaborării şi a implementării a programelor şi pentru a determina impactul programelor în ceea ce priveşte ţintele strategiei Uniunii pentru o creştere inteligentă, durabilă şi favorabilă incluziunii, precum şi, având în vedere dimensiunea programului în raport cu produsul intern brut (PIB) şi cu ţintele legate de şomaj din zona vizată de program, după caz. Ar trebui precizate responsabilităţile statelor membre şi ale Comisiei în acest sens.

(53)Pentru a îmbunătăţi calitatea elaborării fiecărui program şi pentru a verifica dacă obiectivele şi ţintele sale pot fi atinse, ar trebui efectuată o evaluare ex ante a fiecărui program.

(54)Ar trebui elaborat un plan de evaluare de către autoritatea de management sau statul membru. Ar trebui ca planul de evaluare să poată viza mai multe programe. În timpul perioadei de programare, autorităţile de management ar trebui să se asigure de efectuarea unor evaluări pentru a examina eficacitatea, eficienţa şi impactul unui program. Ar trebui să se informeze comitetul de monitorizare şi Comisia în legătură cu rezultatele evaluărilor, pentru a facilita deciziile în materie de gestionare.

(55)Ar trebui să desfăşoare evaluări ex post pentru a examina eficacitatea şi eficienţa fondurilor ESI şi impactul lor asupra obiectivelor generale ale fondurilor ESI şi ale strategiei Uniunii pentru o creştere inteligentă, durabilă şi favorabilă incluziunii, ţinându-se seama de obiectivele stabilite pentru această strategie a Uniunii. Comisia ar trebui să elaboreze, pentru fiecare dintre fondurile ESI, un raport de sinteză în care să fie prezentate pe scurt principalele concluzii ale evaluărilor ex post.

(56)Ar trebui să se specifice tipurile de acţiuni care pot fi adoptate la iniţiativa Comisiei şi a statelor membre ca asistenţă tehnică din fondurile ESI.

(57)Pentru a asigura o utilizare eficientă a resurselor Uniunii şi pentru a evita finanţarea excesivă a operaţiunilor generatoare de venituri nete ulterior finalizării lor, ar trebui utilizate diferite metode de stabilire a veniturilor nete generate de astfel de operaţiuni, inclusiv o abordare simplificată bazată pe sume forfetare pentru sectoare sau subsectoare. Sumele forfetare ar trebui să se bazeze pe datele istorice aflate la dispoziţia Comisiei, pe potenţialul de recuperare a costurilor şi pe principiul "poluatorul plăteşte", după caz. Ar trebui să se prevadă, de asemenea, extinderea sumelor forfetare la sectoare noi, introducerea unor subsectoare sau revizuirea sumelor pentru operaţiuni viitoare atunci când date noi devin disponibile prin intermediul unui act delegat. Utilizarea sumelor forfetare ar putea fi adecvată în special în cazul operaţiunilor din domeniile tehnologiilor informaţiei şi comunicaţiilor (TIC), al CDI şi al eficienţei energetice. În plus, pentru a se asigura aplicarea principiului proporţionalităţii şi a se ţine seama de alte dispoziţii de reglementare sau contractuale care ar putea să se aplice, este necesar să se stabilească derogările de la aceste norme.

(58)Este important să se asigure o abordare proporţionată şi să evite verificarea repetată a necesităţilor de finanţare în cazul operaţiunilor care generează venituri nete după finalizare şi care sunt supuse, de asemenea, normelor privind ajutoarele de stat, având în vedere că normele în cauză stabilesc şi ele limite pentru sprijinul care poate fi acordat. Prin urmare, normele privind calcularea veniturilor nete nu ar trebui să se aplice în cazurile în care este vorba de un ajutor de minimis, de ajutoare de stat acordate unor IMM-uri care sunt supuse unei limite privind intensitatea sau cuantumul ajutorului sau de ajutoare de stat compatibile acordate unor întreprinderi mari şi în care s-a făcut o evaluare individuală a necesităţilor de finanţare în conformitate cu normele aplicabile privind ajutoarele de stat. Cu toate acestea, fiecare stat membru ar trebui să aibă posibilitatea să aplice metodele de calculare a veniturilor nete în cazurile prevăzute de dispoziţiile de drept intern.

(59)Parteneriatele public-privat (PPP) pot constitui mijloace eficace de implementare a unor operaţiuni care asigură îndeplinirea unor obiective în materie de politici publice prin faptul că grupează diferite forme de resurse publice şi private. Pentru a facilita utilizarea fondurilor ESI în vederea finanţării de operaţiuni structurate sub formă de PPP, prezentul regulament ar trebui să ţină seama de anumite caracteristici specifice ale PPP-urilor prin adaptarea unora dintre dispoziţiile comune ale fondurilor ESI.

(60)Ar trebui să se specifice datele iniţiale şi finale de eligibilitate a cheltuielilor, astfel încât să existe o normă uniformă şi echitabilă aplicabilă utilizării fondurilor ESI în întreaga Uniune. Pentru a se facilita execuţia programelor, ar trebui să se specifice faptul că data începând cu care cheltuielile devin eligibile poate fi o dată anterioară datei de 1 ianuarie 2014, în cazul în care statul membru în cauză prezintă un program înaintea acestei date. Luând în considerare nevoia urgentă de a mobiliza resursele alocate YEI, pentru a sprijini aplicarea imediată a acesteia, în mod excepţional, data începând cu care cheltuielile devin eligibile pentru această iniţiativă ar trebui să fie 1 septembrie 2013. Pentru a asigura o utilizare eficientă a fondurilor ESI şi pentru a reduce riscul pentru bugetul Uniunii, este necesar să se instituie restricţii privind contribuţiile pentru operaţiunile finalizate.


(61)În conformitate cu principiul subsidiarităţii şi sub rezerva anumitor excepţii prevăzute de Regulamentul (UE) nr. 1301/2013 al Parlamentului European şi al Consiliului (1), de regulamentul privind FSE, de Regulamentul (UE) nr. 1300/2013 al Parlamentului European şi al Consiliului (2), de Regulamentul (UE) nr. 1299/2013 al Parlamentului European şi al Consiliului (3), de Regulamentul (UE) nr. 1305/2013 al Parlamentului European şi al Consiliului (4) şi de regulamentul privind FEPAM statele membre ar trebui să adopte norme la nivel naţional privind eligibilitatea cheltuielilor.

(1)Regulamentul (UE) nr. 1301/2013 al Parlamentului European şi al Consiliului din 17 decembrie 2013 privind Fondul european de dezvoltare regională şi dispoziţiile specifice aplicabile obiectivului referitor la investiţiile pentru creştere economică şi locuri de muncă şi de abrogare a Regulamentului (CE) nr. 1080/2006 (A se vedea pagina 289 din prezentul Jurnal Oficial).

(2)Regulamentul (UE) nr. 1300/2013 al Parlamentului European şi al Consiliului din 17 decembrie 2013 privind Fondul de coeziune şi de abrogare a Regulamentului (CE) nr. 1084/2006 (A se vedea pagina 281 din prezentul Jurnal Oficial).

(3)Regulamentul (UE) nr. 1299/2013 al Parlamentului European şi al Consiliului din 17 decembrie 2013 privind dispoziţii specifice pentru sprijinul din partea Fondului european de dezvoltare regională pentru obiectivul de cooperare teritorială europeană (A se vedea pagina 259 din prezentul Jurnal Oficial).

(4)Regulamentul (UE) nr. 1305/2013 al Parlamentului European şi al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală şi de abrogare a Regulamentului (CE) nr. 1698/2005 al Consiliului (FEADR) (A se vedea pagina 487 din prezentul Jurnal Oficial).

(62)În vederea simplificării utilizării fondurilor ESI şi a reducerii riscului de eroare, concomitent cu asigurarea unei diferenţieri atunci când este necesar pentru a reflecta elementele specifice politicilor, se recomandă să se definească formele de contribuţie, condiţiile armonizate de rambursare a granturilor şi a asistenţei rambursabile, finanţările prin sume forfetare, normele specifice de eligibilitate pentru granturi şi asistenţă rambursabilă şi condiţiile specifice privind eligibilitatea operaţiunilor, în funcţie de zonă.

(63)Ar trebui să fie posibil să se acorde sprijin din fondurile ESI sub formă de granturi, premii, asistenţă rambursabilă sau instrumente financiare ori o combinaţie între acestea, astfel încât organismele responsabile să poată alege cea mai adecvată formă de sprijin pentru a răspunde nevoilor identificate.

(64)Pentru a garanta eficacitatea, corectitudinea şi impactul durabil al intervenţiilor din partea fondurilor ESI, ar trebui instituite dispoziţii care să garanteze că investiţiile în întreprinderi şi infrastructură sunt de durată şi să se prevină utilizarea fondurilor ESI pentru avantaje necuvenite. Experienţa a arătat că o perioadă de cinci ani reprezintă o perioadă minimă adecvată care se poate aplica, cu excepţia cazurilor în care normele privind ajutoarele de stat prevăd o perioadă diferită. Cu toate acestea, în conformitate cu principiul proporţionalităţii, ar putea fi justificată o perioadă mai scurtă, de trei ani, atunci când investiţia vizează menţinerea unor investiţii sau a unor locuri de muncă create de IMM-uri. În cazul unei operaţiuni care constă în investiţii în infrastructură sau în producţie şi care nu are ca beneficiar un IMM, o astfel de operaţiune ar trebui să ramburseze contribuţia din fondurile ESI dacă, în termen de 10 ani de la efectuarea plăţii finale către beneficiar, activitatea de producţie în cauză este delocalizată în afara Uniunii. Este adecvat să se excludă acţiunile sprijinite de FSE şi cele care nu implică investiţii productive sau investiţi în infrastructură de la cerinţa generală privind caracterul durabil, cu excepţia cazurilor în care aceste cerinţe sunt derivate din normele aplicabile privind ajutoarele de stat, şi să se excludă contribuţiile la sau din instrumentele financiare. Sumele plătite nejustificat ar trebui să fie recuperate şi ar trebui să facă obiectul procedurilor aplicabile neregulilor.

(65)Statele membre ar trebui să adopte măsuri adecvate pentru a garanta realizarea şi funcţionarea corectă a sistemelor lor de gestiune şi control, pentru a oferi asigurare în ceea ce priveşte utilizarea conformă legislaţiei şi reglementară a fondurilor ESI. Ar trebui să se specifice obligaţiile statelor membre în ceea ce priveşte sistemele de gestiune şi control, precum şi de prevenire, detectare şi corectare a neregulilor şi a încălcărilor dreptului Uniunii.

(66)În conformitate cu principiul gestiunii partajate, statele membre şi Comisia ar trebui să răspundă de managementul şi controlul programelor. Aplicarea şi controlul operaţiunilor din cadrul programelor ar trebui să revină în principal statelor membre, prin sistemele lor de gestiune şi control. Pentru a consolida eficienţa controlului asupra selecţiei şi realizării operaţiunilor şi a funcţionării sistemului de gestiune şi control, ar trebui specificate funcţiile autorităţii de management.

(67)Statele membre ar trebui să îndeplinească obligaţiile de gestiune, de control şi de audit şi să îşi asume responsabilităţile aferente astfel cum sunt prevăzute de normele privind gestiunea partajată stabilite în prezentul regulament, în Regulamentul financiar şi în normele specifice fondurilor. Statele membre ar trebui să se asigure, în conformitate cu condiţiile prevăzute în prezentul regulament, că s-au luat măsuri eficace pentru examinarea reclamaţiilor privind fondurile ESI. În conformitate cu principiul subsidiarităţii, la cererea Comisiei, statele membre ar trebui să examineze reclamaţiile depuse la Comisie care se încadrează în sfera de acţiune a mecanismelor lor şi să informeze Comisia cu privire la rezultatele examinărilor la cerere.

(68)Ar trebui să fie stabilite competenţele şi responsabilităţile Comisiei în ceea ce priveşte verificarea funcţionării eficiente a sistemelor de gestiune şi control, precum şi în ceea ce priveşte solicitarea întreprinderii de acţiuni de către statele membre. De asemenea, Comisia ar trebui să aibă competenţa de a efectua audituri la faţa locului şi controale vizând aspecte legate de buna gestiune financiară, pentru a avea capacitatea să formuleze concluzii privind performanţa fondurilor ESI.

(69)Angajamentele bugetare ale Uniunii ar trebui asumate o dată pe an. Pentru a asigura o gestiune eficace a programelor, este necesar să se stabilească norme comune pentru prefinanţare, cererile de plăţi intermediare şi soldul final, fără a aduce atingere normelor specifice pentru fiecare dintre fondurile ESI.

(70)Plata de prefinanţare la începutul programelor garantează că un stat membru are mijloacele necesare pentru a oferi sprijin beneficiarilor încă de la începutul implementării programului, astfel încât respectivii beneficiari să primească avansuri atunci când acestea sunt necesare pentru realizarea investiţiilor planificate, iar rambursările să fie efectuate rapid după depunerea cererilor de plată. Prin urmare, ar trebui stabilite dispoziţii privind sumele iniţiale de prefinanţare din fondurile ESI. Prefinanţarea iniţială ar trebui lichidată în totalitate la închiderea programului.

(71)Pentru a proteja interesele financiare ale Uniunii, ar trebui să se prevadă măsuri limitate în timp şi care să permită ordonatorului delegat să întrerupă plăţile în cazul în care există probe clare care sugerează o deficienţă semnificativă care afectează buna funcţionare a sistemelor de gestiune şi control, probe privind nereguli legate de o cerere de plată sau nu au fost prezentate documente necesare pentru examinarea şi acceptarea conturilor. Durata întreruperii ar trebui să fie de maximum şase luni, cu o posibilă prelungire a perioadei respective până la nouă luni cu acordul statului membru, pentru a permite soluţionarea cauzelor întreruperii şi a evita astfel aplicarea de suspendări.

(72)Pentru a proteja bugetul Uniunii, este posibil ca Comisia să fie nevoită să aplice corecţii financiare. Pentru a asigura securitatea juridică pentru statele membre, este important să se definească circumstanţele în care nerespectarea dreptului Uniunii şi a legislaţiei naţionale care vizează aplicarea acestuia poate determina corecţii financiare din partea Comisiei. Pentru a se asigura că eventualele rectificări financiare pe care Comisia le impune statelor membre sunt legate de protecţia intereselor financiare ale Uniunii, acestea ar trebui să se limiteze la cazurile în care încălcarea dreptului Uniunii aplicabil sau a legislaţiei naţionale care vizează aplicarea dreptului relevant al Uniunii priveşte eligibilitatea, regularitatea, gestiunea sau controlul operaţiunilor şi cheltuielilor corespunzătoare declarate Comisiei. Pentru a garanta proporţionalitatea, este important ca, atunci când decide asupra unei corecţii financiare, Comisia să ia în considerare natura şi gravitatea încălcării şi implicaţiile financiare aferente pentru bugetul Uniunii.

(73)Pentru a încuraja disciplina financiară, ar trebui definite modalităţile de dezangajare pentru oricare parte a angajamentului bugetar pentru un program, în special dacă o sumă poate fi exclusă din dezangajare, îndeosebi atunci când întârzierile în implementare rezultă din circumstanţe independente de partea în cauză, excepţionale sau neprevăzute şi ale căror consecinţe nu pot fi evitate în ciuda eforturilor făcute sau în situaţii în care s-a depus o cerere de plată dar pentru care termenul de plata a fost întrerupt sau plata a fost suspendată.

(74)Procedura de dezangajare constituie, de asemenea, o componentă necesară a mecanismului de alocare a rezervei de performanţă, iar în astfel de cazuri ar trebui să fie posibil să se reconstituie creditele în vederea angajării ulterioare a acestora în cadrul altor programe şi priorităţi. De asemenea, în cazul implementării anumitor instrumente financiare specifice în favoarea IMM-urilor, dacă dezangajările au fost provocate de întreruperea participării unui stat membru în cadrul acestor instrumente financiare, ar trebui să se prevadă reconstituirea ulterioară a creditelor în vederea angajării acestora în cadrul altor programe. Având în vedere că va fi necesară introducerea unor dispoziţii suplimentare în cuprinsul Regulamentului financiar, pentru a permite o astfel de reconstituire a creditelor, aceste proceduri ar trebui să devină aplicabile numai după intrarea în vigoare a modificării respective aduse Regulamentului financiar.

(75)Sunt necesare dispoziţii generale suplimentare în legătură cu funcţionarea specifică a fondurilor. În special, pentru a spori valoarea lor adăugată şi pentru a susţine contribuţia lor la priorităţile strategiei Uniunii pentru o creştere inteligentă, durabilă şi favorabilă incluziunii şi pentru misiunile specifice fondurilor în temeiul obiectivelor prevăzute în tratat, funcţionarea fondurilor ar trebui simplificată şi concentrată asupra obiectivului "investiţii pentru creştere şi locuri de muncă" şi a obiectivului "cooperare teritorială europeană".

(76)Dispoziţii suplimentare privind funcţionarea specifică a FEADR şi a FEPAM sunt prevăzute în legislaţia specifică sectoarelor relevante.

(77)Promovarea obiectivelor de coeziune economică, socială şi teritorială, prevăzute în TFUE, presupune că obiectivul "investiţii pentru creştere economică şi ocuparea forţei de muncă" ar trebui să includă toate regiunile. Pentru a oferi o asistenţă echilibrată şi nuanţată şi pentru a reflecta nivelul de dezvoltare economică şi socială, resursele pentru acest obiectiv ar trebui alocate din FEDR şi FSE între regiunile mai puţin dezvoltate, regiunile de tranziţie şi regiunile mai dezvoltate în funcţie de PIB-ul pe cap de locuitor raportat la media UE-27. Pentru a garanta caracterul durabil pe termen lung al investiţiilor din fondurile structurale, pentru a consolida dezvoltarea înregistrată şi a stimula creşterea economică şi coeziunea socială a regiunilor Uniunii, regiunile ale căror PIB pe cap de locuitor pentru perioada de programare 2007 - 2013 era mai mic de 75 % din media UE-25 pentru perioada de referinţă dar al căror PIB pe cap de locuitor a devenit mai mare de 75 % din media UE-27 ar trebui să primească cel puţin 60 % din alocarea lor anuală orientativă medie pentru 2007 - 2013. Alocarea totală din FEDR, FSE şi Fondul de coeziune pentru un stat membru ar trebui să corespundă unui procent de cel puţin 55 % din alocarea totală individuală a acestuia pentru perioada 2007 - 2013. Statele membre al căror venit naţional brut (VNB) pe cap de locuitor este mai mic de 90 % din cel al mediei Uniunii ar trebui să beneficieze de asistenţă pentru obiectivul "investiţii pentru creştere economică şi ocuparea forţei de muncă" din Fondul de coeziune.


(78)Ar trebui stabilite criterii obiective de definire a regiunilor şi zonelor eligibile pentru sprijin din partea fondurilor. În acest scop, identificarea regiunilor şi a zonelor la nivelul Uniunii ar trebui să se bazeze pe sistemul comun de clasificare a regiunilor stabilit prin Regulamentul (CE) nr. 1059/2003 al Parlamentului European şi al Consiliului (1), modificat prin Regulamentul (CE) nr. 105/2007 al Comisiei (2).

(1)Regulamentul (CE) nr. 1059/2003 al Parlamentului European şi al Consiliului din 26 mai 2003 privind instituirea unui nomenclator comun al unităţilor teritoriale de statistică (NUTS) (JO L 154, 21.6.2003, p. 1).

(2)Regulamentul (CE) nr. 105/2007 al Comisiei din 1 februarie 2007 de modificare a anexelor la Regulamentul (CE) nr. 1059/2003 al Parlamentului European şi al Consiliului privind instituirea unei nomenclaturi comune a unităţilor teritoriale de statistică (NUTS) (JO L 39, 10.2.2007, p. 1).


(79)În scopul stabilirii unui cadru financiar adecvat pentru fonduri, Comisia ar trebui să stabilească, prin acte de punere în aplicare, defalcarea anuală orientativă a creditelor de angajament disponibile în conformitate cu o metodă obiectivă şi transparentă, în vederea orientării către regiunile a căror dezvoltare a rămas în urmă, inclusiv cele care primesc sprijin tranzitoriu. Pentru a ţine seama de situaţia extrem de dificilă a statelor membre care suferă din cauza crizei şi în conformitate cu Regulamentul (UE, Euratom) nr. 1311/2013 al Consiliului (3), Comisia ar trebui să reanalizeze alocările tuturor statelor membre în 2016 pe baza celor mai recente statistici disponibile în acel moment şi, în cazul în care există o divergenţă cumulată de peste +/- 5 %, să le reajusteze. Ajustările necesare ar trebui să fie distribuite în părţi egale pe parcursul perioadei 2017 - 2020.

(3)Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 - 2020 (A se vedea pagina 884 din prezentul Jurnal Oficial)


(80)Pentru a încuraja accelerarea necesară a dezvoltării infrastructurii în transport şi energie, precum şi a TIC în Uniune, se recomandă crearea unui Mecanism pentru Interconectarea Europei (MIE), în conformitate cu Regulamentul (UE) nr. 1316/2013 al Parlamentului European şi al Consiliului (1). Ar trebui să se acorde sprijin din Fondul de coeziune pentru proiectele de realizare a reţelelor de bază sau pentru proiectele şi activităţile orizontale identificate în partea I din anexa la respectivul regulament.

(1)Regulamentul (UE) nr. 1316/2013 al Parlamentului European şi al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 şi de abrogare a Regulamentului (CE) nr. 680/2007 şi (CE) nr. 67/2010 (JO L 348, 20.12.2013, p. 129).

(81)Alocarea de credite anuale din fonduri către un stat membru ar trebui limitate la un plafon care urmează să fie stabilit în funcţie de PIB-ul respectivului stat membru.

(82)Este necesară stabilirea limitelor resurselor pentru obiectivul "investiţii pentru creştere economică şi ocuparea forţei de muncă" şi adoptarea de criterii obiective de alocare către regiuni şi state membre. Statele membre ar trebui să concentreze sprijinul, pentru a asigura că sunt direcţionate suficiente investiţii către ocuparea forţei de muncă în rândul tinerilor, mobilitatea forţei de muncă, cunoaştere, incluziunea socială şi combaterea sărăciei, garantând astfel că cota din FSE, ca procentaj din resursele totale combinate disponibile pentru fondurile structurale şi Fondul de coeziune la nivelul Uniunii, exceptând sprijinul acordat din Fondul de coeziune pentru infrastructura de transport în cadrul MIE şi sprijinul din fondurile structurale pentru ajutorul destinat persoanelor celor mai defavorizate, nu este mai mică de 23,1 % în statele membre.

(83)Având în vedere prioritatea urgentă de a aborda şomajul în rândul tinerilor în cele mai afectate regiuni ale Uniunii, precum şi în Uniune în integralitatea sa, se instituie o YEI, creată şi finanţată printr-o alocare specifică şi prin investiţii orientate din FSE, care să se adauge la susţinerea deja considerabilă acordată prin intermediul fondurilor ESI şi să o consolideze. YEI ar trebui să aibă ca scop sprijinirea tinerilor, în special pe cei fără loc de muncă, educaţie sau formare care locuiesc în regiunile eligibile. YEI ar trebui să fie implementată ca parte a obiectivului privind investiţiile pentru creştere economică şi locuri de muncă.

(84)În plus, în conformitate cu obiectivul principal privind reducerea sărăciei, este necesară reorientarea Fondului de ajutor european pentru persoanele cele mai defavorizate pentru a promova incluziunea socială. Ar trebui înfiinţat un mecanism care să transfere resurse către acest instrument din alocările destinate fiecărui stat membru din fondurile structurale.

(85)Având în vedere circumstanţele economice actuale, nivelul maxim al transferurilor (plafon) din fonduri către fiecare stat membru nu ar trebui să dea naştere la alocări pe stat membru mai mari de 110 % din nivelul lor în termeni reali pentru perioada de programare 2007 - 2013.

(86)Pentru a asigura alocarea adecvată către fiecare categorie de regiuni, resursele din fonduri nu ar trebui să fie transferate între regiunile mai puţin dezvoltate, regiunile de tranziţie şi regiunile mai dezvoltate, cu excepţia cazurilor justificate în mod corespunzător, legate de îndeplinirea a unuia sau mai multor obiective tematice. Aceste transferuri nu ar trebui să implice mai mult de 3 % din creditele totale pentru respectiva categorie de regiune.


(87)Pentru a asigura un impact economic real, contribuţia din partea fondurilor nu ar trebui să se substituie cheltuielilor structurale publice sau echivalente ale statelor membre în temeiul prezentului regulament. În plus, pentru a se asigura că sprijinul din partea fondurilor ia în considerare contextul economic general, nivelul cheltuielilor publice ar trebui să fie stabilit în funcţie de condiţiile macroeconomice generale în care se acordă finanţarea, pe baza indicatorilor prevăzuţi de programele de stabilitate şi de convergenţă prezentate anual de către statele membre în conformitate cu Regulamentul (CE) nr. 1466/1997 al Consiliului (2). Verificarea de către Comisie a principiului adiţionalităţii ar trebui să se concentreze asupra statelor membre în care regiunile mai puţin dezvoltate acoperă cel puţin 15 % din populaţie, din cauza nivelului resurselor financiare alocate acestora.

(2)Regulamentul (CE) nr. 1466/97 al Consiliului din 7 iulie 1997 privind consolidarea supravegherii poziţiilor bugetare şi supravegherea şi coordonarea politicilor economice (JO L 209, 2.8.1997, p. 1).

(88)Este necesară stabilirea unor dispoziţii suplimentare privind programarea, gestiunea, monitorizarea şi controlul programelor operaţionale care beneficiază de contribuţii din fonduri, în scopul de a consolida orientarea către rezultate. În special, este necesar să se stabilească cerinţe detaliate pentru conţinutul programelor operaţionale. Acest lucru ar trebui să faciliteze prezentarea unei logici de intervenţie consecvente pentru a aborda necesităţile de dezvoltare identificate, a stabili cadrul pentru evaluarea performanţelor şi pentru a sprijini implementarea eficace şi eficientă a fondurilor. Ca principiu general, o axă prioritară ar trebui să cuprindă un obiectiv tematic, un fond şi o categorie de regiuni. După caz şi pentru a spori eficacitatea în cadrul unei abordări integrate coerente din punct de vedere tematic, ar trebui ca o axă prioritară să poată viza mai multe categorii de regiuni şi să poată combina una sau mai multe priorităţi de investiţii complementare din FEDR, FSE şi Fondul de coeziune în cadrul unuia sau al mai multor obiective tematice.

(89)În cazul în care un stat membru pregăteşte maxim un program operaţional pentru fiecare fond, astfel încât şi programele, şi acordul de parteneriat sunt pregătite la nivel naţional, ar trebui prevăzute dispoziţii specifice pentru a asigura complementaritatea unor astfel de documente.

(90)Pentru a reconcilia necesitatea unor programe operaţionale concise care să prevadă angajamente clare din partea statelor membre cu necesitatea asigurării flexibilităţii de ajustare la circumstanţele în schimbare, ar trebui să se facă o distincţie între elementele esenţiale ale programului operaţional care sunt supuse deciziei Comisiei şi alte elemente care nu sunt supuse deciziei Comisiei şi care pot fi modificate de statele membre. În consecinţă, ar trebui să se prevadă proceduri care să permită modificarea acestor elemente neesenţiale fără o decizie a Comisiei.

(91)În vederea îmbunătăţirii complementarităţii şi simplificării executării, ar trebui să fie posibil să se combine sprijinul din Fondul de coeziune şi din FEDR cu sprijinul din FSE în cadrul programelor operaţionale comune în temeiul obiectivului "Investiţii pentru creştere şi locuri de muncă".

(92)Proiectele majore reprezintă o parte substanţială din cheltuielile Uniunii şi au frecvent o importanţă strategică în ceea ce priveşte realizarea strategiei Uniunii pentru o creştere inteligentă, durabilă şi favorabilă incluziunii. Prin urmare, este justificat ca operaţiunile care depăşesc anumite praguri să continue să facă obiectul unor proceduri de aprobare specifice în temeiul prezentului regulament. Pragul ar trebui instituit în legătură cu costul eligibil total după luarea în considerare a veniturilor nete preconizate, cu un prag mai ridicat pentru proiectele din domeniul transporturilor din cauza mărimii de obicei mai mari a investiţiilor din respectivul sector. Pentru a se asigura claritatea, este oportun să se precizeze conţinutul cererii pentru un proiect major în acest scop. Cererea ar trebui să conţină informaţiile necesare pentru a da asigurări că contribuţia financiară din fonduri nu va conduce la o pierdere semnificativă de locuri de muncă în amplasamente existente din Uniune.

(93)Pentru a se promova pregătirea şi implementarea unor proiecte majore pe o bază economică şi tehnică solidă şi pentru a se încuraja utilizarea recomandărilor experţilor într-o fază incipientă, în cazul în care experţi independenţi sprijiniţi de Comisie prin asistenţă tehnică sau, în acord cu Comisia, de alţi experţi independenţi sunt în măsură să ofere indicaţii clare privind fezabilitatea şi viabilitatea economică a proiectului major, ar trebui simplificată procedura de aprobare de către Comisie. Comisia ar trebui să fie în măsură să refuze aprobarea contribuţiei financiare doar în cazul în care constată o deficienţă semnificativă la nivelul analizei independente a calităţii.

(94)În cazurile în care nu s-a efectuat o analiză independentă a calităţii unui proiect major, statul membru ar trebui să transmită toate informaţiile necesare, iar Comisia ar trebui să evalueze proiectul major cu scopul de a stabili dacă este justificată contribuţia financiară solicitată.


(95)Din motive de asigurare a continuităţii implementării, pentru a evita o sarcină administrativă inutilă şi pentru a asigura alinierea cu decizia Comisiei privind orientările referitoare la închiderea perioadei de programare 2007 - 2013, se stabilesc dispoziţii de etapizare pentru proiectele majore aprobate în cadrul Regulamentului (CE) nr. 1083/2006 al Consiliului (1) a căror perioadă de implementare se preconizează că va depăşi perioada de programare reglementată de prezentul regulament. Sub rezerva anumitor condiţii, ar trebui să existe o procedură accelerată pentru notificarea şi aprobarea unei a doua etape sau a unei etape ulterioare a unui proiect major a cărui etapă anterioară sau ale cărui etape anterioare au fost aprobate de Comisie în cadrul perioadei de programare 2007 - 2013. Fiecare etapă a operaţiunii etapizate, care urmăreşte acelaşi obiectiv general, ar trebui să fie implementată în conformitate cu normele perioadei de programare relevante.

(1)Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziţii generale privind Fondul European de Dezvoltare Regională, Fondul Social European şi Fondul de coeziune şi de abrogare a Regulamentului (CE) nr. 1260/1999 (JO L 210, 31.7.2006, p. 25).

(96)Pentru a oferi statelor membre posibilitatea de a implementa o parte a unui program operaţional utilizând o abordare bazată pe rezultate, este util să se prevadă un plan de acţiune comun care să cuprindă un proiect sau un grup de proiecte de realizat de către un beneficiar pentru a contribui la obiectivele programului operaţional. Pentru a simplifica şi consolida orientarea către rezultate a fondurilor, gestionarea planului de acţiune comun ar trebui să se bazeze exclusiv pe obiective de etapă, realizări şi rezultate stabilite de comun acord, astfel cum este definit în decizia Comisiei de adoptare a planului de acţiune comun. Controlul şi auditul unui plan de acţiune comun ar trebui să fie, de asemenea, limitate la întrebarea dacă îşi îndeplineşte obiectivele de etapă, realizările şi rezultatele. Prin urmare, este necesar să se stabilească dispoziţii privind elaborarea sa, conţinutul, adoptarea, gestiunea şi controlul financiar al planurilor de acţiune comune.

(97)Este necesară adoptarea unor norme specifice în legătură cu funcţiile comitetului de monitorizare şi rapoartele anuale privind implementarea programelor operaţionale sprijinite de fonduri. Dispoziţii suplimentare privind funcţionarea specifică a FEADR sunt prevăzute în legislaţia specifică sectoarelor relevante.

(98)Pentru a asigura disponibilitatea informaţiilor esenţiale şi actualizate privind implementarea programelor, este necesar ca statele membre să furnizeze Comisiei datele- cheie în mod regulat. Pentru a evita impunerea unei sarcini administrative suplimentare asupra statelor membre, acest lucru ar trebui să se limiteze la datele colectate în mod continuu, iar transmisia ar trebui efectuată prin schimb electronic de date.

(99)Pentru a consolida monitorizarea progreselor înregistrate cu privire la implementarea fondurilor şi pentru a facilita gestiunea financiară, este necesar să se asigure disponibilitatea din timp a unor date financiare de bază privind progresele înregistrate în implementare.

(100)În conformitate cu articolul 175 din TFUE, Comisia urmează să prezinte, o dată la trei ani, Parlamentului European, Consiliului, Comitetului Economic şi Social European şi Comitetului Regiunilor rapoarte privind coeziunea, în legătură cu progresele înregistrate în ceea ce priveşte coeziunea economică, socială şi teritorială a Uniunii. Este necesar să se formuleze dispoziţii cu privire la conţinutul raportului menţionat.

(101)Este important ca realizările fondurilor Uniunii să fie aduse în atenţia publicului larg şi să organizeze campanii de sensibilizare cu privire la obiectivele politicii de coeziune. Cetăţenii ar trebui să aibă dreptul să cunoască modul în care sunt investite resursele financiare ale Uniunii. Responsabilitatea privind comunicarea informaţiilor corespunzătoare către public ar trebui să revină atât autorităţilor de management, cât şi beneficiarilor, precum şi instituţiilor şi organismelor consultative ale Uniunii. Pentru a îmbunătăţi eficienţa comunicării către public şi pentru a asigura o sinergie mai amplă şi mai puternică între activităţile de comunicare întreprinse la iniţiativa Comisiei, resursele alocate acţiunilor de comunicare în temeiul prezentului regulament ar trebui să contribuie, de asemenea, la acoperirea comunicării instituţionale a priorităţilor politice ale Uniunii, în măsura în care acestea sunt legate de obiectivele generale ale prezentului regulament.

(102)În vederea consolidării accesibilităţii şi transparenţei informaţiilor privind oportunităţile de finanţare şi beneficiarii proiectelor, în fiecare stat membru ar trebui să fie disponibil un site sau portal unic conţinând informaţii privind toate programele operaţionale, inclusiv listele de operaţiuni susţinute în cadrul fiecărui program operaţional.

(103)În vederea asigurării unei difuzări la scară largă a informaţiilor privind realizările fondurilor şi contribuţia Uniunii la aceste realizări, precum şi a informării potenţialilor beneficiari în privinţa oportunităţilor de finanţare, prezentul regulament ar trebui să definească, ţinând seama de dimensiunea programelor operaţionale în conformitate cu principiul proporţionalităţii, norme detaliate privind măsurile de informare şi comunicare, precum şi anumite caracteristici tehnice ale unor astfel de măsuri.

(104)Pentru a asigura concentrarea alocării pentru fiecare fond asupra strategiei Uniunii pentru o creştere inteligentă, durabilă şi favorabilă incluziunii şi a misiunilor specifice fondului în conformitate cu obiectivele lor bazate pe tratate, este necesar să se stabilească plafoane pentru alocarea destinată asistenţei tehnice a statului membru. Este, de asemenea, necesar să se asigure faptul că, prin cadrul juridic pentru programarea asistenţei tehnice, se facilitează crearea unor mecanisme de implementare simplificate, în contextul în care statele membre implementează mai multe fonduri în paralel şi ar trebui ca acest cadru să poată viza mai multe categorii de regiuni.

(105)Ar trebui să se determine elementele care permit modularea ratei de cofinanţare din fonduri pentru axele prioritare, în special pentru a se consolida efectul de pârghie al resurselor Uniunii. Este, de asemenea, necesar să se stabilească rate maxime de cofinanţare pentru fiecare categorie de regiune, pentru a garanta respectarea principiului cofinanţării printr-un nivel adecvat al contribuţiilor naţionale publice sau private.

(106)Este necesar ca statele membre să desemneze o autoritate de management, o autoritate de certificare şi o autoritate de audit independentă din punct de vedere funcţional pentru fiecare program operaţional. Pentru a oferi flexibilitate statelor membre în ceea ce priveşte instituirea sistemelor de control, este adecvat să se prevadă posibilitatea ca funcţiile autorităţii de certificare să fie îndeplinite de autoritatea de management. Ar trebui, de asemenea, să se permită ca statele membre să poată desemna organisme intermediare care să efectueze anumite sarcini ale autorităţii de management sau ale autorităţii de certificare. Statele membre ar trebui în acest caz să precizeze responsabilităţile şi funcţiile organismelor respective.

(107)Pentru a ţine cont de organizarea specifică a sistemelor de gestiune şi control pentru fonduri şi FEPAM şi de necesitatea de a asigura o abordare proporţională, ar trebui stabilite dispoziţii specifice în ceea ce priveşte desemnarea autorităţii de management şi a autorităţii de certificare. Pentru a se evita o sarcină administrativă inutilă, verificarea ex ante a conformităţii cu criteriile de desemnare indicate în prezentul regulament ar trebui să se limiteze la autoritatea de management şi de certificare şi, în anumite condiţii stabilite în prezentul regulament, nu ar trebui să fie necesară nicio activitate de audit suplimentară dacă sistemul este, în esenţă, acelaşi ca în perioada de programare 200 - 2013. Nu ar trebui să existe cerinţe pentru aprobarea desemnării de către Comisie. Totuşi, pentru a consolida securitatea juridică, statele membre ar trebui să aibă opţiunea de a prezenta Comisiei documente privind desemnarea, în anumite condiţii stabilite în prezentul regulament. Monitorizarea conformităţii cu criteriile de desemnare, realizată prin măsuri de audit şi de control, ar trebui să conducă, în cazul în care se constată nerespectarea criteriilor, la măsuri de remediere şi, eventual, la încetarea desemnării.

(108)Autoritatea de management are principala responsabilitate pentru implementarea eficace şi eficientă a fondurilor şi a FEPAM şi, prin urmare, deţine un număr substanţial de funcţii legate de gestionarea şi monitorizarea programului, de gestiunea şi de controalele financiare, precum şi de selectarea proiectelor. În consecinţă, este necesar să se stabilească responsabilităţile şi funcţiile autorităţii de management.

(109)Autoritatea de certificare ar trebui să întocmească şi să prezinte Comisiei cererile de plată. Ea ar trebui să întocmească conturile, atestând integralitatea, acurateţea şi veridicitatea acestora şi faptul că cheltuielile înscrise în conturi sunt în conformitate cu normele Uniunii şi naţionale aplicabile. Este necesar să se stabilească responsabilităţile şi funcţiile autorităţii de certificare.

(110)Autoritatea de audit ar trebui să se asigure că se efectuează audituri ale sistemelor de gestiune şi control pe un eşantion adecvat de operaţiuni şi pe conturi. Este necesar să se stabilească responsabilităţile şi funcţiile autorităţii de audit. Auditurile cheltuielilor declarate ar trebui efectuate asupra unui eşantion reprezentativ de operaţiuni pentru a permite extrapolarea rezultatelor. Ca regulă generală, ar trebui utilizată o metodă de eşantionare statistică pentru a obţine un eşantion reprezentativ fiabil. Cu toate acestea, autorităţile de audit ar trebui să poată utiliza, în circumstanţe justificate corespunzător, o metodă de eşantionare nestatistică, cu condiţia să fie respectate condiţiile prevăzute în prezentul regulament.

(111)Fără a aduce atingere competenţelor Comisiei în materie de control financiar, ar trebui să se consolideze cooperarea între statele membre şi Comisie în acest domeniu şi să se precizeze criteriile care permit Comisiei să determine, în cadrul strategiei sale de control al sistemelor naţionale, nivelul de asigurare pe care ar trebui să îl obţină de la organismele naţionale de audit.

(112)În completarea regulilor comune privind gestiunea financiară pentru fondurile ESI, ar trebui stabilite dispoziţii suplimentare pentru fonduri şi FEPAM. În special, pentru a garanta o asigurare rezonabilă pentru Comisie înainte de acceptarea conturilor, cererile de plăţi intermediare ar trebui să fie rambursate la o rată de 90 % din suma rezultată prin aplicarea ratei de cofinanţare pentru fiecare prioritate, astfel cum s-a stabilit în decizia de adoptare a programului operaţional, la cheltuielile eligibile pentru prioritate. Sumele restante datorate ar trebui să fie plătite statelor membre după acceptarea conturilor, cu condiţia ca Comisia să fie în măsură că concluzioneze că conturile sunt complete, exacte şi corecte.

(113)Beneficiarii ar trebui să primească sprijinul integral în termen de 90 de zile de la data la care au depus cererea de plată, sub rezerva disponibilităţii fondurilor din prefinanţarea iniţială şi anuală şi plăţile intermediare. Autoritatea de management ar trebui să poată întrerupe termenul dacă documentele justificative sunt incomplete sau dacă există dovezi ale unor nereguli care necesită investigaţii suplimentare. Prefinanţarea iniţială şi anuală ar trebui asigurate astfel încât statele membre să dispună de mijloace suficiente pentru implementarea programelor în temeiul unor astfel de modalităţi. Prefinanţarea anuală ar trebui lichidată în fiecare an la momentul acceptării conturilor.

(114)Pentru a reduce riscurile de declarare a unor cheltuieli neconforme, ar trebui să fie posibil ca o autoritate de certificare, fără să fie necesare justificări suplimentare, să includă sumele care trebuie să facă obiectul unor verificări suplimentare într-o cerere de plată intermediară după exerciţiul contabil în care acestea au fost înregistrate în sistemul său contabil.

(115)Pentru a asigura aplicarea corespunzătoare a normelor generale privind dezangajarea, normele stabilite pentru fonduri şi FEPAM ar trebui să prezinte detaliat modul de stabilire a termenelor-limită pentru dezangajare.

(116)Pentru a aplica cerinţele Regulamentului financiar în cadrul gestiunii financiare a fondurilor şi a FEPAM, este necesar să se instituie proceduri pentru pregătirea, examinarea şi acceptarea conturilor care să asigure un temei clar pentru aceste modalităţi şi să le confere securitate juridică. În plus, pentru a putea să îşi îndeplinească în mod adecvat responsabilităţile, statele membre ar trebui să aibă posibilitatea de a exclude sumele care fac obiectul unor evaluări în curs privind legalitatea şi regularitatea lor.

(117)Pentru a reduce sarcina administrativă pentru beneficiari, ar trebui stabilite termene-limită specifice în care autorităţile de management să fie obligate să asigure disponibilitatea documentelor pentru operaţiuni după prezentarea cheltuielilor sau finalizarea unei operaţiuni. În conformitate cu principiul proporţionalităţii, perioada de păstrare a documentelor ar trebui să difere în funcţie de cuantumul total al cheltuielilor eligibile ale unei operaţiuni.

(118)Întrucât procesul de verificare şi acceptare a conturilor se realizează anual, ar trebui simplificată semnificativ procedura de închidere. Închiderea finală a programului ar putea astfel să se bazeze doar pe documente referitoare la ultimul exerciţiu contabil şi pe raportul final de implementare sau pe cel mai recent raport anual de implementare, fără a fi necesară prezentarea altor documente.

(119)În scopul de a proteja interesele financiare ale Uniunii şi de a oferi mijloacele de a asigura implementarea efectivă a programelor, ar trebui stabilite dispoziţii care să permită suspendarea de către Comisie a plăţilor la nivel de priorităţi sau de programe operaţionale.

(120)Pentru a asigura securitatea juridică pentru statele membre, este recomandabil să se stabilească modalităţile şi procedurile specifice pentru corecţiile financiare de către statele membre şi de către Comisie, în ceea ce priveşte fondurile şi FEPAM, respectându-se principiul proporţionalităţii.

(121)Este necesar să se stabilească un cadru juridic care să prevadă sisteme de gestiune şi control solide la nivel naţional şi regional şi o împărţire adecvată a rolurilor şi responsabilităţilor în contextul gestiunii partajate. Prin urmare, rolul Comisiei ar trebui specificat şi clarificat şi ar trebui instituite norme proporţionale privind aplicarea de corecţii financiare de către Comisie.

(122)Frecvenţa auditurilor operaţiunilor ar trebui să fie proporţională cu nivelul contribuţiei Uniunii din fonduri şi din FEPAM. În special, numărul auditurilor efectuate ar trebui să fie redus în cazul în care totalul cheltuielilor eligibile pentru o operaţiune nu depăşeşte 200 000 EUR pentru FEDR şi pentru Fondul de Coeziune, 150 000 EUR pentru FSE şi 100 000 EUR pentru FEPAM. Cu toate acestea, ar trebui să fie posibilă efectuarea de audituri oricând există indicii privind o neregulă sau o fraudă sau, în urma închiderii unei operaţiuni finalizate, în cadrul unui eşantion de audit. Comisia ar trebui să poată examina pista de audit a autorităţii de audit sau să ia parte la auditurile la faţa locului realizate de autoritatea de audit. Atunci când nu obţine asigurările necesare privind funcţionarea eficace a autorităţii de audit prin aceste mijloace, Comisia ar trebui să poată repeta activitatea de audit în cazurile în care acest lucru este conform cu standardele de audit acceptate la nivel internaţional. Pentru ca nivelul auditării de către Comisie să fie proporţional cu riscul, Comisia ar trebui să-şi poată reduce activitatea de audit în ceea ce priveşte programele operaţionale în cazul cărora nu există deficienţe semnificative sau dacă autoritatea de audit este fiabilă. Pentru a reduce sarcina administrativă asupra beneficiarilor, ar trebui introduse norme specifice pentru a reduce riscul suprapunerii între audituri ale aceloraşi operaţiuni efectuate de diferite instituţii, şi anume de Curtea de Conturi Europeană, de Comisie şi de autoritatea de audit.

(123)Pentru a completa şi a modifica anumite elemente neesenţiale din prezentul regulament, competenţa de a adopta acte în conformitate cu articolul 290 din TFUE ar trebui să fie delegată Comisiei în ceea ce priveşte un cod de conduită european privind parteneriatul, completările şi modificările aduse secţiunilor 4 şi 7 din CSC, criteriile de determinare a nivelului corecţiei financiare care trebuie aplicată, normele specifice privind achiziţionarea de terenuri şi combinarea de asistenţă tehnică cu instrumente financiare, rolul, răspunderea şi responsabilităţile organismelor care implementează instrumentele financiare, gestiunea şi controlul instrumentelor financiare, retragerea plăţilor către instrumentele financiare, şi adaptările efectuate în consecinţă la cererile de plată, instituirea unui sistem de capitalizare a ratelor anuale pentru instrumentele financiare, normele specifice de determinare a criteriilor de stabilire a costurilor şi a comisioanelor de gestionare pe baza performanţelor şi pragurilor aplicabile, precum şi norme privind rambursarea costurilor şi a comisioanelor de gestionare capitalizate pentru instrumentele bazate pe participaţii şi microcredite, ajustarea ratei forfetare pentru operaţiunile generatoare de venituri nete în anumite sectoare, precum şi stabilirea unei taxe forfetare pentru anumite sectoare sau subsectoare în domeniile TIC, cercetare, dezvoltare şi inovare şi eficienta energetica şi adăugarea de sectoare sau subsectoare, metodologia de calcul a valorii actuale a venitului net actualizat pentru operaţiunile generatoare de venituri, norme suplimentare privind înlocuirea unui beneficiar în cadrul operaţiunilor PPP, cerinţele minime pentru a fi inclus în acordurile PPP care sunt necesare pentru aplicarea unei derogări privind eligibilitatea cheltuielilor, definirea ratei forfetare aplicate costurilor indirecte aferente granturilor pe baza metodelor existente şi a ratelor corespunzătoare aplicabile în cadrul politicilor Uniunii, metodologia care trebuie utilizată în efectuarea analizei calităţii unui proiect major, criteriile de stabilire a neregulilor care trebuie raportate, datele care trebuie furnizate şi condiţiile şi procedurile care trebuie aplicate pentru a stabili daca sumele care sunt de nerecuperat se rambursează în baza responsabilităţii statelor membre, datele care trebuie înregistrate şi stocate sub forma electronica în cadrul sistemului de monitorizare stabilit de autorităţile de gestionare, cerinţele minime privind pistele de audit, sfera de aplicare şi conţinutul auditurilor şi metodologia pentru eşantionare, utilizarea datelor colectate cu ocazia auditurilor, criterii pentru identificarea deficienţelor semnificative în funcţionarea eficace a sistemelor de gestiune şi control, pentru stabilirea nivelului de corecţie financiară care trebuie aplicat şi pentru aplicarea corecţiilor financiare forfetare sau extrapolate. Este deosebit de important ca, în timpul lucrărilor pregătitoare, Comisia să organizeze consultări adecvate, inclusiv la nivel de experţi. Atunci când pregăteşte şi elaborează acte delegate, Comisia ar trebui să asigure o transmitere simultană, în timp util şi adecvată a documentelor relevante către Parlamentul European şi Consiliu.

(124)În ceea ce priveşte toate fondurile ESI, Comisia ar trebui să fie împuternicită să adopte, prin acte de punere în aplicare, decizii de aprobare a elementelor acordurilor de parteneriat şi a modificărilor acordurilor de parteneriat, decizii de aprobare a elementelor din acordul de parteneriat revizuit, decizii privind programele şi priorităţile care şi-au atins obiectivele de etapa şi pot beneficia de alocarea rezervei de performanţă, decizii privind modificarea programelor ca urmare a acţiunilor corective privind transferul alocaţiilor financiare către alte programe, decizii privind planurile anuale de acţiune care urmează să fie finanţate din asistenţa tehnică la iniţiativa Comisiei şi, în cazul dezangajării, decizii de modificare a deciziilor de adoptare a programelor; şi în privinţa FEDR, FSE şi Fondul de coeziune, decizii de identificare a regiunilor şi statelor membre care îndeplinesc criteriile investiţiilor pentru creştere şi locuri de muncă, decizii de stabilire a defalcării anuale a creditelor de angajament către statele membre, decizii de stabilire a sumei de transferat din alocarea Fondului de coeziune a fiecărui stat membru către MIE, decizii de stabilire a sumei de transferat din alocarea din fondurile structurale a fiecărui stat membru pentru ajutorul alimentar pentru persoanele cele mai defavorizate, decizii de acceptare a transferurilor de părţi de credite pentru obiectivul de cooperare teritoriala europeana către obiectivul de investiţii pentru creştere şi locuri de munca, decizii privind efectuarea sau nu a unei corecţii financiare în cazul nerespectării principiului adiţionalităţii, decizii de adoptare şi modificare a programelor operaţionale, decizii de refuz a contribuţiei financiare pentru un proiect major, decizii privind aprobarea unei contribuţii financiare la un proiect major selecţionat şi prelungirea termenului pentru realizarea condiţiei legate de aprobarea proiectelor majore şi decizii privind planuri de acţiune comune; şi în privinţa FEDR, FSE, Fondului de coeziune şi FEPAM, decizii privind neacceptarea conturilor şi privind suma exigibilă în cazul în care conturile nu sunt acceptate, decizii de suspendare a plăţilor intermediare şi decizii privind corecţiile financiare.


(125)Pentru a asigura condiţii uniforme de punere în aplicare a prezentului regulament, competenţele de punere în aplicare ar trebui conferite Comisiei cu privire la, modelul care se utilizează atunci când este transmis raportul de progres, modelul de program operaţional pentru fonduri, metodologia care se utilizează la efectuarea analizei cost-beneficii a proiectelor majore, formatul pentru informaţiile privind proiectele majore, modelul planului de acţiune comun, modelul rapoartelor de implementare anuale şi finale, frecventa raportării neregulilor şi formatul care se utilizează pentru raportare, modelul pentru declaraţia de gestiune şi modelele pentru strategia de audit, avizul şi raportul anual de control. Respectivele competenţe ar trebui să fie exercitate în conformitate cu Regulamentul (UE) nr. 182/2011 al Parlamentului European şi al Consiliului (1).

(1)Regulamentul (UE) nr. 182/2011 al Parlamentului European şi al Consiliului din 16 februarie 2011 de stabilire a normelor şi principiilor generale privind mecanismele de control de către statele membre al exercitării competenţelor de executare de către Comisie (JO L 55, 28.2.2011, p. 13).

(126)Pentru a asigura participarea şi implicarea adecvată a statelor membre atunci când Comisia îşi exercită competenţele de executare în vederea punerii în aplicare a prezentului regulament în anumite domenii de politică deosebit de sensibile legate de fondurile ESI şi pentru a consolida rolul statelor membre în adoptarea de condiţii uniforme în acest sens sau a altor măsuri de executare cu implicaţii semnificative sau cu un impact potenţial semnificativ asupra economiei naţionale, a bugetului naţional ori a bunei funcţionări a administraţiei publice din statele membre, actele de punere în aplicare referitoare la metodologia de furnizare a informaţiilor privind sprijinul pentru obiectivele în materie de schimbări climatice, măsurile detaliate pentru a asigura o abordare consecventă în ceea ce priveşte stabilirea obiectivelor de etapă şi a ţintelor din cadrul de performanţă pentru fiecare prioritate şi evaluarea atingerii obiectivelor de etapă şi a ţintelor, clauze şi condiţii standard pentru monitorizarea instrumentelor financiare, acordurile detaliate pentru transferul şi gestionarea contribuţiilor la program gestionate de organismele care implementează instrumentele financiare, un model de acord de finanţare privind instrumentele financiare comune de garantare şi titlurizare neplafonate destinate IMM-urilor, modelele de utilizat atunci când se furnizează informaţii suplimentare privind instrumentele financiare în cadrul cererilor de plăţi către Comisie şi atunci când se raportează cu privire la instrumentele financiare Comisiei, clauzele şi condiţiile pentru sistemul electronic de schimb de date aferent sistemului de gestiune şi control, nomenclatura pe baza căreia se pot defini categorii de intervenţii pentru axa prioritară în programele operaţionale, formatul de notificare a unui proiect major selectat, caracteristicile tehnice ale masurilor de informare şi comunicare pentru operare şi instrucţiunile pentru crearea emblemei şi pentru definirea culorilor sale standard, modelul de utilizat atunci când se transmit date financiare Comisiei în scopuri de monitorizare, dispoziţii detaliate privind schimbul de informaţii intre beneficiari şi autorităţile de management, autorităţile de certificare, autorităţile de audit şi organismele intermediare, modelul de raport şi de aviz al organismului independent de audit şi descrierea funcţiilor şi procedurilor în vigoare pentru autorităţile de management şi, după caz, pentru autorităţile de certificare, specificaţiile tehnice pentru sistemul de gestiune şi control, modelul de cereri de plăţi şi modelul pentru conturi ar trebui adoptate în conformitate cu procedura de examinare prevăzută la articolul 5 din Regulamentul (UE) nr. 182/2011.

(127)Adoptarea anumitor acte de punere în aplicare în conformitate cu procedura de examinare prevăzută la articolul 5 din Regulamentul (UE) nr. 182/2011 ar putea avea un impact şi implicaţii atât de importante pentru statele membre încât se justifică o excepţie de la regula generală. Conform acestei excepţii, în cazurile în care comitetul nu emite un aviz, Comisia nu ar trebui să adopte proiectul de act de punere în aplicare. Respectivele acte de punere în aplicare vizează stabilirea metodologiei pentru furnizarea de informaţii privind sprijinul pentru obiectivele din domeniul schimbărilor climatice, determinarea metodologiei pentru obiectivele de etapă din cadrul de performanţă, stabilirea clauzelor şi condiţiilor standard pentru instrumentele financiare, stabilirea modalităţilor detaliate de transfer şi gestionare a contribuţiilor la programe pentru anumite instrumente financiare; adoptarea modelului pentru acordul de finanţare privind instrumentele financiare comune de garantare neplafonată şi titlurizare în favoarea IMM- urilor, stabilirea modelelor care trebuie utilizate pentru rapoartele prezentate Comisiei privind instrumentele financiare, stabilirea nomenclaturii pe baza căreia se pot defini categorii de intervenţii pentru axa prioritară în programele operaţionale; privind caracteristicile tehnice ale măsurilor de informare şi comunicare referitoare la operaţiune şi instrucţiunile pentru crearea logo-ului şi definirea culorilor standard;, stabilirea specificaţiilor tehnice pentru înregistrarea şi stocarea datelor în legătură cu sistemul de gestiune şi control. Prin urmare, acestor acte de punere în aplicare ar trebui să li se aplice articolul 5 alineatul (4) al treilea paragraf din Regulamentul (UE) nr. 182/2011.

(128)Deoarece prezentul regulament înlocuieşte Regulamentul (CE) nr. 1083/2006, regulamentul în cauză ar trebui abrogat. Cu toate acestea, prezentul regulament nu ar trebui să afecteze continuarea sau modificarea proiectelor în cauză, până la închiderea acestora, sau a asistenţei aprobate de către Comisie în temeiul Regulamentului (CE) nr. 1083/2006 sau a oricăror alte dispoziţii legislative aplicabile asistenţei respective la 31 decembrie 2013. Prin urmare, cererile prezentate sau aprobate în temeiul Regulamentului (CE) nr. 1083/2006 ar trebui să rămână valabile. De asemenea, ar trebui să se stabilească norme tranzitorii speciale prin derogare de la articolul 59 alineatul (1) litera (b) din Regulamentul (CE) nr. 1083/2006 în ceea ce priveşte situaţiile în care o autoritate de management poate să exercite funcţiile autorităţii de certificare pentru programele operaţionale, implementate în condiţiile cadrului legislativ anterior, în scopul evaluării Comisiei în conformitate cu articolul 73 alineatul (3) din Regulamentul (CE) nr. 1083/2006 atunci când se aplică articolul 123 alineatul (5) din prezentul regulament şi privind procedura de aprobare a proiectelor majore în temeiul articolului 102 alineatul (1) litera (a) din prezentul regulament.

(129)Întrucât obiectivul prezentului regulament, şi anume consolidarea coeziunii economice, sociale şi teritoriale, nu poate fi realizat în mod satisfăcător de statele membre, ţinând seama de amploarea decalajelor dintre nivelurile de dezvoltare ale diverselor regiuni, de rămânerea în urmă a regiunilor celor mai defavorizate şi de mijloacele financiare limitate de care dispun statele membre şi regiunile, dar, poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarităţii, astfel cum este prevăzut la articolul 5 din TUE. În conformitate cu principiul proporţionalităţii, prevăzut la articolul respectiv, prezentul regulament nu depăşeşte ceea ce este necesar pentru atingerea acestui obiectiv.


(130)Pentru a asigura aplicarea cu promptitudine a măsurilor prevăzute de prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene.

ADOPTĂ PREZENTUL REGULAMENT:

-****-


PARTEA I: OBIECT ŞI DEFINIŢII

Art. 1: Obiect
Prezentul regulament stabileşte norme comune aplicabile Fondului european de dezvoltare regională (FEDR), Fondului social european (FSE), Fondului de coeziune, Fondului european agricol pentru dezvoltare rurală (FEADR) şi Fondului european pentru pescuit şi afaceri maritime (FEPAM), care funcţionează în temeiul unui cadru comun ("fondurile structurale şi de investiţii europene" - "fondurile ESI"). De asemenea, prezentul regulament stabileşte dispoziţiile necesare pentru asigurarea eficacităţii fondurilor ESI şi coordonarea între acestea şi cu alte instrumente ale Uniunii. Normele comune aplicabile fondurilor ESI sunt stabilite în partea a doua.

- Partea a treia stabileşte normele generale privind FEDR, FSE (denumite împreună "fondurile structurale") şi Fondul de coeziune privind sarcinile, obiectivele prioritare şi organizarea fondurilor structurale şi a Fondului de coeziune ("fondurile"), criteriile pe care trebuie să le îndeplinească statele membre şi regiunile astfel încât să fie eligibile pentru contribuţie din partea fondurilor, resursele financiare disponibile şi criteriile pentru alocarea lor.

- Partea a patra stabileşte normele generale aplicabile fondurilor şi FEPAM în ceea ce priveşte gestionarea şi controlul, gestiunea financiară, conturile şi corecţiile financiare.

Normele prevăzute în prezentul regulament se aplică fără a aduce atingere dispoziţiilor prevăzute în Regulamentul (UE) nr. 1306/2013 al Parlamentului European şi al Consiliului (1) şi a dispoziţiilor specifice stabilite în următoarele regulamente ("reglementările specifice fondurilor" în conformitate cu al cincilea alineat de la prezentul articol:

(1)Regulamentul (UE) nr. 1306/2013 al Parlamentului European şi al Consiliului din 17 decembrie 2013 privind finanţarea, gestionarea şi monitorizarea politicii agricole comune şi de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 şi (CE) nr. 485/2008 ale Consiliului (A se vedea pagina 549 din prezentul Jurnal Oficial).

1.Regulamentul (UE) nr. 1301/2013 ("Regulamentul privind FEDR");

2.Regulamentul (UE) nr. 1304/2013 ("Regulamentul privind FSE");

3.Regulamentul (UE) nr. 1300/2013 ("Regulamentul privind FC");

4.Regulamentul (UE) nr. 1299/2013 ("Regulamentul privind CTE");


5.Regulamentul (UE) nr. 1305/2013 ("Regulamentul privind FEADR"), precum şi

6.

un act juridic viitor al Uniunii de stabilire a condiţiilor pentru sprijinul financiar pentru politica în domeniul afacerilor maritime şi al pescuitului pentru perioada de programare 2014 - 2020 ("Regulamentul privind FEPAM").

- Partea a doua din prezentul regulament se aplică tuturor fondurilor ESI, cu excepţia cazurilor în care prevede derogări în mod explicit. Partea a treia şi partea a patra din prezentul regulament stabilesc dispoziţii complementare celor din partea a doua pentru fonduri şi, respectiv, pentru fonduri şi FEPAM şi poate permite în mod explicit derogări de la regulamentele specifice fondurilor în cauză. Regulamentele specifice fondurilor pot stabili norme complementare părţii a doua din prezentul regulament pentru fondurile ESI, părţii a treia din prezentul regulament pentru fonduri şi părţii a patra din prezentul regulament pentru fonduri şi FEPAM. Normele complementare din regulamentele specifice fondurilor nu contravin părţilor a doua, a treia şi a patra din prezentul regulament. În cazul unor dubii privind aplicarea acestor dispoziţii, partea a doua a prezentului regulament prevalează asupra normelor specifice fondurilor, iar părţile a doua, a treia şi a patra din prezentul regulament prevalează asupra regulamentelor specifice fondurilor.


Art. 2: Definiţii
În sensul prezentului regulament, se aplică următoarele definiţii:


1."Strategia Uniunii pentru o creştere inteligentă, durabilă şi favorabilă incluziunii" înseamnă ţintele şi obiectivele comune care orientează acţiunea statelor membre şi a Uniunii stabilite în concluziile adoptate de Consiliul European de la 17 iunie 2010 ca anexa I (Noua strategie europeană pentru creştere economică şi ocuparea forţei de muncă, ţintele principale ale UE), în Recomandarea Consiliului din 13 iulie 2010 (1) şi în Decizia 2010/707/UE a Consiliului (2), precum şi orice revizuire a acestor ţinte şi obiective comune;

(1)Recomandarea Consiliului din 13 iulie 2010 privind orientările generale pentru politicile economice ale statelor membre şi ale Uniunii (JO L 191, 23.7.2010, p. 28).

(2)Decizia 2010/707/UE a Consiliului din 21 octombrie 2010 privind orientările pentru politicile de ocupare a forţei de muncă ale statelor membre (JO L 308, 24.11.2010, p. 46).

2."un cadru politic strategic" înseamnă un document sau un set de documente stabilite la nivel naţional sau regional care definesc un număr limitat de priorităţi coerente stabilite pe bază de dovezi şi un termen de implementare a priorităţilor respective şi care pot include un mecanism de monitorizare;

3."strategie de specializare inteligentă" înseamnă strategii naţionale sau regionale în domeniul inovării care stabilesc priorităţi în scopul de a crea un avantaj competitiv prin dezvoltarea punctelor tari proprii cercetării şi inovării şi prin corelarea acestora cu nevoile întreprinderilor în vederea abordării coerente a oportunităţilor emergente şi a evoluţiilor pieţei, evitând suprapunerea şi fragmentarea eforturilor; o astfel de strategie de specializare inteligentă poate lua forma unui cadru politic strategic în domeniul cercetării şi inovării (C&I) la nivel naţional sau regional sau poate fi inclusă într-un astfel de cadru;

4."norme specifice fondurilor" înseamnă dispoziţiile stabilite în sau prevăzute în temeiul părţii a treia sau a patra din prezentul regulament sau într-un regulament care reglementează unul sau mai multe fonduri ESI menţionate sau enumerate la articolul 1 al patrulea paragraf;

5."programare" înseamnă procesul de organizare, de luare a deciziilor şi de alocare a resurselor financiare în mai multe etape, cu implicarea partenerilor în conformitate cu articolul 5, care vizează punerea în aplicare, pe o bază multianuală, a acţiunii comune a Uniunii şi a statelor membre pentru realizarea obiectivelor strategiei Uniunii pentru o creştere inteligentă, durabilă şi favorabilă incluziunii;

6."program" înseamnă un "program operaţional" astfel cum este menţionat în partea a treia sau în partea a patra din prezentul regulament şi în regulamentul FEPAM şi un "program de dezvoltare rurală" astfel cum este menţionat în Regulamentul privind FEADR;

7."zona vizată de program" înseamnă o zonă geografică acoperită de un program specific, sau în cazul unui program care acoperă mai multe categorii de regiuni, zona geografică corespunzătoare fiecărei categorii de regiuni separate;

8."prioritate" în părţile a doua şi a patra din prezentul regulament înseamnă "axa prioritară" menţionată în partea a treia din prezentul regulament pentru FEDR, FSE şi Fondul de coeziune, şi "prioritatea Uniunii" menţionată în regulamentul FEPAM şi în Regulamentul privind FEADR;

9."operaţiune" înseamnă un proiect, un contract, o acţiune sau un grup de proiecte selectate de autorităţile de management ale programelor în cauză sau sub responsabilitatea acestora, care contribuie la realizarea obiectivelor unei priorităţi sau unor priorităţi aferente; în contextul instrumentelor financiare, o operaţiune este constituită de contribuţiile financiare dintr-un program la instrumentele financiare şi la sprijinul financiar ulterior oferit de respectivele instrumente financiare;

10."beneficiar" înseamnă un organism public sau privat şi, exclusiv în scopul regulamentului privind FEADR şi al regulamentului FEPAM, o persoană fizică responsabilă pentru iniţierea sau care iniţiază şi implementează operaţiunile; şi în contextul sistemelor de ajutor de stat, conform definiţiei de la punctul 13 din prezentul articol, organismul care primeşte ajutorul; şi în contextul instrumentelor financiare de la partea a doua titlul IV din prezentul regulament, înseamnă organismul care implementează instrumentul financiar sau fondul de fonduri, după caz;

11."instrumente financiare": înseamnă instrumentele financiare, astfel cum sunt definite în Regulamentul financiar, cu excepţia cazurilor în care prezentul regulament prevede altfel;

12."destinatar final" înseamnă orice persoană fizică sau juridică ce beneficiază de sprijin financiar de la un instrument financiar;


13."ajutor de stat" înseamnă ajutorul care intră sub incidenţa articolului 107 alineatul (1) din TFUE care, în scopul prezentului regulament, se consideră că include şi ajutorul de minimis în sensul Regulamentului (CE) nr. 1998/2006 al Comisiei (1), al Regulamentului (CE) nr. 1535/2007 al Comisiei (2) şi al Regulamentului (CE) nr. 875/2007 al Comisiei (3);

(1)Regulamentul (CE) nr. 1998/2006 al Comisiei din 15 decembrie 2006 privind aplicarea articolelor 87 şi 88 din tratat ajutoarelor de minimis (JO L 379, 28.12.2006, p. 5).

(2)Regulamentul (CE) nr. 1535/2007 al Comisiei din 20 decembrie 2007 privind aplicarea articolelor 87 şi 88 din Tratatul CE ajutoarelor de minimis în sectorul producţiei de produse agricole (JO L 337, 21.12.2007, p. 35).

(3)Regulamentul (CE) nr. 875/2007 al Comisiei din 24 iulie 2007 privind aplicarea articolelor 87 şi 88 din Tratatul CE în cazul ajutorului de minimis în sectorul pescuitului şi de modificare a Regulamentului (CE) nr. 1860/2004 (JO L 193, 25.7.2007, p. 6).

14."operaţiune finalizată" înseamnă o operaţiune care a fost încheiată în mod fizic sau implementată integral şi pentru care toate plăţile aferente au fost efectuate de beneficiari, iar contribuţia publică relevantă a fost plătită beneficiarilor;

15."cheltuială publică" înseamnă orice contribuţie publică la finanţarea unor operaţiuni, care provine de la bugetul autorităţilor naţionale, regionale sau locale, bugetul Uniunii alocat fondurilor ESI, bugetul unor organisme de drept public sau bugetul unor asociaţii de autorităţi publice sau organisme de drept public şi, pentru calcularea ratei de cofinanţare pentru programele FSE sau priorităţi, poate include orice resurse financiare la care contribuie în mod colectiv angajatorii şi lucrătorii;


16."organism de drept public" înseamnă orice organism guvernat de dreptul public în sensul articolului 1 punctul 9 din Directiva 2004/18/CE a Parlamentului European şi a Consiliului (4) şi orice grupare europeană de cooperare teritorială (GECT) înfiinţată în conformitate cu Regulamentul (CE) nr. 1082/2006 al Parlamentului European şi al Consiliului (5), indiferent dacă în raport cu dispoziţiile naţionale de punere în aplicare relevante GECT este considerat un organism de drept public sau de drept privat;

(4)Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii (JO L 134, 30.4.2004, p. 114).

(5)Regulamentul (CE) nr. 1082/2006 al Parlamentului European şi al Consiliului din 5 iulie 2006 privind o grupare europeană de cooperare teritorială (GECT); (JO L 210, 31.7.2006, p. 19).

17."document" înseamnă un suport de hârtie sau electronic care conţine informaţii relevante în contextul prezentului regulament;

18."organism intermediar" înseamnă orice organism public sau privat care acţionează sub responsabilitatea unei autorităţi de management sau de certificare sau care îndeplineşte sarcini în numele unei astfel de autorităţi în raport cu operaţiunile implementate de beneficiari;

19."strategie de dezvoltare locală plasată sub responsabilitatea comunităţii" înseamnă un set coerent de operaţiuni cu scopul de a răspunde obiectivelor şi nevoilor locale şi care contribuie la îndeplinirea strategiei Uniunii pentru o creştere inteligentă, durabilă şi favorabilă incluziunii şi care este conceput şi realizat de un grup de acţiune local;

20."acord de parteneriat" înseamnă un document pregătit de un stat membru cu implicarea partenerilor, în conformitate cu abordarea bazată pe guvernanţa pe mai multe niveluri, care stabileşte strategia, priorităţile şi modalităţile statului membru în ceea ce priveşte utilizarea fondurilor ESI într - un mod efectiv şi eficient, astfel încât să urmeze strategia Uniunii privind creşterea inteligentă, durabilă şi favorabilă incluziunii; acordul de parteneriat este aprobat de Comisie în urma unei evaluări şi a unui dialog cu statul membru în cauză;

21."categorie de regiuni" înseamnă clasificarea regiunilor ca "regiuni mai puţin dezvoltate", "regiuni de tranziţie" sau "regiuni mai dezvoltate", în conformitate cu articolul 90 alineatul (2);

22."cerere de plată" înseamnă o cerere de plată sau o declaraţie de cheltuieli prezentată de statul membru Comisiei;

23."BEI" înseamnă Banca Europeană de Investiţii, Fondul European de Investiţii sau oricare filială a Băncii Europene de Investiţii;

24."parteneriatele public-privat" (PPP) înseamnă forme de cooperare între organismele publice şi sectorul privat care urmăresc să îmbunătăţească realizarea investiţiilor în proiecte de infrastructură sau în alte tipuri de operaţiuni care furnizează servicii publice prin partajarea riscurilor, prin punerea în comun a cunoştinţelor specializate din sectorul privat sau prin surse de capital suplimentare;

25."operaţiune PPP" înseamnă o operaţiune care este pusă în aplicare sau urmează să fie pusă în aplicare în cadrul unei structuri de parteneriat public-privat:

26."cont de garanţie" înseamnă un cont bancar reglementat de un acord scris între autoritatea de management sau un organism intermediar şi organismul care implementează instrumentul financiar sau, în cazul unei operaţiuni PPP, un acord scris între organismul de drept public beneficiar şi partenerul privat aprobat de autoritatea de management (sau un organism intermediar) deschis special pentru a menţine fonduri care să fie plătite după perioada de eligibilitate, exclusiv în scopurile prevăzute la articolul 42 alineatul (1), articolul 42 alineatul (2), articolul 42 alineatul (3) şi articolul 64, sau un cont bancar înfiinţat în condiţii care oferă garanţii echivalente pentru plăţile din fonduri;

27."fond de fonduri" înseamnă un fond instituit în scopul de a acorda sprijin, din partea unui program sau a unor programe, mai multor instrumente financiare. Atunci când instrumentele financiare sunt implementate printr-un fond de fonduri, organismul care implementează fondul de fonduri este considerat a fi singurul beneficiar în sensul alineatului (10) al prezentului articol;


28."IMM" înseamnă o microîntreprindere sau o întreprindere mică sau mijlocie, conform definiţiei din Recomandarea 2003/361/CE a Comisiei (1);

(1)Recomandarea Comisiei din 6 mai 2003 privind definirea microîntreprinderilor şi a întreprinderilor mici şi mijlocii (JO L 124, 20.5.2003, p. 36).

29."exerciţiu contabil" înseamnă, în sensul părţii a treia şi al părţii a patra, perioada de la 1 iulie până la 30 iunie, cu excepţia primului exerciţiu contabil al perioadei de programare, pentru care înseamnă perioada de la începutul datei de eligibilitate a cheltuielilor până la 30 iunie 2015. Ultimul exerciţiu contabil se desfăşoară între 1 iulie 2023 şi 30 iunie 2024;

30."exerciţiu financiar" înseamnă, în sensul părţii a treia şi al părţii a patra, perioada de la 1 ianuarie la 31 decembrie;

31."strategie macroregională" înseamnă un cadru integrat aprobat de Consiliul European, care poate fi sprijinit de fondurile ESI, printre altele, pentru a aborda provocări comune cu care se confruntă o zonă geografică definită care afectează state membre şi ţări terţe situate în aceeaşi zonă geografică, care beneficiază astfel de o cooperare consolidată ce contribuie la realizarea coeziunii economice, sociale şi teritoriale;

32."strategie pentru bazinul maritim" înseamnă un cadru structurat de cooperare cu privire la o anumită zonă geografică, dezvoltat de instituţiile Uniunii, statele membre, regiunile acestora şi, după caz, ţările terţe care împart acelaşi bazin maritim; strategia pentru bazinul maritim ţine cont de particularităţile geografice, climatice, economice şi politice ale bazinului maritim;

33."condiţionalitate ex ante aplicabilă" înseamnă un factor critic concret predefinit cu exactitate, care reprezintă o condiţie prealabilă şi are o legătură directă şi reală şi un impact direct asupra îndeplinirii eficace şi eficiente a obiectivului specific al unei priorităţi de investiţii sau al unei priorităţi a Uniunii;

34."obiectivul specific" înseamnă rezultatul la care contribuie o prioritate de investiţii sau o prioritate a Uniunii într-un context naţional sau regional specific prin acţiuni sau măsuri luate în cadrul unei astfel de priorităţi;

35."recomandări relevante specifice fiecărei ţări adoptate în conformitate cu articolul 121 alineatul (2) din TFUE" şi "recomandări relevante ale Consiliului adoptate în conformitate cu articolul 148 alineatul (4) din TFUE" înseamnă recomandări privind dificultăţile structurale care este oportun să fie abordate prin intermediul unor investiţii multianuale care se înscriu în mod direct în domeniul de aplicare al fondurilor ESI, astfel cum se prevede în reglementările specifice fondurilor;

36."neregulă" înseamnă orice încălcare a dreptului Uniunii sau a dreptului naţional în legătură cu aplicarea sa care rezultă dintr-un act sau dintr-o omisiune a unui operator economic implicat în implementarea fondurilor ESI, care are sau ar putea avea ca efect un prejudiciu la adresa bugetului Uniunii prin imputarea unei cheltuieli necorespunzătoare bugetului Uniunii;

37."operator economic" înseamnă orice persoană fizică sau juridică sau o altă entitate care participă la implementarea asistenţei din fondurile ESI, cu excepţia unui stat membru care îşi exercită prerogativele în calitate de autoritate publică;

38."neregulă sistemică" înseamnă orice neregulă, care poate avea o natură recurentă, cu o probabilitate ridicată de apariţie în tipuri de operaţiuni similare, care decurge dintr-o deficienţă semnificativă în funcţionarea eficace a sistemelor de gestiune şi control, inclusiv din neinstituirea unor proceduri adecvate în conformitate cu prezentul regulament şi cu normele specifice fondurilor;

39."deficienţă semnificativă în funcţionarea eficace a sistemului de gestiune şi control" înseamnă, în sensul aplicării fondurilor şi a FEPAM în cadrul părţii a patra, o deficienţă pentru care sunt necesare îmbunătăţiri semnificative ale sistemului, care expune fondurile şi FEPAM la riscuri ridicate de nereguli şi a căror existenţă este incompatibilă cu o opinie de audit fără rezerve referitoare la funcţionarea sistemului de gestiune şi control.


Art. 3: Calcularea termenelor pentru deciziile Comisiei
Atunci când, în conformitate cu articolul 16 alineatele (2) şi (3), articolul 29 alineatul (3), articolul 30 alineatele (2) şi (3), articolul 102 alineatul (2), articolul 107 alineatul (2) şi articolul 108 alineatul (3), se stabileşte un termen pentru adoptarea sau modificarea de către Comisie a unei decizii, prin intermediul unui act de punere în aplicare, termenul respectiv nu include perioada care începe în ziua următoare datei la care Comisia transmite observaţiile sale către statul membru şi se încheie la data la care statul membru a răspunde la observaţii.


PARTEA II: DISPOZIŢII COMUNE APLICABILE FONDURILOR ESI

(la data 01-ian-2014 partea II reglementat de Art. 1, alin. (2) din titlul I, capitolul I din Regulamentul 1305/17-dec-2013 )


TITLUL I: PRINCIPII PRIVIND CONTRIBUŢIA UNIUNII LA FONDURILE ESI

Art. 4: Principii generale
(1)Fondurile ESI oferă sprijin, prin programe multianuale, venind în completarea intervenţiilor de la nivel naţional, regional şi local, pentru a îndeplini strategia Uniunii pentru creştere inteligentă, durabilă şi favorabilă incluziunii, precum şi prin misiuni specifice fondurilor, în conformitate cu obiectivele lor stabilite prin tratate, inclusiv coeziunea economică, socială şi teritorială, ţinând seama de Orientările integrate privind Europa 2020 relevante şi de recomandările specifice relevante adresate fiecărei ţări şi adoptate în conformitate cu articolul 121 alineatul (2) din TFUE, precum şi de recomandările relevante ale Consiliului adoptate în conformitate cu articolul 148 alineatul (4) din TFUE şi, acolo unde este cazul, la nivel naţional, cu programul naţional de reformă.

(2)Ţinând cont de contextul specific al fiecărui stat membru, Comisia şi statele membre se asigură că sprijinul din partea fondurilor ESI este consecvent cu politicile relevante, cu principiile orizontale menţionate la articolele 5, 7 şi 8 şi cu priorităţile Uniunii şi că acesta este complementar altor instrumente ale Uniunii.

(3)Sprijinul din partea fondurilor ESI este aplicat în strânsă cooperare între Comisie şi statele membre, în conformitate cu principiului subsidiarităţii.

(4)Statele membre, la nivelul teritorial corespunzător, în conformitate cu cadrul lor instituţional, juridic şi financiar, şi organismele desemnate de ele în acest scop sunt responsabile pentru pregătirea şi implementarea programelor şi îndeplinirea sarcinilor care le revin, în parteneriat cu partenerii relevanţi menţionaţi la articolul 5, în conformitate cu prezentul regulament şi cu normele specifice fondurilor.

(5)Măsurile pentru implementarea şi utilizarea fondurilor ESI, şi în special resursele financiare şi administrative necesare pentru pregătirea şi implementarea de programe, în ceea ce priveşte monitorizarea, raportarea, evaluarea, gestiunea şi controlul respectă principiul proporţionalităţii, având în vedere nivelul contribuţiei alocate şi ţin seama de obiectivul general de reducere a sarcinii administrative pentru organismele implicate în managementul şi controlul programelor.

(6)În conformitate cu responsabilităţile lor, Comisia şi statele membre asigură coordonarea dintre fondurile ESI, precum şi dintre fondurile ESI şi alte politici, strategii şi instrumente relevante ale Uniunii, inclusiv cele din cadrul acţiunii externe a Uniunii.

(7)Partea din bugetul Uniunii alocată fondurilor ESI este executată în cadrul gestiunii partajate între statele membre şi Comisie, în conformitate cu articolul 59 din Regulamentul financiar, cu excepţia cuantumului sprijinului din Fondul de coeziune transferat către MIE menţionat la articolul 92 alineatul (6) din prezentul regulament, a acţiunilor inovatoare la iniţiativa Comisiei în conformitate cu articolul 8 din Regulamentul privind FEDR, a asistenţei tehnice la iniţiativa Comisiei şi sprijinul pentru gestiune directă în conformitate cu regulamentul FEPAM.

(8)Comisia şi statele membre respectă principiul bunei gestiuni financiare în conformitate cu articolul 30 din Regulamentul financiar.

(9)Comisia şi statele membre asigură eficacitatea fondurilor ESI în cursul pregătirii şi implementării, în legătură cu monitorizarea, raportarea şi evaluarea.

(10)Comisia şi statele membre îşi îndeplinesc rolurile care le revin în legătură cu fondurile ESI, urmărind reducerea sarcinii administrative a beneficiarilor.


Art. 5: Parteneriat şi guvernanţă pe mai multe niveluri

(1)Pentru acordul de parteneriat şi pentru fiecare program, fiecare stat membru încheie un parteneriat cu autorităţile regionale şi locale competente, în conformitate cu cadrul său instituţional şi juridic. Parteneriatul include şi partenerii următori:

a)autorităţi urbane şi alte autorităţi publice competente;

b)parteneri economici şi sociali; şi

c)organisme relevante care reprezintă societatea civilă, inclusiv parteneri în domeniul protecţiei mediului, organizaţii neguvernamentale şi organisme însărcinate cu promovarea integrării sociale, egalităţii de gen şi nediscriminării.

(2)În conformitate cu abordarea bazată pe guvernanţa pe mai multe niveluri, partenerii menţionaţi la alineatul (1) sunt implicaţi de către statele membre în pregătirea acordurilor de parteneriat şi a rapoartelor de progres privind progresele înregistrate pe toată durata pregătirii şi implementării programelor, inclusiv prin participarea la comitetele de monitorizare pentru programe, în conformitate cu articolul 48.


(3)Comisia este împuternicită să adopte un act delegat în conformitate cu articolul 149 pentru a oferi un cod european de conduită privind parteneriatul ("codul de conduită"), în scopul sprijinirii şi al facilitării activităţii desfăşurate de statele membre pentru organizarea parteneriatului în conformitate cu alineatele (1) şi (2) de la prezentul articol. Codul de conduită stabileşte cadrul în care statele membre urmăresc implementarea parteneriatului, în conformitate cu cadrul lor instituţional şi juridic, precum şi cu competenţele lor naţionale şi regionale. Codul de conduită, respectând pe deplin principiile subsidiarităţii şi proporţionalităţii, stabileşte următoarele elemente:

a)principiile de bază privind procedurile transparente de urmat în vederea identificării partenerilor relevanţi, inclusiv, dacă este cazul, organizaţiile lor umbrelă, cu scopul de a ajuta statele membre la desemnarea celor mai reprezentativi parteneri relevanţi, în conformitate cu cadrul lor instituţional şi juridic;

b)principiile de bază şi bunele practici privind implicarea diferitelor categorii de parteneri relevanţi în pregătirea acordurilor de parteneriat şi a programelor, stabilite la alineatul (1), informaţiile ce trebuie oferite cu privire la implicarea lor, precum şi în diferitele etape ale implementării;

c)bunele practici privind formularea normelor referitoare la apartenenţa la comitetele de monitorizare şi la procedurile interne ale acestora, care trebuie decise, după cum este cazul, de statele membre sau de comitetele de monitorizare a programelor în conformitate cu prevederile pertinente ale prezentului regulament şi cu normele specifice fondurilor;

d)principalele obiective şi bunele practici în cazurile în care autoritatea de management implică partenerii relevanţi în pregătirea cererilor de propuneri şi, în special, bunele practici pentru evitarea conflictelor potenţiale de interese în cazurile în care există posibilitatea ca partenerii relevanţi să fie şi beneficiari potenţiali şi pentru implicarea partenerilor relevanţi în pregătirea rapoartelor de progres şi în legătură cu monitorizarea şi evaluarea programelor în conformitate cu dispoziţiile relevante din prezentul regulament şi cu normele specifice fondurilor;

e)domeniile, temele şi bunele practici orientative privind modul în care autorităţile competente din statele membre pot utiliza fondurile ESI, inclusiv asistenţa tehnică pentru consolidarea capacităţii instituţionale a partenerilor relevanţi în conformitate cu dispoziţiile pertinente din prezentul regulament şi cu normele specifice fondurilor;

f)rolul Comisiei în diseminarea bunelor practici;


g)principiile de bază şi bunele practici apte să sprijine statele membre în ceea ce priveşte evaluarea implementării parteneriatelor şi a valorii adăugate.

Prevederile codului de conduită nu contrazic, în niciun fel, dispoziţiile pertinente din prezentul regulament sau normele specifice fondurilor.

(4)Comisia notifică până la 18 aprilie 2014 concomitent Parlamentului European şi Consiliului actul delegat menţionat la alineatul (3) de la prezentul articol, referitor la codul european de conduită privind parteneriatul,. Actul delegat respectiv nu poate specifica o dată de aplicare anterioară datei la care a fost adoptat.

(5)O încălcare a oricăreia dintre obligaţiile impuse statelor membre fie prin acest articol, fie printr-un act delegat adoptat în temeiul alineatului (3) din prezentul articol nu poate constitui o neregulă care să conducă la o corecţie financiară în temeiul articolului 85.

(6)Cel puţin o dată pe an, pentru fiecare fond ESI, Comisia consultă organizaţiile care reprezintă partenerii la nivelul Uniunii în ceea ce priveşte executarea contribuţiei din partea fondului ESI respectiv şi raportează Parlamentului European şi Consiliului cu privire la rezultate.


Art. 6: Conformitatea cu dreptul Uniunii şi legislaţia naţională
Operaţiunile sprijinite de fondurile ESI sunt conforme cu dreptul Uniunii şi cu legislaţia naţională care vizează punerea sa în aplicare ("dreptul aplicabil al Uniunii şi legislaţia naţională aplicabilă").


Art. 7: Promovarea egalităţii între bărbaţi şi femei şi nediscriminarea
Statele membre şi Comisia asigură luarea în considerare şi promovarea egalităţii dintre bărbaţi şi femei şi a integrării perspectivei egalităţii de gen pe toată durata pregătirii şi implementării a programelor, inclusiv în ceea ce priveşte monitorizarea, raportarea şi evaluarea.

Statele membre şi Comisia iau măsurile necesare pentru a preveni orice discriminare pe criterii de sex, origine rasială sau etnică, religie sau convingeri, handicap, vârstă sau orientare sexuală în timpul pregătirii şi implementării programelor. Pe toată durata pregătirii şi implementării programelor se va ţine seama în special de accesibilitatea pentru persoanele cu handicap.


Art. 8: Dezvoltarea durabilă
Obiectivele fondurilor ESI sunt urmărite în concordanţă cu principiul dezvoltării durabile şi al promovării de către Uniune a obiectivului de conservare, protecţie şi îmbunătăţire a calităţii mediului, în conformitate cu articolul 11 şi cu articolul 191 alineatul (1) din TFUE, având în vedere principiul "poluatorul plăteşte".

Statele membre şi Comisia se asigură că cerinţele privind protecţia mediului, utilizarea eficientă a resurselor, atenuarea şi adaptarea la schimbările climatice, biodiversitatea, rezistenţa în faţa dezastrelor şi prevenirea şi gestionarea riscurilor sunt luate în considerare în cursul pregătirii şi punerii în aplicare a acordurilor de parteneriat şi programelor. Statele membre furnizează informaţii privind sprijinul pentru obiectivele în materie de schimbări climatice, utilizând metodologia bazată pe categoriile de intervenţii, domenii de interes sau măsuri, după cum este cazul pentru fiecare fond ESI. Această metodologie constă în atribuirea unei ponderi specifice sprijinului acordat în cadrul fondurilor ESI la un nivel ce reflectă măsura în care sprijinul în cauză contribuie la obiectivele legate de schimbările climatice. Ponderea specifică atribuită se diferenţiază în funcţie de contribuţia - semnificativă sau moderată - pe care sprijinul o aduce la obiectivele privind schimbările climatice. Atunci când sprijinul nu contribuie deloc sau are o contribuţie nesemnificativă la aceste obiective, se atribuie ponderea zero. În cazul FEDR, FSE şi Fondul de coeziune, ponderile se corelează cu categoriile de intervenţii stabilite în nomenclatura adoptată de Comisie. În cadrul FEADR, ponderile se corelează cu domeniile de interes stabilite în Regulamentul privind FEADR, iar în cazul FEPAM, cu măsurile stabilite în Regulamentul privind FEPAM.

Comisia stabileşte condiţii uniforme pentru fiecare dintre fondurile ESI pentru aplicarea metodologiei menţionate la al doilea paragraf prin intermediul unui act de punere în aplicare. Actul de punere în aplicare respectiv se adoptă în conformitate cu procedura de examinare menţionată la articolul 150 alineatul (3).


TITLUL II: ABORDAREA STRATEGICĂ

CAPITOLUL I: Obiective tematice ale fondurilor ESI şi ale cadrului strategic comun

Art. 9: Obiective tematice
Pentru a contribui la strategia Uniunii pentru o creştere inteligentă, durabilă şi favorabilă incluziunii precum şi la misiunile specifice fondului în temeiul obiectivelor bazate pe tratate, inclusiv coeziunea economică, socială şi teritorială, fiecare fond ESI sprijină următoarele obiective tematice:

1.consolidarea cercetării, dezvoltării tehnologice şi inovării;

2.îmbunătăţirea accesului şi a utilizării şi creşterea calităţii TIC;

3.îmbunătăţirea competitivităţii IMM-urilor, a sectorului agricol (în cazul FEADR) şi a sectorului pescuitului şi acvaculturii (pentru FEPAM);

4.sprijinirea tranziţiei către o economie cu emisii scăzute de dioxid de carbon în toate sectoarele;

5.promovarea adaptării la schimbările climatice, a prevenirii şi a gestionării riscurilor;

6.conservarea şi protecţia mediului şi promovarea utilizării eficiente a resurselor;

7.promovarea sistemelor de transport durabile şi eliminarea blocajelor din cadrul infrastructurilor reţelelor majore;

8.promovarea sustenabilităţii şi calităţii locurilor de muncă şi sprijinirea mobilităţii forţei de muncă;

9.promovarea incluziunii sociale, combaterea sărăciei şi a oricărei forme de discriminare;

10.investiţiile în educaţie, formare şi formare profesională pentru competenţe şi învăţare pe tot parcursul vieţii;


11.consolidarea capacităţii instituţionale a autorităţilor publice şi a părţilor interesate şi o administraţie publică eficientă.

Obiectivele tematice sunt transpuse în priorităţi specifice pentru fiecare dintre fondurile ESI şi sunt stabilite în normele specifice fondurilor.


Art. 10: Cadrul strategic comun
(1)Pentru a promova dezvoltarea armonioasă, echilibrată şi durabilă a Uniunii, se instituie un cadru strategic comun (CSC), în conformitate cu anexa I la prezentul regulament. CSC stabileşte principii directoare strategice pentru facilitarea procesului de programare şi a coordonării sectoriale şi teritoriale a intervenţiei Uniunii în temeiul fondurilor ESI şi cu celelalte politici şi instrumente relevante ale Uniunii în conformitate cu ţintele şi obiectivele strategiei Uniunii pentru o creştere inteligentă, durabilă şi favorabilă incluziunii, ţinând cont de provocările teritoriale cheie ale diferitelor tipuri de teritorii.

(2)Principiile directoare strategice, conform celor stabilite în CSC, se stabilesc în concordanţă cu scopul şi în cadrul sferei de aplicare a sprijinului oferit de fiecare fond ESI şi în conformitate cu normele care reglementează funcţionarea fiecărui fond ESI, astfel cum sunt definite în prezentul regulament, şi al normelor specifice fondurilor. CSC nu impune statelor membre obligaţii suplimentare faţă de cele stabilite în cadrul politicilor sectoriale relevante ale Uniunii.

(3)CSC facilitează preparativele în vederea acordului de parteneriat şi a programelor în conformitate cu principiile proporţionalităţii şi subsidiarităţii şi ţinând cont de competenţele naţionale şi regionale pentru a se decide în privinţa politicii specifice şi adecvate şi a măsurilor de coordonare.


Art. 11: Conţinut
CSC stabileşte:

a)mecanisme pentru asigurarea contribuţiei fondurilor ESI la strategia Uniunii pentru o creştere inteligentă, durabilă şi favorabilă incluziunii şi la coerenţa şi consecvenţa programării fondurilor ESI în raport cu recomandările relevante specifice fiecărei ţări adoptate în conformitate cu articolul 121 alineatul (2) din TFUE şi cu recomandările relevante ale Consiliului adoptate în conformitate cu articolul 148 alineatul (4) din TFUE şi, atunci când este cazul la nivel naţional, cu programul naţional de reformă;

b)modalităţi de promovare a utilizării integrate a fondurilor ESI;

c)modalităţi de coordonare a fondurilor ESI cu alte politici şi instrumente relevante ale Uniunii, inclusiv instrumentele externe pentru cooperare;

d)principii orizontale menţionate la articolele 5, 7 şi 8 şi obiective de politică transversale pentru implementarea fondurilor ESI;

e)dispoziţii pentru abordarea provocărilor cheie la nivel teritorial pentru zonele urbane, rurale, de coastă şi de pescuit, provocărilor demografice ale regiunilor sau necesităţile specifice ale zonelor geografice care suferă de pe urma unor handicapuri naturale sau demografice grave şi permanente, menţionate la articolul 174 din TFUE, precum şi a provocărilor specifice regiunilor ultraperiferice în sensul articolului 349 din TFUE;

f)domeniile prioritare pentru activităţile de cooperare din cadrul fondurilor ESI, după caz, având în vedere strategiile macro-regionale şi strategiile privind bazinele maritime.


Art. 12: Reexaminare
Dacă intervin modificări majore ale situaţiei sociale şi economice din Uniune sau se efectuează modificări ale strategiei Uniunii pentru o creştere inteligentă, durabilă şi favorabilă incluziunii, Comisia poate prezenta o propunere de reexaminare a CSC sau Parlamentul European ori Consiliul, acţionând în conformitate cu articolele 225 sau, respectiv, 241 din TFUE, îi pot cere Comisiei să prezinte o astfel de propunere.

Comisia este împuternicită să adopte acte delegate în conformitate cu articolul 149, pentru a completa sau modifica secţiunile 4 şi 7 din anexa I, acolo unde este necesar pentru a ţine seama de modificările suferite de politicile sau instrumentele Uniunii menţionate în secţiunea 4 sau de modificările survenite în activităţile de cooperare menţionate în secţiunea 7 sau pentru a ţine seama de introducerea unor noi politici, instrumente sau activităţi de cooperare ale Uniunii.


Art. 13: Orientări pentru beneficiari
(1)Comisia elaborează orientări privind modalităţile efective de acces şi utilizare a fondurilor ESI şi modalităţile de exploatare a complementarităţii cu alte instrumente ale politicilor relevante ale Uniunii.

(2)Orientările se elaborează până la 30 iunie 2014 şi oferă, pentru fiecare obiectiv tematic, o imagine de ansamblu asupra instrumentelor pertinente disponibile la nivelul Uniunii, cu surse detaliate de informaţii, cu exemple de bune practici de combinare a instrumentelor de finanţare disponibile în cadrul domeniilor de politică şi între acestea, cu descrierea autorităţilor relevante şi a organismelor implicate în gestionarea fiecărui instrument, cu o listă de verificare destinată beneficiarilor potenţiali pentru a-i ajuta să identifice cele mai adecvate surse de finanţare.

(3)Orientările se pun la dispoziţia publicului pe site-urile direcţiilor generale pertinente ale Comisiei. Comisia şi autorităţile de management, acţionând în conformitate cu normele specifice fondurilor şi în colaborare cu Comitetul Regiunilor, asigură difuzarea orientărilor în rândul potenţialilor beneficiari.


CAPITOLUL II: Acordul de parteneriat

Art. 14: Pregătirea acordului de parteneriat
(1)Fiecare stat membru pregăteşte un acord de parteneriat pentru perioada cuprinsă între 1 ianuarie 2014 şi 31 decembrie 2020.

(2)Acordul de parteneriat este elaborat de statele membre în cooperare cu partenerii menţionaţi la articolul 5. Acordul de parteneriat este elaborat în dialog cu Comisia. Statele membre redactează acordul de parteneriat pe baza unor proceduri transparente în raport cu publicul şi în concordanţă cu cadrul lor instituţional şi juridic.

(3)Acordul de parteneriat acoperă toate contribuţiile fondurilor ESI în statul membru în cauză.

(4)Fiecare stat membru transmite acordul său de parteneriat Comisiei până la 22 aprilie 2014

(5)Atunci când unul sau mai multe regulamente specifice nu intră în vigoare sau se preconizează că nu va(vor) intra în vigoare până la 22 februarie 2014, acordul de parteneriat prezentat de un statul membru menţionat la alineatul (4) nu este necesar să conţină elementele specificate la articolul 15 alineatul (1) litera (a) punctele (ii), (iii), (iv) şi (v) pentru fondul ESI afectat de intrarea în vigoare cu întârziere sau de întârzierea preconizată a respectivului regulamentul specific unui fond.


Art. 15: Conţinutul acordului de parteneriat

(1)Acordul de parteneriat prevede:


a)proceduri de asigurare a alinierii cu strategia Uniunii pentru o creştere inteligentă, durabilă şi favorabilă incluziunii, precum şi cu misiunile specifice fondurilor în conformitate cu obiectivele lor bazate pe tratat, printre care coeziunea economică, socială şi teritorială, inclusiv:

(i)o analiză a decalajelor, nevoilor de dezvoltare şi potenţialelor de creştere cu raportare la obiectivele tematice şi la provocările teritoriale şi ţinând cont de programul naţional de reformă, după caz, şi de recomandările specifice relevante adresate fiecărei ţări, adoptate în conformitate cu articolul 121 alineatul (2) din TFUE şi de recomandările relevante ale Consiliului adoptate în conformitate cu articolul 148 alineatul (4) din TFUE;

(ii)un rezumat al evaluărilor ex ante ale programelor sau al principalelor constatări ale evaluării ex ante a acordului de parteneriat atunci când evaluarea ex ante a acordului de parteneriat este realizata de statul membru din proprie iniţiativă;

(iii)obiective tematice selectate, şi, pentru fiecare dintre obiectivele tematice selectate, un rezumat al principalelor rezultate preconizate pentru fiecare dintre fondurile ESI;

(iv)alocarea orientativă a contribuţiei Uniunii la nivel naţional, în funcţie de obiective tematice, pentru fiecare dintre fondurile ESI, precum şi suma totală indicativă avută în vedere pentru obiectivele privind schimbările climatice;

(v)aplicarea principiilor orizontale menţionate la articolele 5, 7 şi 8 şi a obiectivelor de politică pentru implementarea fondurilor ESI;

(vi)lista programelor din cadrul FEDR, FSE şi Fondului de coeziune, cu excepţia celor din cadrul obiectivului de cooperare teritorială europeană, precum şi a programelor FEADR şi FEPAM, cu alocările anuale orientative pentru fiecare fond ESI;

(vii)informaţii privind alocarea în ceea ce priveşte cuantumul rezervei de performanţă, defalcat pe fond ESI şi, dacă este cazul, pe categorii de regiuni, precum şi privind resursele excluse în scopul calculării rezervei de performanţă în temeiul articolului 20;


b)modalităţi de asigurare a unei aplicări efective a fondurilor ESI, inclusiv:

(i)modalităţile, în concordanţă cu cadrul instituţional al statelor membre, care asigură coordonarea între fondurile ESI şi alte instrumente de finanţare ale Uniunii şi naţionale, precum şi cu BEI;

(ii)informaţiile necesare pentru verificarea ex ante a respectării normelor privind adiţionalitatea astfel cum sunt definite în partea a treia;

(iii)un rezumat al evaluării îndeplinirii condiţionalităţii ex ante aplicabile în conformitate cu articolul 19 şi anexa XI la nivel naţional şi, în cazurile în care condiţiile ex ante nu sunt îndeplinite, a acţiunilor de întreprins, organismele responsabile, precum şi calendarul pentru implementarea respectivelor acţiuni;

(iv)metodologia şi mecanismele de asigurare a consecvenţei în ceea ce priveşte funcţionarea cadrului de performanţă în conformitate cu articolul 21;

(v)o evaluare a necesităţii consolidării capacităţii administrative a autorităţilor implicate în gestionarea şi controlul programelor şi, dacă este cazul, a beneficiarilor, precum şi un rezumat al acţiunilor de întreprins în acest scop, dacă acesta este necesar;

(vi)un rezumat al acţiunilor planificate în programe, inclusiv un calendar orientativ pentru realizarea unei reduceri a sarcinii administrative pentru beneficiari;

c)modalităţile principiului parteneriatului, astfel cum se menţionează la articolul 5;

d)o listă orientativă a partenerilor menţionaţi la articolul 5 şi un rezumat al acţiunilor întreprinse pentru a-i implica în conformitate cu articolul 5 şi rolul acestora în pregătirea acordului de parteneriat şi a raportului de progres, astfel cum este menţionat la articolul 52.


(2)Acordul de parteneriat indică şi:


a)o abordare integrată a dezvoltării teritoriale susţinută din fondurile ESI sau un rezumat al abordărilor integrate ale dezvoltării teritoriale pe baza conţinutului programelor, stabilind:

(i)modalităţile de asigurare a unei abordări integrate privind utilizarea fondurilor ESI pentru dezvoltarea teritorială a unor zone subregionale specifice, în special modalităţile de punere în aplicare a articolelor 32 şi 33 şi 36 însoţite de principiile de identificare a zonelor urbane în care urmează să fie implementate acţiuni integrate în favoarea dezvoltării urbane sustenabile;

(ii)principalele domenii prioritare în materie de cooperare în cadrul fondurilor ESI, ţinând seama, după caz, de strategiile macroregionale şi de strategiile privind bazinele maritime;

(iii)acolo unde este cazul, o abordare integrată a nevoilor specifice ale zonelor geografice cel mai grav afectate de sărăcie sau ale grupurilor ţintă supuse celui mai ridicat risc de discriminare sau de excludere socială, acordându- se o deosebită atenţie comunităţilor marginalizate, persoanelor cu handicap, persoanelor aflate în şomaj pe termen lung şi tineretului care nu este încadrat profesional şi nu urmează niciun program educaţional sau de formare;

(iv)acolo unde este cazul, o abordare integrată a provocărilor demografice ale regiunilor sau a necesităţilor specifice ale zonelor geografice care suferă de pe urma unor handicapuri naturale sau demografice grave şi permanente, astfel cum sunt menţionate la articolul 174 din TFUE;

b)modalităţi de asigurare a unei implementări eficiente a fondurilor ESI, inclusiv o evaluare a sistemelor existente pentru schimbul electronic de date şi un rezumat al acţiunilor planificate pentru a permite în mod treptat tuturor schimburilor de informaţii dintre beneficiari şi autorităţile responsabile de managementul şi controlul programelor să se desfăşoare prin schimb electronic de date.


Art. 16: Adoptarea şi modificarea acordului de parteneriat
(1)Comisia evaluează conformitatea acordului de parteneriat cu prezentul regulament, ţinând seama de programul naţional de reformă, după caz, de recomandările relevante specifice adresate fiecărei ţări, adoptate în conformitate cu articolul 121 alineatul (2) din TFUE, şi de recomandările relevante ale Consiliului adoptate în conformitate cu articolul 148 alineatul (4) din TFUE, precum şi de evaluările ex-ante ale programelor, şi formulează observaţii în termen de trei luni de la data transmiterii, de către statul membru, a acordului său de parteneriat. Statul membru în cauză furnizează toate informaţiile suplimentare necesare şi, după caz, revizuieşte acordul de parteneriat.

(2)Comisia adoptă o decizie, prin intermediul unor acte de punere în aplicare, de aprobare a elementelor acordului de parteneriat care intră sub incidenţa articolului 15 alineatul (1) şi a articolului 15 alineatul (2), în cazul în care un stat membru a utilizat dispoziţiile de la articolul 96 alineatul (8), pentru elementele care necesită o decizie a Comisiei în temeiul articolului 96 alineatul (10), în termen de maximum patru luni de la data depunerii de către statul membru a acordului său de parteneriat, cu condiţia ca orice observaţii formulate de Comisie să fi fost luate în considerare în mod corespunzător. Acordul de parteneriat intră în vigoare cel mai devreme la 1 ianuarie 2014.

(3)Comisia pregăteşte un raport privind rezultatul negocierilor referitoare la acordurile de parteneriat şi la programe, incluzând o prezentare de ansamblu a aspectelor cheie pentru fiecare stat membru, până la 31 decembrie 2015. Respectivul raport este înaintat concomitent Parlamentului European, Consiliului, Comitetului Economic şi Social European şi Comitetului Regiunilor.

(4)În cazul în care un stat membru propune o modificare a elementelor din acordul de parteneriat vizate de decizia Comisiei menţionată la alineatul (2), Comisia realizează o evaluare în conformitate cu alineatul (1) şi, după caz, adoptă o decizie, prin intermediul unor acte de punere în aplicare, de aprobare a modificării în termen de trei luni de la data transmiterii propunerii de modificare de către statul membru.

(5)În cazul în care un stat membru modifică elemente din acordul de parteneriat care nu sunt vizate de decizia Comisiei menţionată la alineatul (2), statul membru aduce acest lucru la cunoştinţa Comisiei în termen de o lună de la data deciziei de a opera modificarea.


Art. 17: Adoptarea unui acord de parteneriat revizuit în cazul intrării în vigoare cu întârziere a unui regulament specific unui fond
(1)Atunci când se aplică articolul 14 alineatul (5), fiecare stat membru prezintă Comisiei un acord de parteneriat revizuit care să includă elementele lipsă din acordul de parteneriat pentru fondul ESI în cauză, în termen de două luni de la data intrării în vigoare a regulamentului specific fondului care a suferit întârzieri.

(2)Comisia evaluează coerenţa dintre acordul de parteneriat revizuit şi prezentul regulament în conformitate cu articolul 16 alineatul (1) şi adoptă o decizie, prin acte delegate, prin care aprobă acordul de parteneriat în conformitate cu articolul 16 alineatul (2).


CAPITOLUL III: Concentrarea tematică, condiţionalităţi ex ante şi examinarea performanţelor

Art. 18: Concentrarea tematică
În conformitate cu normele specifice fondurilor, statele membre îşi concentrează sprijinul asupra intervenţiilor care generează cel mai ridicat nivel de valoare adăugată în ceea ce priveşte strategia Uniunii pentru o creştere inteligentă, durabilă şi favorabilă incluziunii, ţinând seama de provocările teritoriale cheie pentru diversele tipuri de teritorii, în concordanţă cu CSC, provocările identificate în programele naţionale de reformă, acolo unde este cazul, şi în recomandările specifice relevante adresate fiecărei ţări în temeiul articolului 121 alineatul (2) din TFUE şi în recomandările relevante ale Consiliului adoptate în temeiul articolului 148 alineatul (4) din TFUE. Dispoziţiile privind concentrarea tematică în temeiul normelor specifice fondurilor nu se aplică asistenţei tehnice.


Art. 19: Condiţionalităţi ex ante

(1)Statele membre evaluează în conformitate cu cadrul lor instituţional şi juridic şi în contextul pregătirii programelor şi, după caz, a acordului de parteneriat, dacă condiţionalităţile ex ante prevăzute în normele specifice fondurilor corespunzătoare şi condiţionalizăţile ex ante generale prevăzute în anexa XI partea II sunt aplicabile obiectivelor specifice urmărite în cadrul priorităţilor programelor lor şi dacă sunt îndeplinite condiţionalităţile ex ante aplicabile.

Condiţionalităţile ex ante se aplică numai în măsura şi cu condiţia respectării definiţiei prevăzute la articolul 2 punctul 33 referitor la obiectivele specifice urmărite în cadrul priorităţilor programului. Evaluarea aplicabilităţii, fără a aduce atingere definiţiei prevăzute la articolul 2 punctul 33, ţine seama de principiul proporţionalităţii în conformitate cu articolul 4 alineatul (5), având în vedere nivelul contribuţiei alocate, după caz. Evaluarea îndeplinirii se limitează la criteriile prevăzute în normele specifice fondurilor, precum şi în anexa XI partea II.

(2)Acordul de parteneriat cuprinde un rezumat al evaluării îndeplinirii condiţionalităţilor ex ante aplicabile la nivel naţional şi pentru cele care, în temeiul evaluării menţionate la alineatul (1), nu sunt îndeplinite la data transmiterii acordului de parteneriat, acţiunile care urmează să fie realizate, organismele responsabile şi calendarul de implementare a acţiunilor în cauză. Fiecare program stabileşte care dintre condiţionalităţile ex ante prevăzute în normele relevante specifice fondurilor şi care dintre condiţionalităţile generale ex ante prevăzute la anexa XI partea II sunt aplicabile în cazul său şi care dintre acestea, conform evaluării menţionate la alineatul (1), sunt îndeplinite la data transmiterii acordului şi a programelor de parteneriat. În cazul în care nu se îndeplinesc condiţionalităţile ex ante aplicabile, programul cuprinde o descriere a acţiunilor care urmează să fie realizate, în care se indică organismele responsabile şi se expune calendarul de implementare a acţiunilor în cauză. Statele membre îndeplinesc respectivele condiţionalităţi ex ante până la 31 decembrie 2016, cel târziu, şi raportează cu privire la îndeplinirea lor cel târziu în raportul anual de implementare din 2017 în conformitate cu articolul 50 alineatul (4) sau în raportul de progres din 2017, în conformitate cu articolul 52 alineatul (2) litera (c).


(3)Comisia evaluează coerenţa şi adecvarea informaţiilor furnizate de statele membre în ceea ce priveşte aplicabilitatea condiţionalităţilor ex ante şi îndeplinirea condiţionalităţilor ex ante aplicabile în cadrul evaluării programelor şi, după caz, a acordului de parteneriat.

În conformitate cu articolul 4 alineatul (5), această evaluare a aplicabilităţii efectuată de către Comisie ţine seama de principiul proporţionalităţii având în vedere nivelul contribuţiei alocate, după caz. Evaluarea efectuată de către Comisie privind îndeplinirea se limitează la criteriile enunţate în normele specifice fondurilor, precum şi în anexa XI partea II, şi respectă competenţele naţionale şi regionale de decizie privind măsurile politice specifice şi adecvate, inclusiv privind conţinutul strategiilor.

(4)În cazul unui dezacord între Comisie şi un stat membru privind aplicabilitatea unei condiţionalităţi ex ante la obiectivul specific al priorităţilor unui program sau la îndeplinirea acestuia, Comisia demonstrează atât aplicabilitatea în conformitate cu definiţia de la articolul 2 punctul 33, cât şi neîndeplinirea condiţionalităţii ex ante.

(5)Comisia poate decide, atunci când adoptă un program, să suspende integral sau parţial plăţile intermediare pentru prioritatea relevantă a programului respectiv, în aşteptarea finalizării acţiunilor menţionate la alineatul (2) dacă este necesar să se evite aducerea de prejudicii grave eficacităţii şi eficienţei îndeplinirii obiectivelor specifice ale priorităţii în cauză. Nefinalizarea unor acţiuni menite să ducă la realizarea unei condiţionalităţi ex ante aplicabile, care nu a fost îndeplinită la data depunerii acordului de parteneriat şi a programelor respective, până la termenul prevăzut la alineatul (2), constituie un motiv de suspendare a plăţilor intermediare de către Comisie pentru priorităţile programului în cauză care sunt afectate. În ambele cazuri, domeniul de aplicare suspendării este proporţional cu măsurile care trebuie luate şi cu fondurile expuse riscului.

(6)Alineatul (5) nu se aplică în cazul unui acord între Comisie şi statul membru privind inaplicabilitatea unei condiţionalităţi ex ante sau privind faptul că o condiţionalitate ex ante aplicabilă a fost îndeplinită, astfel cum se precizează în aprobarea programului şi a acordului de parteneriat sau în absenţa observaţiilor Comisiei în termen de 60 de zile de la prezentarea raportului relevant prevăzut la alineatul (2).

(7)Comisia ridică fără întârziere suspendarea plăţilor intermediare pentru o prioritate dacă un stat membru a desfăşurat acţiuni referitoare la îndeplinirea condiţionalităţii ex ante aplicabile programului în cauză şi care nu fuseseră îndeplinite la momentul luării deciziei de suspendare de către Comisie. De asemenea, Comisia ridică fără întârziere suspendarea dacă, în urma modificării programului legat de prioritatea în cauză, condiţionalitatea ex ante respectivă nu mai este aplicabilă.

(8)Alineatele (1) - (7) nu se aplică programelor din cadrul obiectivului de cooperare teritorială europeană.


Art. 20: Rezerva de performanţă
6 % din resursele alocate FEDR, FSE şi Fondului de coeziune în cadrul obiectivului "Investiţii pentru creştere şi locuri de muncă" menţionate la articolul 89 alineatul (2) litera (a) din prezentul regulament, precum şi FEADR şi măsurile finanţate în cadrul gestiunii partajate din Regulamentul privind FEPAM, constituie o rezervă de performanţă care se stabileşte în cadrul acordului de parteneriat şi al programelor şi se alocă unor priorităţi specifice în conformitate cu articolul 22 din prezentul regulament.

Următoarele resurse sunt excluse de la calcularea rezervei de performanţă:

a)resursele alocate iniţiativei YEI, astfel cum sunt definite în programul operaţional în conformitate cu articolul 18 din Regulamentul privind FSE;

b)resursele alocate asistenţei tehnice la iniţiativa Comisiei,

c)resursele transferate de la pilonul 1 al PAC către FEADR în temeiul articolului 7 alineatul (2) şi al articolului 14 alineatul (1) din Regulamentul (UE) nr. 1307/2013;

d)transferurile către FEADR în temeiul articolelor 10b, 136 şi 136b din Regulamentul (CE) nr. 73/2009 al Consiliului pentru anii calendaristici 2013 şi, respectiv, 2014,

e)resursele transferate din Fondul de coeziune MIE în conformitate cu articolul 92 alineatul (6) din prezentul regulament;

f)resursele transferate către Fondul de ajutor european pentru cele mai defavorizate persoane în conformitate cu articolul 92 alineatul (7) din prezentul regulament;

g)resursele alocate pentru acţiuni inovatoare în domeniul dezvoltării urbane durabile în conformitate cu articolul 92 alineatul (8) din prezentul regulament.


Art. 21: Examinarea performanţelor
(1)Comisia, în cooperare cu statele membre, examinează performanţele programelor în fiecare stat membru în 2019 ("examinarea performanţelor"), făcându-se trimitere la cadrul de performanţă stabilit în programele respective. Metoda de stabilire a cadrului de performanţă este prezentată în anexa II.

(2)Examinarea se referă la îndeplinirea obiectivelor de etapă ale programelor la nivelul priorităţilor, pe baza informaţiilor şi evaluărilor prezentate în raportul anual de implementare prezentat de statele membre în 2019.


Art. 22: Aplicarea cadrului de performanţă
(1)Rezerva de performanţă reprezintă între 5 şi 7 % din alocarea pentru fiecare prioritate dintr-un program, cu excepţia priorităţilor care vizează asistenţa tehnică şi programelor dedicate instrumentelor financiare în conformitate cu articolul 39. Cuantumul total al rezervei de performanţă alocată pentru fiecare fond ESI şi categorie de regiune este de 6 %. Cuantumul corespunzător rezervei de performanţă se menţionează în programe defalcat pe priorităţi şi, dacă este cazul, pe fond ESI şi categorii de regiuni.

(2)Pe baza examinării performanţei, Comisia adoptă, prin intermediul unor acte de punere în aplicare şi în termen de două luni de la primirea rapoartelor anuale de implementare pentru 2019, o decizie care stabileşte, pentru fiecare fond ESI şi fiecare stat membru, programele şi priorităţile care şi-au atins obiectivele de etapă, prezentând informaţiile defalcate pe fonduri ESI şi pe categorii de regiuni ori de câte ori o prioritate acoperă mai multe fonduri ESI sau categorii de regiuni.

(3)Rezerva de performanţă se alocă doar programelor şi priorităţilor care şi-au îndeplinit obiectivele de etapă. Cuantumul rezervei de performanţă stabilit pentru fiecare dintre priorităţile care şi-au îndeplinit obiectivele de etapă se consideră definitiv alocat pe baza deciziei Comisiei menţionate la alineatul (2).


(4)În cazul priorităţilor care nu şi-au îndeplinit obiectivele de etapă, statele membre propun realocarea cuantumului corespunzător rezervei de performanţă priorităţilor enumerate în decizia Comisiei menţionată la alineatul (2), precum şi alte modificări ale programului ce decurg din realocarea rezervei de performanţă, în termen de trei luni de la adoptarea deciziei menţionate la alineatul (2).

Comisia aprobă modificarea programelor în cauză, în conformitate cu articolul 30 alineatele (3) şi (4). Dacă un stat membru nu transmite informaţiile în conformitate cu articolul 50 alineatele (5) şi (6), rezerva de performanţă pentru programele sau priorităţile în cauză nu se alocă programelor sau priorităţilor în cauză.

(5)Propunerile statelor membre de realocare a rezervei de performanţă sunt consecvente cu cerinţele de concentrare tematică şi alocările minime prevăzute în prezentul regulament şi normele specifice fondurilor. Prin derogare, dacă una sau mai multe priorităţi legate de cerinţele de concentrare tematică sau alocările minime nu şi-au îndeplinit obiectivele de etapă, statele membre pot propune o realocare a rezervei care nu respectă cerinţele menţionate şi alocările minime.


(6)Atunci când, în urma examinării performanţei pentru o prioritate, apar dovezi că a eşuat în mod grav atingerea obiectivelor de etapă referitoare la acea prioritate privind exclusiv indicatorii financiari, indicatorii de realizare şi etapele principale de realizarea stabilite în cadrul de performanţă şi că această situaţie a fost cauzată de deficienţe de implementare clar identificate, pe care Comisia le-a comunicat în prealabil în temeiul articolului 50 alineatul (8) în urma unor consultări strânse cu statul membru vizat, iar statul membru nu a întreprins acţiunea corectivă necesară pentru a aborda aceste deficienţe, Comisia poate suspenda integral sau parţial o plată intermediară a priorităţii unui program în conformitate cu procedura stabilită de normele specifice fondurilor, nu mai devreme de cinci luni de la respectiva comunicare.

Comisia ridică fără întârziere suspendarea plăţilor intermediare atunci când statul membru întreprinde acţiunea corectivă necesară. Atunci când acţiunea corectivă priveşte transferul alocărilor financiare către alte programe sau priorităţi care şi- au îndeplinit obiectivele de etapă, Comisia aprobă, printr-un act de punere în aplicare, modificarea necesară a programelor vizate în conformitate cu articolul 30 alineatul (2). Prin derogare de la articolul 30 alineatul (2), într-un astfel de caz, Comisia hotărăşte în ceea ce priveşte modificarea în termen de cel mult două luni de la prezentarea cererii de modificare a statului membru.


(7)În cazul în care Comisia, pe baza examinării raportului final privind implementarea programului, stabileşte că a existat o neîndeplinire gravă a ţintelor referitoare numai la indicatorii financiari, indicatorii de realizare şi etapele principale de implementare stabilite în cadrul de performanţă din cauza unor deficienţe de implementare clar identificate, pe care Comisia le-a comunicat în prealabil în temeiul articolului 50 alineatul (8) în urma unor consultări strânse cu statul membru vizat, iar statul membru nu a întreprins acţiunea corectivă necesară pentru a aborda aceste deficienţe, Comisia poate impune, fără a aduce atingere articolului 85, corecţii financiare în legătură cu priorităţile în cauză, în conformitate cu normele specifice fondurilor.

Atunci când aplică corecţii financiare, Comisia ia în considerare, cu respectarea principiului proporţionalităţii, nivelul de absorbţie şi factorii externi care au contribuit la neîndeplinirea respectivă.

Corecţiile financiare nu se aplică atunci când ţintele nu sunt atinse din cauza impactului socio-economic sau a factorilor de mediu, a unor schimbări semnificative de ordin economic sau ambiental survenite în statul membru în cauză sau din motive de forţă majoră care afectează grav implementarea respectivelor priorităţi.

Comisia este împuternicită să adopte acte delegate în conformitate cu articolul 149 cu scopul de a stabili norme detaliate privind criteriile de determinare a nivelului corecţiei financiare care trebuie aplicată.

Comisia adoptă acte de punere în aplicare prin care stabileşte modalităţile detaliate pentru a asigura o abordare consecventă în ceea ce priveşte stabilirea obiectivelor de etapă şi a ţintelor din cadrul de performanţă pentru fiecare prioritate şi evaluarea atingerii obiectivelor de etapă şi a ţintelor. Respectivele acte de punere în aplicare se adoptă în conformitate cu procedura de examinare menţionată la articolul 1 50 alineatul (3).


CAPITOLUL IV: Măsuri vizând buna guvernantă economică

Art. 23: Măsuri de corelare între eficacitatea fondurilor ESI şi buna guvernanţă economică

(1)Comisia poate solicita unui stat membru să îşi revizuiască acordul de parteneriat şi programele relevante şi să propună modificări la acestea, dacă acest lucru este necesar pentru a sprijini punerea în aplicare a recomandărilor relevante ale Consiliului sau pentru a maximiza impactul fondurilor ESI asupra creşterii şi competitivităţii în statele membre care beneficiază de asistenţă financiară.

O astfel de solicitare poate fi făcută din următoarele motive:

a)pentru a sprijini punerea în aplicare a unei recomandări relevante adresată fiecărei ţări şi adoptată în conformitate cu articolul 121 alineatul (2) din TFUE şi a unei recomandări relevante a Consiliului adoptată în conformitate cu articolul 148 alineatul (4) din TFUE, adresată statului membru în cauză:


b)pentru a sprijiniri punerea în aplicare a recomandărilor relevante ale Consiliului, adresate statului membru în cauză şi adoptate în conformitate cu articolul 7 alineatul (2) sau cu articolul 8 alineatul (2) din Regulamentul (UE) nr. 1176/2011 al Parlamentului European şi al Consiliului (1), cu condiţia ca aceste modificări să fie considerate necesare pentru corectarea dezechilibrelor macroeconomice; sau

(1)Regulamentul (UE) nr. 1176/2011 al Parlamentului European şi al Consiliului din 16 noiembrie 2011 privind prevenirea şi corectarea dezechilibrelor macroeconomice, cu condiţia ca aceste modificări să fie considerate necesare pentru corectarea dezechilibrelor macroeconomice (JO L 306, 23.11.2011, p. 25).


c)pentru a maximiza impactul fondurilor ESI disponibile asupra creşterii şi competitivităţii, dacă un stat membru îndeplineşte una dintre următoarele condiţii:

(i)asistenţa financiară a Uniunii îi este furnizată în temeiul Regulamentului (UE) nr. 407/2010 al Consiliului (2);

(2)Regulamentului (UE) nr. 407/2010 al Consiliului din 11 mai 2010 instituire a unui mecanism european de stabilizare financiară (JO L 118, 12.5.2010, p. 1).

(ii)asistenţa financiară îi este furnizată în conformitate cu Regulamentul (CE) nr. 332/2002 al Consiliului (3);

(3)Regulamentul (CE) nr. 332/2002 al Consiliului în 18 februarie 2002 de înfiinţare a unui mecanism de asistenţă financiară pe termen mediu pentru balanţele de plăţi ale statelor membre (JO L 53, 23.2.2002, p. 1).

(iii)beneficiază de o asistenţă financiară care declanşează programul de ajustare macroeconomică în conformitate cu Regulamentul (UE) nr. 472/2013 al Parlamentului European şi al Consiliului (4) sau care declanşează o decizie a Consiliului în conformitate cu articolul 136 alineatul (1) din TFUE.

(4)Regulamentul (UE) nr. 472/2013 al Parlamentului European şi al Consiliului din 21 mai 2013 privind consolidarea supravegherii economice şi bugetare a statelor membre din zona euro care întâmpină sau care sunt ameninţate de dificultăţi grave în ceea ce priveşte stabilitatea lor financiară (JO L 140, 27.5.2013, p. 1).

În sensul literei (b) a celui de-al doilea paragraf, fiecare dintre condiţiile respective este considerată îndeplinită dacă asistenţa în cauză este acordată statului membru înainte sau după 21 decembrie 2013 şi îi este în continuare disponibilă.

(2)Orice solicitare adresată de Comisie statelor membre în conformitate cu alineatul (1) este justificată, cu trimitere la necesitatea de a sprijini punerea în aplicare a recomandărilor relevante sau de a maximiza impactul fondurilor ESI asupra creşterii şi competitivităţii, după caz, şi indică programele şi priorităţile pe care Comisia le consideră vizate şi natura modificărilor preconizate. Astfel de solicitări nu sunt adresate înainte de 2015 sau după 2019 şi nu vizează aceleaşi programe în doi ani consecutivi.

(3)Statul membru răspunde la solicitarea menţionată la alineatul (1) în termen de două luni de la primirea acesteia, menţionând modificările la acordul de parteneriat şi programe pe care le consideră necesare şi motivele acestor modificări, identificând programele vizate şi prezentând natura modificărilor propuse şi efectele lor preconizate asupra punerii în aplicare a recomandărilor şi asupra utilizării fondurilor ESI. Dacă este cazul, Comisia face observaţii în termen de o lună de la primirea răspunsului.

(4)Statul membru depune propunerea de modificare a acordului de parteneriat şi a programelor relevante în termen de două luni de la trimiterea răspunsului menţionat la alineatul (3).

(5)În cazul în care Comisia nu a formulat observaţii sau este pe deplin satisfăcută că observaţiile sale au fost luate în considerare în mod corespunzător, Comisia adoptă o decizie de aprobare a modificărilor la acordul de parteneriat şi la programele relevante, fără întârzieri nejustificate, în orice caz nu mai târziu de trei luni după depunerea lor de către statul membru în conformitate cu alineatul (3).


(6)Dacă statul membru nu ia măsuri eficace ca răspuns la solicitarea ce îi este adresată în conformitate cu alineatul (1) în termenele prevăzute la alineatele (3) şi (4), Comisia poate să propună Consiliului, prin acte de punere în aplicare şi în termen de trei luni de la formularea observaţiilor prevăzute la alineatul (3) sau după depunerea propunerii statului membru prevăzută la alineatul (4), suspendarea parţială sau integrală a plăţilor pentru programele sau priorităţile în cauză. În propunerea sa, Comisia prezintă motivele care se bazează concluzia sa conform căreia statul membru nu a luat măsuri eficace. La elaborarea propunerii sale, Comisia ţine seama de toate informaţiile relevante şi acordă atenţia cuvenită oricăror elemente care reies din dialogul structurat prevăzut la alineatul (15), precum şi oricăror opinii exprimate în cadrul dialogului în cauză.

Consiliul decide asupra propunerii respective prin intermediul unor acte de punere în aplicare. Actul de punere în aplicare se aplică doar pentru cererile de plată depuse după data adoptării actului de punere în aplicare respectiv.


(7)Domeniul de aplicare şi nivelul suspendării plăţilor impuse în conformitate cu alineatul (5) sunt proporţionale şi eficace, asigurând egalitatea de tratament între statele membre, în special în ceea ce priveşte impactul suspendării asupra economiei statului membru vizat. Programele care urmează să facă obiectul suspendării se determină pe baza nevoilor identificate în solicitarea menţionată la alineatele (1) şi (2).

Suspendarea plăţilor nu depăşeşte 50 % din plăţile pentru fiecare dintre programele vizate. Decizia poate prevedea creşterea nivelului suspendării până la 100 % din plăţi dacă statul membru nu ia măsuri eficace ca răspuns la o solicitare primită în conformitate cu alineatul (1) în termen de trei luni de la suspendarea plăţilor menţionată la alineatul (6).

(8)În cazul în care statul membru a propus amendamente la acordul de parteneriat şi la programele relevante la solicitarea Comisiei, Consiliul, hotărând la propunerea Comisiei, decide ridicarea suspendării plăţilor.


(9)Comisia prezintă Consiliului o propunere de suspendare parţială sau integrală a angajamentelor sau a plăţilor pentru programele unui stat membru dacă:

a)Consiliul decide, în conformitate cu articolul 126 alineatul (8) sau cu articolul 126 alineatul (11) din TFUE, că statul membru în cauză nu a întreprins acţiuni eficace pentru corectarea deficitului său excesiv;

b)Consiliul adoptă două recomandări succesive în cadrul aceleiaşi proceduri de dezechilibru, în conformitate cu articolul 8 alineatul (3) din Regulamentul (UE) nr. 1176/2011, pe motiv că statul membru a transmis un plan de acţiuni corective nesatisfăcător.

c)Consiliul adoptă două decizii succesive în cadrul aceleiaşi proceduri de dezechilibru în conformitate cu articolul 10 alineatul (4) din Regulamentul (UE) nr. 1176/2011 prin care constată un caz de nerespectare de către statul membru pe motiv că acesta nu a întreprins acţiunile corective recomandate;

d)Comisia concluzionează că statul membru nu a luat măsuri de implementare a programului de ajustare menţionat în Regulamentul (UE) nr. 407/2010 sau în Regulamentul (CE) nr. 332/2002 şi, prin urmare, decide să nu autorizeze plata asistenţei financiare acordate statului membru respectiv;


e)Consiliul decide că un stat membru nu respectă programul de ajustare macroeconomică menţionat la articolul 7 din Regulamentul (UE) nr. 472/2013 sau măsurile solicitate printr-o decizie a Consiliului adoptată în conformitate cu articolul 136 alineatul (1) din TFUE.

La elaborarea propunerii sale, Comisia respectă dispoziţiile de la alineatul (1), ţinând seama de toate informaţiile relevante în acest sens, şi acordă atenţia cuvenită oricăror elemente care reies din dialogul structurat prevăzut la alineatul (15), precum şi oricăror opinii exprimate în cadrul dialogului în cauză.

Se acordă prioritate suspendării angajamentelor; plăţile se suspendată numai în cazul în care se urmăreşte adoptarea unor măsuri imediate şi în caz de neconformitate semnificativă. Suspendarea plăţilor se aplică cererilor de plată depuse pentru programele în cauză după data deciziei de suspendare.


(10)O propunere a Comisiei privind suspendarea angajamentelor în conformitate cu alineatul (9) se consideră adoptată de Consiliu cu excepţia cazului în care Consiliul decide, printr-un act de punere în aplicare, să respingă propunerea în cauză cu majoritate calificată în termen de o lună de la depunerea ei de către Comisie. Suspendarea angajamentelor se aplică angajamentelor din fondurile ESI pentru statul membru în cauză începând cu 1 ianuarie a anului care urmează deciziei de suspendare.

Consiliul adoptă decizia, printr-un act de punere în aplicare, pe baza propunerii Comisiei privind suspendarea plăţilor menţionate la alineatul (9).


(11)Domeniul de aplicare şi nivelul suspendării angajamentelor sau plăţilor impuse în conformitate cu alineatul (10) sunt proporţionale, asigură egalitatea de tratament între statele membre şi ţin cont de circumstanţele economice şi sociale în care se află statul membru în cauză, în special de nivelul şomajului din statul membru în cauză comparativ cu media la nivelul Uniunii şi de impactul suspendării asupra economiei statului membru în cauză. Impactul suspendării asupra programelor de importanţă critică pentru corectarea condiţiilor economice sau sociale nefavorabile este un factor specific care se ia în seamă.

Dispoziţiile detaliate pentru determinarea domeniului de aplicare şi a nivelului suspendărilor sunt prevăzute în anexa III.

Suspendarea angajamentelor se face până la cel mai mic dintre următoarele două praguri:


a)maximum 50 % din angajamentele aferente fondurilor ESI pentru următorul exerciţiu financiar la primul caz de nerespectare a procedurii de deficit excesiv conform alineatului (9) primul paragraf litera (a) şi maximum 25 % din angajamentele aferente fondurilor ESI pentru următorul exerciţiu financiar în primul caz de nerespectare a planului de acţiuni corective din cadrul unei proceduri de dezechilibru excesiv conform alineatului (9) primul paragraf litera (b) sau de nerespectare a acţiunilor corective recomandate în cadrul unei proceduri de dezechilibru excesiv conform alineatului (9) primul paragraf litera (c).

Nivelul suspendării creşte treptat până la maximum 100 % din angajamentele aferente fondurilor ESI pentru următorul exerciţiu financiar în cazul unei proceduri de deficit excesiv şi până la 50 % din angajamentele aferente fondurilor ESI pentru următorul exerciţiu financiar în cazul unei proceduri de dezechilibru excesiv, în funcţie de gravitatea nerespectării;


b)maximum 0,5 % din PIB-ul nominal pentru primul caz de nerespectare a unei proceduri de deficit excesiv conform alineatului (9) primul paragraf litera (a) şi maximum 0,25 % din PIB-ul nominal pentru primul caz de nerespectare a planului de acţiuni corective din cadrul unei proceduri de dezechilibru excesiv conform alineatului (9) primul paragraf litera (b) sau de nerespectare a acţiunilor corective recomandate în cadrul unei proceduri de dezechilibru excesiv conform alineatului (9) primul paragraf litera (c).

Dacă nerespectarea acţiunilor corective menţionată la alineatul (9) primul paragraf literele (a), (b) şi (c) persistă, procentajul acestei plafonări faţă de PIB se majorează treptat până la:

- maximum 1 % din PIB-ul nominal pentru nerespectarea persistentă a unei proceduri de deficit excesiv în conformitate cu alineatul (9) primul paragraf litera (a) şi

- maximum 0,5 % din PIB-ul nominal pentru nerespectarea persistentă a unei proceduri de dezechilibru excesiv conform alineatului (9) primul paragraf litera (b) sau (c), în funcţie de gravitatea nerespectării;


c)maximum 50 % din angajamentele aferente fondurilor ESI pentru următorul exerciţiu financiar sau maximum 0,5 % din PIB-ul nominal pentru primul caz de nerespectare conform alineatul (9) primul paragraf literele (d) şi (e).

La determinarea nivelului suspendării şi pentru a alege suspendarea angajamentelor sau a plăţilor, se ţine seama de etapa în care se află programul, în special de perioada rămasă pentru utilizarea fondurilor după rebugetarea angajamentelor suspendate.


(12)Fără a aduce atingere normelor privind dezangajările prevăzute la articolele 86 - 88, Comisia ridică fără întârziere suspendarea angajamentelor dacă:


a)procedura privind deficitul excesiv este suspendată în conformitate cu articolul 9 din Regulamentul (CE) nr. 1467/97 al Consiliului (1) sau Consiliul a decis în conformitate cu articolul 126 alineatul (12) din TFUE să abroge decizia privind existenţa unui deficit excesiv;

(1)Regulamentul (CE) nr. 1467/97 al Consiliului din 7 iulie 1997 privind accelerarea şi clarificarea aplicării procedurii de deficit excesiv (JO L 209, 2.8.1997, p. 6).

b)Consiliul a aprobat planul de acţiune corectivă prezentat de statul membru în cauză în conformitate cu articolul 8 alineatul (2) din Regulamentul (UE) nr. 1176/2011, procedura de dezechilibru excesiv este suspendată în conformitate cu articolul 10 alineatul (5) din regulamentul menţionat anterior sau Consiliul a închis procedura de dezechilibru excesiv în conformitate cu articolul 11 din regulamentul menţionat anterior;


c)Comisia a concluzionat că statul membru în cauză a luat măsuri adecvate pentru aplicarea programului de ajustare menţionat la articolul 7 din Regulamentul (UE) nr. 472/2013 sau măsurile solicitate printr-o decizie a Consiliului adoptată în conformitate cu articolul 136 alineatul (1) din TFUE.

Atunci când ridică suspendarea angajamentelor Comisia reînscrie în buget angajamentele suspendate în conformitate cu articolul 8 din Regulamentul (UE, Euratom) nr. 1311/2013 al Consiliului.

Consiliul adoptă decizia de ridicare a suspendării plăţilor la propunerea Comisiei dacă sunt îndeplinite condiţiile aplicabile prevăzute la primul paragraf literele (a), (b) şi (c).

(13)Alineatele (6) - (12) nu se aplică Regatului Unit în măsura în care suspendarea angajamentelor sau plăţilor are legătură cu aspecte menţionate la alineatul (1) al doilea paragraf literele (a), (b) şi (c) punctul (iii) sau la alineatul (9) primul paragraf literele (a), (b) sau (d).

(14)Prezentul articol nu se aplică programelor din cadrul obiectivului "Cooperarea teritorială europeană".


(15)Comisia informează Parlamentul European cu privire la punerea în aplicare a prezentului articol. În special, Comisia informează imediat Parlamentul European atunci când una dintre condiţiile prevăzute la alineatul (6) sau la alineatul (9) primul paragraf literele (a) - (e) este îndeplinită pentru un stat membru, dând detalii despre fondurile ESI şi programele care ar putea face obiectul unei suspendări a angajamentelor sau a plăţilor.

Parlamentul European poate invita Comisia la un dialog structurat privind aplicarea prezentului articol, ţinând seama în special de informaţiile transmise în conformitate cu primul paragraf.

Comisia transmite propunerea de suspendare a angajamentelor sau plăţilor sau propunerea de ridicare a suspendării Parlamentului European şi Consiliului imediat după adoptarea sa. Parlamentul European poate invita Comisia să explice motivele care stau la baza propunerii sale.

(16)În 2017, Comisia analizează aplicarea prezentului articol. În acest sens, Comisia elaborează un raport pe care îl transmite Parlamentului European şi Consiliului, însoţit, dacă este necesar, de o propunere legislativă.

(17)Dacă intervin modificări majore ale situaţiei sociale şi economice din Uniune, Comisia poate prezenta o propunere de reexaminare a punerii în aplicare a prezentului articol sau Parlamentul European ori Consiliul, acţionând în conformitate cu articolele 225 sau, respectiv, 241 din TFUE, îi poate cere Comisiei să prezinte o astfel de propunere.


Art. 24: Mărirea cuantumului plăţilor pentru un stat membru având probleme bugetare temporare

(1)La cererea unui stat membru, plăţile intermediare pot fi mărite cu 10 puncte procentuale peste rata de cofinanţare aplicabilă fiecărei priorităţi pentru FEDR, FSE şi Fondul de coeziune sau fiecărei măsuri pentru FEADR şi FEPAM. În cazul în care un stat membru îndeplineşte una dintre următoarele condiţii după 21 decembrie 2013, rata de cofinanţare mărită, care nu poate depăşi 100 %, se aplică cererilor sale de plată transmise pentru perioada de până la 30 iunie 2016:

a)dacă statul membru în cauză beneficiază de un împrumut din partea Uniunii, în temeiul Regulamentului (UE) nr. 407/2010;

b)dacă statul membru în cauză beneficiază de asistenţă financiară pe termen mediu în conformitate cu Regulamentul (CE) nr. 332/2002, cu condiţia implementării unui program de ajustare macroeconomică;


c)dacă asistenţa financiară se pune la dispoziţia statului membru în cauză, condiţionată de implementarea unui program de ajustare macroeconomică, astfel cum se specifică în Regulamentul (UE) nr. 472/.

Prezentul alineat nu se aplică programelor în temeiul regulamentului CTE.

(2)Fără a aduce atingere alineatului (1), contribuţia Uniunii prin plăţile intermediare şi prin plata soldului final nu poate depăşi sprijinul public sau suma maximă a contribuţiei din partea fondurilor ESI pentru fiecare prioritate în cazul FEDR, FSE şi Fondului de coeziune sau pentru fiecare măsură în cazul FEADR şi FEPAM, astfel cum se prevede în decizia Comisiei de aprobare a programului.

(3)Comisia examinează aplicarea alineatelor (1) şi (2) şi prezintă Parlamentului European şi Consiliului un raport cuprinzând evaluarea sa şi, dacă este necesar, o propunere legislativă în acest sens până la 30 iunie 2016.


Art. 25: Gestionarea asistenţei tehnice pentru statele membre care se confruntă cu dificultăţi bugetare temporare
(1)La solicitarea unui stat membru care se confruntă cu dificultăţi bugetare temporare şi care îndeplineşte condiţiile prevăzute la articolul 24 alineatul (1), o parte din resursele prevăzute la articolul 59 şi programate în conformitate cu normele specifice fondurilor pot fi transferate, cu acordul Comisiei, către asistenţa tehnică la iniţiativa Comisiei pentru implementarea măsurilor în legătură cu statul membru în cauză în conformitate cu articolul 58 alineatul (1) al treilea paragraf litera (k) prin gestiune directă sau indirectă.

(2)Resursele menţionate la alineatul (1) vin în completarea sumelor prevăzute în conformitate cu plafoanele stabilite în normele specifice fondurilor pentru asistenţa tehnică la iniţiativa Comisiei. În cazul în care un plafon privind asistenţa tehnică la iniţiativa statelor membre este stabilit în normele specifice fondurilor, suma care urmează să fie transferată este inclusă la calcularea respectării plafonului respectiv.


(3)Un stat membru solicită transferul menţionat la alineatul (2) pentru un an calendaristic în care îndeplineşte condiţiile prevăzute la articolul 24 alineatul (1) până la data de 31 ianuarie a anului în care urmează să se efectueze un transfer. Cererea este însoţită de o propunere de modificare a programului sau a programelor din care se va efectua transferul respectiv. Se aduc modificări corespunzătoare acordului de parteneriat, în conformitate cu articolul 30 alineatul (2), care stabilesc suma totală transferată Comisiei în fiecare an.

În cazul în care un stat membru îndeplineşte condiţiile prevăzute la articolul 24 alineatul (1) la 1 ianuarie 2014, acesta poate transmite cererea pentru anul respectiv în acelaşi timp cu transmiterea acordului său de parteneriat, care stabileşte suma ce urmează să fie transferată pentru asistenţa tehnică la iniţiativa Comisiei.


TITLUL III: PROGRAMARE

CAPITOLUL I: Dispoziţii generale privind fondurile ESI

Art. 26: Pregătirea programelor
(1)Fondurile ESI sunt implementate prin intermediul programelor, în conformitate cu acordul de parteneriat. Fiecare program acoperă perioada cuprinsă între 1 ianuarie 2014 şi 31 decembrie 2020.

(2)Programele sunt întocmite de statele membre sau de către orice autoritate desemnată de acestea, în cooperare cu partenerii menţionaţi la articolul 5. Statele membre elaborează programele bazate pe proceduri transparente în raport cu publicul, în conformitate cu cadrul lor instituţional şi juridic.

(3)Statele membre şi Comisia cooperează pentru a asigura coordonarea eficace în cadrul pregătirii şi implementării programelor pentru fondurile ESI, inclusiv, acolo unde este cazul, programele multifonduri pentru fonduri, ţinând seama de principiul proporţionalităţii.

(4)Programele sunt transmise Comisiei de statele membre în termen de trei luni de la prezentarea acordului de parteneriat. Programele de cooperare teritorială europeană sunt transmise până la 22 septembrie 2014. Toate programele sunt însoţite de evaluări ex ante, astfel cum se prevede la articolul 55.

(5)În cazul în care unul sau mai multe regulamente specifice fondurilor ESI intră în vigoare între 22 februarie 2014 şi 22 iunie 2014, programul sau programele sprijinite de fondul ESI afectat de intrarea în vigoare cu întârziere a regulamentului specific fondului se depun în termen de trei luni de la depunerea acordului de parteneriat revizuit menţionat la articolul 17 alineatul (1).

(6)În cazul în care unul sau mai multe regulamente specifice fondurilor ESI intră în vigoare după 22 iunie 2014, programul sau programele sprijinite de fondul ESI afectat de intrarea în vigoare cu întârziere a regulamentului specific fondului se depun în termen de trei luni de la intrarea în vigoare a regulamentului specific fondului care a suferit întârzieri.


Art. 27: Conţinutul programelor

(1)Fiecare program stabileşte o strategie pentru contribuţia programului la strategia Uniunii pentru o creştere inteligentă, durabilă şi favorabilă incluziunii în concordanţă cu prezentul regulament, normele specifice fondurilor şi cu conţinutul acordului de parteneriat.

Fiecare program include măsuri luate pentru a asigura implementarea eficace, eficientă şi coordonată a fondurilor ESI şi a acţiunilor în vederea reducerii sarcinii administrative ale beneficiarilor.

(2)Fiecare program defineşte priorităţile stabilind obiective specifice, creditele bugetare aferente contribuţiei din partea fondurilor ESI şi cofinanţarea naţională corespunzătoare, inclusiv sumele aferente rezervei de performanţă, care poate fi publică sau privată, în conformitate cu normele specifice fondurilor.

(3)Atunci când statele membre şi regiunile participă la strategii macro-regionale sau la strategii aferente bazinelor maritime, programul pertinent stabileşte contribuţia intervenţiilor planificate la aceste strategii, în funcţie de nevoile zonei acoperite de program astfel cum este identificat de statul membru.


(4)Fiecare prioritate stabileşte indicatori şi ţinte corespunzătoare, exprimaţi în termeni calitativi sau cantitativi, în conformitate cu normele specifice fondurilor, pentru a evalua progresul înregistrat în implementarea programului în vederea atingerii obiectivelor ca bază pentru monitorizarea, evaluarea şi examinarea performanţelor. Printre respectivii indicatori se numără:

a)indicatori financiari referitori la cheltuielile alocate;

b)indicatori de realizare referitori la operaţiunile care primesc contribuţii;


c)indicatori de rezultat referitori la prioritatea în cauză.

Pentru fiecare fond ESI, normele specifice fondurilor stabilesc indicatori comuni şi pot formula prevederi în legătură cu indicatori specifici fiecărui program.

(5)Fiecare program, cu excepţia celor care acoperă numai asistenţa tehnică, include o descriere a acţiunilor de întreprins, în conformitate cu normele specifice fondurilor, luând în considerare principiile enunţate la articolele 5, 7 şi 8.

(6)Fiecare program, cu excepţia celor în cazul cărora asistenţa tehnică este efectuată în cadrul unui program specific, stabileşte suma orientativă a contribuţiei care se va utiliza pentru obiectivele în materie de schimbări climatice, pe baza metodologiei menţionate la articolul 8.

(7)Statele membre elaborează proiectul de program în conformitate cu normele specifice fondurilor.


Art. 28: Dispoziţii specifice privind conţinutul programelor dedicate instrumentelor comune pentru garanţii neplafonate şi titlurizări prin care se asigură o asistenţă de capital implementate de BEI

(1)Prin derogare de la articolul 27, programele dedicate menţionate la articolul 39 alineatul (4) primul paragraf litera (b) includ:

a)elementele prevăzute la articolul 27 alineatul (1) primul paragraf şi alineatele (2), (3) şi (4) din acel articol în ceea ce priveşte principiile stabilite la articolul 5;

b)identificarea organismelor menţionate la articolele 125, 126 şi 127 din prezentul regulament şi la articolul 65 alineatul (2) din Regulamentul privind FEADR ca fiind relevante pentru fondul în cauză;

c)pentru fiecare condiţionalitate ex ante stabilită în conformitate cu articolul 19 şi cu anexa XI şi aplicabilă programului, o evaluare a îndeplinirii condiţionalităţii ex ante la data depunerii acordului de parteneriat şi a programului, iar în cazurile în care condiţionalitatea ex ante nu este îndeplinită, o descriere a acţiunilor prevăzute pentru îndeplinirea condiţionalităţii ex ante în cauză, indicând organismele responsabile şi un calendar pentru realizarea acestor acţiuni, în conformitate cu rezumatul prezentat în acordul de parteneriat.

(2)Prin derogare de la articolul 55, evaluarea ex ante menţionată la articolul 39 alineatul (4) primul paragraf litera (a) este considerată ca fiind evaluarea ex ante a respectivelor programe.

(3)În sensul programelor menţionate la articolul 39 alineatul (4) primul paragraf litera (b) din prezentul regulament, articolul 6 alineatul (2) şi articolul 59 alineatele (5) şi (6) din Regulamentul privind FEADR nu se aplică. Pe lângă elementele menţionate la alineatul (1) din prezentul articol, numai dispoziţiile prevăzute la articolul 8 alineatul (1) litera (c) punctul (i), litera (f), litera (h), litera (i) şi litera (m) punctele (i) - iii) din Regulamentul privind FEADR se aplică în cazul programelor din cadrul FEADR.


Art. 29: Procedura de adoptare a programelor
(1)Comisia evaluează coerenţa programelor în raport cu prezentul regulament şi cu normele specifice fondurilor, contribuţia efectivă a acestora la obiectivele tematice selectate şi la priorităţile Uniunii specifice fiecărui fond ESI, precum şi coerenţa cu acordul de parteneriat, ţinând cont de recomandările relevante specifice adresate fiecărei ţări, adoptate în conformitate cu articolul 121 alineatul (2) din TFUE, şi de recomandările pertinente ale Consiliului, adoptate în conformitate cu articolul 148 alineatul (4) din TFUE, precum şi de evaluarea ex ante. Evaluarea abordează, în special, gradul de adecvare a strategiei programului, obiectivele corespunzătoare, indicatorii, ţintele şi alocarea resurselor bugetare.

(2)Prin derogare de la alineatul (1), Comisia nu trebuie să evalueze coerenţa programelor operaţionale dedicate YEI menţionate la articolul 18 al doilea paragraf litera (a) din Regulamentul privind FSE şi a programelor operaţionale dedicate menţionate la articolul 39 alineatul (4) primul paragraf litera (b) din prezentul regulament cu acordul de parteneriat, în cazul în care statul membru nu îşi prezintă acordul de parteneriat la data depunerii respectivelor programe dedicate.

(3)Comisia formulează observaţii în termen de trei luni de la data prezentării programului. Statul membru furnizează Comisiei toate informaţiile suplimentare necesare şi, după caz, revizuieşte programul propus.


(4)În conformitate cu normele specifice fiecărui fond, Comisia aprobă fiecare program în termen de şase luni de la transmiterea acestuia de către statul membru în cauză, cu condiţia ca orice observaţii formulate de Comisie să fi fost luate în considerare în mod corespunzător, dar nu înainte de 1 ianuarie 2014 sau de adoptarea de către Comisie a unei decizii de aprobare a acordului de parteneriat.

Prin derogare de la cerinţele menţionate în primul paragraf, programele din cadrul obiectivului de cooperare teritorială europeană pot fi aprobate de Comisie înainte de adoptarea deciziei de aprobare a acordului de parteneriat, iar programele operaţionale dedicate YEI menţionate la articolul 18 al doilea paragraf litera (a) din Regulamentul privind FES şi programele dedicate menţionate la articolul 39 alineatul (4) primul paragraf litera (b) din prezentul regulament pot fi aprobate de Comisie înainte de depunerea acordului de parteneriat.


Art. 30: Modificarea programelor
(1)Cererile de modificare a programelor transmise de un stat membru sunt justificate în mod corespunzător şi prezintă, în special, impactul preconizat al modificărilor aduse programului asupra realizării strategiei Uniunii pentru o creştere inteligentă, durabilă şi favorabilă incluziunii şi a obiectivelor specifice definite în program, având în vedere prezentul regulament şi normele specifice fondurilor, principiile orizontale, menţionate la articolele 5, 7 şi 8, precum şi acordul de parteneriat. Cererile sunt însoţite de programul revizuit.


(2)Comisia evaluează informaţiile furnizate în conformitate cu alineatul (1), ţinând cont de justificarea oferită de statul membru. Comisia poate face observaţii în termen de o lună de la transmiterea programului revizuit şi statul membru furnizează Comisiei toate informaţiile suplimentare necesare. În conformitate cu normele specifice fondurilor, Comisia aprobă cererile de modificare a unui program cât mai curând posibil, dar în termen de cel mult trei luni de la transmiterea acestora de către statul membru, cu condiţia ca orice observaţii făcute de Comisie să fi fost luate în considerare în mod corespunzător.

Atunci când modificarea unui program afectează informaţiile furnizate în acordul de parteneriat în conformitate cu articolul 15 alineatul (1) litera (a) punctele (iii), (iv) şi (vi), aprobarea modificării programului de către Comisie constituie în acelaşi timp o aprobare a revizuirii necesare a informaţiilor din acordul de parteneriat.

(3)Prin derogare de la dispoziţiile alineatului (2), în cazul în care cererea de modificare este transmisă Comisiei cu scopul de a realoca rezerva de performanţă în urma examinării performanţei, Comisia face observaţii numai în situaţiile în care consideră că alocarea propusă nu este în conformitate cu normele aplicabile, nu corespunde nevoilor de dezvoltare ale statului membru sau ale regiunii în cauză sau implică un risc semnificativ ca obiectivele şi ţintele stabilite în propunere să nu poată fi îndeplinite. Comisia aprobă o cerere de modificare a unui program cât mai curând posibil şi în termen de cel mult două luni de la transmiterea acestei cereri de către statul membru, cu condiţia ca orice observaţii făcute de Comisie să fi fost luate în considerare în mod corespunzător. Aprobarea unei modificări a programului de către Comisie constituie, în acelaşi timp, o aprobare a revizuirii, în consecinţă, a informaţiilor din acordul de parteneriat.

(4)Prin derogare de la alineatul (2), se pot stabili prin Regulamentul privind FEPAM proceduri specifice pentru modificarea programelor operaţionale.


Art. 31: Participarea BEI
(1)BEI poate, la cererea statelor membre, să participe la pregătirea acordului de parteneriat, precum şi la activităţile legate de pregătirea operaţiunilor, în special pentru proiectele majore, instrumentele financiare şi PPP.

(2)Comisia poate să consulte BEI înaintea adoptării acordului de parteneriat sau a programelor.

(3)Comisia poate să invite BEI să analizeze calitatea tehnică, sustenabilitatea economică şi financiară şi viabilitatea proiectelor majore şi să ofere asistenţă în ceea ce priveşte instrumentele financiare care urmează a fi aplicate sau elaborate.

(4)La aplicarea dispoziţiilor prezentului regulament, Comisia poate să acorde granturi sau contracte de servicii BEI, acoperind iniţiative implementate pe o bază multianuală. Angajarea contribuţiilor din bugetul Uniunii pentru astfel de granturi sau contracte de servicii se efectuează anual.


CAPITOLUL II: Dezvoltarea locală plasată sub responsabilitatea comunităţii

Art. 32: Dezvoltarea locală plasată sub responsabilitatea comunităţii
(1)Dezvoltarea locală plasată sub responsabilitatea comunităţii beneficiază de sprijin FEADR, fiind în acest context denumită dezvoltare locală LEADER, şi poate beneficia de sprijin prin FEDR, FSE sau FEPAM. În sensul prezentului capitol, respectivele fonduri sunt denumite în continuare "fondurile ESI în cauză".


(2)Dezvoltarea locală plasată sub responsabilitatea comunităţii:

a)se axează pe anumite zone subregionale;

b)este plasată sub responsabilitatea grupurilor de acţiune locală formate din reprezentanţi ai intereselor socioeconomice locale ale sectoarelor public şi privat şi în cadrul cărora, la nivel decizional, nici autorităţile publice, astfel cum sunt definite conform normelor naţionale, nici un singur grup de interese nu deţine mai mult de 49 % din drepturile de vot;

c)este realizată prin strategii de dezvoltare locală pe zone integrate şi multisectoriale;

d)este elaborată ţinând cont de necesităţile şi potenţialul local şi include caracteristici inovatoare în context local, colaborare în reţea şi, după caz, cooperare.

(3)Contribuţia fondurilor ESI în cauză la dezvoltarea locală plasată sub responsabilitatea comunităţii este consecventă şi coordonată între fondurile ESI în cauză. Acest lucru se asigură în special prin coordonarea activităţilor de consolidare a capacităţilor, de selecţie, de aprobare şi de finanţare a strategiilor de dezvoltare locală plasate sub responsabilitatea comunităţii şi a grupurilor de acţiune locală.

(4)În cazul în care comitetul responsabil cu selecţionarea strategiilor de dezvoltare locală plasate sub responsabilitatea comunităţii prevăzut la articolul 33 alineatul (3) hotărăşte că implementarea strategiei de dezvoltare locală plasate sub responsabilitatea comunităţii selecţionate necesită contribuţii din partea mai multor fonduri, acesta poate desemna, în conformitate cu normele şi procedurile naţionale, un fond principal care să suporte toate costurile de funcţionare şi animare, prevăzute la articolul 35 alineatul (1) literele (d) şi (e), pentru strategia de dezvoltare locală plasată sub responsabilitatea comunităţii.

(5)Dezvoltarea locală plasată sub responsabilitatea comunităţii susţinută din fondurile ESI în cauză se realizează în cadrul uneia sau mai multor priorităţi ale programului sau programelor relevante, în conformitate cu normele specifice fondurilor ESI în cauză.


Art. 33: Strategiile de dezvoltare locală plasate sub responsabilitatea comunităţii

(1)O strategie de dezvoltare locală plasată sub responsabilitatea comunităţii conţine cel puţin următoarele elemente:

a)definirea zonei şi a populaţiei care fac obiectul strategiei;

b)analiza necesităţilor de dezvoltare şi a potenţialului zonei, inclusiv o analiză a punctelor tari, a punctelor slabe, a oportunităţilor şi a ameninţărilor;

c)o descriere a strategiei şi a obiectivelor acesteia, o descriere a caracterului integrat şi inovator al strategiei şi o ierarhie a obiectivelor, inclusiv ţinte măsurabile pentru realizări şi rezultate. În legătură cu rezultatele, ţintele pot fi exprimate în termeni cantitativi sau calitativi. Strategia este coerentă cu programele relevante ale tuturor fondurilor ESI în cauză implicate;

d)o descriere a procesului de implicare a comunităţii în elaborarea strategiei;

e)un plan de acţiune care să demonstreze modul în care obiectivele sunt transpuse în acţiuni;

f)o descriere a procedurilor de gestionare şi monitorizare a strategiei, prin care se demonstrează capacitatea grupului de acţiune locală de implementare a strategiei, însoţită de o descriere a procedurilor specifice de evaluare;

g)planul financiar al strategiei, inclusiv alocarea planificată din fiecare fond ESI în cauză.

(2)Statele membre stabilesc criterii pentru selecţia strategiilor de dezvoltare locală plasate sub responsabilitatea comunităţii.

(3)Strategiile de dezvoltare locală plasate sub responsabilitatea comunităţii sunt alese de un comitet constituit în acest scop de către autoritatea sau autorităţile de management responsabile şi sunt aprobate de autoritatea sau autorităţile de management responsabile.

(4)Prima rundă de selectare a strategiilor de dezvoltare locală plasate sub responsabilitatea comunităţii se finalizează în termen de doi ani de la data aprobării acordului de parteneriat. După această dată, statele membre pot selecta strategii suplimentare de dezvoltare locală plasate sub responsabilitatea comunităţii, dar nu ulterior datei de 31 decembrie 2017.

(5)Decizia de aprobare a unei strategii de dezvoltare locală plasată sub responsabilitatea comunităţii stabileşte alocările pentru fiecare fond ESI în cauză. Decizia stabileşte, de asemenea, responsabilităţile în materie de gestionare şi sarcinile de control în condiţiile programului sau programelor în raport cu strategia de dezvoltare locală plasată sub responsabilitatea comunităţii.

(6)Populaţia zonei la care se face referire la alineatul (1) litera (a) nu poate fi mai mică de 10 000 de locuitori şi nu poate depăşi 150 000 de locuitori. Cu toate acestea, în cazuri justificate în mod corespunzător şi pe baza unei propuneri a unui stat membru, Comisia poate adopta sau modifica aceste limite de populaţie în decizia sa luată în temeiul articolului 15 alineatele (2) sau (3), de aprobare sau, respectiv, de modificare a acordului de parteneriat în cazul statului membru respectiv, pentru a lua în consideraţie zonele slab sau dens populate sau pentru a asigura coerenţa teritorială a zonelor acoperite de strategiile de dezvoltare locală plasate sub responsabilitatea comunităţii.


Art. 34: Grupuri de acţiune locală

(1)Grupurile de acţiune locală elaborează şi implementează strategiile de dezvoltare locală plasate sub responsabilitatea comunităţii.

Statele membre definesc rolurile respective ale grupului de acţiune locală şi autorităţile responsabile pentru implementarea programelor relevante, cu privire la toate sarcinile de implementare legate de strategia de dezvoltare locală plasată sub responsabilitatea comunităţii.

(2)Autoritatea sau autorităţile de management responsabile se asigură că grupurile de acţiune locală fie aleg un partener din cadrul grupului în calitate de partener principal pentru aspectele administrative şi financiare, fie se reunesc în cadrul unei structuri comune legal constituite.


(3)Sarcinile grupurilor de acţiune locală sunt următoarele:

a)consolidarea capacităţii actorilor locali de a dezvolta şi implementa operaţiunile, inclusiv promovarea capacităţilor lor de management al proiectelor;

b)conceperea unei proceduri de selecţie nediscriminatorii şi transparente şi a unor criterii obiective în ceea ce priveşte selectarea operaţiunilor, care să evite conflictele de interese, care garantează că cel puţin 50 % din voturile privind deciziile de selecţie sunt exprimate de parteneri care nu au statutul de autorităţi publice şi permite selecţia prin procedură scrisă;

c)asigurarea, cu ocazia selecţionării operaţiunilor, a coerenţei cu strategia de dezvoltare locală plasată sub responsabilitatea comunităţii, prin acordarea de prioritate operaţiunilor în funcţie de contribuţia adusă la atingerea obiectivelor şi ţintelor strategiei;

d)pregătirea şi publicarea de cereri de propuneri sau a unei proceduri permanente de depunere de proiecte, inclusiv definirea criteriilor de selecţie;

e)primirea şi evaluarea cererilor de contribuţii;

f)selectarea operaţiunilor şi stabilirea cuantumului contribuţiei şi, după caz, prezentarea propunerilor către organismul responsabil pentru verificarea finală a eligibilităţii înainte de aprobare;

g)monitorizarea implementării strategiei de dezvoltare locală plasate sub responsabilitatea comunităţii şi a operaţiunilor sprijinite şi efectuarea de activităţi specifice de evaluare în legătură cu strategia respectivă.

(4)Fără a aduce atingere dispoziţiilor de la alineatul (3) litera (b), grupul de acţiune locală poate avea statut de beneficiar şi poate implementa operaţiuni în conformitate cu strategia de dezvoltare locală plasată sub responsabilitatea comunităţii.

(5)În cazul activităţilor de cooperare ale grupurilor de acţiune locală, menţionate la articolul 35 alineatul (1) litera (c), sarcinile stabilite la alineatul (3) litera (f) de la prezentul articol pot fi efectuate de autoritatea de management responsabilă.


Art. 35: Sprijin din partea fondurilor ESI pentru dezvoltarea locală plasată sub responsabilitatea comunităţii

(1)Sprijinul din fondurile ESI în cauză pentru dezvoltarea locală plasată sub responsabilitatea comunităţii acoperă:


a)costurile activităţilor de sprijin pregătitoare constând din edificarea capacităţilor, formare profesională şi participare la reţele în vederea elaborării şi implementării unei strategii de dezvoltare locală plasate sub responsabilitatea comunităţii.

Aceste costuri pot să includă unul sau mai multe dintre următoarele elemente:

(i)acţiuni de formare pentru părţile interesate locale;

(ii)studii asupra zonei în cauză;

(iii)costuri aferente proiectării strategiei de dezvoltare locală plasate sub responsabilitatea comunităţii, inclusiv costuri de consultanţă şi costuri aferente acţiunilor legate de consultarea părţilor interesate în scopul pregătirii strategiei;

(iv)costurile administrative (de funcţionare şi de personal) ale unei organizaţii care solicită sprijin pregătitor în cursul etapei de pregătire;

(v)sprijin pentru proiectele-pilot mici.

Un astfel de sprijin pregătitor este eligibil indiferent dacă strategia de dezvoltare locală plasată sub responsabilitatea comunităţii concepută de grupul de acţiune local care beneficiază de sprijin este sau nu selectată pentru finanţare de către comitetul de selecţie instituit în conformitate cu articolul 33 alineatul (3).

b)implementarea operaţiunilor din cadrul strategiei de dezvoltare locală plasate sub responsabilitatea comunităţii;

c)pregătirea şi implementarea activităţilor de cooperare ale grupului de acţiune locală;

d)costuri de funcţionare legate de gestionarea implementării strategiei de dezvoltare locală plasate sub responsabilitatea comunităţii, constând în costuri curente, costuri de personal şi de formare, costuri privind relaţiile publice, costuri de natură financiară, precum şi costurile legate de activităţile de monitorizare şi de evaluare a strategiei respective, astfel cum sunt menţionate la articolul 34 alineatul (3) litera (g);

e)animarea strategiei de dezvoltare locală plasate sub responsabilitatea comunităţii, pentru a facilita comunicarea între părţile interesate, în vederea furnizării de informaţii şi a promovării strategiei, precum şi pentru a sprijini potenţialii beneficiari în vederea dezvoltării operaţiunilor şi a pregătirii cererilor.

(2)Sprijinul pentru costurile de funcţionare şi pentru animarea strategiei, astfel cum sunt prevăzute la alineatul (1) literele (d) şi (e) nu poate depăşi 25 % din cheltuielile publice totale efectuate în cadrul strategiei de dezvoltare locală plasate sub responsabilitatea comunităţii.


CAPITOLUL III: Dezvoltarea teritorială

Art. 36: Investiţia teritorială integrată

(1)În cazul în care o strategie de dezvoltare urbană sau o altă strategie teritorială ori un pact teritorial, menţionate la articolul 12 alineatul (1) din Regulamentul privind FSE, necesită o abordare integrată care implică investiţii din FSE, FEDR sau Fondul de coeziune în mai multe axe prioritare din unul sau mai multe programe operaţionale, acţiunile relevante pot fi desfăşurate ca o investiţie teritorială integrată ("ITI").

Acţiunile desfăşurate ca o ITI pot fi completate cu sprijin financiar acordat din FEADR sau din FEPAM.


(2)În cazul în care o investiţie teritorială integrată este sprijinită din FSE, FEDR sau Fondul de coeziune, programul operaţional (programele operaţionale) relevant(e) descrie (descriu) abordarea în materie de utilizare a instrumentului ITI şi alocările financiare orientative din fiecare axă prioritară, în conformitate cu normele specifice fiecărui fond.

În cazul în care o investiţie teritorială integrată este completată cu sprijin financiar din FEADR sau FEPAM, alocarea financiară orientativă şi măsurile vizate se specifică în programul (programele) relevant(e), în conformitate cu normele specifice fiecărui fond.

(3)Statul membru sau autoritatea de management poate desemna unul sau mai multe organisme intermediare, inclusiv autorităţi locale, organisme de dezvoltare regională sau organizaţii neguvernamentale, care să gestioneze şi să implementeze o ITI în conformitate cu normele specifice fiecărui fond.

(4)Statul membru sau autorităţile de management relevante se asigură că sistemul de monitorizare pentru program (e) prevede identificarea operaţiunilor şi a realizărilor unei priorităţi care contribuie la o ITI.


TITLUL IV: INSTRUMENTE FINANCIARE

Art. 37: Instrumente financiare

(1)Fondurile ESI pot fi utilizate pentru a sprijini instrumentele financiare din cadrul unui program, inclusiv atunci când sunt organizate prin fonduri ale fondurilor, pentru a contribui la îndeplinirea obiectivelor specifice prevăzute în cadrul unei priorităţi.

Instrumentele financiare sunt implementate pentru a sprijini investiţii cu privire la care se preconizează că sunt viabile din punct de vedere financiar şi nu atrag finanţare suficientă din sursele pieţei. Atunci când aplică prezentul titlu, autorităţile de management, organismele care implementează fondurile de fonduri şi organismele care implementează instrumente financiare se conformează legislaţiei aplicabile, în special cu privire la ajutorul de stat şi achiziţiile publice.


(2)Sprijinul instrumentelor financiare se face pe baza unei evaluări ex ante prin care s-au stabilit probe privind deficienţele pieţei sau situaţiile de investiţii sub nivelul optim, precum şi nivelul estimat şi proporţiile necesităţilor de investiţii publice, inclusiv tipurile de instrumente financiare care urmează a fi sprijinite. O astfel de evaluare ex ante include:

a)o analiză a deficienţelor pieţei, a situaţiilor de investiţii sub nivelul optim şi a necesităţilor de investiţii pentru domeniile de acţiune şi obiectivele tematice sau priorităţile de investiţii care urmează a fi abordate pentru a contribui la atingerea obiectivelor specifice stabilite în cadrul unei priorităţi şi care urmează a fi sprijinite prin instrumente financiare. Respectiva analiză se bazează pe metodologia disponibilă referitoare la bunele practici;

b)o evaluare a valorii adăugate a instrumentelor financiare care sunt luate în considerare pentru sprijin prin fondurile ESI, consecvenţa în raport cu alte forme de intervenţie publică care se adresează aceleiaşi pieţe, posibile implicaţii privind ajutoarele de stat, proporţionalitatea intervenţiei şi a măsurilor preconizate pentru a minimiza denaturarea pieţei;

c)o estimare a resurselor publice şi private suplimentare care ar putea fi aduse de instrumentul financiar până la nivelul destinatarului final (efectul de pârghie preconizat), inclusiv, după caz, o evaluare a nevoii de remunerare preferenţială şi a nivelului acesteia pentru a atrage resurse de contrapartidă de la investitorii privaţi şi/sau o descriere a mecanismelor care vor fi utilizate pentru a stabili necesitatea unei astfel de remunerări preferenţiale şi gradul acesteia, precum un proces de evaluare competitiv sau suficient de independent;

d)o evaluare a învăţămintelor desprinse din instrumentele similare şi evaluările ex ante desfăşurate de statul membru în trecut şi modul în care astfel de învăţăminte vor fi aplicate în viitor;

e)strategia de investiţii propusă, inclusiv examinarea opţiunilor pentru modalităţile de implementare în sensul articolului 38, produsele financiare care urmează a fi oferite, destinatarii finali avuţi în vedere şi combinaţia preconizată cu sprijinul pentru grant, după caz;

f)o specificare a rezultatelor scontate şi a modului în care se preconizează că instrumentul financiar vizat va contribui la realizarea obiectivelor specifice stabilite în cadrul priorităţii relevante, inclusiv a indicatorilor pentru respectiva contribuţie;

g)prevederi care să permită revizuirea şi actualizarea evaluării ex ante, după cum este necesar, în timpul implementării oricărui instrument financiar implementat pe baza unei astfel de evaluări, în cazul în care, în cursul fazei de implementare, autoritatea de management consideră că evaluarea ex ante nu mai poate reprezenta în mod fidel condiţiile pieţei existente la momentul implementării.


(3)Evaluarea ex ante menţionată la alineatul (2) poate fi efectuată pe etape. Oricum, evaluarea este finalizată înainte ca autoritatea de management să decidă să aducă contribuţii din program la un instrument financiar.

Rezumatul constatărilor şi concluziilor evaluărilor ex ante cu privire la instrumentele financiare se publică în termen de trei luni de la data de finalizare a acestora.

Evaluarea ex ante se transmite comitetului de monitorizare în scopuri de informare în conformitate cu normele specifice fondurilor.

(4)În cazul în care instrumentele financiare sprijină finanţarea unor întreprinderi, inclusiv a unor IMM-uri, sprijinul vizează înfiinţarea de noi întreprinderi, capitalul de debut, şi anume, capitalul iniţial şi capitalul de pornire, capitalul de extindere, capitalul pentru consolidarea activităţilor generale ale unei întreprinderi, sau realizarea unor noi proiecte, pătrunderea pe noi pieţe sau realizarea de noi evoluţii de către întreprinderile existente, fără a aduce atingere normelor Uniunii aplicabile în domeniul ajutoarelor de stat şi în conformitate cu normele specifice fondurilor. Sprijinul respectiv poate include investiţii în activele corporale sau necorporale, precum şi fond de rulment în limitele normelor Uniunii aplicabile în domeniul ajutoarelor de stat, în vederea stimulării sectorului privat ca furnizor de finanţare pentru întreprinderi. Acesta poate include, de asemenea, costurile transferului drepturilor de proprietate în întreprinderi, cu condiţia ca acest tip de transfer să aibă loc între investitori independenţi.

(5)Investiţiile care urmează să fie sprijinite prin instrumente financiare nu sunt încheiate în mod fizic sau implementate integral la data deciziei de a investi.

(6)În cazul în care instrumentele financiare oferă sprijin beneficiarilor finali în ceea ce priveşte investiţiile în infrastructură care au drept obiectiv sprijinirea dezvoltării urbane sau a reabilitării urbane ori investiţiile în infrastructură similare care au drept obiectiv diversificarea activităţilor diferite de cele agricole desfăşurate în mediul rural, un astfel de sprijin poate include suma necesară pentru reorganizarea unui portofoliu de creanţe în raport cu infrastructuri care fac parte din noua investiţie, în limitele unui plafon de maximum 20 % din cuantumul total al contribuţiei la program din partea instrumentului financiar în favoarea investiţiei.

(7)Instrumentele financiare pot fi combinate cu granturi, subvenţionarea dobânzii şi contribuţii la comisioanele de garantare. Atunci când sprijinul din fonduri ESI este furnizat prin instrumente financiare şi este combinat într-o singură operaţiune, cu alte forme de sprijin direct legate de instrumentele financiare care vizează aceiaşi destinatari finali, inclusiv asistenţa tehnică, subvenţiile pentru dobânzi şi pentru comisioanele de garantare, dispoziţiile aplicabile instrumentelor financiare se aplică tuturor formelor de sprijin din cadrul respectivei operaţiuni. În astfel de cazuri, se respectă normele Uniunii aplicabile în domeniul ajutoarelor de stat şi se păstrează evidenţe contabile separate pentru fiecare formă de sprijin.

(8)Destinatarii finali sprijiniţi printr-un instrument financiar al unui fond ESI pot primi, de asemenea, asistenţă dintr-o altă prioritate sau dintr-un alt program al fondurilor ESI sau dintr - un alt instrument sprijinit de bugetul Uniunii în conformitate cu normele Uniunii aplicabile privind ajutoarele de stat. În acest caz, se păstrează evidenţe contabile separate pentru fiecare sursă de asistenţă, iar sprijinul prin intermediul unui instrument financiar al unui fond ESI face parte dintr-o operaţiune cu cheltuieli eligibile distincte faţă de alte surse de asistenţă.

(9)Combinarea de sprijin furnizat prin granturi şi instrumente financiare, astfel cum se menţionează la alineatele (7) şi (8), sub rezerva normelor Uniunii aplicabile în domeniul ajutoarelor de stat, poate acoperi aceleaşi elemente de cheltuieli, cu condiţia ca suma tuturor formelor de sprijin combinate să nu depăşească suma totală a cheltuielilor vizate. Granturile nu se utilizează pentru a rambursa sprijinul primit de la instrumentele financiare. Instrumentele financiare nu se utilizează pentru a prefinanţa granturi.

(10)Contribuţiile în natură nu reprezintă cheltuieli eligibile în cazul instrumentelor financiare, cu excepţia contribuţiilor sub forma unor terenuri sau bunuri imobiliare în cazul investiţiilor destinate sprijinirii dezvoltării rurale, a dezvoltării sau reabilitării urbane, unde terenurile sau bunurile imobiliare fac parte din investiţie. Astfel de contribuţii sub forma unor terenuri sau imobile sunt eligibile numai dacă sunt îndeplinite condiţiile de la articolul 69 alineatul (1).

(11)TVA-ul nu constituie o cheltuială eligibilă a unei operaţiuni, cu excepţia cazului în care TVA-ul nu se poate recupera în temeiul legislaţiei naţionale privind TVA-ul. Tratamentul aplicat TVA-ului la nivelul investiţiilor efectuate de destinatarii finali nu este luat în considerare în vederea stabilirii eligibilităţii cheltuielilor din cadrul instrumentului financiar. Cu toate acestea, în cazul în care instrumentele financiare sunt combinate cu granturi de la alineatele (7) şi (8) din prezentul articol, dispoziţiile articolului 69 alineatul (3) se aplică grantului.

(12)În scopul aplicării prezentului articol, normele aplicabile ale Uniunii în domeniul ajutoarelor de stat sunt cele în vigoare la momentul în care autoritatea de management sau organismul care implementează fondul de fonduri angajează pe cale contractuală contribuţii de program pentru un instrument financiar sau atunci când instrumentul financiar angajează pe cale contractuală contribuţii de program pentru destinatari finali, după caz.

(13)Comisia este împuternicită să adopte, în conformitate cu articolul 149, acte delegate care să stabilească norme specifice suplimentare privind achiziţionarea de terenuri şi combinarea de asistenţă tehnică cu instrumente financiare.


Art. 38: Implementarea instrumentelor financiare

(1)Atunci când aplică articolul 37, autorităţile de management pot oferi o contribuţie financiară pentru următoarele instrumente financiare:

a)instrumentele financiare instituite la nivelul Uniunii, gestionate direct sau indirect de Comisie;

b)instrumentele financiare instituite la nivel naţional, transnaţional, regional sau transfrontalier, gestionate de autoritatea de management sau sub responsabilitatea acesteia.


(2)Contribuţiile fondurilor ESI la instrumentele financiare prevăzute la alineatul (1) litera (a) se introduc în conturi separate şi sunt utilizate, în acord cu obiectivele fondurilor ESI respective, în scopul de a sprijini acţiuni şi destinatari finali în concordanţă cu programul sau programele din care sunt efectuate aceste contribuţii.

Contribuţiile la instrumentele financiare la care se face referire la primul paragraf fac obiectul dispoziţiilor prezentului regulament, în lipsa unor exceptări prevăzute explicit.

Al doilea paragraf nu aduce atingere normelor care reglementează instituirea şi funcţionarea instrumentelor financiare în condiţiile Regulamentului financiar, cu excepţia cazului în care respectivele norme intră în conflict cu normele prezentului regulament, caz în care prevalează prezentul regulament.


(3)Pentru instrumentele financiare prevăzute la alineatul (1) litera (b), autoritatea de management poate oferi o contribuţie financiară pentru următoarele instrumente financiare:

a)instrumente financiare care respectă clauzele şi condiţiile standard stabilite de Comisie în conformitate cu al doilea paragraf al acestui alineat;


b)instrumentele financiare deja existente sau nou create care sunt concepute special în vederea atingerii obiectivelor specifice instituite în cadrul priorităţii relevante.

Comisia adoptă acte de punere în aplicare privind clauzele şi condiţiile standard pe care trebuie să le respecte instrumentele financiare menţionate la primul paragraf litera (a). Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


(4)În cazul în care sprijină instrumente financiare menţionate la alineatul (1) litera (b), autoritatea de management poate:

a)să investească în capitalul entităţilor juridice existente sau nou create, inclusiv cele finanţate din alte fonduri ESI, dedicate implementării instrumentelor financiare în conformitate cu obiectivele fondurilor ESI respective, care vor îndeplini sarcini de implementare; sprijinul pentru astfel de entităţi este limitat la sumele necesare pentru a implementa noile investiţii în conformitate cu articolul 37 şi într-o manieră care sa fie conformă cu obiectivele prezentului regulament;


b)să încredinţeze sarcinile de implementare:

(i)BEI;

(ii)instituţiilor financiare internaţionale în care un stat membru este acţionar sau instituţiilor financiare cu sediul într-un stat membru, care vizează realizarea intereselor publice sub controlul unei autorităţi publice;

(iii)unui organism reglementat de dreptul public sau privat; sau


c)să îndeplinească sarcinile de implementare în mod direct, în cazul instrumentelor financiare constând numai în împrumuturi sau garanţii. În cazul respectiv autoritatea de management este considerată beneficiarul astfel cum este definit în articolul 2 punctul 10.

Atunci când implementează instrumentul financiar, organismele menţionate la primul paragraf literele (a), (b) şi (c) asigură conformitatea cu legislaţia aplicabilă, inclusiv cu normele privind fondurile ESI, ajutorul de stat, achiziţiile publice şi standardele relevante şi legislaţia aplicabilă referitoare la prevenirea spălării banilor, la combaterea terorismului şi combaterea fraudei. Respectivele organisme nu se înfiinţează şi nu menţin relaţii de afaceri cu entităţi înregistrate pe teritorii ale căror jurisdicţii nu cooperează cu Uniunea în ceea ce priveşte aplicarea standardelor fiscale recunoscute la nivel internaţional şi transpun aceste cerinţe în contractele cu intermediarii financiari selectaţi.

Comisia este împuternicită să adopte, în conformitate cu articolul 149, acte delegate de stabilire a unor norme specifice suplimentare privind rolul, răspunderea şi responsabilităţile organismelor care implementează instrumentele financiare, criteriile de selecţie aferente şi produsele care ar putea fi furnizate prin intermediul instrumentelor financiare, în conformitate cu articolul 37. Până la 22 aprilie 2014, Comisia notifică simultan Parlamentului European şi Consiliului respectivele acte delegate.

(5)Atunci când implementează fonduri ale fondurilor, organismele menţionate la alineatul (4) primul paragraf literele (a) şi (b) pot încredinţa la rândul lor o parte din sarcinile de implementare unor intermediari financiari, cu condiţia ca aceste entităţi să garanteze, sub propria răspundere, că intermediarii financiari îndeplinesc criteriile prevăzute la articolul 140 alineatele (1), (2) şi (4) din Regulamentul financiar. Intermediarii financiari sunt selecţionaţi pe baza unor proceduri deschise, transparente, proporţionale şi nediscriminatorii, evitându-se conflictele de interese.

(6)Organismele menţionate la alineatul (4) primul paragraf litera (b) cărora le-au fost încredinţate sarcini de implementare deschid conturi fiduciare în nume propriu şi în numele autorităţii de management sau înfiinţează instrumentul financiar ca entitate separată de finanţare în cadrul unei instituţii financiare. În cazul unei entităţi separate de finanţare, se face o distincţie contabilă între resursele din programe investite în instrumentul financiar şi celelalte resurse disponibile în instituţia financiară. Activele deţinute în conturi fiduciare şi astfel de entităţi de finanţare sunt administrate în conformitate cu principiul bunei gestiuni financiare, respectă normele prudenţiale corespunzătoare şi dispun de lichidităţi adecvate.


(7)Atunci când un instrument financiar este implementat în temeiul alineatului (4) primul paragraf literele (a) şi (b), sub rezerva structurii de implementare a instrumentului financiar, clauzele şi condiţiile pentru contribuţiile din programe la instrumente financiare se stabilesc în acordurile de finanţare în conformitate cu anexa III la următoarele niveluri:

a)după caz, între reprezentanţii mandataţi corespunzător ai autorităţii de management şi organismul care implementează fondul de fonduri şi

b)între reprezentanţii mandataţi corespunzător ai autorităţii de management sau, dacă este cazul, organismul care implementează fondul de fonduri şi organismul care implementează instrumentul financiar.

(8)Pentru instrumentele financiare implementate în temeiul alineatului (4) primul paragraf litera (c), clauzele şi condiţiile pentru contribuţiile din programe la instrumente financiare se stabilesc într-un document de strategie elaborat în conformitate cu anexa IV, care urmează a fi analizat de comitetul de monitorizare.

(9)Contribuţiile publice şi private de la nivel naţional, inclusiv, dacă este cazul, contribuţiile în natură menţionate la articolul 37 alineatul (10), pot fi furnizate la nivelul fondului de fonduri, la nivelul instrumentului financiar sau la nivelul destinatarilor finali, în conformitate cu normele specifice fondurilor.

(10)Comisia adoptă acte de punere în aplicare care stabilesc condiţii uniforme privind modalităţile detaliate de transfer şi gestionare a contribuţiilor din programe de către organismele menţionate la alineatul (4) primul paragraf. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 39: Contribuţia FEDR şi FEADR la instrumentele financiare comune de garantare şi titlurizare neplafonate, destinate IMM-urilor şi implementate de BEI
(1)În sensul prezentului articol, "finanţare prin îndatorare" înseamnă împrumuturi, leasing sau garanţii.


(2)Statele membre pot recurge la FEDR şi FEADR pentru a realiza o contribuţie financiară la instrumentele financiare menţionate la articolul 38 alineatul (1) litera (a) din prezentul regulament, care sunt gestionate în mod indirect de Comisie, sarcinile de implementare fiind încredinţate BEI în temeiul articolului 58 alineatul (1) litera (c) punctul (iii) şi al articolului 139 alineatul (4) din Regulamentul financiar, în ceea ce priveşte următoarele activităţi:

a)garanţii neplafonate prin care se asigură o asistenţă de capital intermediarilor financiari pentru noile portofolii de finanţare prin îndatorare a IMM-urilor eligibile în conformitate cu articolul 37 alineatul (4) din prezentul regulament;


b)titlurizarea, în sensul definiţiei de la articolul 4 alineatul (1) punctul (61) Regulamentul (UE) nr. 575/2013 al Parlamentului European şi al Consiliului (1), a oricăruia dintre următoarele elemente:

(1)Regulamentul nr. 575/2013 al Parlamentului European şi al Consiliului din 26 iunie 2013 privind cerinţele prudenţiale pentru instituţiile de credit şi societăţile de investiţii şi de modificare a Regulamentului (UE) nr. 648/2012 (JO L 176, 27.6.2013, p. 1).

(i)portofolii existente de finanţare prin îndatorare a IMM- urilor şi a altor întreprinderi cu mai puţin de 500 de salariaţi;

(ii)noi portofolii de finanţare prin îndatorare a IMM-urilor.

Contribuţia financiară menţionată în prezentul alineat primul paragraf literele (a) şi (b) contribuie la tranşele subordonată şi/sau mezanin ale portofoliilor menţionate la literele în cauză, cu condiţia ca intermediarul financiar respectiv să reţină o cotă suficientă a riscului legat de aceste portofolii, care să fie cel puţin egală cu cerinţa de reţinere a riscului prevăzută în Directiva 2013/36/UE a Parlamentului European şi a Consiliului (2) şi în Regulamentul (UE) nr. 575/2013, pentru a se asigura alinierea adecvată a intereselor. În cazul unei titlurizări în temeiul prezentului alineat primul paragraf litera (b), intermediarul financiar are obligaţia să acorde noi finanţări prin îndatorare IMM-urilor eligibile în conformitate cu articolul 37 alineatul (4) din prezentul regulament.

(2)Directiva 2013/36/UE a Parlamentului European şi a Consiliului din 26 iunie 2013 cu privire la accesul la activitatea instituţiilor de credit şi supravegherea prudenţială a instituţiilor de credit şi a firmelor de investiţii, de modificare a Directivei 2002/87/CE şi de abrogare a Directivelor 2006/48/CE şi 2006/49/CE (JO L 176, 26.6.2013, p. 338).

Fiecare stat membru care doreşte să recurgă la astfel de instrumente financiare contribuie cu o sumă proporţională cu necesităţile de finanţare ale IMM-urilor din statul membru în cauză şi cu cererea estimată de finanţare prin îndatorare a IMM-urilor, ţinând seama de evaluarea ex ante menţionată la alineatul (4) primul paragraf litera (a), care nu este, în niciun caz, mai mare de 7 % din suma alocată din fondurile FEDR şi FEADR statului membru în cauză. Contribuţia agregată din FEDR şi FEADR a tuturor statelor membre participante este supusă unui plafon global de 8 500 000 000 EUR (la preţurile din 2011).

În cazul în care, după consultarea BEI, Comisia consideră că valoarea totală a contribuţiei minime la instrument, care reprezintă suma contribuţiilor tuturor statelor membre participante, nu este suficientă având în vedere masa critică minimă stabilită în evaluarea ex ante menţionată la alineatul (4) primul paragraf litera (a), implementarea instrumentului financiar se anulează, iar contribuţiile sunt returnate statelor membre.

În cazul în care un stat membru şi BEI nu ajung la un acord în ceea ce priveşte condiţiile acordului de finanţare menţionat la alineatul (4) primul paragraf litera (c) din prezentul articol, statul membru în cauză prezintă o cerere de modificare a programului menţionat la alineatul (4) primul paragraf litera (b) şi realocă contribuţia altor programe şi priorităţi în conformitate cu cerinţele de concentrare tematică.

În cazul în care sunt satisfăcute condiţiile pentru a se pune capăt contribuţiei statului membru la instrument stabilite în acordul de finanţare încheiat între statul membru în cauză şi BEI conform alineatului (4) primul paragraf litera (c), statul membru în cauză prezintă o cerere de modificare a programului menţionat la alineatul (4) primul paragraf litera (b) şi realocă restul contribuţiei altor programe şi priorităţi în conformitate cu cerinţele de concentrare tematică.

În cazul în care se pune capăt participării unui stat membru la instrumentul financiar, programul poate fi modificat, iar angajamentele bugetare neutilizate sunt dezangajate şi pot fi reprogramate pentru alte programe şi priorităţi în conformitate cu cerinţele de concentrare tematică. Creditele sunt puse din nou la dispoziţie în acest scop.

(3)IMM-urile care beneficiază de noi finanţări prin îndatorare ca rezultat al constituirii unui nou portofoliu de către intermediarul financiar în contextul instrumentului financiar menţionat la alineatul (2) sunt considerate destinatari finali ai contribuţiei din FEDR şi FEADR la instrumentul financiar în cauză.


(4)Contribuţia financiară menţionată la alineatul (2) respectă următoarele condiţii:


a)prin derogare de la articolul 37 alineatul (2), aceasta se bazează pe o evaluare ex ante efectuată la nivelul Uniunii de către BEI şi Comisie.

Pe baza surselor de date disponibile cu privire la finanţarea prin îndatorare a băncilor şi la IMM-uri, evaluarea ex ante va viza, printre altele, o analiză a nevoilor de finanţare ale IMM-urilor la nivelul Uniunii, condiţiile şi nevoile de finanţare a IMM-urilor, precum şi o indicaţie privind decalajul în finanţarea IMM-urilor din fiecare stat membru, un profil al situaţiei economice şi financiare a sectorului IMM-urilor la nivel de stat membru, masa critică minimă a contribuţiilor agregate, un interval pentru volumul total estimat al creditelor generate pe baza acestor contribuţii şi valoarea adăugată;

b)este acordată de fiecare stat membru participant în cadrul unui program naţional specific pentru fiecare contribuţie financiară de la FEDR şi FEADR care sprijină obiectivul tematic stabilit la articolul 9 primul paragraf alineatul (3);


c)se supune condiţiilor stabilite într-un acord de finanţare încheiat între fiecare stat membru participant şi BEI, care vizează, printre altele, următoarele aspecte:

(i)sarcinile şi obligaţiile BEI, inclusive remunerarea;

(ii)nivelul minim al efectului de pârghie care trebuie atins la etape clar stabilite în cursul perioadei de eligibilitate menţionate la articolul 65 alineatul (2);

(iii)condiţiile pentru noile finanţări prin îndatorare;

(iv)dispoziţii privind activităţile neeligibile şi criteriile de excludere;

(v)calendarul plăţilor;

(vi)penalităţile în cazul neîndeplinirii obligaţiilor de către intermediarii financiari;

(vii)selectarea intermediarilor financiari;

(viii)monitorizarea, raportarea şi evaluarea;

(ix)vizibilitatea;

(x)condiţiile pentru rezilierea acordului.

În scopul implementării instrumentului, BEI încheie contracte cu intermediari financiari selectaţi;


d)în cazul în care acordul de finanţare menţionat la litera (c) nu este încheiat în termen de şase luni de la adoptarea programului menţionat la litera (b), statul membru respectiv are dreptul să realoce contribuţia în cauză altor programe şi priorităţi în conformitate cu cerinţele de concentrare tematică.

În vederea asigurării unor condiţii uniforme pentru punerea în aplicare a prezentului articol, Comisia adoptă un act de punere în aplicare de stabilire a modelului de acord de finanţare menţionat la primul paragraf litera (c). Actul de punere în aplicare respectiv se adoptă în conformitate cu procedura de examinare menţionată la articolul 150 alineatul (3).


(5)În etapele stabilite în acordul de finanţare menţionat la alineatul (4) primul paragraf litera (c), fiecare stat membru participant realizează un nivel minim al efectului de pârghie, care reprezintă raportul dintre noua finanţare prin îndatorare acordată IMM-urilor eligibile de către intermediarii financiari şi contribuţia corespunzătoare din partea FEDR şi FEADR din statul membru respectiv la instrumentele financiare. Nivelul minim al efectului de levier poate varia între diversele state membre participante.

În cazul în care nu realizează nivelul minim al efectului de pârghie stabilit în acordul de finanţare menţionat la alineatul (4) primul paragraf litera (c), intermediarul financiar este obligat, prin dispoziţii contractuale, să plătească penalităţi statului membru participant, în conformitate cu condiţiile stabilite în acordul de finanţare.

Nerealizarea de către intermediarul financiar a nivelului minim al efectului de pârghie stabilit în acordul de finanţare nu afectează nici garanţiile emise, nici tranzacţiile de titlurizare corespunzătoare.

(6)Prin derogare de la articolul 38 alineatul (2) primul paragraf, contribuţiile financiare menţionate la alineatul (2) din prezentul articol pot fi plasate în conturi separate corespunzătoare diferitelor state membre sau, în cazul în care două sau mai multe state membre participante îşi dau acordul în acest sens, într-un cont unic pentru toate statele membre în cauză, care este folosit în conformitate cu obiectivele specifice ale programelor de la care provin contribuţiile.

(7)În ceea ce priveşte contribuţiile financiare menţionate la alineatul (2) din prezentul articol, prin derogare de la articolul 41 alineatele (1) şi (2), statul membru în cauză solicită plata din partea Comisiei în baza cuantumului integral care trebuie plătit de statul membru către BEI în conformitate cu calendarul stabilit în acordul de finanţare menţionat la alineatul (4) primul paragraf litera (c) din prezentul articol. Aceste solicitări de plată se bazează pe sumele solicitate de BEI considerate necesare pentru acoperirea angajamentelor aferente contractelor de garantare sau operaţiunilor de titlurizare care trebuie finalizate în următoarele trei luni. Statele membre efectuează plăţile către BEI fără întârziere şi, în orice caz, înainte ca BEI să îşi asume angajamente.


(8)La închiderea programului, cheltuielile eligibile sunt reprezentate de cuantumul total al contribuţiilor din program plătite efectiv către instrumentul financiar, corespunzând următoarelor:

a)pentru activităţile menţionate la alineatul (2) primul paragraf litera (a) din prezentul articol, resurselor menţionate la articolul 42 alineatul (3) primul paragraf litera (b);

b)pentru activităţile menţionate la prezentul articol alineatul (2) primul paragraf litera (b), cuantumului agregat al noii finanţări prin îndatorare rezultate din tranzacţii de titlurizare, plătite direct sau indirect IMM-urilor eligibile în perioada de eligibilitate prevăzută la articolul 65 alineatul (2).

(9)În sensul articolelor 44 şi 45, garanţiile nesolicitate şi sumele recuperate în legătură cu garanţiile neplafonate şi, respectiv, operaţiunile de titlurizare se consideră resurse restituite instrumentelor financiare. La închiderea instrumentelor financiare, încasările nete obţinute în urma lichidării, după deducerea costurilor, comisioanelor şi a plăţilor datorate creditorilor care sunt prioritare faţă de sumele contribuite de FEDR şi FEADR, se restituie statelor membre respective proporţional cu contribuţiile lor la instrumentul financiar respectiv.


(10)Raportul menţionat la articolul 46 alineatul (1) conţine următoarele elemente suplimentare:

a)sprijinul total acordat de către FEDR şi FEADR instrumentului financiar în legătură cu garanţiile neplafonate sau operaţiunile de titlurizare, în funcţie de program şi de prioritate sau măsură;

b)progresele realizate în crearea de noi finanţări prin îndatorare pentru IMM-urile eligibile, în conformitate cu articolul 37 alineatul (4).

(11)Fără a aduce atingere dispoziţiilor de la articolul 93 alineatul (1), resursele alocate instrumentelor în temeiul alineatului (1) de la prezentul articol pot fi folosite pentru a acorda noi finanţări prin îndatorare IMM-urilor pe întreg teritoriul statului membru respectiv, indiferent de categoria regiunii, cu excepţia cazului în care acordul de finanţare menţionat la alineatul (4) primul paragraf litera (c) prevede dispoziţii contrare.

(12)Articolul 70 nu se aplică programelor create pentru implementarea instrumentelor financiare menţionate la prezentul articol.


Art. 40: Gestionarea şi controlul instrumentelor financiare
(1)Organismele desemnate în conformitate cu articolul 124 din prezentul regulament pentru FEDR, Fondul de coeziune, FSE, FEPAM şi în conformitate cu articolul 65 din Regulamentul privind FEADR pentru FEADR nu efectuează verificări la faţa locului ale unor operaţiuni ce cuprind instrumente financiare implementate în temeiul articolului 38 alineatul (1) litera (a). Respectivele organisme desemnate primesc periodic rapoarte de control de la organismele însărcinate cu implementarea respectivelor instrumente financiare.

(2)Organismele responsabile cu auditarea programelor nu trebuie să efectueze audituri ale unor operaţiuni ce cuprind instrumente financiare implementate în temeiul articolului 38 alineatul (1) litera (a) şi ale sistemelor de gestiune şi control referitoare la respectivele instrumente financiare. Ele primesc periodic rapoarte de control de la auditorii desemnaţi în acordurile de instituire a respectivelor instrumente financiare.


(3)Organismele responsabile de auditarea programelor pot efectua audituri la nivelul destinatarilor finali numai atunci când survin una sau mai multe dintre următoarele situaţii:

a)nu sunt disponibile, la nivelul autorităţii de management ori la nivelul organismelor care implementează instrumente financiare, documente justificative care demonstrează că sa acordat sprijin din instrumentul financiar destinatarilor finali şi că acesta a fost folosit în scopul preconizat în conformitate cu legislaţia aplicabilă;

b)există dovezi conform cărora documentele disponibile la nivelul autorităţii de management sau la nivelul organismelor care implementează instrumente financiare nu reprezintă o imagine adevărată şi exactă a sprijinului acordat.

(4)Comisia este împuternicită să adopte acte delegate în conformitate cu articolul 149 privind măsurile luate pentru gestiunea şi controlul instrumentelor financiare menţionate la articolul 38 alineatul (1) litera (b), inclusiv controalele care trebuie efectuate de autorităţile de management şi de audit, dispoziţiile referitoare la păstrarea documentelor justificative, elementele care trebuie demonstrate de documentele justificative, precum şi dispoziţiile referitoare la management, control şi audit. Până la 22 aprilie 2014 Comisia notifică simultan Parlamentului European şi Consiliului actele delegate respective.

(5)Organismele care implementează instrumente financiare sunt responsabile de disponibilitatea documentelor justificative şi nu impun destinatarilor finali cerinţe de ţinere a evidenţei care depăşesc cadrul necesar ce le permite să îşi îndeplinească respectiva responsabilitate.


Art. 41: Cereri de plată inclusiv cheltuielile pentru instrumente financiare

(1)În ceea ce priveşte instrumentele financiare menţionate la articolul 38 alineatul (1) litera (a) şi instrumentele financiare menţionate la articolul 38 alineatul (1) litera (b) implementate în conformitate cu articolul 38 alineatul (4) literele (a) şi (b), cererile eşalonate de plăţi intermediare se depun pentru contribuţii din programe plătite instrumentului financiar în cursul perioadei de eligibilitate prevăzute la articolul 65 alineatul (2) ("perioada de eligibilitate") în conformitate cu următoarele condiţii:

a)suma contribuţiei din program plătită instrumentului financiar inclusă în fiecare cerere de plată intermediară transmisă în cursul perioadei de eligibilitate nu depăşeşte 25 % din suma totală a contribuţiilor din program angajate pentru instrumentul financiar în temeiul acordului de finanţare relevant, corespunzând cheltuielilor în înţelesul articolului 42 alineatul (1) literele (a), (b) şi (d) care se preconizează că vor fi plătite în cursul perioadei de eligibilitate. Cererile de plată intermediară transmise după perioada de eligibilitate includ suma totală a cheltuielilor eligibile în înţelesul articolului 42;

b)fiecare cerere de plată intermediară menţionată la prezentul alineat litera (a) poate include până la 25 % din suma totală a cofinanţării naţionale, astfel cum se menţionează la articolul 38 alineatul (9), cu privire la care se preconizează că urmează a fi plătită instrumentului financiar, sau la nivelul destinatarilor finali pentru cheltuieli în înţelesul articolului 42 alineatul (1) literele (a), (b) şi (d), în cursul perioadei de eligibilitate;


c)cererile ulterioare de plată intermediară transmise în cursul perioadei de eligibilitate se fac exclusiv:

(i)pentru cea de a doua cerere de plată intermediară, atunci când cel puţin 60 % din suma inclusă în prima cerere de plată intermediară s-a cheltuit sub formă de cheltuieli eligibile în înţelesul articolului 42 alineatul (1) literele (a), (b) şi (d);

(ii)pentru cea de a treia cerere de plată intermediară, precum şi pentru următoarele, atunci când cel puţin 85 % din sumele incluse în cererile anterioare de plată intermediară s-au cheltuit sub formă de cheltuieli eligibile în înţelesul articolului 42 alineatul (1) literele (a), (b) şi (d);


d)fiecare cerere de plată intermediară care include cheltuieli referitoare la instrumente financiare prezintă separat suma totală a contribuţiei plătite instrumentului financiar din program şi sumele plătite sub formă de cheltuieli eligibile în înţelesul articolului 42 alineatul (1) literele (a), (b) şi (d).

La momentul închiderii programului, cererea de plată a soldului final include suma totală a cheltuielilor eligibile, astfel cum se menţionează la articolul 42.

(2)În ceea ce priveşte instrumentele financiare menţionate la articolul 38 alineatul (1) litera (b) implementate în conformitate cu articolul 38 alineatul (4) litera (c), cererile de plată intermediară şi plata soldului final includ suma totală a plăţilor efectuate de autoritatea de management pentru investiţii în destinatarii finali, astfel cum se menţionează la articolul 42 alineatul (1) literele (a) şi (b).

(3)Comisia este împuternicită să adopte, acte delegate în conformitate cu articolul 149, normele referitoare la retragerea plăţilor către instrumentele financiare şi la adaptările efectuate în consecinţă la cererile de plată.

(4)Comisia, pentru a asigura condiţii uniforme pentru punerea în aplicare a prezentului articol, adoptă acte de punere în aplicare prin care stabileşte modelele de utilizat în cazul prezentării către Comisie, împreună cu cererile de plată, a unor informaţii suplimentare privind instrumentele financiare. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3),


Art. 42: Cheltuielile eligibile la închidere

(1)La închiderea programului, cheltuielile eligibile ale instrumentului financiar sunt reprezentate de suma totală a contribuţiilor din program plătită efectiv sau, în cazul garanţiilor angajate, de instrumentul financiar în perioada de eligibilitate, corespunzând următoarelor:

a)plăţi către destinatarii finali şi, în cazurile menţionate la articolul 37 alineatul (7), plăţi în beneficiul destinatarilor finali;

b)resurse angajate pentru contracte de garantare, indiferent dacă sunt datorate sau deja scadente, în vederea onorării posibilelor solicitări ale garanţiei pentru acoperirea pierderilor, calculate pe baza unei evaluări prudente ex ante, acoperind un număr mare de noi împrumuturi subiacente sau alte instrumente de risc pentru noi investiţii în destinatarii finali;

c)subvenţii ale dobânzii sau contribuţii la comisioanele de garantare capitalizate, datorate pentru o perioadă de cel mult 10 ani după perioada de eligibilitate, utilizate în combinaţie cu instrumente financiare, plătite într-un cont de garanţie creat special în acest scop, pentru rambursarea efectivă după perioada de eligibilitate, dar în ceea ce priveşte împrumuturi sau instrumente purtătoare de risc rambursate pentru investiţii în destinatari finali în perioada de eligibilitate;


d)rambursarea costurilor de gestionare suportate sau a plăţii onorariilor de gestionare aferente instrumentului financiar.

Comisia este împuternicită să adopte acte delegate în conformitate cu articolul 149 pentru a stabili normele specifice cu privire la înfiinţarea unui sistem de capitalizare a tranşelor anuale pentru subvenţiile pentru dobânzi sau contribuţiile la comisioanele de garantare menţionate la primul paragraf litera (c).

(2)În ceea ce priveşte instrumentele bazate pe participaţii şi microcreditele, costurile sau comisioanele de gestionare capitalizate care trebuie plătite pentru o perioadă de maximum şase ani de la expirarea perioadei de eligibilitate, în ceea ce priveşte investiţiile în destinatari finali care au avut loc în respectiva perioadă de eligibilitate şi care nu pot fi acoperite de dispoziţiile articolelor 344 sau 45, pot fi considerate cheltuieli eligibile dacă sunt vărsate într-un cont de garanţie creat special în acest scop.


(3)În cazul instrumentelor bazate pe participaţii care vizează întreprinderile menţionate la articolul 37 alineatul (4), al căror acord de finanţare menţionat la articolul 38 alineatul (7) litera (b) a fost semnat înainte de 31 decembrie 2017 şi care au investit, către finele perioadei de eligibilitate, cel puţin 55 % din resursele programului angajate în cadrul acordului de finanţare corespunzător, un cuantum limitat de plăţi destinate investiţiilor în destinatari finali, care trebuie efectuate în cursul unei perioade de cel mult patru ani de la sfârşitul perioadei de eligibilitate, pot fi considerate cheltuieli eligibile dacă sunt vărsate într-un cont de garanţie creat special în acest scop, cu condiţia respectării normelor privind ajutoarele de stat şi a tuturor condiţiilor prevăzute mai jos.

Suma vărsată în contul de garanţie:

a)se foloseşte exclusiv pentru investiţii ulterioare în destinatarii finali care au beneficiat de investiţii iniţiale sub formă de participaţii de la instrumentul financiar în cadrul perioadei de eligibilitate, care nu au fost încă plătite parţial sau integral;

b)se foloseşte exclusiv pentru investiţii ulterioare care trebuie efectuate în conformitate cu standardele pieţei şi acordurile contractuale bazate pe standardele pieţei şi este limitată la minimul necesar pentru a stimula investiţiile şi din partea sectorului privat, asigurându-se, în acelaşi timp, continuitatea finanţării pentru întreprinderile vizate astfel încât atât investitorii publici, cât şi cei privaţi să poată beneficia de investiţii;


c)nu depăşeşte 20 % din cheltuielile eligibile ale instrumentului bazat pe participaţii menţionat la alineatul (1) primul paragraf litera (a) din care se deduc limita maximă a resurselor de capital şi câştigurile reatribuite respectivului instrument bazat pe participaţii în cursul perioadei de eligibilitate.

Toate sumele vărsate în contul de garanţie care nu sunt utilizate pentru investiţii în destinatarii finali plătite în cursul perioadei menţionate la primul paragraf se utilizează în conformitate cu articolul 45.


(4)Cheltuielile eligibile dezvăluite în conformitate cu alineatele (1) şi (2) nu depăşesc suma dintre:

a)valoarea totală a contribuţiei plătite din fondurile ESI în sensul alineatelor (1) şi (2); şi

b)cofinanţarea naţională corespunzătoare.


(5)Costurile şi comisioanele de gestionare menţionate la alineatul (1) primul paragraf litera (d) şi la alineatul (2) din prezentul articol pot fi percepute de către organismul de punere în aplicare a fondului de fonduri sau de către organismele care pun în aplicare instrumentele financiare în temeiul articolului 38 alineatul (4) literele (a) şi (b) şi nu depăşesc pragurile specificate în actul delegat menţionat la alineatul (6) din prezentul articol. Întrucât costurile de gestionare includ elemente de cost direct sau indirect rambursate pe baza dovezilor cheltuielilor, comisioanele de gestionare reprezintă un preţ convenit pentru serviciile prestate şi care se stabilesc printr-un proces competitiv pe piaţă, dacă este cazul. Costurile şi comisioanele de gestionare se bazează pe o metodologie de calcul bazată pe performanţă.

Costurile şi comisioanele de gestionare pot include comisioane de intermediere. Atunci când comisioanele de intermediere sau orice parte din acestea este percepută de la destinatarii finali, aceasta nu se declară ca fiind o cheltuială eligibilă.

Costurile şi comisioanele de gestionare, inclusiv cele suportate pentru lucrările pregătitoare legate de instrumentul financiar înainte de semnarea acordului de finanţare corespunzător sunt eligibile de la data semnării acordului de finanţare corespunzător.

(6)Comisia este împuternicită să adopte acte delegate în conformitate cu articolul 149, care stabilesc normele specifice de determinare a criteriilor de stabilire a costurilor şi a comisioanelor de gestionare pe baza performanţelor şi pragurilor aplicabile, precum şi norme privind rambursarea costurilor şi a comisioanelor de gestionare capitalizate pentru instrumentele bazate pe participaţii şi microcredite.


Art. 43: Dobânzi şi alte câştiguri generate de contribuţiile din partea fondurilor ESI pentru instrumentele financiare
(1)Contribuţiile din partea fondurilor ESI plătite instrumentelor financiare se plasează în conturi deschise la instituţii financiare din statele membre şi se investesc cu titlu temporar, în conformitate cu principiile bunei gestiuni financiare.

(2)Dobânzile şi celelalte câştiguri care pot fi atribuite contribuţiei din partea fondurilor ESI plătite instrumentelor financiare se utilizează în aceleaşi scopuri, inclusiv pentru rambursarea costurilor de gestionare suportate sau pentru plata comisioanelor de gestionare a instrumentului financiar, în conformitate cu articolul 42 primul paragraf alineatul (1) litera (d), precum şi pentru cheltuielile plătite în conformitate cu articolul 42 alineatul (2), ca sumele plătite iniţial din fondurile ESI fie în cadrul aceluiaşi instrument financiar, fie în urma lichidării instrumentului financiar, în alte instrumente financiare sau forme de contribuţie, în conformitate cu obiectivele specifice stabilite în cadrul unei priorităţi, până la sfârşitul perioadei de eligibilitate.

(3)Autoritatea de management se asigură că se păstrează evidenţe adecvate privind utilizarea dobânzilor şi a altor câştiguri.


Art. 44: Reutilizarea resurselor care pot fi atribuite contribuţiei din partea fondurilor ESI până la sfârşitul perioadei de eligibilitate

(1)Resursele restituite instrumentelor financiare din investiţii sau din disponibilizări ale resurselor angajate pentru contracte de garanţie, inclusiv rambursările şi câştigurile de capital şi alte venituri sau profituri, precum dobânzi, comisioane de garantare, dividende, câştiguri din capital sau orice alte venituri generate de investiţii, care pot fi atribuite contribuţiei din partea fondurilor ESI, se utilizează din nou în următoarele scopuri, în limita sumelor necesare şi în ordinea convenită în acordurile de finanţare relevante:

a)alte investiţii prin aceleaşi sau alte instrumente financiare, în conformitate cu obiectivele specifice stabilite în cadrul unei priorităţi;

b)după caz, remunerarea preferenţială a investitorilor privaţi sau a investitorilor publici care funcţionează după principiul economiei de piaţă, care furnizează resurse de contrapartidă corespunzătoare contribuţiei din partea fondurilor ESI pentru instrumentul financiar sau care coinvestesc la nivelul destinatarilor finali;


c)după caz, rambursarea costurilor de gestionare suportate şi plata onorariilor de gestionare aferente instrumentului financiar.

Necesitatea şi nivelul de remunerare preferenţială în temeiul primului paragraf litera (b) se specifică în evaluarea ex ante. Remunerarea preferenţială nu depăşeşte ceea ce este necesar pentru a crea stimulente pentru a atrage resurse de contrapartidă private şi nu compensează în exces investitorii privaţi sau investitorii publici care funcţionează după principiul economiei de piaţă. Alinierea intereselor este asigurată printr-o partajare adecvată a riscului şi profitului şi are loc pe baze comerciale normale şi să fie compatibilă cu normele Uniunii privind ajutoarele de stat.

(2)Autoritatea de management se asigură că se păstrează evidenţe adecvate privind utilizarea resurselor menţionate la alineatul (1).


Art. 45: Utilizarea resurselor după sfârşitul perioadei de eligibilitate
Statele membre adoptă măsurile necesare pentru a asigura că resursele rambursate instrumentelor financiare, inclusiv rambursările şi câştigurile de capital, precum şi alte câştiguri sau profituri generate în cursul unei perioade de cel puţin opt ani de la sfârşitul perioadei de eligibilitate care pot fi atribuite contribuţiei din partea fondurilor ESI pentru instrumentele financiare în conformitate cu articolul 37, sunt utilizate în conformitate cu obiectivele programului sau programelor, fie în cadrul aceluiaşi instrument financiar, fie, în urma ieşirii respectivelor resurse din instrumentul financiar, în alte instrumente financiare, cu condiţia ca în ambele cazuri o evaluare a condiţiilor de piaţă să demonstreze necesitatea continuă a unor astfel de investiţii sau a altor forme de contribuţie.


Art. 46: Raport privind implementarea instrumentelor financiare
(1)Autoritatea de management trimite Comisiei un raport specific care acoperă operaţiunile ce cuprind instrumente financiare, sub forma unei anexe la raportul anual de implementare menţionat la articolul 44.


(2)Raportul specific menţionat la alineatul (1) include, pentru fiecare instrument financiar, următoarele informaţii:

a)identificarea programului şi a priorităţii sau măsurii în cadrul cărora se furnizează contribuţia din partea fondurilor ESI;

b)descrierea instrumentului financiar şi a măsurilor de implementare;

c)identificarea organismelor care implementează instrumentele financiare şi a organismelor care implementează fondurile de fonduri, dacă este cazul, astfel cum se menţionează la articolul 38 alineatul (1) litera (a) şi la articolul 38 alineatul (4) literele (a), (b) şi (c), precum şi a intermediarilor financiari menţionaţi la articolul 38 alineatul (6);

d)suma totală a contribuţiilor programului pe prioritate sau măsură plătită instrumentului financiar;

e)suma totală a contribuţiei plătite destinatarilor finali sau în beneficiul destinatarilor finali sau angajate în contractele de garantare de instrumentul financiar pentru investiţii la nivelul destinatarilor finali, precum şi costurile de gestionare suportate sau comisioanele de gestionare plătite, pe program şi pe prioritate sau măsură;

f)performanţa instrumentului financiar, inclusiv progresul înregistrat în înfiinţarea sa şi în selectarea organismelor de implementare a instrumentului financiar, incluzând organismul de implementare a fondului de fonduri;

g)dobânzile şi alte câştiguri generate de contribuţia fondurilor ESI la instrumentul financiar şi resursele programului returnate instrumentelor financiare din investiţii, astfel cum se menţionează la articolele 43 şi 44;

h)progresele înregistrate în obţinerea efectului multiplicator al investiţiilor realizate de instrumentul financiar şi valoarea investiţiilor şi participărilor;

i)valoarea investiţiilor de capital, în ceea ce priveşte anii anteriori;


j)contribuţia instrumentului financiar la îndeplinirea indicatorilor priorităţii sau măsurii în cauză.

Informaţiile de la primul paragraf literele (h) şi (j) pot fi incluse numai în anexa la rapoartele anuale de implementare transmise în 2017 şi 2019, precum şi în raportul final de implementare. Obligaţiile de raportare stabilite la primul paragraf literele (a) - (j), nu se aplică la nivelul destinatarilor finali.

(3)În vederea asigurării unor condiţii uniforme pentru punerea în aplicare a prezentului articol, Comisia adoptă, acte de punere în aplicare de stabilire a modelelor care trebuie utilizate pentru rapoartele prezentate Comisiei privind instrumentele financiare. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).

(4)În fiecare an, începând din 2016, în termen de şase luni de la termenul-limită de depunere a rapoartelor anuale de implementare menţionate la articolul 111 alineatul (1) pentru FEDR, FSE şi FC, la articolul 75 din Regulamentul privind FEADR pentru FEADR şi în dispoziţiile aplicabile din normele specifice fondurilor pentru FEPAM, Comisia furnizează rezumate ale datelor privind progresul înregistrat în finanţarea şi în implementarea instrumentelor financiare, transmise de autorităţile de management în conformitate cu prezentul articol. Respectivele rezumate sunt transmise Parlamentului European şi Consiliului şi sunt puse la dispoziţia publicului.


TITLUL V: MONITORIZAREA ŞI EVALUAREA

CAPITOLUL I: Monitorizarea

SECŢIUNEA I: Monitorizarea programelor

Art. 47: Comitetul de monitorizare

(1)În termen de trei luni de la data notificării statului membru privind decizia Comisiei de adoptare a unui program, acesta instituie, în conformitate cu propriul cadru instituţional, juridic şi financiar, un comitet de monitorizare a implementării programului, în acord cu autoritatea de management ("comitetul de monitorizare").

Un stat membru poate institui un singur comitet de monitorizare care să acopere mai multe programe cofinanţate din fondurile ESI.

(2)Fiecare comitet de monitorizare stabileşte şi adoptă propriul regulament de procedură în conformitate cu cadrul instituţional, juridic şi financiar al statului membru în cauză.

(3)Comitetul de monitorizare a unui program în cadrul obiectivului de cooperare teritorială european este instituit de statele membre care participă la un program de cooperare şi de ţările terţe, atunci când acestea acceptă invitaţia de a participa la programul de cooperare, în acord cu autoritatea de management, în termen de trei luni de la data notificării statelor membre cu privire la decizia de adoptare a programului de cooperare. Comitetul de monitorizare respectiv îşi elaborează şi îşi adoptă regulamentul de procedură.


Art. 48: Compoziţia comitetului de monitorizare

(1)Componenţa comitetului de monitorizare este decisă de statul membru, cu condiţia ca comitetul de monitorizare să fie compus din reprezentanţi ai autorităţilor competente ale statului membru şi ai organismelor intermediare şi din reprezentanţi ai partenerilor menţionaţi la articolul 5. Reprezentanţii partenerilor sunt delegaţi să participe la comitetul de monitorizare de către respectivii parteneri pe baza unor proceduri transparente. Fiecare membru al comitetului de monitorizare poate avea drept de vot.

Componenţa comitetului de monitorizare a unui program aferent obiectivului de cooperare teritorială europeană este convenită de statele membre care participă la program şi ţările terţe, atunci când acestea au acceptat invitaţia de a participa la programul de cooperare. În componenţa comitetului de monitorizare intră reprezentanţi relevanţi ai statelor membre şi ai oricărei alte ţări terţe. Comitetul de monitorizare poate include reprezentanţi ai GECT care să întreprindă activităţi legate de program, în zona acoperită de program.

(2)Lista membrilor comitetului de monitorizare se publică.

(3)Comisia participă la lucrările comitetului de monitorizare cu titlu consultativ.

(4)Atunci când contribuie la un program, BEI poate participa la lucrările comitetului de monitorizare în calitate de consultant.

(5)Comitetul de monitorizare este prezidat de un reprezentant al statului membru sau al autorităţii de management.


Art. 49: Funcţiile comitetului de monitorizare
(1)Comitetul de monitorizare se reuneşte cel puţin o dată pe an şi examinează implementarea programului şi progresele înregistrate în îndeplinirea obiectivelor acestuia. În acest scop, comitetul ia în considerare datele financiare, indicatorii comuni şi specifici fiecărui program, inclusiv modificările valorice cu privire la indicatorii de rezultat şi progresele în vederea atingerii valorilor ţintă cuantificate şi a obiectivelor de etapă definite în cadrul de performanţă menţionat la articolul 21 alineatul (1) şi, dacă este cazul, rezultatele analizelor calitative.

(2)Comitetul de monitorizare examinează toate aspectele care afectează evoluţia programului, inclusiv concluziile examinărilor performanţei.

(3)Comitetul de monitorizare este consultat şi, dacă consideră că este cazul, emite un aviz cu privire la orice modificare a programului propusă de autoritatea de management.

(4)Comitetul de monitorizare poate adresa observaţii autorităţii de management în ceea ce priveşte implementarea şi evaluarea programului, incluzând acţiuni legate de reducerea sarcinii administrative pentru beneficiari. Comitetul de monitorizare monitorizează acţiunile întreprinse ca urmare a observaţiilor sale.


Art. 50: Rapoartele de implementare

(la data 20-dec-2014 Art. 50 din partea II, titlul V, capitolul I, sectiunea I a se vedea referinte de aplicare din anexa 1 din Regulamentul 1362/18-dec-2014 )

(1)Din 2016 până în 2023 inclusiv, fiecare stat membru prezintă Comisiei un raport anual privind implementarea programului în exerciţiul financiar precedent. Fiecare stat membru prezintă Comisiei un raport final privind implementarea programului pentru FEDR, FSE şi Fondul de coeziune şi un raport anual de implementare pentru FEADR şi FEPAM până la termenul stabilit în regulamentele specifice fondurilor.

(2)Rapoartele de implementare anuale prezintă informaţii cheie privind punerea în aplicare a programului şi a priorităţilor acestuia, prin referire la datele financiare, indicatorii comuni şi indicatorii specifici programelor, valorile-ţintă cuantificate, inclusiv, dacă este cazul, modificările valorice ale indicatorilor de rezultat şi, începând cu raportul anual de implementare care trebuie prezentat în 2017, ale obiectivelor de etapă definite în cadrul de performanţă. Datele transmise se referă la valori ale indicatorilor pentru operaţiunile puse pe deplin în aplicare şi, de asemenea, atunci când este posibil, în funcţie de stadiul implementării, pentru operaţiunile selectate. Ele precizează, de asemenea, o sinteză a constatărilor tuturor evaluărilor programului care au devenit disponibile în cursul exerciţiului financiar precedent, orice probleme care afectează evoluţia programului, precum şi măsurile luate. Raportul anual de implementare care trebuie prezentat în 2016 poate descrie, de asemenea, dacă este cazul, acţiunile desfăşurate pentru îndeplinirea condiţionalităţii ex ante.

(3)Prin derogare de la alineatul (2), normele specifice privind datele care trebuie transmise pentru FSE pot fi stabilite în Regulamentul privind FSE.

(4)Raportul anual de implementare care trebuie prezentat în 2017 stabileşte şi evaluează informaţiile menţionate la alineatul (2) şi progresele realizate în vederea atingerii obiectivelor programului, inclusiv contribuţia fondurilor ESI la schimbarea valorică a indicatorilor de rezultat, dacă există date disponibile din evaluări relevante. Raportul anual de implementare prezintă acţiunile întreprinse pentru condiţionalităţile ex ante neîndeplinite la momentul adoptării programelor. Acesta evaluează, de asemenea, implementarea acţiunilor pentru a se ţine seama de principiile enunţate la articolele 7 şi 8, rolul partenerilor menţionaţi la articolul 5 în ceea ce priveşte implementarea programului şi prezintă informaţii privind sprijinul utilizat pentru atingerea obiectivelor în materie de schimbări climatice.

(5)Raportul anual de implementare care trebuie prezentat în 2019 şi raportul final de implementare pentru fondurile ESI includ, pe lângă informaţiile şi evaluarea menţionate la alineatele (2) şi (3), informaţii şi evaluări privind progresele înregistrate în atingerea obiectivelor programului şi contribuţia acestuia la îndeplinirea strategiei Uniunii pentru o creştere inteligentă, durabilă şi favorabilă incluziunii.


(6)Pentru a fi considerate admisibile, rapoartele anuale de implementare menţionate la alineatele (1) - (4) cuprind toate informaţiile menţionate la alineatele respective şi în normele specifice fondurilor.

Dacă raportul de implementare anual nu este admisibil, Comisia informează statul membru în termen de 15 zile lucrătoare de la data primirii acestuia; în caz contrar, acesta se consideră admisibil.

(7)Comisia examinează rapoartele de implementare anuale şi finale şi transmite statului membru observaţiile sale în termen de două luni de la primirea raportului de implementare anual şi în termen de cinci luni de la primirea raportului de implementare final. În cazul în care Comisia nu prezintă observaţii în aceste termene, raportul este considerat ca fiind acceptat.

(8)Comisia poate adresa observaţii autorităţii de management privind chestiuni care afectează în mod semnificativ implementarea programului. În cazul în care se fac astfel de observaţii, autoritatea de management furnizează toate informaţiile necesare cu privire la aceste observaţii şi, după caz, informează Comisia în termen de trei luni în legătură cu măsurile luate.

(9)Se pun la dispoziţia publicului rapoartele de implementare anuale şi finale, precum şi un rezumat pentru cetăţeni al conţinutului acestora.


Art. 51: Reuniunea anuală de reexaminare
(1)Începând din 2016 şi până în 2022, inclusiv, se organizează o reuniune anuală între Comisie şi fiecare stat membru, pentru analizarea performanţelor fiecărui program, ţinând seama de raportul de implementare anual şi de observaţiile şi recomandările Comisiei, după caz.

(2)Reuniunea anuală de reexaminare poate viza mai multe programe. În 2017 şi 2019, reuniunea anuală de reexaminare vizează toate programele din statul membru şi ia în considerare, de asemenea, rapoartele de progres prezentate de statul membru în conformitate cu articolul 52 în anii respectivi.

(3)Prin derogare de la articolul (1), statul membru şi Comisia pot conveni să organizeze o reuniune de anuală de reexaminare pentru un program pentru anii diferiţi de 2017 şi 2019.

(4)Reuniunea anuală de reexaminare este prezidată de Comisie sau, dacă statul membru solicită acest lucru, este coprezidată de statul membru şi de Comisie.

(5)Statul membru se asigură că, în urma reuniunii anuale de reexaminare, observaţiile Comisiei referitoare la chestiunile care afectează în mod semnificativ implementarea programului sunt luate în considerare în mod corespunzător şi, dacă este cazul, informează Comisia în termen de trei luni cu privire la măsurile luate.


SECŢIUNEA II: Progresul strategic

Art. 52: Raportul de progres
(1)Statul membru transmite Comisiei până la datele de 31 august 2017 şi 31 august 2019 un raport de progres înregistrate în legătură cu punerea în aplicare a acordului de parteneriat până la 31 decembrie 2016 şi, respectiv, până la 31 decembrie 2018. 

(la data 14-feb-2015 Art. 52, alin. (1) din partea II, titlul V, capitolul I, sectiunea II a se vedea referinte de aplicare din anexa I din Regulamentul 207/20-ian-2015 )


(2)Raportul de progres înregistrate conţine informaţii şi o evaluare cu privire la:

a)modificarea necesităţilor de dezvoltare din statul membru după adoptarea acordului de parteneriat;

b)progresele înregistrate către realizarea strategiei Uniunii pentru o creştere inteligentă, durabilă şi favorabilă incluziunii, precum şi a misiunilor specifice fondurilor menţionate la articolul 4 alineatul (1), prin contribuţia fondurilor ESI la obiectivele tematice selectate şi, în special, în ceea ce priveşte obiectivele de etapă stabilite pentru fiecare program în cadrul de performanţă şi contribuţiile utilizate pentru obiectivele legate de schimbările climatice;

c)dacă acţiunile întreprinse pentru a îndeplini condiţionalităţile ex ante aplicabile stabilite în acordul de parteneriat neîndeplinite la data adoptării acordului de parteneriat au fost implementate în conformitate cu calendarul stabilit. Acest punct se aplică numai în cazul raportului de progres înregistrate care se transmite în 2017;

d)implementarea mecanismelor de asigurare a coordonării între fondurile ESI şi alte instrumente de finanţare ale Uniunii şi naţionale şi cu BEI;

e)implementarea abordării integrate a dezvoltării teritoriale sau un rezumat al implementării abordărilor integrate pe baza programelor, inclusiv progresele înregistrate către realizarea domeniilor prioritare stabilite pentru cooperare;

f)după caz, acţiunile întreprinse pentru consolidarea capacităţii autorităţilor din statele membre şi a beneficiarilor în privinţa administrării şi utilizării fondurilor ESI;

g)acţiunile întreprinse şi progresele realizate în vederea reducerii sarcinii administrative pentru beneficiari;

h)rolul partenerilor menţionaţi la articolul 5 în punerea în aplicare a acordului de parteneriat;

i)un rezumat al acţiunilor întreprinse în legătură cu aplicarea principiilor orizontale menţionate la articolele 5, 7 şi 8, precum şi obiectivele de politică transversale pentru implementarea fondurilor ESI.

(3)În cazul în care Comisia determină, în termen de două luni de la data transmiterii raportului de progres, că informaţiile prezentate sunt incomplete sau neclare într-un mod care afectează semnificativ calitatea şi fiabilitatea evaluării în cauză, aceasta poate solicita informaţii suplimentare din partea statului membru, cu condiţia ca respectiva solicitare să nu cauzeze întârzieri nejustificate şi ca Comisia să ofere motive pentru a justifica presupusa lipsă de calitate şi de fiabilitate,. Statul membru furnizează Comisiei informaţiile solicitate în termen de trei luni şi, după caz, revizuieşte în mod corespunzător raportul de progres.

(4)În vederea asigurării unor condiţii uniforme privind punerea în aplicare a prezentului articol, Comisia adoptă acte de punere în aplicare de stabilire a modelului de utilizat la prezentarea raportului de progres. Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2).


Art. 53: Rapoartele Comisiei şi dezbaterile privind fondurile ESI
(1)Cu începere din 2016, Comisia transmite anual Parlamentului European, Consiliului, Comitetului Economic şi Social European şi Comitetului Regiunilor un raport de sinteză referitor la programele care ţin de fondurile ESI bazat pe rapoartele de implementare anuale prezentate de statele membre în conformitate cu articolul 50, precum şi o sinteză a rezultatelor evaluărilor disponibile ale programelor. În 2017 şi 2019, raportul de sinteză va face parte din raportul strategic menţionat la alineatul (2).

(2)În 2017 şi 2019, Comisia elaborează un raport strategic care reprezintă rezumatul rapoartelor de progres prezentate de statele membre, pe care îl prezintă, până la 31 decembrie 2017 şi, respectiv, 31 decembrie 2019, Parlamentului European, Consiliului, Comitetului Economic şi Social European şi Comitetului Regiunilor, iar respectivele instituţii vor fi invitate să organizeze o dezbatere pe marginea acestui raport.

(3)Consiliul dezbate raportul strategic în special cu privire la contribuţia fondurilor ESI la realizarea strategiei Uniunii pentru o creştere inteligentă, durabilă şi favorabilă incluziunii şi este invitat să-şi prezinte opinia în cadrul reuniunii de primăvară a Consiliului European.

(4)Cu începere din 2018, Comisia va include, din doi în doi ani, în raportul său anual de progres prezentat reuniunii de primăvară a Consiliului European, o secţiune rezumând cele mai recente rapoarte menţionate la alineatele (1) şi (2), în special cu privire la contribuţia fondurilor ESI la progresele realizate în implementarea strategiei Uniunii pentru o creştere inteligentă, durabilă şi favorabilă incluziunii.


CAPITOLUL II: Evaluarea

Art. 54: Dispoziţii generale
(1)Evaluările se efectuează pentru îmbunătăţirea calităţii elaborării şi implementării programelor, precum şi în vederea aprecierii eficacităţii, eficienţei şi impactului acestora. Impactul programelor se evaluează în lumina misiunii fiecărui fond ESI, în raport cu ţintele din cadrul strategiei Uniunii pentru o creştere inteligentă, durabilă şi favorabilă incluziunii, precum şi, având în vedere amploarea programului, în raport cu PIB- ul şi şomajul din zona vizată de program, după caz.

(2)Statele membre pun la dispoziţie resursele necesare pentru efectuarea evaluărilor şi asigură instituirea de proceduri pentru generarea şi colectarea datelor necesare pentru evaluări, inclusiv a datelor privind indicatorii comuni şi, după caz, specifici ai programelor.

(3)Evaluările sunt efectuate de către experţi interni sau externi independenţi din punct de vedere funcţional de autorităţile responsabile pentru implementarea programului. Imediat după intrarea în vigoare a prezentului regulament, Comisia oferă orientări privind modul de a realiza evaluările.

(4)Toate evaluările se pun la dispoziţia publicului.


Art. 55: Evaluarea ex ante
(1)Statele membre efectuează evaluări ex ante în vederea creşterii calităţii elaborării fiecărui program.

(2)Evaluările ex ante se efectuează sub responsabilitatea autorităţii însărcinate cu pregătirea programelor. Evaluările se transmit Comisiei împreună cu un rezumat, concomitent cu programul. Normele specifice fondurilor pot stabili pragurile sub care evaluarea ex ante poate fi combinată cu evaluarea pentru alt program.


(3)Evaluările ex ante analizează:

a)contribuţia la strategia Uniunii pentru o creştere inteligentă, durabilă şi favorabilă incluziunii, având în vedere obiectivele şi priorităţile tematice selectate, luând în considerare nevoile naţionale şi regionale şi potenţialul de dezvoltare, precum şi învăţămintele desprinse din perioadele de programare anterioare;

b)coerenţa internă a programului sau activităţii propuse şi relaţia sa cu alte instrumente relevante;

c)coerenţa alocării resurselor bugetare cu obiectivele programului;

d)coerenţa dintre obiectivele tematice selectate, priorităţile şi obiectivele corespunzătoare ale programelor şi CSC, acordul de parteneriat şi recomandările specifice corespunzătoare adresate fiecărei ţări adoptate în conformitate cu articolul 121 alineatul (2) din TFUE şi, dacă este cazul la nivel naţional, programul naţional de reformă;

e)relevanţa şi claritatea indicatorilor propuşi ai programelor;

f)modul în care realizările estimate vor contribui la rezultate;

g)caracterul realist al valorilor-ţintă cuantificate ale indicatorilor, având în vedere sprijinul preconizat din partea fondurilor ESI;

h)motivarea formei de sprijin propuse;

i)adecvarea resurselor umane şi a capacităţii administrative pentru gestionarea programului;

j)adecvarea procedurilor de monitorizare a programului şi de colectare a datelor necesare pentru realizarea evaluărilor;

k)adecvarea obiectivelor de etapă selectate pentru cadrul de performanţă;

l)adecvarea măsurilor planificate pentru a promova egalitatea de şanse între femei şi bărbaţi şi a preveni orice discriminare, în special în ceea ce priveşte accesul pentru persoanele cu handicap;

m)adecvarea măsurilor planificate pentru promovarea dezvoltării durabile;

n)măsuri planificate pentru reducerea sarcinii administrative pentru beneficiari.


(4)Evaluările ex ante includ, după caz, cerinţele privind evaluarea strategică de mediu stabilite în Directiva 2001/42/CE a Parlamentului European şi a Consiliului (1), ţinând seama de nevoile de atenuare a efectelor schimbărilor climatice.

(1)Directiva 2001/42/CE a Parlamentului European şi a Consiliului din 27 iunie 2001 privind evaluarea efectelor anumitor planuri şi programe asupra mediului (JO L 197, 21.7.2001, p. 30).


Art. 56: Evaluarea în timpul perioadei de programare
(1)Autoritatea de management sau statul membru elaborează un plan de evaluare care poate include mai multe programe. Acesta se transmite în conformitate cu normele specifice fondurilor.

(2)Statele membre se asigură că sunt disponibile capacităţi de evaluare corespunzătoare.

(3)În timpul perioadei de programare, autoritatea de management asigură efectuarea evaluărilor, inclusiv a evaluărilor privind eficacitatea, eficienţa şi impactul fiecărui program, pe baza planului de evaluare, precum şi faptul că fiecare evaluare este supusă aplicării de măsuri ulterioare corespunzătoare în conformitate cu normele specifice fondurilor. Cel puţin o dată pe durata perioadei de programare, o evaluare analizează modul în care contribuţiile din partea fondurilor ESI au contribuit la obiectivele fiecărei priorităţi. Toate evaluările sunt examinate de comitetul de monitorizare şi trimise Comisiei.

(4)Comisia poate efectua, din proprie iniţiativă, evaluări ale programelor. Comisia informează autoritatea de management, iar rezultatele sunt trimise autorităţii de management şi prezentate comitetului de monitorizare în cauză.

(5)Alineatele (1), (2) şi (3) din prezentul articol nu se aplică programelor dedicate menţionate la articolul 39 alineatul (4) primul paragraf litera (b).


Art. 57: Evaluarea ex post
(1)Evaluările ex post sunt efectuate de Comisie sau de statele membre în strânsă cooperare cu Comisia. Evaluările ex post analizează eficacitatea şi eficienţa fondurilor ESI şi contribuţia acestora la strategia Uniunii pentru o creştere inteligentă, durabilă şi favorabilă incluziunii, ţinând seama de obiectivele stabilite în strategia respectivă a Uniunii şi în conformitate cu cerinţele specifice stabilite în normele specifice fondurilor.

(2)Evaluările ex post se finalizează până la 31 decembrie 2024.

(3)Evaluările ex post ale programelor dedicate menţionate la articolul 39 alineatul (4) primul paragraf litera (b) se efectuează de către Comisie şi se finalizează până la 31 decembrie 2019.

(4)Până la 31 decembrie 2025, Comisia pregăteşte, pentru fiecare fond ESI, un raport de sinteză în care sunt prezentate pe scurt principalele concluzii ale evaluărilor ex post.


TITLUL VI: ASISTENŢA TEHNICĂ

Art. 58: Asistenţă tehnică la iniţiativa Comisiei

(1)La iniţiativa Comisiei, fondurile ESI pot contribui la asistenţa de pregătire, de monitorizare, administrativă şi tehnică, precum şi la măsurile de evaluare, audit şi control necesare pentru punerea în aplicare a prezentului regulament.

Măsurile menţionate la primul paragraf pot fi implementate fie direct de către Comisie, fie indirect, de către alte entităţi şi persoane decât statele membre, în conformitate cu articolul 60 din Regulamentul financiar.

Măsurile menţionate la primul paragraf pot include, în special:

a)asistenţă pentru elaborarea şi evaluarea proiectelor, inclusiv cu BEI;

b)sprijin pentru consolidare instituţională şi consolidarea capacităţii administrative, pentru gestionarea eficace a fondurilor ESI;

c)studii legate de rapoartele Comisiei privind fondurile ESI şi raportul privind coeziunea;

d)măsurile legate de analiza, gestionarea, monitorizarea, schimbul de informaţii şi implementarea fondurilor ESI, precum şi măsuri referitoare la implementarea sistemelor de control, asistenţă tehnică şi administrativă;

e)evaluări, rapoarte ale experţilor, statistici şi studii, inclusiv cele cu caracter general, privind funcţionarea curentă şi viitoare a fondurilor ESI, care pot să fie efectuate, după caz, de către BEI;

f)acţiuni de difuzare a informaţiilor, reţele de sprijin, efectuarea unor activităţi de comunicare, de sensibilizare, de promovare a cooperării şi de schimb de experienţă, inclusiv cu ţări terţe.

g)instalarea, funcţionarea şi interconectarea sistemelor informatice de gestionare, monitorizare, audit, control şi evaluare;

h)acţiuni vizând îmbunătăţirea metodelor de evaluare şi a schimbului de informaţii privind practicile de evaluare;

i)acţiuni legate de activitatea de audit;

j)consolidarea capacităţii naţionale şi regionale în ceea ce priveşte planificarea investiţiilor, evaluarea necesităţilor, pregătirea, elaborarea şi implementarea instrumentelor financiare, a planurilor de acţiune comune şi a proiectelor majore, inclusiv iniţiativele comune cu BEI;

k)difuzarea bunelor practici pentru a ajuta statele membre să consolideze capacitatea partenerilor corespunzători menţionaţi la articolul 5 şi a organizaţiilor-umbrelă ale acestora;


l)măsuri pentru identificarea, prioritizarea şi aplicarea reformelor structurale şi administrative ca reacţie la dificultăţile economice şi sociale din statele membre care îndeplinesc condiţiile prevăzute la articolul 24 alineatul (1).

Pentru a îmbunătăţi eficienţa comunicării către public şi pentru a asigura o sinergie mai amplă şi mai puternică între activităţile de comunicare întreprinse la iniţiativa Comisiei, resursele alocate acţiunilor de comunicare în temeiul prezentului regulament contribuie, de asemenea, la comunicarea instituţională a priorităţilor politice ale Uniunii, în măsura în care acestea sunt legate de obiectivele generale ale prezentului regulament.

(2)Atunci când are în vedere o contribuţie din partea fondurilor ESI, Comisia îşi stabileşte în fiecare an, prin acte de punere în aplicare, planurile privind tipul de acţiuni legate de măsurile enumerate la alineatul (1).


Art. 59: Asistenţa tehnică la iniţiativa statelor membre
(1)La iniţiativa unui stat membru, fondurile ESI pot să sprijine acţiuni de pregătire, gestionare, monitorizare, evaluare, informare şi comunicare, colaborare în reţea, soluţionare a reclamaţiilor, control şi audit. Fondurile ESI pot fi utilizate de statul membru pentru a sprijini acţiuni de reducere a sarcinii administrative pentru beneficiari, inclusiv sisteme de schimb electronic de date şi acţiuni de consolidare a capacităţii autorităţilor şi beneficiarilor din statele membre de a administra şi utiliza aceste fonduri. Fondurile ESI pot fi de asemenea utilizate pentru a susţine acţiuni pentru consolidarea capacităţii partenerilor corespunzători, în conformitate cu articolul 5 alineatul (3) litera (e), şi pentru a susţine schimburi de bune practici între aceşti parteneri. Acţiunile menţionate în prezentul paragraf se pot referi la perioadele de programare precedente şi ulterioare.

(2)Normele specifice fondurilor pot adăuga sau exclude acţiuni care pot fi finanţate prin asistenţa tehnică din fiecare fond ESI.


TITLUL VII: CONTRIBUŢIA FINANCIARĂ DIN PARTEA FONDURILOR ESI

CAPITOLUL I: Contribuţia din partea fondurilor ESI

Art. 60: Determinarea ratelor de cofinanţare
(1)Decizia Comisiei de adoptare a unui program stabileşte rata sau ratele de cofinanţare şi suma maximă a contribuţiei din partea fondurilor ESI în concordanţă cu normele specifice fondurilor.

(2)Măsurile de asistenţă tehnică aplicate la iniţiativa sau în numele Comisiei se pot finanţa în procent de 100 %.


Art. 61: Operaţiuni generatoare de venituri nete ulterior finalizării lor

(1)Prezentul articol se aplică operaţiunilor care generează venituri nete ulterior finalizării lor. În sensul prezentului articol, "venituri nete" înseamnă intrările de numerar plătite direct de utilizatori pentru bunurile sau serviciile din cadrul operaţiunii, cum ar fi taxele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plăţile pentru servicii, minus eventualele costuri de funcţionare şi de înlocuire a echipamentelor cu durată scurtă de viaţă, suportate pe parcursul perioadei corespunzătoare. Economiile la costurile de funcţionare generate de operaţiunea în cauză se tratează drept venituri nete cu excepţia cazului în care sunt compensate de o reducere egală a subvenţiilor de funcţionare.

În cazul în care costul de investiţie nu este integral eligibil pentru cofinanţare, veniturile nete menţionate la primul paragraf sunt alocate în mod proporţional părţilor eligibile şi celor neeligibile din costul de investiţie.

(2)Cheltuielile eligibile ale operaţiunii care urmează a fi cofinanţată din resursele fondurilor ESI se reduc în prealabil în funcţie de potenţialul operaţiunii de a genera venituri nete pe parcursul unei perioade de referinţă specifice care acoperă atât implementarea operaţiunii, cât şi perioada ulterioară finalizării acesteia. 

(la data 05-oct-2015 Art. 61, alin. (2) din partea II, titlul VII, capitolul I a fost in legatura cu Regulamentul 1516/10-iun-2015 )


(3)Veniturile nete potenţiale ale operaţiunii se determină în prealabil utilizând una dintre următoarele metode selectate de autoritatea de management pentru un sector, un subsector sau un tip de operaţiune:

a)aplicarea unui procent forfetar din veniturile nete pentru sectorul sau subsectorul aplicabil operaţiunii, astfel cum este definit în anexa V sau în oricare dintre actele delegate menţionate în al doilea, al treilea şi al patrulea paragraf;


b)calcularea veniturilor nete actualizate ale operaţiunii, ţinând seama de perioada de referinţă adecvată pentru sectorul sau subsectorul aplicabil operaţiunii, de rentabilitatea aşteptată în mod normal de la categoria de investiţii în cauză, de aplicarea principiului "poluatorul plăteşte" şi, după caz, de consideraţii de echitate legate de prosperitatea relativă a statului membru sau a regiunii în cauză.

Comisia este împuternicită să adopte acte delegate în conformitate cu articolul 142, în cazurile justificate în mod corespunzător, în vederea modificării anexei V prin ajustarea ratelor forfetare stabilite în aceasta, ţinând seama de date istorice, de potenţialul de recuperare a costurilor, precum şi de principiul "poluatorul plăteşte", dacă este cazul.

Comisia este împuternicită să adopte acte delegate în conformitate cu articolul 142 de stabilire a ratelor forfetare pentru sectoare sau subsectoare din domeniul TIC, al CDI şi al eficienţei energetice. Comisia notifică Parlamentului European şi Consiliului actele delegate până la 30 iunie 2015.

În plus, Comisia este împuternicită să adopte acte delegate în conformitate cu articolul 149, în cazurile justificate în mod corespunzător, privind adăugarea de sectoare sau subsectoare, inclusiv subsectoare ale sectoarelor din anexa V, care intră sub incidenţa obiectivelor tematice definite la articolul 9 primul paragraf şi care sunt finanţate din fondurile ESI.

Atunci când se aplică metoda menţionată la primul paragraf litera (a), toate veniturile nete generate în cursul implementării operaţiunii şi după finalizarea acesteia se consideră a fi luate în calcul prin aplicarea ratei forfetare şi, prin urmare, nu sunt deduse ulterior din cheltuielile eligibile ale operaţiunii;

În cazul în care o rată forfetară pentru un nou sector sau subsector a fost stabilită prin adoptarea unui act delegat în conformitate cu al treilea şi al patrulea paragraf, o autoritate de management poate alege să aplice metoda prevăzută la primul paragraf litera (a) pentru noile operaţiuni legate de sectorul sau subsectorul în cauză.

Comisia este împuternicită să adopte acte delegate, în conformitate cu articolul 149, de stabilire a metodelor menţionate la primul paragraf litera (b). Atunci când se aplică această metodă, veniturile nete generate în cursul implementării operaţiunii, rezultate din surse de venituri care nu au fost luate în considerare în momentul determinării veniturilor nete potenţiale ale operaţiunii, sunt deduse din cheltuielile eligibile ale operaţiunii cel târziu în momentul prezentării de către beneficiar a cererii finale de plată.

(4)Metoda prin care se deduc veniturile nete din cheltuielile operaţiunii incluse în cererea de plată depusă la Comisie se stabileşte în conformitate cu normele naţionale.


(5)Ca alternativă la aplicarea metodelor prevăzute la alineatul (3), rata maximă de cofinanţare menţionată la articolul 60 alineatul (1) poate fi redusă, la cererea unui stat membru, în momentul adoptării unui program corespunzător unei priorităţi sau măsuri în cadrul căreia toate operaţiunile care urmează să fie sprijinite în temeiul respectivei priorităţi sau măsuri ar putea aplica o rată forfetară uniformă, în conformitate cu alineatul (3) primul paragraf litera (a). Reducerea nu este mai mică decât suma calculată prin înmulţirea ratei maxime de cofinanţare a Uniunii, aplicabilă în temeiul normelor specifice fondurilor, cu rata forfetară corespunzătoare prevăzută la alineatul (3) primul paragraf litera (a).

Atunci când se aplică metoda menţionată la primul paragraf, se consideră că toate veniturile nete generate în cursul implementării operaţiunii şi după finalizarea acesteia sunt luate în calcul prin aplicarea ratei de cofinanţare reduse şi, prin urmare, nu sunt deduse ulterior din cheltuielile eligibile ale operaţiunilor.

(6)Dacă nu este posibil din punct de vedere obiectiv să se stabilească în prealabil veniturile pe baza oricăreia dintre metodele prevăzute la alineatul (3) sau (5), veniturile nete generate în termen de trei ani de la finalizarea unei operaţiuni sau până la termenul de trimitere a documentelor pentru închiderea programului stabilita în normele specifice fondului, oricare dintre aceste date este mai apropiată, se deduc din cheltuielile declarate Comisiei.


(7)Alineatele (1) - (6) nu se aplică:

a)operaţiunilor sau părţilor de operaţiuni finanţate exclusiv din FSE;

b)operaţiunilor al căror cost total eligibil înainte de aplicarea alineatelor (1) - (6) nu depăşeşte 1 000 000 EUR;

c)asistenţei rambursabile care face obiectul obligaţiei de rambursare integrală şi premiilor;

d)asistenţei tehnice;

e)finanţării pentru instrumente financiare sau din partea lor;

f)operaţiunilor în cazul cărora finanţarea publică ia forma sumelor forfetare sau a costurilor unitare conform baremului standard;

g)operaţiunilor implementate în cadrul unui plan de acţiune comun;


h)operaţiunilor în cazul cărora sumele sau ratele finanţării sunt definite în anexa II la Regulamentul privind FEADR.

Fără a aduce atingere prezentului alineat primul paragraf litera (b), în cazul în care un stat membru aplică alineatul (5), el poate include în prioritatea sau măsura corespunzătoare operaţiunile ale căror costuri totale eligibile înainte de aplicarea alineatelor (1) - (6) nu depăşesc 1 000 000 EUR.


(8)În plus, alineatele (1) - (6) nu se aplică operaţiunilor pentru care finanţarea acordată prin program constituie:

a)ajutor de minimis;

b)ajutor de stat compatibil acordat IMM-urilor, în cazul în care este limitată intensitatea sau cuantumul ajutorului de stat;


c)ajutor de stat compatibil, în cazul în care a fost efectuată o verificare individuală a necesităţilor de finanţare în conformitate cu normele aplicabile ajutorului de stat.

Fără a aduce atingere primului paragraf, o autoritate de management poate aplica alineatele (1) - (6) operaţiunilor care se află sub incidenţa prezentului alineat primul paragraf literele (a) - (c), în cazul în care normele de la nivel naţional prevăd acest lucru.


CAPITOLUL II: Norme speciale privind contribuţia fondurilor ESI la PPP

Art. 62: PPP
Fondurile ESI pot fi folosite pentru a sprijini operaţiuni PPP. Aceste operaţiuni PPP respectă legislaţia aplicabilă, în special în ceea ce priveşte ajutorul de stat şi achiziţiile publice.


Art. 63: Beneficiarii operaţiunilor PPP

(1)În legătură cu o operaţiune PPP şi prin derogare de la articolul 2 punctul (10), un beneficiar poate fi:

a)fie organismul de drept public care iniţiază operaţiunea,

b)fie un organism reglementat de dreptul privat al unui stat membru ("partenerul privat") selectat sau care urmează să fie selectat pentru implementarea operaţiunii.

(2)Organismul de drept public care iniţiază operaţiunea PPP poate propune ca partenerul privat care urmează a fi selectat după aprobarea operaţiunii să fie beneficiarul finanţării acordate din fondurile ESI. În acest caz, pentru ca decizia de aprobare să poată fi luată, autoritatea de management se asigură că partenerul privat selectat îndeplineşte şi îşi asumă toate obligaţiile corespunzătoare care revin unui beneficiar în temeiul prezentului regulament.

(3)Partenerul privat selectat pentru a implementa operaţiunea poate fi înlocuit în calitatea sa de beneficiar în timpul implementării atunci când acest lucru se impune în conformitate cu clauzele şi condiţiile PPP sau ale acordului de finanţare încheiat între partenerul privat şi instituţia financiară care cofinanţează operaţiunea. În acest caz, partenerul privat sau organismul de drept public de înlocuire devine beneficiar cu condiţia ca autoritatea de management să aibă certitudinea că partenerul de înlocuire îndeplineşte şi îşi asumă toate obligaţiile corespunzătoare care revin unui beneficiar în temeiul prezentului regulament.

(4)Comisia este împuternicită să adopte acte delegate în conformitate cu articolul 149, prin care se stabilesc norme suplimentare privind înlocuirea unui beneficiar şi i privind responsabilităţile aferente.

(5)Înlocuirea unui beneficiar nu este considerată drept o modificare a proprietăţii în sensul articolului 71 alineatul (1) litera (b) dacă respectă condiţiile aplicabile prevăzute la alineatul (3) don prezentul articol şi în actul delegat adoptat în temeiul alineatului (4) din prezentul articol.


Art. 64: Finanţarea pentru operaţiunile PPP

(1)În cazul unei operaţiuni PPP al cărei beneficiar este un organism de drept public, cheltuielile din cadrul unei operaţiuni PPP care au fost suportate şi achitate de partenerul privat pot fi considerate, prin derogare de la articolul 65 alineatul (2), ca fiind suportate şi achitate de un beneficiar şi pot fi incluse într-o cerere de plată adresată Comisiei, dacă sunt îndeplinite următoarele condiţii:

a)beneficiarul a încheiat un acord PPP cu un partener privat;

b)autoritatea de management a verificat că cheltuielile declarate de beneficiar au fost plătite de partenerul privat şi că operaţiunea respectă legislaţia Uniunii şi legislaţia naţională aplicabile, programul, precum şi condiţiile pentru finanţarea operaţiunii.

(2)Plăţile către beneficiari efectuate cu privire la cheltuielile incluse într-o cerere de plată în conformitate cu alineatul (1) sunt vărsate într-un cont de garanţie creat în acest scop în numele beneficiarului.

(3)Fondurile vărsate în contul de garanţie menţionat la alineatul (2) se utilizează pentru plăţi în conformitate cu acordul PPP, inclusiv pentru plăţile care trebuie efectuate în cazul rezilierii acordului PPP.

(4)Comisia este împuternicită să adopte acte delegate în conformitate cu articolul 149 de stabilire a cerinţelor minime care trebuie incluse în acordurile PPP şi care sunt necesare pentru aplicarea derogării stabilite la alineatul (1) din prezentul articol, inclusiv a dispoziţiilor referitoare la rezilierea acordului PPP, şi pentru asigurarea unei documentaţii adecvate pentru audit.


CAPITOLUL III: Eligibilitatea cheltuielilor şi caracterul durabil

Art. 65: Eligibilitatea
(1)Eligibilitatea cheltuielilor se stabileşte pe baza normelor naţionale, cu excepţia cazului în care există norme specifice în cadrul sau în temeiul prezentului regulament sau în normele specifice fondurilor.

(2)Cheltuielile sunt eligibile pentru o contribuţie din partea fondurilor ESI dacă au fost suportate de un beneficiar şi plătite între data transmiterii programului către Comisie sau data de 1 ianuarie 2014, oricare dintre aceste date este mai apropiată, şi 31 decembrie 2023. În plus, cheltuielile sunt eligibile pentru contribuţii din FEADR numai dacă ajutorul relevant este plătit efectiv de către agenţia de plăţi în perioada 1 ianuarie 2014 - 31 decembrie 2023.

(3)Prin derogare de la alineatul (2), cheltuielile din cadrul YEI sunt eligibile de la 1 septembrie 2013.

(4)În cazul costurilor rambursate în temeiul articolului 67 alineatul (1) primul paragraf literele (b) şi (c), acţiunile care constituie baza de rambursare se desfăşoară între 1 ianuarie 2014 şi 31 decembrie 2023.

(5)Prin derogare de la alineatul (4), data iniţială pentru costurile rambursate în temeiul articolului 67 alineatul (1) primul paragraf literele (b) şi (c) pentru acţiuni din cadrul YEI este 1 septembrie 2013.

(6)Operaţiunile nu sunt selectate pentru sprijin din partea fondurilor ESI dacă au fost încheiate în mod fizic sau implementate integral înainte de depunerea de către beneficiar a cererii de finanţare în cadrul programului la autoritatea de management, indiferent dacă toate plăţile aferente au fost efectuate de către beneficiar.

(7)Prezentul articol nu aduce atingere normelor privind eligibilitatea asistenţei tehnice la iniţiativa Comisiei, astfel cum sunt stabilite la articolul 58.


(8)Prezentul alineat se aplică operaţiunilor care generează venituri nete în cursul implementării lor şi cărora nu li se aplică dispoziţiile articolului 61 alineatele (1) - (6).

Cheltuielile eligibile ale operaţiunii care urmează să fie cofinanţată din fondurile ESI se reduc cu veniturile nete care nu sunt luate în calcul în momentul aprobării operaţiunii şi care sunt generate în mod direct numai în cursul implementării acesteia, cel târziu în momentul prezentării de către beneficiar a cererii finale de plată. În cazul în care nu toate costurile sunt eligibile pentru cofinanţare, veniturile nete sunt alocate în mod proporţional părţilor eligibile şi celor neeligibile din costul respectiv.

Prezentul alineat nu se aplică:

a)asistenţei tehnice;

b)instrumentelor financiare;

c)asistenţei rambursabile care face obiectul obligaţiei de rambursare integrală;

d)premiilor;

e)operaţiunilor care fac obiectul normelor privind ajutorul de stat;

f)operaţiunilor în cazul cărora finanţarea publică ia forma unor sume forfetare sau a unor costuri unitare standard, cu condiţia ca veniturile nete să fie luate în considerare ex ante;

g)operaţiunilor implementate în cadrul unui plan de acţiune comun, cu condiţia ca veniturile nete să fie luate în considerare ex ante;

h)operaţiunilor în cazul cărora sumele sau ratele finanţării sunt definite în anexa 1 la Regulamentul privind FEADR, sau


i)operaţiunilor în cazul cărora costul total eligibil nu depăşeşte 50 000 EUR.

În sensul prezentului articol şi al articolului 61, eventualele plăţi primite de beneficiar în baza unor penalităţi contractuale ca urmare a unei încălcări a contractului încheiat între beneficiar şi o parte terţă sau ca urmare a retragerii ofertei unei părţi terţe selectate în cadrul unei proceduri de achiziţii publice ("depozit") nu sunt considerate venituri şi nu sunt deduse din cheltuielile eligibile ale operaţiunii.


(9)Cheltuielile care devin eligibile în urma modificării programului sunt eligibile numai de la data transmiterii către Comisie a cererii de modificare sau, în cazul aplicării articolului 96 alineatul (11), de la data intrării în vigoare a deciziei de modificare a programului.

Normele specifice fondurilor pentru FEPAM pot deroga de la primul paragraf.

(10)Prin derogare de la alineatul (9), se pot stabili prin Regulamentul privind FEPAM proceduri specifice privind data începerii perioadei de eligibilitate.

(11)O operaţiune poate beneficia de contribuţii din partea unuia sau mai multor fonduri ESI sau din partea unuia sau mai multor programe şi din partea altor instrumente ale Uniunii cu condiţia ca pentru cheltuielile incluse într-o cerere de rambursare de la unul dintre fondurile ESI să nu se beneficieze de contribuţii din partea altui fond sau instrument al Uniunii şi să nu se beneficieze de contribuţii din partea aceluiaşi fond în cadrul unui alt program.


Art. 66: Forme de sprijin
Fondurile ESI sunt utilizate pentru a furniza sprijin sub formă de granturi, premii, asistenţă rambursabilă, instrumente financiare sau o combinaţie între acestea.

În cazul asistenţei rambursabile, sprijinul rambursat organismului care l-a oferit sau altei autorităţi competente din statul membru se contabilizează separat sau este separat prin coduri contabile şi se reutilizează în acelaşi scop sau în conformitate cu obiectivele programului.


Art. 67: Tipuri de granturi şi de asistenţă rambursabilă

(la data 01-ian-2014 Art. 67 din partea II, titlul VII, capitolul III reglementat de Art. 14, alin. (2) din Regulamentul 1309/17-dec-2013 )


(1)Granturile şi asistenţa rambursabilă pot lua oricare din următoarele forme:

a)rambursarea costurilor eligibile suportate şi plătite efectiv împreună cu, după caz, contribuţii în natură şi cheltuieli de amortizare;

b)bareme standard pentru costurile unitare;

c)sume forfetare care nu depăşesc 100 000 EUR din contribuţia publică;


d)finanţare forfetară, stabilită prin aplicarea unui procentaj la una sau mai multe categorii definite de costuri.

Normele specifice fondurilor pot limita formele granturilor şi metodele de calcul aplicabile anumitor operaţiuni.

(2)Prin derogare de la alineatul (1), se pot stabili prin Regulamentul privind FEPAM forme suplimentare de granturi şi alte metode de calcul.

(3)Opţiunile menţionate la alineatul (1) pot fi combinate doar atunci când fiecare acoperă o categorie diferită de costuri sau atunci când sunt utilizate pentru proiecte diferite care fac parte dintr-o operaţiune sau în una din etapele succesive ale unei operaţiuni.

(4)Dacă o operaţiune sau un proiect care formează o parte a unei operaţiuni este implementat exclusiv prin achiziţii publice de lucrări, de bunuri sau de servicii, se aplică numai alineatul (1) primul paragraf litera (a). Dacă achiziţia publică în cadrul unei operaţiuni sau al unui proiect care face parte dintr-o operaţiune este limitată la anumite categorii de costuri, toate opţiunile menţionate la alineatul (1) pot fi aplicate.


(5)Sumele menţionate la alineatul (1) primul paragraf literele (b), (c) şi (d) se stabilesc într-unul din următoarele moduri:


a)o metodă de calcul justă, echitabilă şi verificabilă, bazată pe:

(i)date statistice sau alte informaţii obiective; sau

(ii)date istorice verificate privind beneficiarii individuali; sau

(iii)aplicarea practicilor uzuale ale beneficiarilor individuali de contabilizare a costurilor;

b)în conformitate cu normele de aplicare a baremelor corespunzătoare de costuri unitare, sume forfetare şi rate fixe aplicabile în cadrul politicilor Uniunii pentru un tip similar de operaţiune şi beneficiari;

c)în conformitate cu normele de aplicare a baremelor corespunzătoare de costuri unitare, sume forfetare şi rate fixe aplicate în cadrul sistemelor de granturi finanţate integral de statul membru în cauză pentru un tip similar de operaţiune şi de beneficiar;

d)rate stabilite prin prezentul regulament sau de normele specifice fondurilor;

e)metode specifice de determinare a sumelor stabilite în conformitate cu normele specifice fondurilor.

(6)Documentul care prevede condiţiile privind contribuţia pentru fiecare operaţiune stabileşte metoda care trebuie aplicată pentru a determina costurile de funcţionare şi condiţiile pentru plata grantului.


Art. 68: Finanţare forfetară pentru costuri indirecte şi costuri cu personalul privind granturile şi asistenţa rambursabilă
[image: image244.png]


(la data 01-ian-2014 Art. 68 din partea II, titlul VII, capitolul III reglementat de Art. 14, alin. (2) din Regulamentul 1309/17-dec-2013 )


(1)Dacă punerea implementarea unei operaţiuni generează costuri indirecte, acestea pot fi calculate ca sumă forfetară în unul din următoarele moduri:

a)o rată fixă de până la 25 % din costurile directe eligibile, cu condiţia ca rata să fie calculată pe baza unei metode de calcul juste, echitabile şi verificabile sau a unei metode aplicate în cadrul sistemelor de granturi finanţate în întregime de statul membru pentru un tip similar de operaţiune şi de beneficiar;

b)o rată forfetară de maxim 15 % din costurile cu personalul eligibile directe, fără ca statul membru să fie obligat să facă un calcul în vederea determinării ratei aplicabile;


c)o rată forfetară aplicată costurilor directe eligibile bazată pe metodele existente şi ratele corespunzătoare, aplicabilă în cadrul politicilor Uniunii pentru un tip similar de operaţiune şi de beneficiar.

Comisia este împuternicită să adopte acte delegate în conformitate cu articolul 149 privind definirea ratei fixe şi a metodelor aferente menţionate la prezentul alineat primul paragraf litera (c).

(2)Pentru a se determina costurile cu personalul legate de implementarea unei operaţiuni, remuneraţia pe oră aplicabilă poate fi calculată prin împărţirea celor mai recente costuri brute documentate pentru un an în legătură cu angajarea de personal la 1 720 de ore.


Art. 69: Norme specifice de eligibilitate pentru granturi şi pentru asistenţa rambursabilă

(1)Contribuţiile în natură sub forma prestării de lucrări, furnizării de bunuri, servicii, terenuri şi imobile pentru care nu au fost efectuate plăţi în numerar justificate de facturi sau documente cu valoare justificativă echivalentă pot constitui cheltuieli eligibile cu condiţia ca astfel să prevadă normele de eligibilitate ale fondurilor ESI şi ale programului şi să fie îndeplinite următoarele criterii:

a)contribuţia publică destinată unei operaţiuni care include contribuţii în natură nu depăşeşte valoarea totală a cheltuielilor eligibile, cu excepţia contribuţiilor în natură, la încheierea operaţiunii;

b)valoarea atribuită contribuţiilor în natură nu depăşeşte costurile în general acceptate pe piaţa în cauză;

c)valoarea şi aplicarea contribuţiei poate face obiectul unei evaluări şi al unei verificări independente;

d)în cazul furnizării de terenuri sau imobile, se poate face o plată în numerar în vederea unui contract de închiriere la o valoare nominală pe an care să nu depăşească o unitate monetară a statului membru respectiv;


e)în cazul contribuţiilor în natură sub formă de muncă neremunerată, valoarea muncii este determinată luând în considerare timpul consacrat verificat şi rata remuneraţiei pentru o muncă echivalentă.

Valoarea terenului sau a bunului imobiliar menţionate la prezentul alineat primul paragraf litera (d) se certifică de un expert independent calificat sau de un organism oficial autorizat în mod corespunzător şi nu depăşeşte limita prevăzută la alineatul (3) litera (b).


(2)Costurile de amortizare pot fi considerate eligibile dacă următoarele condiţii sunt îndeplinite:

a)normele de eligibilitate ale programului permit acest lucru;

b)valoarea cheltuielilor este dovedită corespunzător prin documente justificative cu valoare probatorie echivalentă facturilor în cazul rambursării sub forma menţionată la articolul 67 alineatul (1) primul paragraf litera (a);

c)costurile se raportează exclusiv la perioada de sprijin pentru operaţiune;

d)granturile publice nu au contribuit la achiziţionarea activelor amortizate.


(3)Următoarele costuri nu sunt eligibile pentru o contribuţie din partea fondurilor ESI şi din suma de sprijin transferată de la Fondul de coeziune la MIE astfel cum se prevede la articolul 92 alineatul (6):

a)dobânzi debitoare, cu excepţia celor referitoare la granturi acordate sub forma unei subvenţii pentru dobândă sau a unei subvenţii pentru comisioanele de garantare;

b)achiziţionarea de terenuri neconstruite şi de terenuri construite cu o sumă mai mare de 10 % din cheltuielile totale eligibile ale operaţiunii în cauză. În cazul siturilor abandonate şi al siturilor utilizate anterior pentru activităţi industriale care conţin clădiri, această limită se majorează la 15 %. În cazuri excepţionale şi justificate corespunzător, această limită poate fi majorată peste procentajele respective indicate mai sus pentru operaţiunile privind protecţia mediului;

c)taxa pe valoarea adăugată, cu excepţia cazului în care aceasta nu se poate recupera în temeiul legislaţiei naţionale privind TVA-ul.


Art. 70: Eligibilitatea operaţiunilor în funcţie de localizare
(1)Operaţiunile care primesc contribuţii din fondurile ESI, sub rezerva derogărilor menţionate la alineatele (2) şi (3) şi a normelor specifice fondurilor, sunt situate în zona vizată de program.


(2)Autoritatea de management poate accepta ca o operaţiune să fie implementată în afara zonei vizate de program, dar pe teritoriul Uniunii, cu condiţia ca toate condiţiile de mai jos să fie îndeplinite:

a)operaţiunea se realizează în beneficiul zonei vizate de program;

b)suma totală alocată în cadrul programului pentru operaţiunile situate în afara zonei vizate de program nu depăşeşte 15 % din contribuţia din FEDR, Fondul de coeziune şi FEPAM la nivelul priorităţii sau 5 % din contribuţia din FEADR la nivelul programului;

c)comitetul de monitorizare a aprobat operaţiunea sau tipurile de operaţiuni în cauză;

d)obligaţiile autorităţilor pentru program în ceea ce priveşte gestiunea, controlul şi auditul operaţiunii sunt îndeplinite de autorităţile responsabile pentru programul în cadrul căruia operaţiunea respectivă beneficiază de contribuţii, sau încheie acorduri cu autorităţile din zona în care operaţiunea este implementată.

(3)Pentru operaţiunile privind asistenţa tehnică sau activităţile promoţionale, cheltuielile pot fi suportate în afara Uniunii, cu condiţia îndeplinirii condiţiilor prevăzute în alineatul (2) litera (a) şi a respectării obligaţiilor în ceea ce priveşte gestiunea, controlul şi auditul operaţiunii.

(4)Alineatele (1) - (3) nu se aplică programelor din cadrul obiectivului de cooperare teritorială europeană, iar alineatele (2) şi (3) nu se aplică operaţiunilor sprijinite de FSE.


Art. 71: Caracterul durabil al operaţiunilor

(1)În cazul unei operaţiuni constând în investiţii în infrastructură sau producţie, contribuţia din partea fondurilor ESI se rambursează dacă, în termen de cinci ani de la efectuarea plăţii finale către beneficiar sau în termenul prevăzut de normele privind ajutorul de stat, după caz, face obiectul uneia dintre următoarele:

a)încetarea sau delocalizarea unei activităţi productive în afara zonei vizate de program;

b)o modificare a proprietăţii asupra unui element de infrastructură care dă un avantaj nejustificat unei întreprinderi sau unui organism public;


c)o modificare substanţială care afectează natura, obiectivele sau condiţiile de realizare şi care ar determina subminarea obiectivelor iniţiale ale acesteia.

Sumele plătite în mod necuvenit pentru operaţiune sunt recuperate de statul membru proporţional cu perioada pentru care cerinţele nu au fost îndeplinite.

Statele membre pot reduce la trei ani perioada limită stabilită la primul paragraf în situaţii care vizează menţinerea investiţiilor sau a locurilor de muncă create de IMM-uri.

(2)În cazul unei operaţiuni constând în investiţii în infrastructură sau producţie, contribuţia din partea fondurilor ESI se rambursează dacă, în termen de 10 ani de la efectuarea plăţii finale către beneficiar, activitatea de producţie în cauză este delocalizată în afara Uniunii, cu excepţia situaţiei în care beneficiarul este un IMM. În cazul în care contribuţia din partea fondurilor ESI ia forma unui ajutor de stat, perioada de 10 ani se înlocuieşte cu termenul-limită aplicabil conform normelor privind ajutorul de stat.

(3)În cazul operaţiunilor sprijinite de FSE şi al operaţiunilor sprijinite de alte fonduri ESI care nu constau în investiţii în infrastructură sau producţie, contribuţia din partea fondului se rambursează numai dacă operaţiunile fac obiectul unei obligaţii de menţinere a investiţiei în temeiul normelor aplicabile privind ajutorul de stat şi are loc o încetare sau delocalizare a activităţii de producţie în termenul prevăzut de respectivele norme.

(4)Alineatele (1), (2) şi (3) nu sunt aplicabile contribuţiilor către sau din partea instrumentelor financiare sau oricăror operaţiuni a căror activitate de producţie încetează ca urmare a unui faliment nefraudulos.

(5)Alineatele (1), (2) şi (3) nu se aplică persoanelor fizice care beneficiază de sprijin pentru investiţii şi, după finalizarea operaţiunii de investiţii, devin eligibile şi beneficiază de sprijin în conformitate cu Regulamentul (UE) nr. 1309/2013 al Parlamentului European şi al Consiliului, dacă investiţiile în cauză sunt legate în mod direct de tipul de activitate identificată ca fiind eligibilă pentru sprijin din partea Fondului european de ajustare la globalizare.


TITLUL VIII: GESTIUNE ŞI CONTROL

CAPITOLUL I: Sistemele de gestiune şi control

Art. 72: Principiile generale ale sistemelor de gestiune şi control
În conformitate cu articolul 4 alineatul (8), sistemele de gestiune şi control constau în:

a)descrierea funcţiilor fiecăruia dintre organismele implicate în domeniul gestiunii şi controlului, repartizarea funcţiilor în interiorul fiecărui organism;

b)respectarea principiului separării funcţiilor între aceste organisme şi în interiorul fiecăruia dintre ele;

c)proceduri pentru a garanta corectitudinea şi regularitatea cheltuielilor declarate;

d)sisteme informatice de contabilitate, de stocare şi transmitere a datelor financiare şi a datelor privind indicatorii, de monitorizare şi de raportate;

e)sisteme de raportare şi monitorizare, în cazul în care organismul responsabil încredinţează îndeplinirea sarcinilor unui alt organism;

f)dispoziţii privind auditul funcţionării sistemelor de gestiune şi control;

g)sisteme şi proceduri care garantează o pistă de audit adecvată;

h)prevenirea, detectarea şi corectarea neregulilor, inclusiv a fraudei, şi recuperarea sumelor plătite necuvenit, împreună cu dobânzile de întârziere.


Art. 73: Responsabilităţile în cadrul gestiunii partajate
În conformitate cu principiul gestiunii partajate, statele membre şi Comisia răspund de gestiunea şi controlul programelor în funcţie de responsabilităţile lor respective prevăzute în prezentul regulament şi în normele specifice fondurilor.


Art. 74: Responsabilităţile statelor membre
(1)Statele membre îndeplinesc sarcinile de gestiune, de control şi de audit şi îşi asumă responsabilităţile aferente, care sunt stabilite de normele privind gestiunea partajată prevăzute în Regulamentul financiar şi normele specifice fondurilor.

(2)Statele membre asigură configurarea sistemelor lor de gestiune şi control pentru programe în conformitate cu normele specifice fondurilor şi funcţionarea eficace a acestor sisteme.

(3)Statele membre asigură existenţa unor măsuri eficace pentru examinarea reclamaţiilor privind fondurile ESI. Sfera de acţiune, normele şi procedurile referitoare la aceste mecanisme ţin de responsabilitatea statelor membre, în conformitate cu cadrul lor instituţional şi juridic. La cererea Comisiei, statele membre examinează reclamaţiile depuse la Comisie care se încadrează în sfera de acţiune a mecanismelor lor. Statele membre informează Comisia, la cerere, cu privire la rezultatele examinărilor respective.

(4)Toate schimburile oficiale de informaţii între statul membru şi Comisie sunt efectuate utilizând un sistem de schimb electronic de date. Comisia adoptă acte de punere în aplicare de stabilire a clauzelor şi condiţiilor pe care respectivul sistem de schimb electronic de date trebuie să le respecte. Actele de punere în aplicare respective se adoptă în conformitate cu procedura de examinare menţionată la articolul 150 alineatul (3).


CAPITOLUL II: Competenţele şi responsabilităţile Comisiei

Art. 75: Competenţele şi responsabilităţile Comisiei
(1)Comisia verifică, pe baza informaţiilor disponibile, ţinând seama inclusiv de informaţiile privind desemnarea organismelor responsabile de gestiune şi control, documentele furnizate în fiecare an, în temeiul articolului 59 alineatul (5) din Regulamentul financiar, de către organismele desemnate respective, rapoartele de control, rapoartele de implementare anuale şi auditurile realizate de organismele naţionale şi ale Uniunii, dacă statele membre au instituit sisteme de gestiune şi control care respectă prezentul regulament şi normele specifice fondurilor şi dacă aceste sisteme funcţionează în mod eficace pe durata implementării programelor.


(2)Funcţionarii sau reprezentanţii autorizaţi ai Comisiei pot efectua audituri la faţa locului sau controale după un preaviz de cel puţin 12 zile lucrătoare adresat autorităţii naţionale competente, cu excepţia cazurilor de urgenţă. Comisia respectă principiul proporţionalităţii, având în vedere necesitatea de a evita repetarea inutilă a auditurilor sau a controalelor realizate de către statele membre, nivelul de risc pentru bugetul Uniunii şi necesitatea de a reduce sarcina administrativă pentru beneficiari, în conformitate cu normele specifice fondului. Aceste audituri sau controale pot include, în special, verificarea funcţionării eficace a sistemelor de gestiune şi control în cadrul unui program sau unei părţi a acestuia, precum şi evaluarea bunei gestiuni financiare a operaţiunilor din cadrul programelor. Funcţionarii statului membru sau reprezentanţii autorizaţi ai acestuia pot să participe la aceste audituri sau controale.

Funcţionarii Comisiei sau reprezentanţii autorizaţi ai acesteia, abilitaţi în mod corespunzător pentru a efectua audituri sau controale la faţa locului, au acces la toate dosarele, documentele şi metadatele necesare, indiferent de suportul de stocare al acestora, care au legătură cu cheltuielile sprijinite de fondurile ESI sau cu sistemele de gestiune şi control. Statele membre furnizează Comisiei copii ale unor astfel de dosare, documente şi metadate, la cerere.

Competenţele prevăzute la prezentul alineat nu afectează aplicarea dispoziţiilor naţionale care rezervă anumite acte agenţilor specific desemnaţi de legislaţia naţională. Funcţionarii Comisiei sau reprezentanţii săi autorizaţi nu participă, printre altele, la vizite la domiciliu sau la interogarea oficială a persoanelor în temeiul legislaţiei naţionale. Cu toate acestea, aceşti funcţionari şi reprezentanţi au acces la informaţiile obţinute în acest mod, fără a aduce atingere competenţelor instanţelor judecătoreşti naţionale şi respectând pe deplin drepturile fundamentale ale subiecţilor juridici în cauză.

(3)Comisia poate cere unui stat membru să întreprindă acţiunile necesare pentru a garanta buna funcţionare a sistemelor sale de gestiune şi control sau să verifice corectitudinea cheltuielilor în conformitate cu normele specifice fondurilor.


TITLUL IX: GESTIUNEA FINANCIARĂ, EXAMINAREA ŞI ACCEPTAREA CONTURILOR ŞI CORECŢIILE FINANCIARE, DEZANGAJAREA

CAPITOLUL I: Gestiunea financiară

Art. 76: Angajamentele bugetare

(la data 01-ian-2014 Art. 76 din partea II, titlul IX, capitolul I reglementat de Art. 33 din titlul IV, capitolul II, sectiunea 2 din Regulamentul 1306/17-dec-2013 )

Angajamentele bugetare ale Uniunii pentru fiecare program sunt realizate în tranşe anuale pentru fiecare fond pe parcursul perioadei cuprinse între 1 ianuarie 2014 şi 31 decembrie 2020. Angajamentele bugetare care corespund rezervei de performanţă pentru fiecare program se realizează separat, din restul fondurilor alocate programului.

Decizia Comisiei de adoptare a unui program constituie o decizie de finanţare în sensul articolului 84 din Regulamentul financiar şi, odată notificată către statul membru respectiv, constituie un angajament juridic în sensul regulamentului menţionat.

Pentru fiecare program, angajamentele bugetare pentru prima rată urmează adoptării programului de către Comisie.

Angajamentele bugetare pentru ratele ulterioare vor fi realizate de Comisie înaintea datei de 1 mai a fiecărui an, pe baza deciziei menţionate la al doilea paragraf, din prezentul articol cu excepţia cazurilor în care se aplică articolul 16 din Regulamentul financiar.

În urma aplicării cadrului de performanţă în conformitate cu articolul 22, în cazul priorităţilor care nu şi-au îndeplinit obiectivele de etapă, Comisia dezangajează, după caz, creditele corespunzătoare angajate în cadrul programelor în cauză ca parte a rezervei de performanţă şi le pun la dispoziţie, din nou, pentru programele ale căror fonduri au fost majorate ca urmare a unei modificări aprobate de Comisie în conformitate cu articolul 22 alineatul (5).


Art. 77: Norme comune în materie de plăţi
(1)Plăţile efectuate de Comisie reprezentând contribuţii din fondurile ESI pentru fiecare program se realizează în conformitate cu creditele bugetare şi sub rezerva fondurilor disponibile. Fiecare plată se atribuie angajamentului bugetar deschis cel mai devreme al fondului în cauză.

(2)Plăţile aferente angajamentelor bugetare care corespund rezervei de performanţă nu se efectuează înainte de alocarea definitivă a rezervei de performanţă, în conformitate cu articolul 22 alineatele (3) şi (4).

(3)Plăţile se efectuează sub formă de prefinanţare, plăţi intermediare şi plata soldului final.

(4)Pentru formele de sprijin în temeiul articolului 67 alineatul (1) primul paragraf literele (b), (c) şi (d) şi al articolelor 68 şi 69, costurile calculate pe baza normelor aplicabile se consideră cheltuieli eligibile.


Art. 78: Norme comune pentru calculul plăţilor intermediare şi plata soldului final
Reglementările specifice fondurilor prevăd norme pentru calculul sumei rambursate cu titlu de plăţi intermediare şi al soldului final. Această sumă va fi o funcţie specifică a ratei de cofinanţare aplicabile cheltuielilor eligibile.


Art. 79: Cereri de plată
(1)Procedura specifică şi informaţiile care trebuie furnizate în cererile de plată cu privire la fiecare fond ESI sunt stabilite de normele specifice fondurilor.

(2)Cererea de plată care se transmite Comisiei conţine toate informaţiile necesare Comisiei pentru a întocmi situaţii contabile în conformitate cu articolul 68 alineatul (3) din Regulamentul financiar.


Art. 80: Folosirea monedei euro
Sumele din programele prezentate de statele membre, previziunile de cheltuieli, declaraţiile de cheltuieli, cererile de plată, conturile şi cheltuielile menţionate în rapoartele de implementare anuale şi finale sunt exprimate în euro.


Art. 81: Plata prefinanţărilor iniţiale
(1)În urma deciziei Comisiei de adoptare a unui program, Comisia plăteşte o sumă de prefinanţare iniţială pentru întreaga perioadă de programare. Suma prefinanţării iniţiale este plătită în tranşe în funcţie de necesităţile bugetare. Nivelul corespunzător tranşelor este definit de normele specifice fondurilor.

(2)Prefinanţarea iniţială se utilizează numai pentru plăţile către beneficiari în cadrul implementării programului. Ea se pune la dispoziţie fără întârziere organismului responsabil în acest sens.


Art. 82: Verificarea şi închiderea conturilor aferente prefinanţării iniţiale
Sumele plătite cu titlu de prefinanţare sunt verificate şi închise integral în conturile Comisiei cel târziu la momentul încheierii programului.


Art. 83: Întreruperea termenului de plată

(1)Termenul de plată pentru o cerere de plată intermediară poate fi întrerupt de către ordonatorul de credite delegat, în sensul Regulamentului financiar, pentru o perioadă maximă de şase luni, în următoarele cazuri:

a)în urma unor informaţii furnizate de un organism de audit naţional sau al Uniunii, există dovezi clare care indică o deficienţă semnificativă în funcţionarea sistemului de gestiune şi control;

b)ordonatorul de credite delegat trebuie să efectueze verificări suplimentare în urma informaţiilor care ajung la cunoştinţa sa şi care îi semnalează că cheltuielile indicate într-o cerere de plată sunt legate de o neregulă având consecinţe financiare grave;


c)nu a fost prezentat unul dintre documentele prevăzute la articolul 59 alineatul (5) din Regulamentul financiar.

Statul membru poate accepta prelungirea perioadei de întrerupere cu încă trei luni.

Normele specifice fondurilor pentru FEPAM pot stabili o bază suplimentară pentru întreruperea plăţilor legată de neconformitatea cu normele aplicabile în temeiul politicii comune în domeniul pescuitului, care trebuie să fie proporţională, având în vedere natura, gravitatea, durata şi recurenţa neconformităţii.

(2)Ordonatorul de credite delegat limitează perioada de întrerupere la o parte din cheltuielile acoperite de cererea de plată afectată de elementele menţionate la alineatul (1) primul paragraf, cu excepţia cazului în care este imposibil să se identifice partea din cheltuieli care este afectată. Ordonatorul de credite delegat informează de îndată, în scris, statul membru şi autoritatea de management în legătură cu motivul întreruperii şi îi invită să remedieze situaţia. Ordonatorul de credite delegat pune capăt întreruperii imediat ce au fost luate măsurile necesare.


CAPITOLUL II: Examinarea şi acceptarea conturilor

Art. 84: Termenul-limită pentru examinarea şi acceptarea conturilor de către Comisie
Până la data de 31 mai a anului următor sfârşitului perioadei contabile, Comisia aplică, în conformitate cu articolul 59 alineatul (6) din Regulamentul financiar, proceduri pentru examinarea şi acceptarea conturilor şi informează statul membru vizat dacă acceptă sau nu conturile ca fiind complete, exacte şi corecte, în conformitate cu normele specifice fondurilor.


CAPITOLUL III: Corecţiile financiare

Art. 85: Corecţii financiare realizate de Comisie
(1)Comisia realizează corecţii financiare prin anularea totală sau parţială a contribuţiei Uniunii la un program şi prin efectuarea recuperărilor de la statele membre pentru a exclude de la finanţarea de către Uniune a cheltuielilor care nu respectă legislaţia aplicabilă.


(2)O încălcare a legislaţiei aplicabile determină o corecţie financiară numai pentru cheltuielile care au fost declarate Comisiei şi în cazul în care este îndeplinită una dintre următoarele condiţii:

a)încălcarea a afectat selectarea de către organismul responsabil a operaţiunii pentru sprijin din partea fondurilor ESI sau, în cazurile în care, din cauza naturii încălcării, nu este posibil să se stabilească această impact, există riscul justificat ca încălcarea să fi avut un astfel de efect;

b)încălcarea a afectat cuantumul cheltuielilor declarate în vederea rambursării din bugetul Uniunii sau, în cazurile în care, din cauza naturii încălcării, nu este posibil să se stabilească impactul său financiar, dar există riscul justificat ca încălcarea să fi avut un astfel de efect.

(3)Atunci când ia o decizie cu privire la o corecţie financiară în temeiul alineatului (1), Comisia respectă principiul proporţionalităţii, ţinând seama de natura şi de gravitatea încălcării legislaţiei aplicabile şi de implicaţiile financiare ale acesteia pentru bugetul Uniunii. Comisia informează sistematic Parlamentul European cu privire la deciziile luate privind aplicarea de corecţii financiare.

(4)Criteriile şi procedurile privind aplicarea corecţiilor financiare sunt prevăzute de normele specifice fondurilor.


CAPITOLUL IV: Dezangajarea

Art. 86: Principii
(1)Toate programele sunt prezentate în vederea unei proceduri de dezangajare stabilite pe baza faptului că sumele legate de un angajament care nu sunt acoperite de prefinanţare sau de o cerere de plată pe o perioadă definită, inclusiv orice cerere de plată care este supusă, integral sau parţial, unei întreruperi a termenului de plată sau unei suspendări, sunt dezangajate.

(2)Angajamentul legat de ultimul an al perioadei se dezangajează în conformitate cu regulile care trebuie respectate pentru închiderea programelor.

(3)Normele specifice fondurilor precizează domeniul precis de aplicare al normei privind dezangajarea pentru fiecare fond ESI.

(4)Partea de angajamente încă deschise se dezangajează în cazul în care oricare dintre documentele necesare pentru închidere nu a fost prezentat Comisiei până la termenul stabilit în normele specifice fondurilor.

(5)Angajamentelor bugetare care corespund rezervei de performanţă li se poate aplica doar procedura de dezangajare prevăzută la alineatul (4).


Art. 87: Exceptare de la dezangajare

(1)Suma care face obiectul dezangajării se reduce cu sumele echivalente acelei părţi a angajamentului bugetar pentru care:

a)operaţiunile sunt suspendate printr-o procedură juridică sau o cale de atac administrativă cu efect de suspendare; sau


b)nu a fost posibil să se facă o cerere de plată din motive de forţă majoră care afectează în mod grav implementarea integrală sau parţială a programului.

Autorităţile naţionale care invocă forţa majoră în temeiul primului paragraf litera (b) demonstrează consecinţele directe ale acesteia asupra aplicării parţiale sau integrale a programului.

În sensul literelor (a) şi (b) de la primul paragraf, reducerea poate fi cerută o dată, în cazul în care suspendarea sau forţa majoră a durat până la un an, sau de un număr de ori corespunzător duratei forţei majore, sau de un număr de ori egal cu numărul de ani dintre data deciziei legale sau administrative care a suspendat aplicarea operaţiunii şi data deciziei legale sau administrative definitive.

(2)Până la 31 ianuarie, statul membru trimite Comisiei informaţii privind excepţiile menţionate la alineatul (1) primul paragraf literele (a) şi (b), pentru suma de declarat până la sfârşitul anului precedent.


Art. 88: Procedură
(1)Comisia informează în timp util statul membru şi autoritatea de management ori de câte ori există un risc de aplicare a regulii dezangajării prevăzute la articolul 86.

(2)Pe baza informaţiilor primite până la 31 ianuarie, Comisia informează statul membru şi autoritatea de management în legătură cu cuantumul dezangajării care rezultă din informaţiile pe care le deţine.

(3)Statul membru dispune de un termen de două luni pentru a-şi da acordul privind suma care urmează să se dezangajeze sau pentru a-şi prezenta observaţiile.

(4)Statul membru transmite Comisiei, până la 30 iunie, un plan de finanţare revizuit care reflectă suma redusă a sprijinului pentru una sau mai multe priorităţi ale programului în cursul exerciţiului financiar în cauză, ţinând seama de alocarea în funcţie de fond sau de categoria regiunii, atunci când este cazul. În lipsa acestui plan, Comisia revizuieşte planul de finanţare în sensul reducerii contribuţiei din partea fondurilor ESI pentru exerciţiul financiar în cauză. Această reducere se alocă fiecărei priorităţi în mod proporţional.

(5)Comisia modifică decizia de adoptare a programului, prin acte de punere în aplicare, cel târziu până la 30 septembrie.


PARTEA III: DISPOZIŢII GENERALE APLICABILE FEDR, FSE ŞI FONDUL DE COEZIUNE

TITLUL I: OBIECTIVE ŞI CADRUL FINANCIAR

CAPITOLUL I: Misiune, obiective şi acoperirea geografică a contribuţiilor

Art. 89: Misiune şi obiective

(1)Fondurile contribuie la dezvoltarea şi continuarea acţiunilor Uniunii care conduc la consolidarea coeziunii sale economice, sociale şi teritoriale, în conformitate cu articolul 174 din TFUE.

Acţiunile sprijinite de fonduri contribuie, de asemenea, la realizarea strategiei Uniunii pentru o creştere inteligentă, durabilă şi favorabilă incluziunii.


(2)Pentru misiunea menţionată la alineatul (1), se urmăresc următoarele obiective:

a)"investiţii pentru creştere şi locuri de muncă" în statele membre şi regiuni, care beneficiază de contribuţii din toate fondurile; şi

b)"cooperare teritorială europeană", care beneficiază de contribuţii din FEDR.


Art. 90: Investiţii pentru creştere şi locuri de muncă
(1)Fondurile structurale sprijină obiectivul privind investiţiile pentru creştere economică şi locuri de muncă în toate regiunile corespunzătoare nivelului 2 din nomenclatorul comun al unităţilor teritoriale de statistică ("regiuni de nivelul NUTS 2"), instituit prin Regulamentul (CE) nr. 1059/2003 modificat prin Regulamentul (CE) nr. 105/2007.


(2)Resursele pentru obiectivul privind investiţiile pentru creştere economică şi locuri de muncă sunt repartizate între următoarele trei categorii de regiuni de nivelul NUTS 2:

a)regiuni mai puţin dezvoltate, al căror PIB pe cap de locuitor este mai mic de 75 % din PIB-ul mediu al UE-27;

b)regiuni de tranziţie, al căror PIB pe cap de locuitor este între 75 % şi 90 % din PIB-ul mediu al UE-27;


c)regiuni mai dezvoltate, al căror PIB pe cap de locuitor este mai mare de 90 % din PIB-ul mediu al UE-27.

Clasificarea regiunilor în cadrul uneia dintre cele trei categorii de regiuni este stabilită în funcţie de raportul dintre PIB-ul pe cap de locuitor pentru fiecare regiune, măsurat în funcţie de paritatea puterii de cumpărare (PPC) şi calculat pe baza datelor aferente perioadei 2007 - 2009 din Uniune, şi PIB-ul mediu al UE-27 pentru aceeaşi perioadă de referinţă.


(3)Fondul de coeziune sprijină statele membre în cauză al căror VNB pe cap de locuitor, măsurat în PPC şi calculat pe baza datelor aferente perioadei 2008-2010 din Uniune, este mai mic de 90 % din VNB-ul mediu pe cap de locuitor din UE-27 pentru aceeaşi perioadă de referinţă.

Statele membre eligibile pentru finanţare din Fondul de coeziune în 2013, dar al căror VNB nominal pe cap de locuitor depăşeşte 90 % din VNB-ul mediu pe cap de locuitor din UE-27, calculat în conformitate cu primul paragraf, beneficiază de sprijin din Fondul de coeziune pe o bază tranzitorie şi specifică.

(4)Imediat după intrarea în vigoare a prezentului regulament, Comisia adoptă, printr-un act de punere în aplicare, o decizie prin care stabileşte lista regiunilor care îndeplinesc criteriile celor trei categorii de regiuni de la alineatul (2) şi a statelor membre care îndeplinesc criteriile de la alineatul (3). Lista respectivă este valabilă de la 1 ianuarie 2014 până la 31 decembrie 2020.

(5)În 2016, Comisia revizuieşte eligibilitatea statelor membre pentru a primi susţinere din Fondul de coeziune pe baza cifrelor referitoare la VNB-ul Uniunii pentru perioada 2012 - 2014 pentru UE-27. Statele membre al căror VNB nominal pe cap de locuitor scade sub 90 % din VNB-ul mediu pe cap de locuitor pentru UE-27 devin eligibile pentru a primi susţinere din Fondul de coeziune, iar statele membre care erau eligibile pentru Fondul de coeziune şi al căror VNB nominal pe cap de locuitor depăşeşte 90 % devin neeligibile, beneficiind de asistenţă din Fondul de coeziune pe o bază tranzitorie şi specifică.


CAPITOLUL II: Cadrul financiar

Art. 91: Resurse pentru coeziunea economică, socială şi teritorială
(1)Resursele pentru coeziunea economică, socială şi teritorială disponibile pentru angajamentul bugetar corespunzător perioadei 2014 - 2020 sunt de 325 145 694 739 EUR la preţurile din 2011, în conformitate cu repartizarea anuală stabilită în anexa VI, din care 322 145 694 739 EUR reprezintă resursele globale alocate pentru FEDR, FSE şi Fondul de coeziune şi 3 000 000 000 EUR reprezintă o alocare specifică pentru YEI. În scopul programării şi includerii ulterioare în bugetul general al Uniunii, cuantumul resurselor pentru coeziunea economică, socială şi teritorială se indexează cu 2 % pe an.

(2)Comisia adoptă o decizie, prin intermediul unor acte de punere în aplicare, de stabilire a repartizării anuale a resurselor globale pentru fiecare stat membru în cadrul obiectivului privind investiţiile pentru creştere economică şi locuri de muncă şi a repartizării anuale a resurselor din alocările specifice pentru YEI per stat membru, împreună cu lista regiunilor eligibile, în conformitate cu criteriile şi metodologia prevăzute în anexele VII şi, respectiv, VIII, fără a aduce atingere alineatului (3) din prezentul articol sau articolului 92 alineatul (8).

(3)La iniţiativa Comisiei, 0,35 % din resursele globale se alocă asistenţei tehnice, după ce se deduc sprijinul acordat MIE menţionat la articolul 92 alineatul (6) şi ajutorul pentru persoanele cele mai defavorizate menţionat la articolul 92 alineatul (7).


Art. 92: Resurse pentru obiectivul privind investiţiile pentru creştere economică şi locuri de muncă şi pentru obiectivul privind cooperarea teritorială europeană

(1)Resursele pentru obiectivul privind investiţiile pentru creştere economică şi locuri de muncă se ridică la 96,33 % din resursele globale (şi anume, un total de 313 197 435 409 EUR) şi se alocă după cum urmează:

a)52,45 % (şi anume, un total de 164 279 015 916 EUR) pentru regiunile mai puţin dezvoltate;

b)10,24 % (şi anume, un total de 32 084 931 311 EUR) pentru regiunile de tranziţie;

c)15,67 % (şi anume, un total de 49 084 308 755 EUR) pentru regiunile mai dezvoltate;

d)21,19 % (şi anume, un total de 66 362 384 703 EUR) pentru statele membre care beneficiază de contribuţii din Fondul de coeziune;

e)0,44 % (şi anume, un total de 1 386 794 724 EUR) ca finanţare suplimentară pentru regiunile ultraperiferice menţionate la articolul 349 din tratat şi pentru regiunile de nivelul NUTS 2 care îndeplinesc criteriile stabilite la articolul 2 din Protocolul nr. 6 la Actul de aderare din 1994.

(2)Pe lângă sumele stabilite la articolul 91 şi la alineatul (1) de la prezentul articol, pentru anii 2014 şi 2015 se pune la dispoziţie o sumă suplimentară de 94 200 000 EUR, respectiv de 92 400 000 EUR, aşa cum se prevede în secţiunea "Ajustări suplimentare" din anexa VII. Sumele respective sunt identificate în decizia Comisiei menţionată la articolul 91 alineatul (2).

(3)În 2016, Comisia revizuieşte, în cadrul ajustării sale tehnice pentru anul 2017, în conformitate cu articolele 4 şi 5 din Regulamentul (UE, Euratom) nr. 1311/2013, totalul fondurilor alocate în cadrul obiectivului privind investiţiile pentru creştere economică şi locuri de muncă fiecărui stat membru pentru perioada 2017 - 2020, aplicând metoda de alocare stabilită la punctele 1 - 16 din anexa VII pe baza celor mai recente statistici disponibile şi a comparaţiei, pentru statele membre supuse plafonării, dintre PIB-ul naţional cumulat înregistrat pentru anii 2014 - 2015 şi PIB-ul naţional cumulat pentru aceeaşi perioadă estimat în 2012 în conformitate cu punctul 10 din anexa VII. În cazul în care există o divergenţă cumulată de peste +/-5 % între alocările revizuite şi alocările totale, alocările totale se ajustează în mod corespunzător. În conformitate cu articolul 5 din Regulamentul (UE, Euratom) nr. 1311/2013 al Consiliului, ajustările trebuie să fie distribuite în mod egal pe parcursul anilor 2017 - 2020, iar plafoanele corespunzătoare din cadrul financiar se modifică în consecinţă. Efectul net total al ajustărilor, indiferent dacă acestea sunt pozitive sau negative, nu depăşeşte 4 000 000 000 EUR. După ajustarea tehnică, Comisia adoptă o decizie, prin intermediul unor acte de punere în aplicare, care stabileşte repartizarea anuală revizuită a resurselor globale pentru fiecare stat membru.

(4)Pentru a se asigura că sunt direcţionate suficiente investiţii către ocuparea forţei de muncă în rândul tinerilor, mobilitatea forţei de muncă, cunoaştere, incluziunea socială şi combaterea sărăciei, cota de resurse ale fondurilor structurale disponibilă pentru programarea programelor operaţionale în cadrul obiectivului privind investiţiile pentru creştere economică şi locuri de muncă, alocată de FSE în fiecare stat membru, nu este mai mică decât cota din FSE corespunzătoare pentru respectivul stat membru, prevăzută în programele operaţionale pentru obiectivul privind convergenţa, competitivitate regională şi ocuparea forţei de muncă pentru perioada de programare 2007 - 2013. La respectiva cotă se adaugă o sumă suplimentară pentru fiecare stat membru, stabilită în conformitate cu metoda prevăzută în anexa IX, pentru a se asigura că cota din FSE exprimată sub formă de procente din totalul resurselor combinate pentru fonduri la nivelul Uniunii, excluzând finanţarea din Fondul de coeziune pentru infrastructura de transport din cadrul MIE, menţionată la alineatul (6), şi finanţarea din fondurile structurale pentru ajutorarea celor mai defavorizate persoane menţionate la alineatul (7), din statele membre nu este mai mică de 23,1 %. În sensul prezentului alineat, investiţiile furnizate din FSE către YEI se consideră a fi parte a cotei din fondurile structurale alocate FSE.

(5)Resursele pentru YEI se ridică la 3 000 000 000 EUR din alocarea specifică pentru YEI şi cel puţin 3 000 000 000 EUR din investiţiile orientate ale FSE.


(6)Cuantumul sprijinului din Fondul de coeziune care urmează să fie transferat către MIE este de 10 000 000 000 EUR. Acesta este cheltuit pentru proiecte de infrastructură de transport în conformitate cu Regulamentul (UE) nr. 1316/2013 exclusiv în statele membre eligibile pentru finanţare din Fondul de coeziune.

Comisia adoptă, printr-un act de punere în aplicare, o decizie de stabilire a sumei care urmează să fie transferată din suma alocată fiecărui stat membru din Fondul de coeziune către MIE, sumă care este determinată în mod proporţional pentru întreaga perioadă. Alocarea din Fondul de coeziune pentru fiecare stat membru se reduce în consecinţă.

Creditele anuale care corespund contribuţiei din Fondul de coeziune menţionate la primul paragraf sunt înscrise în liniile bugetare corespunzătoare MIE începând cu exerciţiul bugetar 2014

Suma transferată din Fondul de coeziune către MIE, menţionată la primul paragraf, pentru a fi cheltuită exclusiv în statele membre eligibile pentru finanţare din Fondul de coeziune se execută prin lansarea de cereri specifice pentru proiecte de implementare a reţelelor de bază sau pentru proiecte şi activităţi orizontale identificate în partea I a anexei I la Regulamentul (UE) nr. 1316/2013.

Normele aplicabile sectorului transporturilor în temeiul Regulamentului (UE) nr. 1316/2013 se aplică cererilor specifice menţionate la al patrulea paragraf. Până la 31 decembrie 2016, selecţia proiectelor eligibile pentru finanţare respectă alocările naţionale din cadrul Fondului de coeziune. Începând cu 1 ianuarie 2017, resursele transferate MIE care nu au fost angajate pentru un proiect de infrastructură de transport sunt puse la dispoziţia tuturor statelor membre eligibile pentru finanţare din Fondul de coeziune, în vederea finanţării proiectelor de infrastructură de transport în conformitate cu Regulamentul (UE) nr. 1316/2013.

Pentru a sprijini statele membre eligibile pentru finanţare din Fondul de coeziune care pot întâmpina dificultăţi în conceperea de proiecte cu o suficientă maturitate, calitate, sau ambele, şi care aduc suficientă valoare adăugată pentru Uniune, se acordă o atenţie specială acţiunilor de sprijinire a programelor destinate consolidării capacităţii instituţionale şi a eficienţei administraţiilor publice şi a serviciilor publice legate de dezvoltarea şi implementarea proiectelor menţionate în partea I din anexa I la Regulamentul (UE) nr. 1316/2013. Pentru a asigura cel mai înalt nivel de absorbţie a fondurilor transferate în toate statele membre eligibile pentru finanţare din Fondul de coeziune, Comisia poate organiza cereri suplimentare.


(7)Contribuţia din fondurile structurale pentru ajutorul pentru persoanele cele mai defavorizate în temeiul obiectivului privind investiţiile pentru creştere economică şi locuri de muncă este de cel puţin 2 500 000 000 EUR şi poate fi majorată cu până la 1 000 000 000 EUR printr-un sprijin suplimentar stabilit în mod voluntar de către statele membre.

Comisia adoptă, printr-un act de punere în aplicare, o decizie de stabilire a sumei care urmează să fie transferată din suma alocată fiecărui stat membru din fondurile structurale pentru ajutorul pentru persoanele cele mai defavorizate pentru întreaga perioadă. Alocarea din fondurile structurale pentru fiecare stat membru este redusă în mod corespunzător, pe baza unei reduceri proporţionale în funcţie de categoria regiunilor.

Creditele anuale care corespund contribuţiei din fondurile structurale menţionate la primul paragraf sunt înscrise în liniile bugetare corespunzătoare instrumentului de ajutor pentru persoanele cele mai defavorizate pentru exerciţiul bugetar 2014.

(8)330 000 000 EUR din resursele fondurilor structurale pentru obiectivul privind investiţiile pentru creştere economică şi locuri de muncă se alocă acţiunilor inovatoare gestionate direct sau indirect de Comisie în domeniul dezvoltării urbane durabile.

(9)Resursele pentru obiectivul de cooperare teritorială europeană reprezintă 2,75 % din resursele globale disponibile pentru angajamentul bugetar din fonduri pentru perioada 2014 - 2020 (şi anume, un total de 8 948 259 330 EUR).

(10)În sensul prezentului articol, al articolelor 18, 91, 93, 95, 99, 120, al anexei I şi al anexei X la prezentul regulament, precum şi în sensul articolului 4 din Regulamentul privind FEDR, al articolelor 4 şi al articolelor 16-23 din Regulamentul privind FSE, al articolului 3 alineatul (3) din Regulamentul privind CTE, regiunea ultraperiferică Mayotte se consideră o regiune de nivelul NUTS 2 care se încadrează în categoria regiunilor mai puţin dezvoltate. În sensul articolului 3 alineatele (1) şi (2) din Regulamentul privind CTE, Mayotte şi Saint Martin se consideră regiuni de nivelul NUTS 3.


Art. 93: Netransferabilitatea resurselor între categoriile de regiuni
(1)Creditele totale alocate fiecărui stat membru în ceea ce priveşte regiunile mai puţin dezvoltate, regiunile de tranziţie şi regiunile mai dezvoltate nu sunt transferabile între aceste categorii de regiuni.

(2)Prin derogare de la alineatul (1), Comisia poate accepta, în circumstanţe justificate în mod corespunzător, legate de implementarea unuia sau mai multor obiective tematice, o propunere a unui stat membru - cu ocazia transmiterii pentru prima dată de către acesta a acordului de parteneriat sau, în circumstanţe justificate în mod corespunzător, cu ocazia alocării rezervei de performanţă sau a unei revizuiri semnificative a acordului de parteneriat - să transfere până la 3 % din creditul total pentru o categorie de regiuni către alte categorii de regiuni.


Art. 94: Netransferabilitatea resurselor între obiective
(1)Creditele totale alocate fiecărui stat membru în legătură cu obiectivul privind investiţiile pentru creştere economică şi locuri de muncă şi obiectivul de cooperare teritorială europeană nu sunt transferabile între aceste categorii de obiective.

(2)Prin derogare de la alineatul (1), Comisia poate, pentru a susţine contribuţia eficace a fondurilor la misiunile menţionate la articolul 89 alineatul (1), în circumstanţe justificate în mod corespunzător şi sub rezerva respectării condiţiei prevăzute la alineatul (3), să accepte, prin intermediul unui act de punere în aplicare, o propunere a unui stat membru - cu ocazia transmiterii pentru prima dată de către acesta a acordului de parteneriat - să transfere o parte din creditele sale destinate obiectivului de cooperare teritorială europeană către obiectivul privind investiţiile pentru creştere economică şi locuri de muncă.

(3)Ponderea obiectivului de cooperare teritorială europeană în statul membru care prezintă propunerea menţionată la alineatul (2) nu poate fi mai mică de 35 % din suma totală alocată statului membru respectiv în legătură cu obiectivul privind investiţiile pentru creştere economică şi locuri de muncă şi cu obiectivul de cooperare teritorială europeană şi, după transfer, nu poate fi mai mică de 25 % din acel total.


Art. 95: Adiţionalitatea

(1)În sensul prezentului articol şi al anexei X, se aplică următoarele definiţii:


1."formarea brută de capital fix" înseamnă toate achiziţiile producătorilor rezidenţi, minus cedările, de active fixe într - o anumită perioadă şi anumite adaosuri la valoarea activelor neproduse realizate în cadrul activităţii productive a unităţilor productive sau instituţionale, astfel cum este definit în Regulamentul (CE) nr. 2223/96 al Consiliului (1);

(1)Regulamentul (CE) nr. 2223/96 al Consiliului din 25 iunie 1996 privind Sistemul European de conturi naţionale şi regionale din Comunitate (JO L 310, 30.11.1996, p. 1).

2."active fixe" înseamnă toate activele corporale sau necorporale produse ca realizări ale proceselor de producţie, care sunt la rândul lor utilizate în mod repetat sau continuu în procesele de producţie, pentru o perioadă care depăşeşte un an;

3."administraţii publice" înseamnă totalitatea unităţilor instituţionale care, pe lângă îndeplinirea responsabilităţilor politice şi a rolului lor de reglementare economică, produc în principal servicii (posibil bunuri) necomerciale pentru consumul individual sau colectiv şi redistribuie veniturile şi avuţia publică;

4."cheltuieli structurale publice sau asimilabile" înseamnă formarea brută de capital fix a administraţiilor publice;

(2)Contribuţiile din partea fondurilor pentru obiectivul de creştere şi locuri de muncă nu se substituie cheltuielilor structurale publice sau asimilabile efectuate de un stat membru.


(3)Statele membre menţin pentru perioada 2014 - 2020 un nivel mediu anual de cheltuieli structurale publice sau asimilabile cel puţin egal cu nivelul de referinţă stabilit în acordul de parteneriat.

La stabilirea nivelului de referinţă menţionat la primul paragraf, Comisia şi statele membre iau în considerare condiţiile macroeconomice generale şi circumstanţele specifice sau excepţionale, precum privatizările sau un nivel excepţional al cheltuielilor structurale publice sau asimilabile ale unui stat membru în perioada de programare 2007 - 2013 şi evoluţia altor indicatori privind investiţiile publice. De asemenea, ele iau în considerare modificările alocărilor naţionale din fonduri în raport cu perioada 2007 - 2013.


(4)Verificarea menţinerii în această perioadă a nivelului de cheltuieli structurale publice sau asimilabile în temeiul obiectivului privind investiţiile pentru creştere economică şi locuri de muncă se efectuează exclusiv în statele membre în care regiunile mai puţin dezvoltate şi regiunile de tranziţie reprezintă cel puţin 15 % din totalul populaţiei.

În statele membre în care regiunile mai puţin dezvoltate şi regiunile de tranziţie reprezintă cel puţin 65 % din populaţia totală, verificarea se efectuează la nivel naţional.

În statele membre în care regiunile mai puţin dezvoltate şi regiunile de tranziţie reprezintă peste 15 % şi sub 65 % din populaţia totală, verificarea se efectuează la nivel naţional şi regional. În acest scop, statele membre pun la dispoziţia Comisiei informaţii privind cheltuielile în regiunile mai puţin dezvoltate şi regiunile de tranziţie în fiecare etapă a procesului de verificare.


(5)Verificarea menţinerii nivelului de cheltuieli structurale publice sau asimilabile în temeiul obiectivului privind investiţiile pentru creştere economică şi locuri de muncă se efectuează în momentul transmiterii acordului de parteneriat ("verificarea ex ante"), în 2018 ("verificarea intermediară") şi în 2022 ("verificarea ex post").

Normele detaliate referitoare la verificarea adiţionalităţii sunt stabilite la punctul 2 din anexa X.

(6)Dacă, în urma verificării ex post, Comisia stabileşte că un stat membru nu şi-a menţinut nivelul de referinţă al cheltuielilor structurale publice sau asimilabile în temeiul obiectivului privind investiţiile pentru creştere economică şi locuri de muncă stabilit în acordul de parteneriat şi astfel cum este prezentat în anexa X, Comisia poate aplica o corecţie financiară, corelată cu gravitatea neconformităţii, adoptând o decizie prin intermediul unui act de punere în aplicare. Atunci când decide dacă să efectueze o corecţie financiară, Comisia ia în considerare dacă situaţia economică a statului membru s-a modificat în mod semnificativ în raport cu momentul verificării intermediare. Normele detaliate referitoare la ratele de corecţie financiară sunt stabilite la punctul 3 din anexa X.

(7)Alineatele (1) - (6) nu se aplică programelor din cadrul obiectivului de cooperare teritorială europeană.


TITLUL II: PROGRAMARE

CAPITOLUL I: Dispoziţii generale privind fondurile

Art. 96: Conţinutul, adoptarea şi modificarea programelor operaţionale în cadrul obiectivului privind investiţiile pentru creştere economică şi locuri de muncă

(1)Un program operaţional constă din axe prioritare. O axă prioritară vizează un fond şi o categorie de regiuni, exceptând cazul Fondului de coeziune, şi corespunde, fără a aduce atingere articolului 59, unui obiectiv tematic şi cuprinde una sau mai multe priorităţi de investiţii privind obiectivul tematic respectiv, în conformitate cu normele specifice fondurilor. Dacă este cazul şi pentru a-şi spori impactul şi eficacitatea printr-o abordare coerentă din punct de vedere tematic, o axă prioritară poate:

a)să vizeze mai multe categorii de regiuni;

b)să combine una sau mai multe priorităţi de investiţii complementare din FEDR, Fondul de coeziune şi FSE în cadrul unui obiectiv tematic;

c)să combine, în cazuri justificate corespunzător, una sau mai multe priorităţi de investiţii complementare din diferite obiective tematice pentru a-i asigura o contribuţie maximă axei prioritare respective;


d)pentru FSE, să combine priorităţi de investiţii din diferite obiective tematice prevăzute la articolul 9 primul paragraf punctele 8, 9, 10 şi 11, pentru a facilita contribuţia acestora la alte axe prioritare şi pentru a implementa inovarea socială şi cooperarea transnaţională.

Statele membre pot combina două sau mai multe dintre opţiunile de la literele (a) - (d).


(2)Un program operaţional contribuie la strategia Uniunii pentru o creştere inteligentă, durabilă şi favorabilă incluziunii şi la realizarea coeziunii economice, sociale şi teritoriale şi stabileşte:

a)o justificare pentru alegerea obiectivelor tematice, a priorităţilor de investiţii aferente şi a alocărilor financiare, ţinând seama de acordul de parteneriat, pe baza identificării necesităţilor regionale şi, după caz, naţionale, inclusiv necesitatea de abordare a dificultăţilor identificate în recomandările specifice corespunzătoare adresate fiecărei ţări, adoptate în conformitate cu articolul 121 alineatul (2) din TFUE, precum şi recomandările corespunzătoare ale Consiliului adoptate în conformitate cu articolul 148 alineatul (4) din TFUE, ţinând seama de evaluarea ex ante în conformitate cu articolul 55;


b)pentru fiecare axă prioritară în afară de asistenţa tehnică:

(la data 21-dec-2013 Art. 96, alin. (2), litera B. din partea III, titlul II, capitolul I a se vedea referinte de aplicare din anexa II din Regulamentul 1304/17-dec-2013 )

(i)priorităţile de investiţii şi obiectivele specifice aferente;

(ii)pentru a consolida orientarea către rezultate a programării, rezultatele preconizate pentru fiecare obiectiv specific şi indicatorii de rezultat asociaţi, cu o valoare de bază şi o valoare-ţintă, cuantificată dacă este cazul, în conformitate cu normele specifice fondurilor;

(iii)o descriere a tipurilor şi a exemplelor de acţiuni care urmează a fi sprijinite în cadrul fiecărei priorităţi de investiţii şi contribuţia lor preconizată la obiectivele specifice menţionate la punctul (i), inclusiv principiile directoare pentru selectarea operaţiunilor şi, după caz, identificarea principalelor grupuri-ţintă, a teritoriilor specifice vizate, a tipurilor de beneficiari, utilizarea planificată a instrumentelor financiare, şi a proiectelor majore;

(iv)indicatorii de realizare, inclusiv valoarea-ţintă cuantificată, care trebuie să contribuie la rezultate, în conformitate cu normele specifice fondurilor, pentru fiecare prioritate de investiţii;

(v)identificarea etapelor de implementare, a indicatorilor financiari şi de realizare, precum şi, unde este cazul, a indicatorilor de rezultat, care urmează să fie folosiţi ca etape şi obiective pentru cadrul de performanţă în conformitate cu articolul 21 alineatul (1) şi cu anexa II;

(vi)categoriile aferente de intervenţii bazate pe o nomenclatură adoptată de Comisie, precum şi o defalcare orientativă a resurselor planificate;

(vii)după caz, un rezumat al folosirii planificate a asistenţei tehnice, inclusiv, atunci când este necesar, măsuri de consolidare a capacităţii administrative a autorităţilor care participă la gestionarea şi controlul programelor şi a beneficiarilor,


c)pentru fiecare axă prioritară privind asistenţa tehnică:

(i)obiectivele specifice;

(ii)rezultatele preconizate pentru fiecare obiectiv specific şi, atunci când conţinutul acţiunilor justifică acest lucru în mod obiectiv, indicatorii de rezultat asociaţi, cu o valoare de bază şi o valoare ţintă, în conformitate cu normele specifice fondurilor;

(iii)o descriere a acţiunilor care urmează să fie sprijinite şi contribuţia lor preconizată la obiectivele specifice menţionate la punctul (i);

(iv)indicatorii de realizare cu privire la care se preconizează că contribuie la rezultate;

(v)categoriile aferente de intervenţii bazate pe o nomenclatură adoptată de Comisie, precum şi o defalcare orientativă a resurselor planificate.

Punctul (ii) nu se aplică în cazurile în care contribuţia Uniunii la axa prioritară sau la axele prioritare privind asistenţa tehnică în cadrul unui program operaţional nu depăşeşte 15 000 000 EUR.


d)un plan de finanţare care cuprinde următoarele tabele:

(i)tabele care să specifice, pentru fiecare an, în conformitate cu articolele 60, 120 şi 121, suma pachetului financiar total prevăzut pentru contribuţia din fiecare fond, identificând sumele legate de rezerva pentru performanţă;

(ii)tabele care să specifice, pentru întreaga perioadă de programare, pentru programul operaţional respectiv şi pentru fiecare axă prioritară, suma alocării financiare totale a contribuţiei din partea fiecărui fond, precum şi suma aferentă cofinanţării naţionale, care să identifice sumele legate de rezerva de performanţă. Pentru axele prioritare care vizează mai multe categorii de regiuni, tabelele specifică suma alocării financiare totale din fonduri şi cofinanţarea naţională pentru fiecare categorie de regiuni.

Pentru axele prioritare care combină priorităţi de investiţii din diferite obiective tematice, tabelul specifică suma alocării financiare totale din fiecare fond şi cofinanţarea naţională pentru fiecare dintre obiectivele tematice corespunzătoare.

Atunci când cofinanţarea naţională este constituită din cofinanţări publice şi private, tabelul prezintă defalcarea indicativă între componentele publice şi private. Acesta prezintă, în scop informativ, participarea preconizată din partea BEI;


e)o listă a proiectelor principale a căror implementare este planificată în timpul perioadei de programare.

Comisia adoptă acte de punere în aplicare privind nomenclatura menţionată la primul paragraf litera (b) punctul (vi) şi litera (c) punctul (v). Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


(3)Ţinând seama de conţinutul şi obiectivele acesteia, un program operaţional descrie, abordarea integrată a dezvoltării teritoriale, avându-se în vedere acordul de parteneriat şi arătând modul în care respectivul program operaţional contribuie la îndeplinirea obiectivelor sale şi a rezultatelor preconizate ale sale, specificând, după caz, următoarele:

a)abordarea utilizării instrumentelor pentru dezvoltare locală plasată sub responsabilitatea comunităţii şi principiile de identificare a zonelor în care acestea vor fi implementate;

b)suma orientativă aferentă sprijinului din partea FEDR pentru acţiuni integrate în favoarea dezvoltării urbane durabile, care urmează să fie implementate în conformitate cu articolul 7 alineatul (3) din Regulamentul privind FEADR şi alocarea orientativă a sprijinului din partea FSE pentru acţiuni integrate;

c)abordarea faţă de utilizarea instrumentului ITI în alte cazuri decât cele care fac obiectul literei (b) şi alocările financiare orientative aferente acestor cazuri, din fiecare axă prioritară;

d)acordurile pentru acţiuni interregionale şi transnaţionale din cadrul programelor operaţionale, ai căror beneficiari se află în cel puţin un alt stat membru;

e)atunci când statele membre şi regiunile participă la strategii macroregionale şi la strategii aferente bazinelor maritime, în funcţie de nevoile zonei vizate de program definite de statul membru în cauză, contribuţia intervenţiilor planificate în cadrul programului la aceste strategii.


(4)În plus, în programul operaţional se precizează următoarele:

a)după caz, identificarea faptului dacă răspunde sau nu nevoilor specifice din zonele geografice cele mai afectate de sărăcie sau nevoilor grupurilor ţintă cele mai expuse riscului de discriminare sau excludere socială şi prezentarea modului în care realizează acest lucru, în special în cazul comunităţilor marginalizate şi al persoanelor cu handicap şi, după caz, contribuţia la abordarea integrată stabilită în acordul de parteneriat;

b)după caz, identificarea faptului dacă răspunde provocărilor demografice din regiuni sau nevoilor specifice ale zonelor care suferă de handicapuri naturale sau demografice grave şi permanente, menţionate la articolul 174 din TFUE, şi prezentarea modului în care realizează acest lucru, precum şi contribuţia la abordarea integrată stabilită în acest sens în acordul de parteneriat.


(5)Programul operaţional identifică:

a)autoritatea de management, autoritatea de certificare, după caz, şi autoritatea de audit;

b)organismul către care trebuie făcute plăţile de către Comisie;

c)acţiunile întreprinse cu scopul de a implica partenerii corespunzători menţionaţi la articolul 5 în elaborarea programului operaţional şi rolul acestor parteneri în implementarea, monitorizarea şi evaluarea programului operaţional.


(6)Programul operaţional stabileşte şi următoarele, avându-se în vedere conţinutul acordului de parteneriat şi ţinând seama de cadrul instituţional şi legal al statelor membre:

a)mecanisme pentru a asigura coordonarea dintre fonduri, FEADR, FEPAM şi alte instrumente de finanţare ale Uniunii şi naţionale, precum şi cu BEI ţinând seama de dispoziţiile aplicabile din CSC;

b)pentru fiecare condiţionalitate ex ante stabilită în conformitate cu articolul 19 şi cu anexa XI şi aplicabilă programului operaţional, o evaluare a faptului dacă condiţionalitatea ex ante este îndeplinită la data depunerii acordului de parteneriat şi a programului operaţional, iar în cazurile în care condiţionalitatea ex ante nu este îndeplinită, o descriere a acţiunilor prevăzute pentru îndeplinirea condiţionalităţii ex ante în cauză, organismele responsabile şi un calendar pentru îndeplinirea acestor acţiuni, în conformitate cu rezumatul prezentat împreună cu acordul de parteneriat;

c)un rezumat al sarcinii administrative pentru beneficiari şi, dacă este cazul, acţiunile planificate, însoţit de un calendar orientativ, pentru reducerea sarcinii administrative.


(7)Fiecare program operaţional, cu excepţia celor în care se desfăşoară asistenţă tehnică în cadrul unui program operaţional specific, sub rezerva evaluării justificate corespunzător de către statul membru a pertinenţei acestora pentru conţinutul şi obiectivele programelor operaţionale, include o descriere a, include o descriere a:

a)măsurilor specifice care trebuie să fie efectuate pentru a ţine seama de cerinţele privind protecţia mediului, eficienţa resurselor, atenuarea schimbărilor climatice şi adaptarea la acestea, rezistenţa în faţa dezastrelor şi prevenirea şi gestionarea riscurilor în selectarea operaţiunilor;

b)acţiunilor specifice de promovare a şanselor egale şi de prevenire a formelor de discriminare bazată pe sex, rasă sau origine etnică, religie sau convingeri, handicap, vârstă sau orientare sexuală în timpul pregătirii, elaborării şi implementarea programului operaţional şi, în special, în ceea ce priveşte accesul la finanţare, luând în considerare nevoile diferitelor grupuri-ţintă expuse riscului de astfel de discriminări şi, în special, cerinţele pentru a garanta accesibilitatea pentru persoanele cu handicap;


c)contribuţiei programului operaţional la promovarea egalităţii între bărbaţi şi femei şi, atunci când este cazul, a măsurilor menite să asigure integrarea perspectivei de gen la nivelul de program operaţional şi de operaţiune.

Statele membre pot depune un aviz din partea organismelor naţionale de promovare a egalităţii privind măsurile menţionate la literele (b) şi (c) de la primul paragraf odată cu propunerea pentru un program operaţional în cadrul obiectivului privind investiţiile pentru creştere economică şi locuri de muncă.

(8)În cazul în care un stat membru pregăteşte cel mult un program operaţional pentru fiecare fond, elementele programului operaţional care intră sub incidenţa alineatului (2) primul paragraf litera (a), alineatului (3) literele (a), (c) şi (d), alineatului (4) şi a alineatului (6) pot fi introduse doar în cadrul dispoziţiilor relevante din acordul de parteneriat.

(9)Programul operaţional este pregătit în conformitate cu un model. În vederea asigurării unor condiţii uniforme de punere în aplicare a prezentului articol, Comisia adoptă un act de punere în aplicare de stabilire a respectivului model. Respectivul act de punere în aplicare se adoptă în conformitate cu procedura de consultare, menţionată la articolul 150 alineatul (2).

(10)Comisia adoptă o decizie, prin intermediul actelor de punere în aplicare, prin care aprobă toate elementele programului operaţional (inclusiv orice modificări viitoare) care intră sub incidenţa prezentului articol, cu excepţia celor care intră sub incidenţa alineatului (2) primul paragraf litera (b) punctul (vi) şi litera (c) punctul (v), a alineatelor (4) şi (5), a alineatului (6) literele (a) şi (c) şi a alineatului (7), care rămân în responsabilitatea statelor membre.

(11)Autoritatea de management notifică Comisiei orice decizie de modificare a unor elemente din programul operaţional care nu sunt acoperite de decizia Comisiei menţionată la alineatul (10) în termen de o lună de la respectiva decizie de modificare. În decizia de modificare se precizează data intrării sale în vigoare, care nu este anterioară datei adoptării.


Art. 97: Dispoziţii specifice pentru programarea sprijinului pentru instrumentele comune pentru garanţii neplafonate şi securitizări în contextul obiectivului privind investiţiile pentru creştere economică şi locuri de muncă
În conformitate cu articolul 28, programele operaţionale menţionate la articolul 39 alineatul (4) primul paragraf litera (b) includ numai elementele prevăzute la articolul 96 alineatul (2) primul paragraf litera (b) punctele (i), (ii) şi (iv) şi litera (d), articolul 96 alineatul (5) şi articolul 96 alineatul (6) litera (b).


Art. 98: Contribuţii comune din partea fondurilor în cadrul obiectivului privind investiţiile pentru creştere economică şi locuri de muncă
(1)Fondurile pot oferi împreună contribuţii pentru programele operaţionale în cadrul obiectivului privind investiţiile pentru creştere economică şi locuri de muncă.

(2)FEDR şi FSE pot finanţa, în mod complementar şi în limita a 10 % din finanţarea din partea Uniunii, pentru fiecare axă prioritară a unui program operaţional, o parte dintr-o operaţiune pentru care cheltuielile sunt eligibile pentru contribuţia din partea celuilalt fond, pe baza normelor de eligibilitate aplicate în cazul fondului respectiv, cu condiţia ca astfel de contribuţii să fie necesare pentru implementarea satisfăcătoare a operaţiunii şi să fie direct legate de aceasta.

(3)Alineatele (1) şi (2) nu se aplică programelor operaţionale din cadrul obiectivului privind cooperarea teritorială europeană.


Art. 99: Gradul de acoperire geografică al programelor operaţionale în contextul obiectivului privind investiţiile pentru creştere economică şi locuri de muncă
Cu excepţia cazului în care s-a convenit altfel între Comisie şi statul membru, programele operaţionale pentru FEDR şi FSE sunt întocmite la nivelul geografic adecvat, de nivel cel puţin NUTS 2, în conformitate cu cadrul instituţional şi juridic al statului membru.

Programele operaţionale care beneficiază de contribuţii din Fondului de coeziune sunt întocmite la nivel naţional.


CAPITOLUL II: Proiecte majore

Art. 100: Conţinut
FEDR şi Fondul de coeziune pot să finanţeze, în cadrul unui program operaţional sau al unor programe operaţionale care au făcut obiectul unei decizii a Comisiei în temeiul articolului 96 alineatul (10) din prezentul regulament sau în temeiul articolului 8 alineatul (12) din regulamentul privind CTE, o operaţiune care include un ansamblu de lucrări, activităţi sau servicii, destinate să îndeplinească prin ele însele o funcţie indivizibilă cu caracter economic sau tehnic precis, care urmăreşte obiective clar identificate şi al cărei cost total eligibil depăşeşte 50 000 000 EUR şi, în cazul operaţiunilor care contribuie la obiectivul tematic prevăzut la articolul 9 primul paragraf punctul 7, al cărei cost total eligibil depăşeşte 75 000 000 EUR (denumită în continuare "proiect major"). Instrumentele financiare nu sunt considerate a fi proiecte majore.


Art. 101: Informaţii necesare în vederea aprobării unui proiect major
Înainte de aprobarea unui proiect major, autoritatea de management se asigură că sunt disponibile următoarele informaţii:

a)informaţii cu privire la organismul care va fi responsabil pentru implementarea proiectului major şi capacitatea sa;

b)o descriere a investiţiei şi locul de plasare a acesteia;

c)costul total şi costul eligibil total, luând în considerare cerinţele stabilite la articolul 61;

d)studiile de fezabilitate efectuate, inclusiv analiza opţiunilor şi rezultatele;

e)o analiză a raportului cost-beneficii, inclusiv o analiză economică şi financiară, şi o evaluare a riscurilor;

f)o analiză a impactului asupra mediului, ţinând seama de nevoile de adaptare la schimbările climatice şi de atenuare a efectelor acestora şi de rezistenţa în faţa dezastrelor;

g)o explicaţie cu privire la modul în care proiectul major este în concordanţă cu axele prioritare relevante ale programului operaţional sau ale programelor operaţionale respective şi contribuţia preconizată a acestora la realizarea obiectivelor specifice prevăzute de aceste axe prioritare şi contribuţia preconizată la dezvoltarea socioeconomică;

h)planul de finanţare care să indice suma totală planificată a resurselor financiare şi suma prevăzută pentru contribuţia din partea fondurilor, a BEI, şi toate celelalte surse de finanţare, împreună cu indicatorii fizici şi financiari pentru monitorizarea evoluţiei, ţinând seama de riscurile identificate;


i)un calendar de execuţie a proiectului major şi, în cazul în care se preconizează că perioada de implementare va fi mai mare decât perioada de programare, tranşele pentru care se cere o contribuţie din partea fondurilor pe perioada de programare.

Comisia adoptă acte de punere în aplicare de stabilire a metodologiei care trebuie utilizată, pe baza celor mai bune practici recunoscute, la efectuarea analizei costuri-beneficii prevăzută la primul paragraf litera (e). Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2).

La iniţiativa unui stat membru, informaţiile menţionate la literele (a) - (i) de la primul paragraf pot fi evaluate de experţi independenţi care beneficiază de asistenţă tehnică din partea Comisiei sau, în acord cu Comisia, de alţi experţi independenţi ("evaluarea privind calitatea"). În alte cazuri, statul membru transmite Comisiei informaţiile prevăzute la literele (a) - (i) de la primul paragraf de îndată ce acestea sunt disponibile.

Comisia este împuternicită să adopte acte delegate, în conformitate cu articolul 149, de stabilire a metodologiei care trebuie utilizată la efectuarea analizei calităţii unui proiect major.

Comisia adoptă acte de punere în aplicare de stabilire a formatului pentru depunerea informaţiilor prevăzute la literele (a) - (i) de la primul paragraf. Aceste acte de punere în aplicare se adoptă în conformitate cu procedura de consultare menţionată la articolul 150 alineatul (2).


Art. 102: Decizia privind un proiect major

(1)În cazul în care un proiect major a fost evaluat pozitiv într-o analiză a calităţii de către experţi independenţi, pe baza evaluării lor a informaţiilor menţionate la articolul 101 primul paragraf, autoritatea de management poate continua cu selecţia proiectului major în conformitate cu articolul 125 alineatul (3).

Autoritatea de management notifică Comisiei proiectul major selecţionat. Notificarea respectivă cuprinde următoarele elemente:


a)documentul menţionat la articolul 125 alineatul (3) litera (c), care prevede:

(i)organismul care urmează să fie responsabil de implementarea proiectului major;

(ii)o descriere privind investiţia şi locul de plasare a investiţiei, calendarul şi contribuţia preconizată a proiectului major la realizarea obiectivelor specifice din cadrul axei sau axelor prioritare relevante;

(iii)costul total şi costul eligibil total, luând în considerare cerinţele stabilite la articolul 61;

(iv)planul de finanţare şi indicatorii fizici şi financiari pentru monitorizarea evoluţiei, ţinând seama de riscurile identificate;


b)analiza calităţii efectuată de experţi independenţi, cuprinzând indicaţii clare privind fezabilitatea şi viabilitatea economică a proiectului major.

Contribuţia financiară la proiectul major selecţionat de statul membru este considerată ca fiind aprobată de către Comisie în lipsa unei decizii, prin intermediul unui act de implementare, de refuzare a contribuţiei financiare în termen de trei luni de la data notificării menţionate în primul paragraf. Comisia refuză contribuţia financiară numai pe motiv că a constatat o deficienţă semnificativă la nivelul analizei independente a calităţii.

Comisia adoptă acte de punere în aplicare prin care stabileşte formatul în care trebuie transmisă notificarea menţionată în primul paragraf. Actele de punere în aplicare respective se adoptă în conformitate cu procedura de examinare menţionată la articolul 1 50 alineatul (3).

(2)În alte cazuri decât cele menţionate la alineatul (1) al acestui articol, Comisia evaluează proiectul major pe baza informaţiilor menţionate la articolul 101 pentru a stabili dacă contribuţia financiară solicitată pentru proiectul major selecţionat de către autoritatea de management în conformitate cu articolul 125 alineatul (3) este justificată. Comisia adoptă o decizie privind aprobarea contribuţiei financiare pentru proiectul major selecţionat, prin intermediul unui act de punere în aplicare, cel târziu în termen de trei luni de la data transmiterii informaţiilor menţionate la articolul 101.

(3)Aprobarea de către Comisie în temeiul alineatului (1) al doilea paragraf şi al alineatului (2) este condiţionată de încheierea primului contract de lucrări sau, în cazul unor operaţiuni implementate în cadrul unor structuri de PPP, de semnarea acordului de PPP între organismul public şi organismul privat în termen de trei ani de la data aprobării. La cererea motivată în mod corespunzător a statului membru, în special în cazul întârzierilor cauzate de proceduri administrative şi juridice legate de implementarea proiectelor majore, formulată în perioada de trei ani, Comisia poate adopta o decizie, prin intermediul unui act de punere în aplicare, cu privire la prelungirea perioadei cu maximum doi ani.

(4)În cazul în care Comisia nu aprobă contribuţia financiară pentru proiectul major selecţionat, aceasta îşi prezintă motivele refuzului în decizia sa.

(5)Proiectele majore notificate Comisiei în temeiul alineatului (1) sau prezentate spre aprobare în temeiul alineatului (2) sunt cuprinse în lista proiectelor majore dintr - un program operaţional.

(6)Cheltuielile legate de un proiect major pot fi incluse într - o cerere de plată după notificarea menţionată la alineatul (1) sau după prezentarea spre aprobare menţionată la alineatul (2). Atunci când Comisia nu aprobă un proiect major selecţionat de autoritatea de management, declaraţia de cheltuieli în urma adoptării deciziei Comisiei este rectificată în consecinţă.


Art. 103: Decizia cu privire la un proiect major care face obiectul unei implementări etapizate

(1)Prin derogare de la articolul 101 alineatul (1) al treilea paragraf şi de la articolul 102 alineatele (1) şi (2), procedurile prevăzute la alineatele (2), (3) şi (4) ale prezentului articol se aplică unei operaţiuni care îndeplineşte următoarele condiţii:

a)operaţiunea constă într-o a doua etapă sau o etapă ulterioară a unui proiect major din cadrul perioadei de programare anterioare pentru care etapa sau etapele anterioare au fost aprobate de Comisie până la 31 decembrie 2015, cel târziu, în temeiul Regulamentului (CE) nr. 1083/2006; sau, în cazul statelor membre care au aderat la Uniune după 1 ianuarie 2013, dar nu mai târziu de 31 decembrie 2016;

b)suma costurilor eligibile totale ale tuturor etapelor proiectului major depăşeşte nivelurile respective prevăzute la articolul 100;

c)cererea privind proiectul major şi evaluarea de către Comisie în cadrul perioadei de programare anterioare a vizat toate etapele planificate;

d)nu există modificări substanţiale ale informaţiilor menţionate la articolul 101 primul paragraf al prezentului regulament pentru proiectul major, comparativ cu informaţiile furnizate pentru cererea privind proiectul major prezentată în temeiul Regulamentului (CE) nr. 1083/2006, în special în ceea ce priveşte cheltuielile eligibile totale;

e)etapa proiectului major care urmează să fie implementată în cadrul perioadei de programare anterioare este sau va fi pregătită pentru a fi utilizată în scopul avut în vedere al acesteia, astfel cum se specifică în decizia Comisiei, până la termenul de prezentare a documentelor de închidere pentru programul sau programele operaţionale relevante.

(2)Autoritatea de management poate proceda la selectarea proiectului major în conformitate cu articolul 125 alineatul (3) şi poate prezenta notificarea care conţine toate elementele prevăzute la articolul 102 alineatul (1) primul paragraf litera (a) împreună cu confirmarea sa că a fost îndeplinită condiţia prevăzută la alineatul (1) litera (d) din prezentul articol. Nu este necesară o analiză a calităţii efectuată de experţi independenţi.

(3)Contribuţia financiară la proiectul major selecţionat de autoritatea de management este considerată ca fiind aprobată de către Comisie în lipsa unei decizii, prin intermediul unui act de punere în aplicare, de refuzare a contribuţiei financiare pentru proiectul major în termen de trei luni de la data notificării menţionate la alineatul (2). Comisia refuză contribuţia financiară numai în cazul în care au avut loc modificări substanţiale ale informaţiilor menţionate la alineatul (1) litera (d) sau dacă proiectul major nu este conform cu axa prioritară relevantă a programului sau a programelor operaţionale vizate.

(4)Articolul 102 alineatele (3) - (6) se aplică deciziilor care privesc un proiect major care face obiectul unei implementări etapizate.


CAPITOLUL III: Planul de acţiune comun

Art. 104: Domeniul de aplicare
(1)Un plan de acţiune comun este o operaţiune a cărei amploare este definită şi care este gestionată în funcţie de realizările şi rezultatele pe care trebuie sa le obţină. Acesta conţine un proiect sau un grup de proiecte care nu constau în furnizarea de infrastructură sub responsabilitatea beneficiarului, ca parte a programului sau programelor operaţionale. Realizările şi rezultatele unui plan de acţiune comun se stabilesc de comun acord între statul membru şi Comisie şi contribuie la obiectivele specifice ale programelor operaţionale şi alcătuiesc baza contribuţiei din partea fondurilor. Rezultatele se referă la efectele directe ale planului de acţiune comun. Beneficiarul unui plan de acţiune comun este un organism de drept public. Planurile de acţiune comune nu sunt considerate a fi proiecte majore.

(2)Cheltuielile publice alocate unui plan de acţiune comun sunt de cel puţin 10 000 000 EUR sau 20 % din contribuţia publică a programului sau programelor operaţionale, în funcţie de care dintre aceste sume este mai mică. Pentru a lansa un proiect-pilot, cheltuielile publice minime alocate unui plan de acţiune comun pentru fiecare program operaţional pot fi reduse la 5 000 000 EUR.

(3)Primul paragraf nu se aplică operaţiunilor sprijinite în cadrul YEI.


Art. 105: Pregătirea planurilor de acţiune comune
(1)Statul membru, autoritatea de management sau orice organism desemnat de drept public poate depune o propunere de plan de acţiune comun, în acelaşi timp cu, sau ulterior depunerii programelor operaţionale în cauză. Propunerea respectivă conţine toate informaţiile menţionate la articolul 106.

(2)Un plan de acţiune comun acoperă perioada cuprinsă între 1 ianuarie 2014 şi 31 decembrie 2023. Realizările şi rezultatele unui plan de acţiune comun determină rambursarea doar în cazul în care sunt obţinute după data deciziei de aprobare a planului de acţiune comun menţionat la articolul 107 şi înainte de sfârşitul perioadei stabilite de implementare definite în decizia respectiva.


Art. 106: Conţinutul planurilor de acţiune comune
Un plan de acţiune comun cuprinde:

1.o analiză a necesităţilor de dezvoltare şi a obiectivelor care îl justifică, ţinând cont de obiectivele programelor operaţionale şi, după caz, de recomandările relevante specifice ţării şi de orientările generale ale politicilor economice ale statelor membre şi ale Uniunii, în conformitate cu articolul 121 alineatul (2) din TFUE, precum şi de recomandările relevante ale Consiliului de care statele membre trebuie să ţină seama în politicile lor de ocupare a forţei de muncă în conformitate cu articolul 148 alineatul (4) din TFUE;

2.cadrul care descrie relaţia dintre obiectivele generale şi specifice din planul de acţiune comun, obiectivele de etapă şi ţintele privind realizările şi rezultatele, precum şi proiectele sau tipurile de proiecte avute în vedere;

3.indicatorii comuni şi specifici utilizaţi pentru a monitoriza realizările şi rezultatele, dacă este cazul, pe axe prioritare;

4.informaţii privind acoperirea geografică şi grupurile ţintă ale acestuia;

5.perioada preconizată de implementare a acestuia;

6.o analiză a efectelor acestuia asupra promovării egalităţii între bărbaţi şi femei şi a prevenirii discriminării;

7.o analiză a efectelor acestuia asupra promovării dezvoltării durabile, după caz;


8.dispoziţiile de implementare a acestuia, inclusiv următoarele:

a)denumirea beneficiarului responsabil cu implementarea planului de acţiune comun, oferindu-se garanţii privind competenţa acestuia în domeniul în cauză, precum şi privind capacitatea sa administrativă şi de gestionare financiară;

b)modalităţile privind coordonarea planului de acţiune comun, în conformitate cu articolul 108;

c)modalităţile de monitorizare şi de evaluare a planului de acţiune comun, inclusiv modalităţile de asigurare a calităţii, a colectării şi stocării datelor privind atingerea obiectivelor de etapă şi obţinerea realizărilor şi rezultatelor;

d)măsurile care asigură difuzarea informaţiilor şi comunicarea în legătură cu planul de acţiune comun şi cu fondurile;


9.dispoziţiile financiare ale acestuia, inclusiv următoarele:

a)costurile aferente atingerii obiectivelor de etapă şi obţinerii realizărilor şi rezultatelor menţionate la alineatul (2), pe baza metodelor prevăzute la articolul 67 alineatul (5) din prezentul regulament şi la articolul 14 din Regulamentul privind FSE;

b)un calendar estimativ al plăţilor către beneficiar legate de obiectivele de etapă şi de ţinte;


c)planul de finanţare, pe program operaţional şi axe prioritare, inclusiv suma totală eligibilă şi suma obţinută din cheltuielile publice.

În vederea asigurării unor condiţii uniforme pentru punerea în aplicare a prezentului articol, Comisia adoptă acte de punere în aplicare de stabilire a formatului pentru modelul planului de acţiune comun. Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2).


Art. 107: Decizia privind planul de acţiune comun

(1)Comisia evaluează planul de acţiune comun pe baza informaţiilor menţionate la articolul 106 pentru a determina dacă se justifică contribuţia din partea fondurilor.

În cazul în care Comisia, în termen de două luni de la prezentarea unei propuneri de plan de acţiune comun, consideră că acesta nu îndeplineşte cerinţele de evaluare menţionate la articolul 104, aceasta prezintă observaţii statului membru. Statul membru furnizează Comisiei toate informaţiile suplimentare necesare solicitate şi, dacă este cazul, revizuieşte în consecinţă planul de acţiune comun.

(2)Cu condiţia ca toate observaţiile să fi fost luate în considerare în mod corespunzător, Comisia adoptă o decizie, prin intermediul unui act de punere în aplicare, de aprobare a planului de acţiune comun cel târziu la patru luni de la prezentarea acestuia de către statul membru, dar nu înainte de adoptarea programelor operaţionale în cauză.

(3)Decizia menţionată la alineatul (2) menţionează beneficiarul şi obiectivele generale şi specifice ale planului de acţiune comun, obiectivele de etapă şi ţintele privind realizările şi rezultatele, costurile realizării respectivelor obiective de etapă şi ţinte privind realizările şi rezultatele, precum şi planul de finanţare pe program operaţional şi axe prioritare, inclusiv suma totală eligibilă şi cuantumul cheltuielilor publice, perioada de implementare a planului de acţiune comun şi, după caz, acoperirea geografică şi grupurile ţintă ale planului de acţiune comun.

(4)În cazul în care Comisia refuză, prin intermediul unui act de punere în aplicare, să permită alocarea de contribuţii din fonduri pentru un plan de acţiune comun, aceasta comunică motivele refuzului statului membru în termenul prevăzut la alineatul (2).


Art. 108: Comitetul director şi modificarea planului de acţiune comun

(1)Statul membru sau autoritatea de management instituie un comitet director al planului de acţiune comun, distinct faţă de comitetul de monitorizare a programelor operaţionale corespunzătoare. Comitetul director se întruneşte de cel puţin două ori pe an şi se subordonează autorităţii de management. Autoritatea de management informează comitetul de monitorizare corespunzător cu privire la rezultatele activităţii efectuate de comitetul director şi la progresele realizate în ceea ce priveşte implementarea planului de acţiune comun în conformitate cu articolul 110 alineatul (1) litera (e) şi cu articolul 125 alineatul (2) litera (a).

Compoziţia comitetului director este stabilită de statul membru, de comun acord cu autoritatea de management corespunzătoare, respectându-se principiul parteneriatului.

Comisia poate participa la lucrările comitetului director, cu titlu consultativ.


(2)Comitetul director îndeplineşte următoarele activităţi:

a)analizează progresele înregistrate către realizarea obiectivelor de etapă, obţinerea realizărilor şi rezultatelor prevăzute în planul de acţiune comun;

b)analizează şi aprobă orice propunere de modificare a planului de acţiune comun pentru a lua în considerare orice chestiuni care afectează evoluţia acestuia.

(3)Cererile de modificare a planurilor de acţiune comune prezentate de către un stat membru Comisiei sunt motivate în mod corespunzător. Comisia evaluează dacă cererea de modificare este justificată, ţinând seama de informaţiile furnizate de statul membru. Comisia poate face observaţii şi statul membru furnizează Comisiei toate informaţiile suplimentare necesare. Comisia adoptă o decizie, prin intermediul unui act de punere în aplicare, cu privire la o cerere de modificare în termen de cel mult trei luni de la prezentarea oficială a cererii de către statul membru, cu condiţia ca orice observaţii făcute de Comisie să fi fost luate în considerare în mod corespunzător. În cazul în care este aprobată, modificarea intră în vigoare de la data la care a fost luată decizia, cu excepţia cazului în care se prevede altfel în decizie.


Art. 109: Gestiunea financiară şi controlul planului de acţiune comun
(1)Plăţile către beneficiarul unui plan de acţiune comun sunt tratate ca sume forfetare sau ca baremuri standard de costuri unitare. Pragul stabilit pentru sumele forfetare la articolul 67 alineatul (1) primul paragraf litera (c) nu se aplică.

(2)Gestiunea financiară, controlul şi auditul planului de acţiune comun au drept scop exclusiv de a verifica îndeplinirea condiţiilor de plată definite în decizia de aprobare a planului de acţiune comun.

(3)Beneficiarul unui plan de acţiune comun şi organismele care acţionează sub răspunderea acestuia pot aplica propriile practici contabile în cazul costurilor operaţiunilor de implementare. Respectivele practici contabile şi costurile suportate efectiv de beneficiar nu fac obiectul auditului de către autoritatea de audit sau de către Comisie.


TITLUL III: MONITORIZAREA, EVALUAREA, INFORMAREA ŞI COMUNICAREA

CAPITOLUL I: Monitorizare şi evaluare

Art. 110: Funcţiile comitetului de monitorizare

(1)Comitetul de monitorizare examinează în special:

a)orice probleme care afectează evoluţia programului operaţional;

b)progresele înregistrate în implementarea planului de evaluare şi în transpunerea în practică a constatărilor evaluărilor;

c)implementarea strategiei de comunicare;

d)implementarea proiectelor majore;

e)implementarea unor planuri de acţiune comune;

f)acţiunile de promovare a egalităţii de şanse între femei şi bărbaţi, a şanselor egale şi a nediscriminării, inclusiv a accesibilităţii pentru persoanele cu handicap;

g)acţiunile menite să promoveze dezvoltarea durabilă;

h)în cazul în care condiţionalităţile ex ante aplicabile nu sunt îndeplinite la data depunerii acordului de parteneriat şi a programului operaţional, progresele realizate în vederea îndeplinirii condiţionalităţilor ex ante aplicabile;

i)instrumentele financiare.


(2)Prin derogare de la articolul 49 alineatul (3), comitetul de monitorizare examinează şi aprobă:

a)metodologia şi criteriile folosite pentru selecţia operaţiunilor;

b)rapoartele de implementare anuale şi finale;

c)planul de evaluare pentru programul operaţional şi orice modificare a planului, inclusiv dacă oricare dintre acestea face parte dintr-un plan comun de evaluare în temeiul articolului 114 alineatul (1);

d)strategia de comunicare a programului operaţional şi orice modificare a strategiei;

e)orice propunere înaintată de autoritatea de management pentru orice fel de modificare a programului operaţional.


Art. 111: Rapoarte de implementare pentru obiectivul privind investiţiile pentru creştere economică şi locuri de muncă
(1)Până la 31 mai 2016 şi până la aceeaşi dată din fiecare an ulterior, inclusiv în 2023, statul membru prezintă Comisiei un raport anual de implementare în conformitate cu articolul 50 alineatul (1). Raportul prezentat în 2016 se referă la anii financiari 2014 şi 2015, precum şi la intervalul de timp cuprins între data de validare a eligibilităţii cheltuielilor şi 31 decembrie 2013.

(2)Pentru rapoartele depuse în 2017 şi 2019, termenul menţionat la alineatul (1) se stabileşte la 30 iunie.


(3)Rapoartele anuale de implementare prezintă informaţii privind:

a)implementarea programului operaţional în conformitate cu articolul 44 alineatul (2);

b)progresele înregistrate în pregătirea şi implementarea proiectelor majore şi a planurilor de acţiune comune.


(4)Rapoartele anuale de implementare prezentate în 2017 şi 2019 stabilesc şi evaluează informaţiile solicitate în temeiul articolului 50 alineatele (4) şi respectiv (5), informaţiile menţionate la alineatul (3) din prezentul articol, precum şi următoarele informaţii:

a)progresele înregistrate în implementarea planului de evaluare şi a măsurilor luate ca urmare a constatărilor evaluărilor;

b)rezultatele măsurilor de informare şi de publicitate ale fondurilor, efectuate în temeiul strategiei de comunicare;


c)implicarea partenerilor în implementarea, monitorizarea şi evaluarea programului operaţional.

Rapoartele anuale de implementare emise în 2017 şi 2019 pot, în funcţie de conţinutul şi obiectivele programelor operaţionale, să stabilească informaţii şi să evalueze următoarele:

a)progresele înregistrate în implementarea abordării integrate a dezvoltării teritoriale, inclusiv a dezvoltării regiunilor care se confruntă cu dificultăţi demografice şi cu handicapuri naturale sau permanente, a dezvoltării urbane durabile şi a dezvoltării locale plasate sub responsabilitatea comunităţii în cadrul programului operaţional;

b)progresele realizate în ceea ce priveşte implementarea acţiunilor menite să consolideze capacitatea autorităţilor statelor membre şi a beneficiarilor de a administra şi a utiliza fondurile;

c)progresele înregistrate în implementarea unor eventuale acţiuni transnaţionale şi interregionale;

d)după caz, contribuţia strategiilor macroregionale şi de bazin maritim;

e)acţiunile specifice luate pentru a promova egalitatea între bărbaţi şi femei şi pentru a preveni discriminarea, în special accesibilitatea pentru persoanele cu handicap şi măsurile implementate pentru a asigura integrarea dimensiunii de gen în programul operaţional şi în operaţiuni;

f)acţiunile efectuate în vederea promovării dezvoltării durabile în conformitate cu articolul 8;

g)progresele realizate în implementarea acţiunilor din domeniul inovării sociale, după caz;

h)progresele realizate în implementarea unor măsuri care să răspundă nevoilor specifice din zonele geografice cele mai afectate de sărăcie sau ale grupurilor ţintă expuse cel mai mult riscului de discriminare sau excludere socială, în special în ceea ce priveşte comunităţile marginalizate, persoanele cu handicap, şomerii de lungă durată şi tinerii care nu au un loc de muncă, inclusiv, dacă este cazul, resursele financiare utilizate.

Prin derogare de la primul şi de la al doilea paragraf, şi în vederea asigurării unei consecvenţe între acordul de parteneriat şi raportul de progres, statele membre care au cel mult un program operaţional pentru fiecare fond pot include informaţiile referitoare la condiţiile ex-ante menţionate la articolul 50 alineatul (3), informaţiile cerute la articolul 50 alineatul (4) şi informaţiile menţionate la literele (a), (b), (c) şi (h) din al doilea paragraf al prezentului alineat în raportul de progres în locul rapoartelor anuale de implementare prezentate în 2017 şi 2019 şi, respectiv, al raportului final de implementare, fără a aduce atingere articolului 110 alineatul (2) litera (b).

(5)În vederea asigurării unor condiţii uniforme pentru punerea în aplicare a prezentului articol, Comisia adoptă acte de punere în aplicare de stabilire a modelelor pentru rapoartele anuale şi finale de punere în aplicare. Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2).


Art. 112: Transmiterea datelor financiare

(1)Până la 31 ianuarie, 31 iulie şi respectiv 31 octombrie, statul membru transmite în format electronic către Comisie, în scopul monitorizării, pentru fiecare program operaţional şi pe axe prioritare:

a)costurile publice eligibile şi totale ale operaţiunilor şi numărul operaţiunilor selectate să beneficieze de contribuţii;

b)cheltuielile totale eligibile declarate de beneficiari către autoritatea de management.

(2)În plus, transmiterea efectuată până la 31 ianuarie conţine datele menţionate anterior, defalcate pe categorii de intervenţie. Această transmitere se consideră a îndeplini cerinţa de prezentare a datelor financiare prevăzută la articolul 50 alineatul (2).

(3)O estimare a sumei pentru care statele membre preconizează să depună cererile de plată pentru exerciţiul financiar în curs şi pentru cel următor însoţeşte transmiterea rapoartelor care trebuie prezentate până la 31 ianuarie şi respectiv 31 iulie.

(4)Data limită pentru datele transmise în temeiul prezentului articol este sfârşitul lunii anterioare lunii de depunere.

(5)În vederea asigurării condiţiilor uniforme pentru punerea în aplicare a prezentului articol, Comisia adoptă acte de punere în aplicare de stabilire a modelului de utilizat pentru prezentarea către Comisie a datelor financiare în vederea monitorizării. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 113: Raportul privind coeziunea
Raportul Comisiei menţionat la articolul 175 din TFUE cuprinde:

a)o evidenţă a progreselor realizate privind coeziunea economică, socială şi teritorială, inclusiv situaţia şi evoluţia socio-economică a regiunilor, precum şi integrarea priorităţilor Uniunii;

b)un bilanţ al rolului fondurilor, al finanţării BEI şi al altor instrumente financiare, precum şi efectul celorlalte politici al Uniunii şi politici naţionale asupra progreselor înregistrate;

c)după caz, o menţiune a viitoarelor măsuri şi politici de la nivelul Uniunii necesare pentru consolidarea coeziunii economice, sociale şi teritoriale, precum şi pentru realizarea priorităţilor Uniunii.


Art. 114: Evaluarea
(1)Autoritatea de management sau statele membre întocmesc un plan de evaluare pentru unul sau mai multe programe operaţionale. Planul de evaluare este prezentat comitetului de monitorizare în termen de cel mult un an de la adoptarea programului operaţional.

(2)Până la 31 decembrie 2022, autorităţile de management prezintă Comisiei, pentru fiecare program operaţional, un raport care sintetizează constatările evaluărilor efectuate în timpul perioadei de programare şi principalele realizări şi rezultate ale programului operaţional, incluzând observaţii privind informaţiile raportate.

(3)Comisia efectuează evaluări ex post, în strânsă colaborare cu statele membre şi autorităţile de management.

(4)Alineatele (1) şi (2) din prezentul articol nu se aplică programelor dedicate menţionate la articolul 39 alineatul (4) primul paragraf litera (b).


CAPITOLUL II: Informare şi comunicare

Art. 115: Informare şi comunicare

(1)Statele membre şi autorităţile de management sunt responsabile pentru:

a)elaborarea strategiilor de comunicare;

b)asigurarea înfiinţării unui site internet unic sau a unui portal unic de internet care oferă informaţii şi acces la toate programele operaţionale din statul membru respectiv, inclusiv informaţii privind calendarele de implementare a programelor şi orice procese conexe de consultare a publicului;

c)informarea potenţialilor beneficiari despre oportunităţi de finanţare în cadrul programelor operaţionale;

d)informarea cetăţenilor Uniunii cu privire la rolul şi realizările politicii de coeziune şi al fondurilor prin acţiuni de informare şi comunicare cu privire la rezultatele şi impactul acordurilor de parteneriat, ale programelor operaţionale şi ale operaţiunilor.


(2)În vederea asigurării transparenţei privind sprijinul acordat de către fonduri, statele membre sau autorităţile de management menţin o listă de operaţiuni, defalcată pe programe operaţionale şi pe fonduri, sub formă de foaie de calcul cu date, care permite sortarea, căutarea, extragerea, compararea şi publicarea cu uşurinţă a datelor pe internet, de exemplu în format CSV sau XML. Lista de operaţiuni este accesibilă prin intermediul site-ului internet unic sau al portalului de internet unic şi include o enumerare şi o scurtă descriere a tuturor programelor operaţionale din statul membru respectiv.

Pentru a încuraja utilizarea ulterioară a listei de operaţiuni de către sectorul privat, societatea civilă sau administraţia publică naţională, site-ul poate indica în mod clar normele de autorizare aplicabile în temeiul cărora se publică datele.

Lista de operaţiuni este actualizată cel puţin o dată la şase luni.

Informaţiile minime care trebuie menţionate în lista de operaţiuni sunt prevăzute în anexa XII.

(3)Normele detaliate privind măsurile de informare şi comunicare adresate publicului şi privind măsurile de informare adresate solicitanţilor şi beneficiarilor sunt stabilite în anexa XII.

(4)În vederea stabilirii unor condiţii uniforme pentru punerea în aplicare a prezentului articol, Comisia adoptă acte de punere în aplicare privind caracteristicile tehnice ale măsurilor de informare şi comunicare referitoare la operaţiune şi instrucţiunile pentru crearea logo-ului şi definirea culorilor standard. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 116: Strategia de comunicare

(1)Statul membru sau autorităţile de management întocmesc câte o strategie de comunicare pentru fiecare program operaţional. O strategie comună de comunicare poate fi întocmită pentru mai multe programe operaţionale. Strategia de comunicare ţine seama de amploarea programului (programelor) operaţional(e) vizat (e), în conformitate cu principiul proporţionalităţii.

Strategia de comunicare cuprinde elementele prevăzute în anexa XII.


(2)Strategia de comunicare este înaintată comitetului de monitorizare spre aprobare în conformitate cu articolul 110 alineatul (2) litera (d) cel târziu la şase luni de la adoptarea programului (programelor) operaţional(e) vizat(e).

În cazul în care aceeaşi strategie de comunicare se întocmeşte pentru mai multe programe operaţionale şi vizează mai multe comitete de monitorizare, statul membru în cauză poate desemna un singur comitet de monitorizare care să răspundă, în consultare cu alte comitete de monitorizare relevante, de aprobarea strategiei comune de comunicare şi de aprobarea eventualelor modificări ale acelei strategii.

Atunci când este necesar, statul membru sau autorităţile de management pot modifica strategia de comunicare pe parcursul perioadei de programare. Autoritatea de management înaintează strategia de comunicare modificată comitetului de monitorizare spre aprobare, în conformitate cu articolul 110 alineatul (2) litera (d).

(3)Prin derogare de la alineatul (2) al treilea paragraf, autoritatea de management informează, în conformitate cu articolul 100 alineatul (1) litera (c), comitetul (comitetele) de monitorizare responsabil(e) cel puţin o dată pe an cu privire la progresele înregistrate în implementarea strategiei de comunicare menţionată la articolul 110 alineatul (1) litera (c) şi la analiza pe care a efectuat-o privind rezultatele, precum şi cu privire la activităţile de informare şi comunicare planificate, care urmează să se desfăşoare în anul următor. Dacă consideră necesar, comitetul de monitorizare emite un aviz cu privire la activităţile planificate pentru anul următor.


Art. 117: Responsabilii cu informarea şi comunicarea, precum şi reţelele acestora
(1)Fiecare stat membru desemnează un responsabil cu informarea şi comunicarea pentru a coordona acţiunile de informare şi comunicare legate de unul sau mai multe fonduri, inclusiv de programele pertinente din cadrul obiectivului de cooperare teritoriala europeana, şi informează Comisia în consecinţă.

(2)Responsabilul cu informarea şi comunicarea răspunde de coordonarea reţelei naţionale formate din reprezentanţi cu comunicarea din partea fondurilor, în cazul în care există o astfel de reţea, de crearea şi întreţinerea site-ului internet sau portalului de internet menţionat în anexa XII şi de prezentarea unei priviri de ansamblu asupra măsurilor de comunicare întreprinse la nivel de stat membru.

(3)Fiecare autoritate de management desemnează o persoană responsabilă cu informarea şi comunicarea la nivelul programului operaţional şi informează Comisia în acest sens. În cazul în care acest lucru este oportun, poate fi desemnată aceeaşi persoană pentru mai multe programe operaţionale.

(4)Comisia instituie reţele la nivelul Uniunii formate din membri desemnaţi de statele membre pentru a garanta schimbul de informaţii privind rezultatele obţinute în urma implementării strategiilor de comunicare, schimbul de experienţă cu privire la implementarea măsurilor de informare şi de comunicare şi schimbul de bune practici.


TITLUL IV: ASISTENŢA TEHNICĂ

Art. 118: Asistenţă tehnică la iniţiativa Comisiei
Fondurile, ţinând cont de deducerile realizate în conformitate cu articolul 891 alineatul (3), pot sprijini asistenţa tehnică în limitele unui plafon de 0,35 % din alocarea lor anuală respectivă.


Art. 119: Asistenţa tehnică a statelor membre

(1)Valoarea fondurilor alocate pentru asistenţa tehnică se limitează la 4 % din cuantumul total al fondurilor alocate pentru programele operaţionale dintr-un stat membru pentru fiecare categorie de regiune, dacă este cazul, din cadrul obiectivului privind investiţiile pentru creştere economică şi locuri de muncă.

Alocarea specifică pentru YEI poate fi luată în considerare de către statele membre în calculul limitei sumei totale a fondurilor alocate pentru asistenţă tehnică în fiecare stat membru.

(2)Fiecare dintre fonduri poate finanţa operaţiuni de asistenţă tehnică eligibile în temeiul oricăruia dintre celelalte fonduri. Fără a aduce atingere alineatului (1), alocarea pentru asistenţă tehnică din partea unui fond nu depăşeşte 10 % din suma totală alocată din acest fond pentru programele operaţionale dintr-un stat membru, pentru fiecare categorie de regiune, dacă este cazul, din cadrul obiectivului privind investiţiile pentru creştere economică şi locuri de muncă.

(3)Prin derogare de la articolul 70 alineatele (1) şi (2), operaţiunile de asistenţă tehnică pot fi implementate în afara zonei vizate de program, însă pe teritoriul Uniunii, cu condiţia ca operaţiunile respective să fie destinate programului operaţional sau, în cazul unui program operaţional de asistenţă tehnică, să fie destinate celorlalte programe vizate.

(4)În cazul în care alocările din fondurile structurale menţionate la alineatul (1) sunt utilizate pentru sprijinirea operaţiunilor de asistenţă tehnică legate de mai multe categorii de regiuni, cheltuielile legate de operaţiuni pot fi implementate în cadrul unei axe prioritare, combinând diferite categorii de regiuni, şi atribuite proporţional, ţinându-se seama de alocările pentru fiecare categorie de regiuni ca parte din alocările totale în folosul statului membru în cauză.

(5)Prin derogare de la alineatul (1), atunci când suma totală a fondurilor alocate unui stat membru în cadrul obiectivului privind investiţiile pentru creştere economică şi locuri de muncă este nu depăşeşte 1 000 000 000 EUR, suma alocată asistenţei tehnice poate creşte până la 6 % din suma totală respectivă sau 50 000 000 EUR, în funcţie de care dintre aceste sume este mai mică.

(6)Asistenţa tehnică ia forma unei axe prioritare de tip monofond, în cadrul unui program operaţional sau al unui program operaţional specific ori ambele.


TITLUL V: CONTRIBUŢIA FINANCIARĂ DIN PARTEA FONDURILOR

Art. 120: Determinarea ratelor de cofinanţare
(1)Decizia Comisiei de adoptare a unui program operaţional stabileşte rata de cofinanţare şi cuantumul maxim al contribuţiei din partea fondurilor pentru fiecare axă prioritară. În cazul în care o axă prioritară se referă la mai multe categorii de regiuni sau la mai multe fonduri, decizia Comisiei stabileşte, dacă este cazul, rata de cofinanţare în funcţie de categoria de regiuni şi de fond.


(2)Pentru fiecare axă prioritară, decizia Comisiei stabileşte dacă rata de cofinanţare pentru axa prioritară se va aplica la:

a)cheltuielile eligibile totale, inclusiv cheltuielile publice şi private; sau

b)cheltuielile publice eligibile.


(3)Rata de cofinanţare la nivelul fiecărei axe prioritare şi, unde este cazul, în funcţie de categoria regiunii şi a fondului a programelor operaţionale în cadrul obiectivului privind investiţiile pentru creştere economică şi locuri de muncă nu este mai mare de:

a)85 % pentru Fondul de coeziune;

b)85 % pentru regiunile mai puţin dezvoltate ale statelor membre în care PIB-ul mediu pe cap de locuitor în perioada 2007 - 2009 a fost sub 85 % din PIB-ul mediu în UE-27 din aceeaşi perioadă şi pentru regiunile ultraperiferice, inclusiv alocările suplimentare pentru regiunile ultraperiferice în conformitate cu articolul 92 alineatul (1) litera (e) şi articolul 4 alineatul (2) din Regulamentul privind CTE;

c)80 % pentru regiunile mai puţin dezvoltate ale statelor membre, altele decât cele menţionate la litera (b) şi pentru toate regiunile al căror PIB pe cap de locuitor folosit ca criteriu de eligibilitate în perioada de programare 2007 - 2013 a reprezentat sub 75 % din media UE-25, dar al căror PIB pe cap de locuitor depăşeşte 75 % din PIB-ul mediu al UE-27, precum şi pentru regiunile definite la articolul 8 alineatul (1) din Regulamentul (UE) nr. 1083/2006 care beneficiază de sprijin tranzitoriu pentru perioada de programare 2007 - 2013;

d)60 % pentru regiunile de tranziţie, altele decât cele menţionate la litera (c);


e)50 % pentru regiunile mai dezvoltate, altele decât cele menţionate la litera (c).

Pe parcursul perioadei cuprinse între 1 ianuarie 2014 şi 30 iunie 2017, rata de cofinanţare la nivelul fiecărei axe prioritare pentru toate programele operaţionale desfăşurate în Cipru nu depăşeşte 85 %.

Comisia realizează o evaluare pentru a analiza dacă menţinerea ratei de cofinanţare menţionată la al doilea paragraf se justifică şi după 30 iunie 2017 şi, dacă este cazul, prezintă o propunere legislativă înainte de 30 iunie 2016.

Rata de cofinanţare la nivelul fiecărei axe prioritare a programelor operaţionale în cadrul obiectivului de cooperare teritorială europeană nu depăşeşte 85 %.

Rata maximă de cofinanţare de la primul paragraf literele (b), (c), (d) şi (e) se majorează pentru fiecare axă prioritară de implementare a YEI şi în cazurile în care o axă prioritară este dedicată inovării sociale sau cooperării transnaţionale sau unei combinaţii a acestora. Majorarea respectiva se determină conform normelor specifice fondului.

(4)Rata de cofinanţare a alocării suplimentare în conformitate cu articolul 92 alineatul (1) litera (e) nu depăşeşte 50 % pentru regiunile de nivelul NUTS 2 care îndeplinesc criteriile stabilite în Protocolul nr. 6 la Actul de Aderare din 1994.

(5)Rata maximă de cofinanţare în temeiul alineatului (3) la nivelul unei axe prioritare se majorează cu zece puncte procentuale, în cazul în care o axă prioritară în ansamblu este implementată prin intermediul instrumentelor financiare sau prin dezvoltare locală plasată sub responsabilitatea comunităţii.

(6)Contribuţia din fonduri pentru fiecare axă prioritară nu poate fi mai mică de 20 % din cheltuielile publice eligibile.

(7)O axă prioritară separată, cu o rată de cofinanţare de până la 100 %, poate fi stabilită în cadrul unui program operaţional pentru operaţiunile efectuate prin intermediul instrumentelor financiare înfiinţate la nivelul Uniunii şi gestionate, în mod direct sau indirect, de către Comisie. În cazul în care o axă prioritară separată este stabilită pentru acest scop, contribuţia financiară în cadrul acestei axe nu poate fi executată prin niciun alt mijloc.


Art. 121: Ajustarea ratelor de cofinanţare
Rata de cofinanţare din fonduri pentru o axă prioritară poate fi ajustată pentru a se ţine seama de:

1.importanţa axei prioritare pentru strategia Uniunii pentru o creştere inteligentă, durabilă şi favorabilă incluziunii, având în vedere anumite lacune care trebuie abordate;

2.protecţia şi ameliorarea mediului, în special prin aplicarea principiului precauţiei, principiului măsurilor preventive şi a principiului "poluatorul plăteşte";

3.rata de mobilizare a fondurilor private;


4.gradul de acoperire a suprafeţelor cu deficienţe naturale sau demografice grave şi permanente, deficienţele fiind definite după cum urmează:

a)statele membre insulare eligibile pentru Fondul de coeziune şi celelalte insule, cu excepţia celor în care se situează capitala unui stat membru sau care au o legătură permanentă cu continentul;

b)zonele de munte astfel cum sunt definite prin legislaţia internă a statului membru;

c)zonele cu densitate slabă (de exemplu, cu mai puţin de 50 de locuitori pe km2) şi foarte slabă (mai puţin de 8 de locuitori pe km2) a populaţiei;

d)includerea regiunilor ultraperiferice, astfel cum sunt definite la articolul 349 din TFUE.


PARTEA IV: DISPOZIŢII GENERALE APLICABILE FONDURILOR ŞI FEPAM

TITLUL I: GESTIUNE ŞI CONTROL

CAPITOLUL I: Sistemele de gestiune şi control

Art. 122: Responsabilităţile statelor membre
(1)Statele membre se asigură că sistemele de gestiune şi control ale programelor operaţionale sunt stabilite în conformitate cu articolele 72, 73 şi 74.


(2)Statele membre au obligaţia de a preveni, detecta şi corecta neregulile şi recuperează sumele plătite necuvenit, împreună cu dobânzile eventuale de întârziere. Acestea informează Comisia de neregulile care depăşesc 10 000 EUR în contribuţii din fonduri şi o menţin informată cu privire la evoluţia semnificativă a procedurilor administrative şi juridice.

Statele membre nu informează Comisia de neregulile care privesc următoarele cazuri:

a)cazurile în care neregulile consistă numai în neexecutarea, în totalitate sau parţial, a unei operaţiuni care face parte din cofinanţarea programului operaţional şi care se datorează falimentului beneficiarului;

b)cazurile aduse în atenţia autorităţii de management sau a autorităţii de certificare de către beneficiar în mod voluntar şi înainte de constatarea efectuată de oricare dintre aceste autorităţi, indiferent dacă a avut loc înainte sau după plata contribuţiei publice;


c)cazurile care sunt depistate şi corectate de autoritatea de management sau de autoritatea de certificare anterior includerii cheltuielilor în cauză într-o declaraţie de cheltuieli transmisă Comisiei.

În toate celelalte cazuri, în special în cele care preced un faliment sau în cazurile de suspiciuni de fraudă, neregulile detectate şi măsurile de prevenire şi de corecţie aferente sunt raportate Comisiei.

În cazul în care sumele plătite în mod necuvenit unui beneficiar nu pot fi recuperate din cauza greşelii sau neglijenţei unui stat membru, respectivul stat membru este responsabil de rambursarea sumelor în cauză către bugetul Uniunii. Statele membre pot decide să nu recupereze o sumă plătită în mod nejustificat dacă suma care trebuie recuperată de la beneficiar nu depăşeşte 250 EUR în contribuţie din fonduri, fără dobândă.

Comisia este împuternicită să adopte acte delegate în conformitate cu articolul 149 de stabilire a normelor detaliate suplimentare privind criteriile de stabilire a neregulilor care trebuie raportate, a datelor care trebuie furnizate şi privind condiţiile şi procedurile care trebuie aplicate pentru a stabili dacă sumele care nu pot fi recuperate sunt rambursate de către statele membre.

Comisia adoptă acte de punere în aplicare care stabilesc frecvenţa raportărilor neregulilor şi formatul raportărilor de utilizat. Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2). 

(la data 11-nov-2015 Art. 122, alin. (2), litera C. din partea IV, titlul I, capitolul I a fost in legatura cu Regulamentul 1974/08-iul-2015 )


(3)Statele membre se asigură ca, până la 31 decembrie 2015 cel târziu, toate schimburile de informaţii între beneficiari şi o autoritate de management, o autoritate de certificare, o autoritate de audit, precum şi organismele intermediare să poată fi efectuate prin intermediul unor sisteme de schimb electronic de date.

Sistemele menţionate în primul paragraf facilitează interoperabilitatea cu cadrele naţionale şi cel al Uniunii şi permit beneficiarilor să prezinte într-o singură transmitere toate informaţiile la care se face referire la primul alineat.

Comisia adoptă acte de punere în aplicare de stabilire a normelor detaliate privind schimbul de informaţii în temeiul prezentului alineat. Actele de punere în aplicare respective se adoptă în conformitate cu procedura de examinare menţionată la articolul 150 alineatul (3).

(4)Alineatul (3) nu se aplică FEPAM.


CAPITOLUL II: Autorităţile de management şi control

Art. 123: Desemnarea autorităţilor
(1)Fiecare stat membru desemnează drept autoritate de management, pentru fiecare program operaţional, o autoritate publică naţională, regională sau locală sau un organism public naţional, regional sau local sau un organism privat. Aceeaşi autoritate de management poate fi desemnată pentru mai multe programe operaţionale.

(2)Statele membre desemnează drept autoritate de certificare, pentru fiecare program operaţional, o autoritate publică naţională, regională sau locală sau un organism public naţional, regional sau local, fără a aduce atingere alineatului (3). Aceeaşi autoritate de certificare poate fi desemnată pentru mai multe programe operaţionale.

(3)Statul membru poate desemna pentru un program operaţional o autoritate de management, care este o autoritate publică sau un organism public, pentru a exercita, în plus, funcţiile autorităţii de certificare.

(4)Statele membre desemnează drept autoritate de audit, pentru fiecare program operaţional, o autoritate publică naţională, regională sau locală sau un organism public naţional, regional sau local, independent(ă) din punct de vedere funcţional de autoritatea de management şi de autoritatea de certificare. Aceeaşi autoritate de audit poate fi desemnată pentru mai multe programe operaţionale.


(5)Pentru fondurile care au legătură cu obiectivul privind investiţiile pentru creştere economică şi locuri de muncă şi pentru FEPAM, cu condiţia respectării principiului separării funcţiilor, autoritatea de management, autoritatea de certificare, dacă este cazul, şi autoritatea de audit pot face parte din acelaşi organism sau autoritate publică.

Cu toate acestea, atunci când cuantumul total al contribuţiei din partea fondurilor la un program operaţional depăşeşte 250 000 000 EUR sau cuantumul total al contribuţiei din partea FEPAM depăşeşte 100 000 000 EUR, autoritatea de audit poate face parte din acelaşi organism sau autoritate publică din care face parte autoritatea de management în cazul în care, în conformitate cu dispoziţiile aplicabile pentru perioada de programare anterioară, Comisia a informat statele membre, înainte de data adoptării programului operaţional respectiv, că se poate baza în principal pe opinia sa de audit sau în cazul în care Comisia are certitudinea, pe baza experienţei perioadei de programare precedente, că organizarea şi responsabilitatea instituţională a autorităţii de audit oferă garanţii adecvate în ceea ce priveşte fiabilitatea şi independenţa sa funcţională.

(6)Statul membru poate să desemneze unul sau mai multe organisme intermediare pentru a desfăşura anumite sarcini ale autorităţii de management sau ale autorităţii de certificare, sub răspunderea autorităţii respective. Acordurile corespunzătoare între autoritatea de management sau autoritatea de certificare şi organismele intermediare se înregistrează oficial, în scris.

(7)Statul membru sau autoritatea de management poate încredinţa gestionarea unei părţi a unui program operaţional unui organism intermediar prin încheierea unui acord scris între organismul intermediar şi statul membru sau autoritatea de management ("acord global de grant"). Organismul intermediar furnizează garanţii de solvabilitate şi de competenţă în domeniul în cauză, precum şi în materie de capacitate de gestiune administrativă şi financiară a acestuia.

(8)Statul membru poate desemna, la propria iniţiativă, un organism de coordonare a cărui responsabilitate este de a asigura legătura cu Comisia şi de a-i transmite acesteia informaţii, de a coordona activităţile celorlalte organisme desemnate relevante şi de a promova aplicarea armonizată a dreptului aplicabil.

(9)Statul membru stabileşte în scris reguli care reglementează relaţiile sale cu autorităţile de management, autorităţile de certificare şi autorităţile de audit, relaţiile între aceste autorităţi, precum şi relaţiile dintre aceste autorităţi şi Comisie.


Art. 124: Procedura de desemnare a autorităţii de management şi a autorităţii de certificare
(1)Statul membru informează Comisia cu privire la data şi forma desemnării, care se efectuează la un nivel corespunzător, a autorităţii de management şi, după caz, a autorităţii de certificare, înainte de transmiterea către Comisie a primei cereri de plată intermediară.


(2)Desemnarea menţionată la alineatul (1) se întemeiază pe un raport şi un aviz din partea unui organism de audit independent care evaluează îndeplinirea de către autorităţi a criteriilor privind mediul de control intern, gestionarea riscurilor, activităţile de control şi gestiune şi monitorizarea prevăzute în anexa XIII. Organismul de audit independent este autoritatea de audit sau un organism de drept public sau de drept privat care dispune de capacitatea de audit necesară, fiind independent de autoritatea de management şi, după caz, de autoritatea de certificare, şi care îşi desfăşoară activitatea ţinând seama de standardele de audit recunoscute la nivel internaţional. În cazul în care organismul de audit independent concluzionează că partea sistemului de gestiune şi control referitoare la autoritatea de management sau la autoritatea de certificare este, în esenţă, identică cu cea din perioada de programare anterioară şi că, pe baza activităţii de audit desfăşurate în conformitate cu dispoziţiile relevante din Regulamentul (CE) nr. 1083/2006 şi Regulamentul (CE) nr. 1198/2006 al Consiliului (1), există dovezi privind funcţionarea eficace a acesteia în perioada respectivă, acesta poate conchide că criteriile aplicabile sunt îndeplinite, fără a desfăşura o activitate de audit suplimentară.

(1)Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit (JO L 223, 15.8.2006, p. 1)


(3)Atunci când cuantumul total al contribuţiei din partea fondurilor pentru un program operaţional depăşeşte 250 000 000 EUR din partea FEPAM pentru un program operaţional depăşeşte 100 000 000 EUR, Comisia poate solicita, în termen de o lună de la notificarea desemnării menţionate la alineatul (1), raportul şi opinia organismului de audit independent menţionat la alineatul (2) şi descrierea funcţiilor şi a procedurilor existente care vizează autoritatea de management sau, după caz, autoritatea de certificare. Comisia ia decizia de a solicita sau nu documentele respective pe baza evaluării riscurilor, ţinând seama de informaţiile privind modificările semnificative cu privire la funcţiile şi procedurile autorităţii de management sau, după caz, ale autorităţii de certificare în comparaţie cu cele în vigoare pentru perioada de programare anterioară, precum şi de dovezi relevante privind funcţionarea eficace a acestora.

Comisia poate formula observaţii în termen de două luni de la primirea documentelor menţionate în primul paragraf. Fără a aduce atingere articolului 83, examinarea documentelor respective nu întrerupe tratarea cererilor de plăţi intermediare.

(4)Atunci când cuantumul total al contribuţiei din partea fondurilor pentru un program operaţional depăşeşte 250 000 000 EUR sau din partea FEPAM pentru un program operaţional depăşeşte 100 000 000 EUR şi există modificări importante ale funcţiilor şi procedurilor autorităţii de management sau, după caz, ale autorităţii de certificare în comparaţie cu cele în vigoare în perioada de programare anterioară, statul membru poate să transmită Comisiei, din proprie iniţiativă, documentele menţionate la alineatul (3) în termen de două luni de la notificarea desemnării menţionate la alineatul (1). Comisia face observaţii cu privire la documentele respective în termen de trei luni de la primirea acestora.


(5)În cazul în care rezultatele auditului şi ale controlului arată că autoritatea desemnată nu mai îndeplineşte criteriile menţionate la alineatul (2), statul membru stabileşte, la un nivel corespunzător, în funcţie de gravitatea problemei, o perioadă de probă în cursul căreia se adoptă măsurile de remediere necesare.

În cazul în care autoritatea desemnată nu implementează în perioada de probă stabilită de statul membru măsurile de remediere prevăzute, statul membru decide, la un nivel corespunzător, încetarea calităţii de autoritate desemnată a acesteia.

Statul membru informează Comisia fără întârziere atunci când o autoritate desemnată este supusă unei perioade de probă, oferind informaţii cu privire la respectiva perioadă de probă, atunci când perioada de probă se încheie în urma implementării măsurilor de remediere, precum şi atunci când încetează calitatea de autoritate desemnată a unei autorităţi. Notificarea privind plasarea de către statul membru a unui organism desemnat într-o perioadă de probă, fără a aduce atingere aplicării articolului 83, nu întrerupe tratarea cererilor de plăţi intermediare.

(6)În cazul în care încetează calitatea de autoritate desemnată a unei autorităţi de management sau a unei autorităţi de certificare, statele membre desemnează, conform procedurii prevăzute la alineatul (2), un nou organism care, în urma desemnării, preia funcţiile autorităţii de management sau ale autorităţii de certificare şi informează Comisia cu privire la aceasta.

(7)Pentru a stabili condiţii uniforme pentru punerea în aplicare a prezentului articol, Comisia adoptă acte de punere în aplicare privind modelul pentru raportul şi opinia organismului de audit independent, precum şi descrierea funcţiilor şi a procedurilor în vigoare care vizează autoritatea de management şi, după caz, autoritatea de certificare. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 125: Funcţiile autorităţii de management
(1)Autoritatea de management este responsabilă de gestionarea programului operaţional în conformitate cu principiul bunei gestiuni financiare.


(2)În ceea ce priveşte gestionarea programului operaţional, autoritatea de management:

(la data 21-nov-2014 Art. 125, alin. (2) din partea IV, titlul I, capitolul II a se vedea referinte de aplicare din anexa I din Regulamentul 1243/20-nov-2014 )

a)sprijină activitatea comitetului de monitorizare menţionat la articolul 47 şi îi furnizează informaţiile pe care le solicită pentru îndeplinirea sarcinilor sale, în special datele privind evoluţia programului operaţional în ceea ce priveşte realizarea obiectivelor sale, date financiare şi date referitoare la indicatori şi la obiectivele de etapă;

b)întocmeşte şi prezintă Comisiei, după aprobarea comitetului de monitorizare, raportul anual şi raportul final de implementare menţionate la articolul 50;

c)pune la dispoziţia organismelor intermediare şi a beneficiarilor informaţii relevante pentru îndeplinirea sarcinilor care le revin şi implementarea operaţiunilor, după caz;

d)instituie un sistem pentru a înregistra şi stoca în format electronic datele referitoare la fiecare operaţiune care sunt necesare pentru monitorizare, evaluare, gestiune financiară, verificare şi audit, inclusiv datele privind participanţii la operaţiuni, după caz;

e)garantează că datele menţionate la litera (d) sunt colectate, înregistrate şi stocate în sistemul menţionat la litera (d) şi că datele privind indicatorii sunt defalcate în funcţie de sex în cazurile în care defalcarea este cerută în anexele I şi II la Regulamentul privind FSE.


(3)În ceea ce priveşte selectarea operaţiunilor, autoritatea de management:


a)elaborează şi, după aprobare, aplică proceduri de selecţie adecvate şi criterii care:

(i)asigură faptul că operaţiunile contribuie la îndeplinirea obiectivelor specifice şi a rezultatelor din cadrul priorităţii în cauză;

(ii)sunt nediscriminatorii şi transparente;

(iii)iau în considerare principiile generale stabilite la articolele 7 şi 8;

b)garantează că o operaţiune selectată intră în domeniul de aplicare al fondului sau al fondurilor în cauză şi poate fi încadrată într-o categorie de intervenţie sau, în cazul FEPAM, într-o măsură identificată în prioritatea sau priorităţile programului operaţional;

c)garantează că beneficiarului i se oferă un document care stabileşte condiţiile aplicabile contribuţiilor pentru fiecare operaţiune, inclusiv cerinţele specifice privind produsele sau serviciile care urmează a fi furnizate în cadrul operaţiunii, planul de finanţare şi data limită de execuţie;

d)se asigură că beneficiarul are capacitatea administrativă, financiară şi operaţională pentru a îndeplini condiţiile menţionate la litera (c), înainte de aprobarea operaţiunii;

e)se asigură că, în cazul în care operaţiunea a început înainte de data de depunere a unei cereri pentru finanţare către autoritatea de management, legislaţia aplicabilă relevantă pentru operaţiune a fost respectată;

f)se asigură că operaţiunile selectate pentru contribuţii din fonduri nu includ activităţi care au făcut parte dintr-o operaţiune care a făcut sau ar fi trebuit să facă obiectul unei proceduri de recuperare în conformitate cu articolul 71 în urma transferului unei activităţi de producţie în afara zonei vizate de program;

g)stabileşte categoriile de intervenţie sau, în cazul FEPAM, măsurile cărora se atribuie cheltuielile unei operaţiuni.


(4)În ceea ce priveşte gestiunea financiară şi controlul programului operaţional, autoritatea de management:

a)verifică furnizarea de produse şi de servicii cofinanţate şi faptul că cheltuielile declarate de beneficiari au fost plătite, precum şi faptul că sunt în conformitate cu legislaţia aplicabilă, cu programul operaţional şi cu condiţiile de acordare a contribuţiilor pentru operaţiunea în cauză;

b)garantează că beneficiarii care participă la implementarea operaţiunilor rambursate pe baza costurilor eligibile suportate în mod real dispun fie de un sistem contabil separat, fie de un cod contabil adecvat pentru toate tranzacţiile referitoare la o operaţiune;

c)instituie măsuri eficace şi proporţionale de combatere a fraudelor, luând în considerare riscurile identificate;

d)stabileşte proceduri pentru a se asigura de păstrarea tuturor documentelor privind cheltuielile şi auditurile necesare pentru a se garanta o pistă de audit adecvată, în conformitate cu cerinţele prevăzute la articolul 72 litera (g);


e)întocmeşte declaraţia de gestiune şi rezumatul anual menţionate la articolul 59 alineatul (5) literele (a) şi (b) din Regulamentul financiar.

Prin derogare de la primul paragraf litera (a), Regulamentul privind CTE poate stabili norme specifice pentru verificările aplicabile programelor de cooperare.


(5)Verificările efectuate în temeiul alineatului (4) primul paragraf litera (a) includ următoarele proceduri:

a)verificări administrative referitoare la fiecare cerere de rambursare efectuată de beneficiar;


b)verificări la faţa locului ale operaţiunilor.

Frecvenţa şi gradul de acoperire a verificărilor la faţa locului sunt proporţionale cu suma contribuţiei publice pentru o operaţiune şi cu nivelul de risc identificat prin astfel de verificări şi prin audituri efectuate de către autoritatea de audit pentru sistemul de gestiune şi control, în ansamblu.

(6)Verificările la faţa locului ale operaţiunilor individuale în conformitate cu alineatul (5) primul paragraf litera (b) pot fi realizate pe baza unui eşantion.

(7)În cazul în care autoritatea de management este de asemenea şi beneficiar al programului operaţional, modalităţile de verificare menţionate la alineatul (4) primul paragraf litera (a) trebuie să asigure separarea adecvată a funcţiilor.


(8)Comisia este împuternicită să adopte acte delegate, în conformitate cu articolul 149, de stabilire a normelor care specifică informaţiile în raport cu datele care trebuie înregistrate şi stocate sub formă electronică în cadrul sistemului de monitorizare creat în temeiul alineatului (2) litera (d) din prezentul articol.

Comisia adoptă acte de punere în aplicare de stabilire a specificaţiilor tehnice ale sistemului creat în temeiul alineatului (2) litera (d) din prezentul articol. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).

(9)Comisia este împuternicită să adopte acte delegate, în conformitate cu articolul 149, de stabilire a cerinţelor minime detaliate pentru pista de audit menţionată la alineatul (4) primul paragraf litera (d) din prezentul articol cu privire la evidenţele contabile care trebuie ţinute şi la documentele justificative care trebuie păstrate de autoritatea de certificare, de autoritatea de management, de organismele intermediare şi de beneficiari.

(10)Pentru a stabili condiţii uniforme pentru punerea în aplicare a prezentului articol, Comisia adoptă acte de punere în aplicare cu privire la modelul pentru declaraţia de gestiune prevăzută la alineatul (4) primul paragraf litera (e) din prezentul articol. Respectivele acte de punere în aplicare se adoptă în conformitate cu procedura de consultare menţionată la articolul 150 alineatul (2).


Art. 126: Funcţiile autorităţii de certificare
Autoritatea de certificare a unui program operaţional este însărcinată, în special, cu:

a)stabilirea şi transmiterea cererilor de plată către Comisie, precum şi cu certificarea faptului că acestea provin din sisteme contabile fiabile, se bazează pe documente justificative verificabile şi au fost supuse unor verificări efectuate de autoritatea de management;

b)întocmirea conturilor menţionate la articolul 59 alineatul (5) litera (a) din Regulamentul financiar;

c)atestarea caracterului complet, a exactităţii şi veridicităţii conturilor şi a faptului că cheltuielile înscrise în conturi sunt în conformitate cu dreptul Uniunii aplicabil şi au fost suportate în legătură cu operaţiuni selectate în vederea finanţării în conformitate cu criteriile aplicabile programului operaţional şi sunt în conformitate cu legislaţia aplicabila;

d)garantarea faptului că există un sistem care înregistrează şi stochează, în format electronic, evidenţele contabile pentru fiecare operaţiune, şi care conţine toate datele necesare pentru întocmirea conturilor şi a cererilor de plată, inclusiv înregistrări ale sumelor care pot fi recuperate, ale sumelor recuperate şi ale sumelor retrase în urma anulării integrale sau parţiale a contribuţiei pentru o operaţiune sau pentru un program operaţional;

e)garantarea faptului că, pentru întocmirea şi prezentarea cererilor de plată, a primit informaţiile adecvate din partea autorităţii de management privind procedurile urmate şi verificările efectuate cu privire la cheltuieli;

f)luarea în considerare, la momentul stabilirii şi depunerii cererilor de plată, a rezultatelor tuturor auditurilor desfăşurate de către sau sub responsabilitatea autorităţii de audit;

g)ţinerea în format electronic a evidenţelor contabile privind cheltuielile declarate Comisiei şi contribuţia publică aferentă plătită către beneficiari;

h)ţinerea contabilităţii sumelor care pot fi recuperate şi a sumelor retrase în urma anulării integrale sau parţiale a contribuţiei pentru o operaţiune. Garantarea faptului că sumele recuperate se varsă la bugetul Uniunii, înainte de încheierea programului operaţional, prin deducerea acestora din declaraţia de cheltuieli ulterioară.


Art. 127: Funcţiile autorităţii de audit

(1)Autoritatea de audit se asigură că se efectuează audituri ale bunei funcţionări a sistemului de gestiune şi control din cadrul programului operaţional şi ale unui eşantion adecvat de operaţiuni pe baza cheltuielilor declarate. Cheltuielile declarate sunt auditate pe baza unui eşantion reprezentativ şi, ca regulă generală, a metodelor de eşantionare statistice.

Metoda de eşantionare nestatistică poate fi utilizată în funcţie de aprecierea profesională a autorităţii de audit, în cazuri justificate în mod corespunzător, în conformitate cu standarde de audit acceptate la nivel internaţional şi, în orice caz, atunci când numărul operaţiunilor pentru un exerciţiu contabil este insuficient pentru a permite utilizarea unei metode statistice.

În astfel de cazuri, eşantionul este suficient de mare pentru a permite autorităţii de audit să elaboreze un aviz de audit valabil în conformitate cu articolul 59 alineatul (5) al doilea paragraf din Regulamentul financiar.

Metoda de eşantionare nestatistică acoperă minimum 5 % dintre operaţiunile pentru care cheltuielile care au fost declarate Comisiei pe parcursul unui exerciţiu contabil şi 10 % dintre cheltuielile care au fost declarate Comisiei pe parcursul unui exerciţiu contabil.

(2)În cazul în care auditurile sunt efectuate de un alt organism decât autoritatea de audit, autoritatea de audit se asigură că acest organism dispune de independenţa funcţională necesară.

(3)Autoritatea de audit se asigură că lucrările de audit respectă standardele de audit recunoscute la nivel internaţional.

(4)Autoritatea de audit stabileşte, în termen de opt luni de la data adoptării unui program operaţional, elaborarea unei strategii de audit pentru efectuarea auditurilor. Strategia de audit stabileşte metodologia de audit, metoda de eşantionare pentru auditurile operaţiunilor şi planificarea auditurilor pentru exerciţiul contabil în curs şi pentru cei doi ani contabili ulteriori. Strategia de audit se actualizează în fiecare an începând din 2016 până la 2024, inclusiv. În cazul în care un sistem comun de gestiune şi control se aplică la mai multe programe operaţionale, poate fi pregătită o strategie de audit unică pentru programele operaţionale în cauză. Autoritatea de audit prezintă Comisiei strategia de audit, la cerere.


(5)Autoritatea de audit elaborează:

a)o opinie de audit în conformitate cu articolul 59 alineatul (5) al doilea paragraf din Regulamentul financiar;


b)un raport de control în care sunt precizate principalele rezultate ale auditurilor desfăşurate în conformitate cu alineatul (1), inclusiv rezultatele cu privire la deficienţele constatate în sistemele de gestiune şi control şi măsurile corective propuse şi implementate.

În cazul în care un sistem comun de gestiune şi control se aplică la mai multe programe operaţionale, informaţiile menţionate la primul paragraf litera (b) pot fi reluate într-un raport unic.

(6)Pentru a asigura condiţii uniforme de punere în aplicare a prezentului articol, Comisia adoptă acte de punere în aplicare de stabilire a modelelor pentru strategia de audit, opinia de audit şi raportul de control. Actele de punere în aplicare respective se adoptă în conformitate cu procedura de consultare menţionată la articolul 150 alineatul (2).

(7)Comisia este împuternicită să adopte acte delegate în conformitate cu articolul 149 pentru a preciza sfera de aplicare şi conţinutul auditurilor operaţiunilor şi ale auditurilor conturilor, precum şi metoda de selecţie a eşantionului de operaţiuni menţionat la alineatul (1) din prezentul articol.

(8)Comisia este împuternicită să adopte acte delegate, în conformitate cu articolul 149, pentru a stabili norme detaliate privind utilizarea datelor colectate cu ocazia auditurilor efectuate de funcţionarii Comisiei sau de reprezentanţii autorizaţi ai acesteia.


CAPITOLUL III: Cooperarea cu autorităţile de audit

Art. 128: Cooperarea cu autorităţile de audit
(1)Comisia cooperează cu autorităţile de audit în vederea coordonării planurilor şi metodelor de audit ale acestora şi a permiterii unui schimb imediat cu autorităţile respective de rezultate ale auditurilor efectuate cu privire la sistemele de gestiune şi control.

(2)Pentru a facilita cooperarea respectivă în cazul în care un stat membru desemnează mai multe autorităţi de audit, statul membru în cauză poate să desemneze un organism de coordonare.

(3)Comisia, autorităţile de audit şi orice organism de coordonare se reunesc în mod regulat şi, de regulă, cel puţin o dată pe an, cu excepţia cazului în care se convine altfel, pentru a examina raportul anual de control, opinia de audit şi strategia de audit şi pentru a face schimb de opinii cu privire la aspectele referitoare la îmbunătăţirea sistemelor de gestiune şi control.


TITLUL II: GESTIUNEA FINANCIARĂ, PREGĂTIREA, EXAMINAREA, ACCEPTAREA ŞI ÎNCHIDEREA CONTURILOR ŞI CORECŢIILE FINANCIARE

CAPITOLUL I: Gestiunea financiară

Art. 129: Norme comune în materie de plăţi
Statul membru se asigură că, până la data de încheiere a programului operaţional, suma cheltuielilor publice plătite beneficiarilor este cel puţin egală cu contribuţia din partea fondurilor acordată de Comisie statului membru.


Art. 130: Norme comune în materie de calculare a plăţilor intermediare şi de plată a soldului final
(1)Comisia rambursează cu titlu de plăţi intermediare 90 % din suma care rezultă din aplicarea ratei de cofinanţare pentru fiecare prioritate, stabilită în decizia de adoptare a programului operaţional, la cheltuielile eligibile pentru prioritatea inclusă în cererea de plată. Comisia determină sumele restante de rambursat sub formă de plăţi intermediare sau care trebuie recuperate în conformitate cu articolul 139.


(2)Contribuţia din partea fondurilor sau din partea FEPAM la o prioritate prin plăţi intermediare şi plata soldului final nu depăşeşte:

a)cheltuielile publice eligibile indicate în cererea de plată pentru prioritate; sau

b)contribuţia din partea fondurilor sau din partea FEPAM la prioritatea prevăzută în decizia Comisiei de aprobare a programului operaţional.


Art. 131: Cererile de plată

(1)Cererile de plată includ, pentru fiecare prioritate:

a)cuantumul total al cheltuielilor eligibile suportate de beneficiari şi plătite în cadrul implementării operaţiunilor, astfel cum este înscris în sistemul contabil al autorităţii de certificare;

b)cuantumul total al cheltuielilor publice suportate în implementarea operaţiunilor, astfel cum este înscris în sistemul contabil al autorităţii de certificare;

(2)Cheltuielile eligibile incluse într-o cerere de plată sunt susţinute prin facturi achitate sau documente contabile cu valoare de dovadă echivalentă, cu excepţia formelor de asistenţă prevăzute la articolul 67 alineatul (1) primul paragraf literele (b), (c) şi (d), articolul 68, articolul 69 alineatul (1) şi articolul 109 din prezentul regulament, precum şi la articolul 14 din Regulamentul privind FSE. În cazul acestor forme de asistenţă, sumele incluse într-o cerere de plată sunt costurile calculate pe baza aplicabilă.

(3)În cazul schemelor de ajutor în temeiul articolului 107 din TFUE, contribuţia publică aferentă cheltuielilor incluse într-o cerere de plată va fi fost achitată beneficiarilor de către organismul care acordă ajutorul.


(4)Prin derogare de la alineatul (1), în cazul ajutorului de stat, cererea de plată poate include avansuri achitate beneficiarului de către organismul care acordă ajutorul în următoarele condiţii cumulative:

a)avansurile respective să facă obiectul unei garanţii oferite de o bancă sau de altă instituţie financiară stabilită în statul membru sau să fie acoperite de o facilitate oferită ca garanţie de o entitate publică sau de statul membru;

b)avansurile respective să nu depăşească 40 % din valoarea totală a ajutorului care trebuie acordat unui beneficiar pentru o anumită operaţiune;

c)avansurile respective să fie acoperite de cheltuielile achitate de beneficiari în procesul de punere în practică a operaţiunii şi sprijinite prin facturi achitate sau documente contabile cu valoare justificativă echivalentă în termen de cel mult trei ani de la sfârşitul anului plăţii avansului sau cel târziu la 31 decembrie 2023, oricare dintre aceste date este mai apropiată, în caz contrar următoarea cerere de plată fiind corectată în consecinţă.

(5)Fiecare cerere de plată care include avansuri de tipul celor menţionate la alineatul (4) prezintă separat suma totală achitată din programul operaţional sub formă de avans, suma care a fost acoperită prin cheltuielile achitate de beneficiari în termen de trei ani de la plata avansului, în conformitate cu alineatul (4) litera (c), precum şi suma care nu a fost acoperită prin cheltuielile achitate de beneficiari şi pentru care nu s-a încheiat încă intervalul de trei ani.


(6)Pentru a stabili condiţii uniforme pentru punerea în aplicare a prezentului articol, Comisia adoptă acte de punere în aplicare de stabilire a modelului pentru cererile de plată.

Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 132: Plăţile către beneficiari

(1)Sub rezerva disponibilităţii fondurilor din prefinanţarea iniţială şi anuală şi plăţile intermediare, autoritatea de management să asigură că beneficiarul primeşte valoarea totală a cheltuielilor publice eligibile datorate în întregime şi cel târziu la 90 de zile de la data depunerii cererii de plată de către beneficiar.

Nu se procedează la niciun fel de deducere sau reţinere şi nici la vreun fel de taxă specifică sau cu efect echivalent care ar reduce sumele datorate beneficiarilor.


(2)Termenul de plată menţionat la alineatul (1) poate fi întrerupt de autoritatea de management în oricare dintre următoarele cazuri justificate corespunzător:

a)suma corespunzătoare cererii de plată nu este scadentă sau nu au fost furnizate documentele justificative aferente, inclusiv cele necesare pentru verificările gestiunii prevăzute la articolul 125 alineatul (4) primul paragraf litera (a);


b)a fost demarată o investigaţie în legătură cu o posibilă neregulă ce afectează cheltuielile în cauză.

Beneficiarul în cauză este informat în scris cu privire la întrerupere şi motivele acesteia.


Art. 133: Folosirea monedei euro
(1)Statele membre care nu au adoptat moneda euro la data înaintării cererii de plată transformă în euro sumele cheltuielilor suportate în monedă naţională. Sumele respective se convertesc în euro pe baza cursului de schimb contabil lunar al Comisiei valabil pe parcursul lunii în care s-au înregistrat cheltuielile respective în conturile autorităţii de certificare a programului operaţional în cauză. Cursul de schimb se publică pe cale electronică de către Comisie în fiecare lună.

(2)Prin derogare de la alineatul (1), Regulamentul privind CTE poate stabili norme specifice privind momentul conversiei în euro.

(3)Atunci când euro devine moneda unui stat membru, procedura de conversie stabilită la alineatul (1) continuă să se aplice tuturor cheltuielilor înregistrate în contabilitate de către autoritatea de certificare înainte de data intrării în vigoare a cursului de schimb fix dintre moneda naţională şi euro.


Art. 134: Plata prefinanţărilor

(1)Suma prefinanţării iniţiale este plătită în tranşe după cum urmează:

a)în 2014: 1 % din cuantumul contribuţiei din partea fondurilor pentru întreaga perioadă de programare pentru programul operaţional sau 1,5 % din cuantumul contribuţiei din partea fondurilor şi FEPAM pentru întreaga perioadă de programare pentru programul operaţional atunci când un stat membru primeşte asistenţă financiară începând cu 2010 în conformitate cu articolele 122 şi 143 din TFUE sau din partea Facilităţii europene de stabilitate financiară (FESF), ori primeşte asistenţă financiară la 31 decembrie 2013 în conformitate cu articolele 136 şi 143 din TFUE;

b)în 2015: 1 % din cuantumul contribuţiei din partea fondurilor pentru întreaga perioadă de programare pentru programul operaţional sau 1,5 % din cuantumul contribuţiei din partea fondurilor şi FEPAM pentru întreaga perioadă de programare pentru programul operaţional atunci când un stat membru primeşte asistenţă financiară începând cu 2010 în conformitate cu articolele 122 şi 143 din TFUE sau din partea FESF, ori primeşte asistenţă financiară la 31 decembrie 2014 în conformitate cu articolele 136 şi 143 din TFUE;


c)în 2016: 1 % din cuantumul sprijinului din partea fondurilor şi din partea FEPAM pentru toată perioada de programare pentru programul operaţional.

În cazul în care un program este adoptat în 2015 sau mai târziu, primele tranşe urmează a fi plătite în anul adoptării.


(11)(1a)Pe lângă tranşele prevăzute la alineatul (1) literele (b) şi (c), se plăteşte o prefinanţare iniţială suplimentară de 3,5 % din cuantumul sprijinului din partea fondurilor şi din FEPAM pentru întreaga perioadă de programare pentru programele operaţionale din Grecia în fiecare dintre anii 2015 şi 2016.
Prefinanţarea iniţială suplimentară nu se aplică programelor sprijinite în temeiul obiectivului de cooperare teritorială europeană şi nici alocării specifice pentru Iniţiativa privind ocuparea forţei de muncă în rândul tinerilor.
În cazul în care, până la 31 decembrie 2016, cuantumul prefinanţării iniţiale suplimentare totale plătite în temeiul prezentului alineat în 2015 şi 2016 din partea fondului, după caz, pentru un program operaţional nu este acoperit de cereri de plată prezentate de autoritatea de certificare pentru programul respectiv, Grecia rambursează Comisiei valoarea totală a prefinanţării iniţiale suplimentare plătite din partea fondului pentru programul respectiv. Rambursările respective nu constituie o corecţie financiară şi nu reduc sprijinul din partea fondurilor sau din FEPAM pentru programele operaţionale. Sumele rambursate constituie venit alocat intern în conformitate cu articolul 21 alineatul (3) litera (c) din Regulamentul financiar.

(la data 16-oct-2015 Art. 134, alin. (1) din partea IV, titlul II, capitolul I completat de Art. 1, punctul 1. din Regulamentul 1839/14-oct-2015 )

(2)O sumă anuală de prefinanţare se plăteşte înainte de data de 1 iulie a anilor 2016 - 2023. Aceasta va reprezenta un procent din cuantumul contribuţiei din partea fondurilor şi din partea FEPAM pentru toată perioada de programare, pentru programul operaţional, după cum urmează:

- 2016: 2 %

- 2017: 2,625 %

- 2018: 2,75 %

- 2019: 2,875 %

- 2020 - 2023: 3 %.


(3)Atunci când se calculează cuantumul prefinanţării iniţiale menţionat la alineatul 1, cuantumul sprijinului pentru întreaga perioadă de programare nu include sumele din rezerva de performanţă care au fost alocate iniţial programului operaţional.

Atunci când se calculează cuantumul prefinanţării anuale menţionate la alineatul (2) până în 2020 inclusiv, cuantumul sprijinului pentru întreaga perioadă de programare nu include sumele din rezerva de performanţă care au fost alocate iniţial programului operaţional.


Art. 135: Termenele limită de prezentare a cererilor de plată intermediară şi pentru plata acestora
(1)Autoritatea de certificare trimite periodic o cerere de plată intermediară în conformitate cu articolul 131 alineatul (1), care să acopere sumele înscrise în sistemul său contabil în exerciţiul contabil. Cu toate acestea, este posibil ca, atunci când consideră că este necesar, autoritatea de certificare să includă astfel de sume în cererile de plată înaintate în anii contabili ulteriori.

(2)Autoritatea de certificare depune cererea finală pentru o plată intermediară până la data de 31 iulie consecutivă încheierii exerciţiului contabil precedent şi, în orice caz, înainte de depunerea primei cereri de plată intermediară pentru următorul exerciţiu contabil.

(3)Prima cerere de plată intermediară nu se transmite înaintea notificării Comisiei cu privire la desemnarea autorităţilor de management şi de certificare în conformitate cu articolul 124.

(4)Plăţile intermediare nu se efectuează pentru un program operaţional decât în cazul în care raportul anual de implementare nu a fost trimis Comisiei, în conformitate cu normele specifice fondurilor.

(5)Sub rezerva disponibilităţii fondurilor, Comisia efectuează plata intermediară în termen de cel mult 60 de zile de la data la care o cerere de plată este înregistrată de Comisie.


Art. 136: Dezangajarea
(1)Comisia dezangajează orice parte din suma aferentă unui program operaţional, care nu a fost utilizată pentru prefinanţarea iniţială şi anuală şi pentru plăţi intermediare până la data de 31 decembrie a celui de-al treilea exerciţiu financiar care urmează anului angajamentului bugetar în cadrul programului operaţional sau pentru care nicio cerere de plată redactată în conformitate cu articolul 131 nu s-a transmis în conformitate cu articolul 135.

(2)Partea de angajamente rămase deschise la 31 decembrie 2023 se dezangajează în cazul în care Comisia nu a primit niciunul dintre documentele prevăzute la articolul 141 alineatul (1) până la termenul-limită stabilit la articolul 141 alineatul (1).


CAPITOLUL II: Pregătirea, examinarea, şi acceptarea conturilor, închiderea programelor operaţionale şi suspendarea plăţilor

SECŢIUNEA I: Pregătirea, examinarea şi acceptarea conturilor

Art. 137: Pregătirea conturilor

(1)Conturile menţionate la articolul 59 alineatul (5) litera (a) din Regulamentul financiar se prezintă Comisiei pentru fiecare program operaţional. Conturile acoperă exerciţiul contabil şi includ la nivelul fiecărei axe prioritare şi, după caz, la nivelul fiecărui fond şi al fiecărei categorii de regiuni:

a)cuantumul total al cheltuielilor eligibile care au fost înregistrate în sistemele contabile ale autorităţii de certificare care au fost incluse în cererile de plată adresate Comisiei în conformitate cu articolul 131 şi articolul 135 alineatul (2) până la data de 31 iulie care urmează sfârşitului exerciţiului contabil, suma totală a cheltuielilor publice corespondente efectuate în cursul implementării operaţiunilor şi suma totală a plăţilor corespunzătoare efectuate către beneficiari în temeiul articolului 132 alineatul (1);

b)sumele retrase şi recuperate pe parcursul exerciţiului contabil, sumele care urmează a fi recuperate la sfârşitul exerciţiului contabil, sumele recuperate în temeiul articolului 71, precum şi sumele nerecuperabile;

c)cuantumurile prefinanţării plătite către instrumentele financiare în temeiul articolului 41 alineatul (1) şi avansurile de ajutoare de stat menţionate la articolul 131 alineatul (4);

d)pentru fiecare prioritate, o reconciliere între cheltuielile declarate în conformitate cu litera (a) şi cheltuielile declarate pentru acelaşi exerciţiu contabil în cererile de plată, însoţită de o explicaţie a oricăror diferenţe.

(2)În cazul în care cheltuielile incluse anterior într-o cerere de plată intermediară pentru exerciţiul contabil sunt excluse din conturile sale de către un stat membru datorită unei evaluări în curs de desfăşurare a legalităţii şi a regularităţii respectivelor cheltuieli, oricare din acele cheltuieli sau toate acele cheltuieli care se dovedesc ulterior a fi legale şi regulamentare pot fi incluse într-o cerere de plată intermediară legată de anii contabili ulteriori.

(3)Pentru a stabili condiţii uniforme pentru punerea în aplicare a prezentului articol, Comisia adoptă acte de punere în aplicare pentru stabilirea modelului pentru conturi menţionat în prezentul articol. Respectivele acte de punere în aplicare se adoptă în conformitate cu procedura de examinare menţionată la articolul 150 alineatul (3).


Art. 138: Transmiterea informaţiilor
Pentru fiecare an începând din 2016 până în 2025 inclusiv, statele membre prezintă, în termenul stabilit la articolul 59 alineatul (5) din Regulamentul financiar, documentele menţionate în acel articol, şi anume:

a)conturile menţionate la articolul 137 alineatul (1) din prezentul regulament pentru exerciţiul contabil precedent;

b)declaraţia de management şi raportul anual de sinteză menţionate la articolul 125 alineatul (4) primul paragraf litera (e) din prezentul regulament pentru exerciţiul contabil precedent;

c)opinia de audit şi raportul de control menţionate la articolul 127 alineatul (5) primul paragraf literele (a) şi (b) din prezentul regulament pentru exerciţiul contabil precedent.


Art. 139: Examinarea şi acceptarea conturilor
(1)Comisia examinează documentele prezentate de statul membru în temeiul articolului 138. La cererea Comisiei, statul membru oferă toate informaţiile suplimentare necesare pentru a permite Comisiei să stabilească dacă respectivele conturi sunt complete, exacte şi corecte, în termenul stabilit la articolul 84.

(2)Comisia acceptă conturile în cazul în care este în măsură să conchidă că acestea sunt complete, exacte şi corecte. Comisia ajunge la o astfel de concluzie în situaţia în care autoritatea de audit a prezentat o opinie de audit fără rezerve cu privire la integralitatea, exactitatea şi veridicitatea conturilor, cu excepţia cazului în care Comisia are dovezi concrete ale faptului că opinia de audit referitoare la conturi nu este fiabilă.

(3)Comisia informează statul membru vizat în termenul stabilit la articolul 84 dacă este sau nu este în măsură să accepte conturile.

(4)Dacă, din motive ce pot fi atribuite statelor membre, Comisia nu este în măsură să accepte conturile până la termenul stabilit la articolul 84, Comisia notifică statelor membre acest lucru, precizând motivele în conformitate cu alineatul (2) din prezentul articol şi acţiunile care trebuie întreprinse, precum şi termenul de finalizare a acestora. La sfârşitul termenului de finalizare a acţiunilor în cauză, Comisia informează statul membru dacă este sau nu în măsură să accepte conturile.

(5)Chestiunile legate de legalitatea şi de regularitatea tranzacţiilor subiacente privind cheltuielile înregistrate în conturi nu se iau în considerare în vederea acceptării conturilor de către Comisie. Procedura de examinare şi acceptare a conturilor nu întrerupe prelucrarea cererilor de plăţi intermediare şi nu duce la suspendarea plăţilor, fără a aduce atingere articolelor 83 şi 142.


(6)Pe baza conturilor acceptate, Comisia calculează suma exigibilă din partea fondurilor şi a FEPAM pentru exerciţiul contabil şi ajustările care decurg de aici în raport cu plăţile efectuate către statul membru respectiv. Comisia ia în considerare:

a)sumele înscrise în conturile prevăzute la articolul 137 alineatul (1) litera (a) şi la care se aplică rata de cofinanţare pentru fiecare axă prioritară;


b)suma totală a plăţilor efectuate de Comisie în timpul exerciţiului contabil în cauză, constând din:

(i)suma de plăţi intermediare plătite de către Comisie în conformitate cu articolul 130 alineatul (1) şi cu articolul 24; şi

(ii)suma prefinanţării plătite anual în temeiul articolului 134 alineatul (2).

(7)După realizarea calculării menţionate la alineatul (6), Comisia închide prefinanţarea anuală respectivă şi plăteşte eventualele sume suplimentare datorate în termen de 30 de zile de la acceptarea conturilor. În cazul în care există o sumă de recuperat din partea statului membru, aceasta face obiectul unui ordin de recuperare emis de Comisie, care se execută, atunci când este posibil, prin compensare cu sumele datorate statului membru în contul plăţilor ulterioare către acelaşi program operaţional. O astfel de recuperare nu constituie o corecţie financiară şi nu reduce sprijinul acordat programului operaţional din partea fondurilor. Suma recuperată constituie venituri alocate în conformitate cu articolul 177 alineatul (3) din Regulamentul financiar.

(8)În cazul în care, după aplicarea procedurii prevăzute la alineatul (4), Comisia nu este în măsură să accepte conturile, Comisia stabileşte, pe baza informaţiilor disponibile şi în conformitate cu alineatul (6), suma exigibilă din partea fondurilor pentru exerciţiul contabil şi informează statul membru în cauză în acest sens. În cazul în care statul membru notifică Comisia cu privire la acordul său în termen de două luni de la transmiterea informaţiilor din partea Comisiei, se aplică alineatul (7). În lipsa acestui acord, Comisia adoptă o decizie, prin intermediul unor acte de punere în aplicare, în care stabileşte suma exigibilă din partea fondurilor pentru exerciţiul contabil. O astfel de decizie nu constituie o corecţie financiară şi nu reduce sprijinul acordat programului operaţional din partea fondurilor. Pe baza deciziei respective, Comisia aplică ajustările plăţilor efectuate către statele membre în conformitate cu alineatul (7).

(9)Acceptarea conturilor de către Comisie sau decizia Comisiei în temeiul alineatului (8) al prezentului articol nu aduc atingere aplicării de corecţii în temeiul articolelor 144 şi 145.

(10)Statul membru poate înlocui sumele afectate de nereguli depistate după depunerea conturilor, prin efectuarea de ajustări corespunzătoare în conturile aferente exerciţiului contabil în care se depistează neregula, fără a aduce atingere articolelor 144 şi 145.


Art. 140: Disponibilitatea documentelor

(1)Fără a aduce atingere normelor aplicabile în materie de ajutoare de stat, autoritatea de management se asigură că toate documentele justificative privind cheltuielile sprijinite din fonduri sau privind operaţiunile pentru care cheltuielile totale eligibile se cifrează la mai puţin de 1 000 000 EUR sunt puse la dispoziţia Comisiei şi a Curţii de Conturi Europene, la cerere, pe o perioadă de trei ani începând cu data de 31 decembrie de după data depunerii conturilor în care sunt incluse cheltuielile aferente operaţiunii respective.

În cazul operaţiunilor altele decât cele menţionate la primul paragraf, toate documentele justificative sunt puse la dispoziţie pe o perioadă de doi ani începând cu data de 31 decembrie de după data depunerii conturilor în care sunt incluse cheltuielile finale aferente operaţiunii încheiate.

O autoritate de management poate decide să aplice în cazul operaţiunilor cu cheltuieli eligibile totale mai mici de 1 000 000 EUR regula menţionată la al doilea paragraf.

Perioada menţionată la primul paragraf se întrerupe fie în cazul unor proceduri judiciare, fie în urma unei cereri motivate temeinic din partea Comisiei.

(2)Autoritatea de management informează beneficiarii cu privire la data la care începe perioada menţionată la alineatul (1).

(3)Documentele se păstrează fie ca originale, fie sub formă de copii conforme cu originalele, pe suporturi de date acceptate de comun acord, inclusiv versiuni electronice ale documentelor originale sau documente existente numai în versiune electronică.

(4)Documentele sunt păstrate într-o formă care să permită identificarea datelor pentru o perioadă de timp care nu depăşeşte durata necesară scopurilor pentru care au fost colectate datele sau pentru care acestea sunt ulterior prelucrate.

(5)Procedura de certificare a conformităţii cu documentul original a documentelor stocate pe suporturi de date comun acceptate este stabilită de autorităţile naţionale şi urmăreşte să garanteze faptul că versiunile deţinute respectă cerinţele juridice naţionale şi sunt fiabile pentru efectuarea controalelor de audit.

(6)Atunci când documentele există exclusiv în formă electronică, sistemele electronice utilizate îndeplinesc standarde de securitate acceptate care garantează faptul că documentele deţinute respectă cerinţele juridice naţionale şi sunt fiabile pentru efectuarea controalelor de audit.


SECŢIUNEA II: Încheierea programelor operaţionale

Art. 141: Depunerea documentelor de încheiere şi plata soldului final
(1)În plus faţă de documentele menţionate la articolul 138, pentru exerciţiul contabil final de la 1 iulie 2013 la 30 iunie 2024, statele membre prezintă un raport final de implementare pentru programul operaţional sau ultimul raport anual de implementare pentru programul operaţional sprijinit de FEPAM.

(2)Soldul final se plăteşte cel târziu la trei luni după data acceptării conturilor din ultimul exerciţiu contabil sau o lună după data de acceptare a raportului final de implementare, în cazul în care această dată este ulterioară.


SECŢIUNEA III: Suspendarea plăţilor

Art. 142: Suspendarea plăţilor

(1)Toate sau o parte din plăţile intermediare la nivelul priorităţilor sau al programelor operaţionale pot fi suspendate de către Comisie, dacă sunt îndeplinite una sau mai multe dintre următoarele condiţii:

a)există o deficienţă semnificativă în funcţionarea eficace a sistemului de gestiune şi control al programului operaţional, care pune în pericol contribuţia Uniunii la programul operaţional şi pentru care nu au fost luate măsuri de corecţie;

b)cheltuielile dintr-o declaraţie de cheltuieli sunt legate de o neregulă care are consecinţe financiare grave şi care nu a fost corectată;

c)statul membru nu a reuşit să ia măsurile necesare pentru remedierea situaţiei care a dat naştere la o întrerupere în temeiul articolului 83;

d)există o deficienţă semnificativă în ceea ce priveşte calitatea şi fiabilitatea sistemului de monitorizare sau a datelor privind indicatorii comuni şi specifici;

e)nu sunt întreprinse măsuri pentru îndeplinirea unei condiţionalităţi ex ante sub rezerva condiţiilor prevăzute la articolul 19;


f)există dovezi care rezultă dintr-o analiză a performanţei pentru o prioritate că a eşuat în mod grav atingerea obiectivelor de etapă referitoare la acea prioritate privind indicatorii financiari, indicatorii de realizare şi etapele principale de implementare stabilite în cadrul de performanţă, sub rezerva condiţiilor prevăzute la articolul 22.

Normele specifice fondurilor pentru FEPAM pot stabili temeiuri specifice pentru suspendarea plăţilor, legate de nerespectarea normelor aplicabile în cadrul politicii comune în domeniul pescuitului, care trebuie să fie proporţionale, având în vedere natura, gravitatea, durata şi recurenţa nerespectării.

(2)Comisia poate decide, prin intermediul actelor de punere în aplicare, să suspende unele sau toate plăţile intermediare, după ce a acordat statului membru posibilitatea de a-şi prezenta observaţiile.

(3)Comisia încetează suspendarea plăţilor intermediare parţiale sau totale atunci când statul membru a luat măsurile necesare pentru a permite încetarea suspendării.


CAPITOLUL III: Corecţiile financiare

SECŢIUNEA I: Corecţii financiare efectuate de statele membre

Art. 143: Corecţii financiare efectuate de statele membre
(1)Statele membre sunt în primul rând responsabile pentru investigarea neregulilor şi pentru efectuarea corecţiilor financiare necesare, precum şi pentru recuperarea creditelor. În cazul unei nereguli sistemice, statul membru îşi extinde investigaţiile la toate operaţiunile care ar putea fi afectate.

(2)Statele membre efectuează corecţiile financiare necesare pentru neregulile individuale sau sistemice constatate în operaţiuni sau în programele operaţionale. Corecţiile financiare constau în anularea totală sau parţială a contribuţiei publice la un program operaţional sau la o operaţiune. Statul membru ţine seama de natura şi de gravitatea neregulilor şi a pierderii financiare care rezultă pentru fonduri sau pentru FEPAM şi aplică o corecţie proporţională. Corecţiile financiare sunt înregistrate în conturi de către autoritatea de management pentru exerciţiul contabil în care este decisă anularea.

(3)Contribuţia din partea fondurilor sau din partea FEPAM anulată în conformitate cu alineatul (2) poate fi reutilizată de către statul membru în programul operaţional în cauză, sub rezerva dispoziţiilor de la alineatul (4).

(4)Contribuţia anulată în conformitate cu alineatul (2) nu poate fi reutilizată pentru o operaţiune care face obiectul corecţiei şi, în cazul în care este efectuată o corecţie financiară pentru o neregulă sistemică, contribuţia nu se poate utiliza pentru nicio operaţiune afectată de nereguli sistemice.

(5)Normele specifice fondurilor pentru FEPAM pot stabili temeiuri specifice pentru corecţii financiare realizate de statele membre, legate de nerespectarea normelor aplicabile în temeiul politicii comune în domeniul pescuitului, care trebuie să fie proporţionale, având în vedere natura, gravitatea, durata şi recurenţa nerespectării.


SECŢIUNEA II: Corecţii financiare realizate de comisie

Art. 144: Criterii ale corecţiilor financiare

(1)Comisia efectuează corecţiile financiare prin intermediul actelor de punere în aplicare, prin anularea, integrală sau parţială, a contribuţiei UE la un program operaţional în conformitate cu articolul 85, în cazul în care, după efectuarea examinărilor necesare, ajunge la concluzia că:

a)există o deficienţă semnificativă în funcţionarea eficace a sistemului de gestiune şi control al programului operaţional, aceasta punând în pericol contribuţia din partea Uniunii care a fost deja acordată pentru programul operaţional;

b)un stat membru nu s-a achitat de obligaţiile sale în temeiul articolului 143 înaintea deschiderii procedurii de corecţie în temeiul prezentului alineat;


c)cheltuielile conţinute într-o declaraţie de cheltuieli prezintă nereguli şi nu au fost corectate de statul membru înainte de deschiderea procedurii de corecţie în temeiul prezentului alineat.

Comisia îşi întemeiază deciziile privind corecţiile financiare pe cazurile individuale de nereguli identificate şi ţine seama de situaţia în care o neregulă este sistemică. În cazul în care nu este posibil să se cuantifice cu exactitate valoarea cheltuielilor care prezintă nereguli şi care au fost imputate fondurilor sau FEPAM, Comisia aplică o corecţie financiară forfetară sau extrapolată.

(2)Comisia, în cazul în care decide asupra unei corecţii, în conformitate cu alineatul (1), respectă principiul proporţionalităţii, ţinând seama de natura şi de gravitatea neregulii, precum şi de amploarea şi de implicaţiile financiare ale deficienţelor din sistemele de gestiune şi control constatate în cazul programului operaţional.

(3)În cazul în care Comisia îşi întemeiază poziţia pe rapoarte efectuate de alţi auditori decât cei ai serviciilor sale, aceasta trage propriile sale concluzii în ceea ce priveşte consecinţele financiare, după examinarea măsurilor luate de statul membru în cauză în conformitate cu articolul 143 alineatul (2), a notificărilor trimise în temeiul articolului 122 alineatul (3), precum şi a răspunsurilor din partea statului membru.

(4)În conformitate cu articolul 22 alineatul (7), în cazul în care Comisia, pe baza examinării raportului final de implementare a programului operaţional pentru fonduri sau ultimul raport anual de implementare pentru FEPAM, stabileşte existenţa unui eşec grav în atingerea ţintelor stabilite în cadrul de performanţă, aceasta poate aplica unele corecţii financiare în ceea ce priveşte priorităţile în cauză, prin intermediul actelor de punere în aplicare.

(5)În cazul în care un stat membru nu îşi respectă obligaţiile în temeiul articolului 95, Comisia poate să efectueze, în funcţie de gradul de nerespectare a obligaţiilor respective, o corecţie financiară prin anularea totală sau parţială a contribuţiei din fondurile structurale în favoarea statului membru în cauză.

(6)Comisia este împuternicită să adopte acte delegate în conformitate cu articolul 149 pentru stabilirea unor norme detaliate privind criteriile pentru stabilirea deficienţelor semnificative în funcţionarea eficace a sistemelor de gestiune şi control, inclusiv principalele tipuri de astfel de deficienţe, criteriile de determinare a nivelului corecţiei financiare care trebuie aplicată şi criteriile de aplicare a unor corecţii financiare forfetare sau extrapolate.

(7)Normele specifice fondurilor pentru FEPAM pot stabili temeiuri specifice pentru procedurile de corecţie financiară aplicate de Comisie legate de nerespectarea normelor aplicabile în cadrul politicii comune în domeniul pescuitului, care trebuie să fie proporţionale, ţinând seama de natura, gravitatea, durata şi recurenţa nerespectării.


Art. 145: Procedură
(1)Înainte de a lua o decizie privind o corecţie financiară, Comisia deschide procedura prin informarea statului membru cu privire la concluziile sale provizorii, cerând statului membru să-şi prezinte observaţiile în termen de două luni.

(2)În cazul în care Comisia propune o corecţie financiară pe baza unei extrapolări sau a unei rate forfetare, statul membru are posibilitatea să demonstreze, prin examinarea documentelor în cauză, că nivelul real al neregulii este mai mic decât cel din evaluarea Comisiei. De comun acord cu Comisia, statul membru poate limita sfera de cuprindere a acestei examinări la o proporţie corespunzătore sau la un eşantion adecvat din respectiva documentaţie. Cu excepţia cazurilor justificate corespunzător, termenul acordat pentru această examinare nu depăşeşte o perioadă suplimentară de două luni după termenul de două luni menţionat la alineatul (1).

(3)Comisia ia în considerare orice probă prezentată de statul membru în termenele prevăzute la alineatele (1) şi (2).

(4)În cazul în care nu acceptă concluziile provizorii ale Comisiei, statul membru este invitat de Comisie să participe la o audiere cu scopul de a se garanta că toate informaţiile şi observaţiile relevante sunt disponibile şi stau la baza concluziilor Comisiei privind aplicarea corecţiei financiare.

(5)În cazul unui acord, fără a aduce atingere alineatului (6) din prezentul articol, statul membru poate reutiliza fondurile respective în conformitate cu articolul 143 alineatul (3).

(6)În scopul aplicării corecţiilor financiare, Comisia ia o decizie, prin acte de punere în aplicare, în termen de şase luni de la data audierii sau de la data primirii informaţiilor suplimentare, în cazul în care statul membru este de acord să prezinte astfel de informaţii suplimentare în urma audierii. Comisia ţine cont de toate informaţiile şi observaţiile prezentate pe parcursul procedurii. În cazul în care nu are loc nicio audiere, perioada de şase luni începe la două luni după data trimiterii de către Comisie a scrisorii de invitaţie la audiere.


(7)În cazul în care Comisia, în exercitarea responsabilităţilor ce îi revin conform articolului 75, sau Curtea de Conturi Europeană detectează nereguli care demonstrează existenţa unei deficienţe semnificative în funcţionarea sistemelor de gestiune şi control, corecţia financiară aferentă reduce contribuţia din partea fondurilor la programul operaţional.

Primul paragraf nu se aplică în cazul unei deficienţe semnificative în funcţionarea eficace a unui sistem de gestiune şi control care, înainte de a fi detectată de Comisie sau de Curtea de Conturi Europeană:

a)a fost identificată în declaraţia de management, raportul anual de control sau opinia de audit prezentată Comisiei în conformitate cu articolul 59 alineatul (5) din Regulamentul financiar sau în alte rapoarte de audit ale autorităţii de audit prezentate Comisiei şi au fost luate măsuri adecvate; sau


b)a făcut obiectul unor măsuri adecvate de remediere aplicate de statul membru.

Evaluarea deficienţelor semnificative în funcţionarea eficace a unui sistem de gestiune şi control se bazează pe legislaţia aplicabilă în momentul în care au fost depuse declaraţiile de management, rapoartele anuale de control şi opiniile de audit relevante.

Atunci când decide asupra unei corecţii financiare, Comisia:

a)respectă principiul proporţionalităţii, ţinând seama de natura şi gravitatea deficienţei semnificative în funcţionarea eficace a unui sistem de gestiune şi control şi de implicaţiile ei pentru bugetul Uniunii;

b)pentru aplicarea unei corecţii forfetare sau extrapolate, exclude cheltuielile neconforme detectate anterior de statul membru care au făcut obiectul unor ajustări în conturi în conformitate cu articolul 139 alineatul (10) şi cheltuielile supuse unei evaluări în curs privind legalitatea şi regularitatea lor în conformitate cu articolul 137 alineatul (2);

c)ţine seama de corecţiile forfetare sau extrapolate aplicate cheltuielilor de statele membre pentru alte deficienţe semnificative atunci când determină riscul rezidual pentru bugetul Uniunii.

(8)Normele specifice fondurilor pentru FEPAM pot stabili norme de procedură suplimentare pentru corecţiile financiare menţionate în articolul 144 alineatul (7).


Art. 146: Obligaţiile statelor membre
Aplicarea unei corecţii financiare de către Comisie nu aduce atingere obligaţiei statului membru respectiv de a trece la recuperări, în temeiul articolului 143 alineatul (2) din prezentul regulament şi de a recupera ajutorul de stat în sensul articolului 107 alineatul (1) din TFUE şi în conformitate cu articolul 14 din Regulamentul (CE) nr. 659/1999 al Consiliului (1).

(1)Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (JO L 83, 27.3.1999, p. 1).


Art. 147: Rambursarea
(1)Orice sumă care trebuie restituită către bugetul Uniunii este plătită înainte de scadenţa indicată în ordinul de recuperare întocmit în conformitate cu articolul 73 din Regulamentul financiar. Data scadenţei este ultima zi a celei de-a doua luni următoare lunii în care a fost emis ordinul.

(2)Orice întârziere a rambursării face obiectul plăţii unor dobânzi de întârziere, de la scadenţă până la data rambursării efective. Rata acestor penalităţi este cu un punct procentual şi jumătate mai mare decât rata aplicată de Banca Centrală Europeană principalelor sale operaţiuni de refinanţare în prima zi lucrătoare din luna în care este cuprinsă data scadenţei.


TITLUL III: CONTROLUL PROPORŢIONAL AL PROGRAMELOR OPERAŢIONALE

Art. 148: Controlul proporţional al programelor operaţionale
(1)Operaţiunile pentru care totalul cheltuielilor eligibile nu depăşeşte 200 000 EUR pentru FEDR şi Fondul de coeziune, 150 000 EUR pentru FSE sau 100 000 EUR pentru FEPAM nu sunt supuse la mai mult de un audit efectuat de autoritatea de audit sau de către Comisie înainte de prezentarea conturilor pentru exerciţiul contabil în care au fost înregistrate cheltuielile finale ale operaţiunii finalizate. Alte operaţiuni nu sunt supuse la mai mult de un audit pe exerciţiu contabil de către autoritatea de audit sau de către Comisie înainte de prezentarea conturilor pentru exerciţiul contabil în care au fost înregistrate cheltuielile finale ale operaţiunii finalizate. Operaţiunile nu sunt supuse niciunui audit efectuat de Comisie sau de autoritatea de audit într-un anumit exerciţiu dacă în exerciţiul respectiv s-a efectuat deja un audit de către Curtea de Conturi Europeană, cu condiţia ca rezultatele activităţii de audit realizate de Curtea de Conturi Europeană cu privire la operaţiunile respective să poată fi utilizate de autoritatea de audit sau de Comisie pentru a-şi îndeplini sarcinile care le revin.

(2)Pentru programele operaţionale pentru care opinia celui mai recent audit indică faptul că nu există deficienţe semnificative, Comisia poate conveni cu autoritatea de audit, în cadrul reuniunii menţionate la articolul 128 alineatul (3), că nivelul activităţii de audit necesare poate fi redus, astfel încât acesta să fie proporţional cu riscul determinat. În astfel de cazuri, Comisia nu efectuează propriile sale controale la faţa locului decât în cazul în care există probe care sugerează deficienţe în sistemul de gestiune şi control care afectează cheltuielile declarate Comisiei în exerciţiul contabil pentru care conturile au fost acceptate de Comisie.

(3)Pentru programele operaţionale în cazul cărora Comisia ajunge la concluzia că se poate baza pe opinia autorităţii de audit, aceasta poate conveni cu autoritatea de audit să limiteze auditurile Comisiei la faţa locului la auditarea activităţii autorităţii de audit, cu excepţia cazului în care există dovezi ale unor deficienţe în activitatea autorităţii de audit într-un exerciţiu contabil pentru care conturile au fost acceptate de Comisie.

(4)Fără a aduce atingere alineatului (1), autoritatea de audit şi Comisia pot efectua audituri ale operaţiunilor în cazul în care o evaluare a riscurilor sau un audit al Curţii de Conturi Europene detectează un anumit risc de nereguli sau de fraudă, în cazul existenţei unor dovezi ale unor deficienţe semnificative în funcţionarea eficace a sistemului de gestiune şi control al programului operaţional în cauză şi în perioada menţionată la articolul 140 alineatul (1). Pentru a evalua activitatea unei autorităţi de audit, Comisia poate verifica pista de audit a autorităţii de audit sau poate lua parte la auditurile la faţa locului ale autorităţii de audit şi poate efectua audituri ale operaţiunilor atunci când acest lucru este necesar, în conformitate cu standardele de audit acceptate la nivel internaţional, pentru a obţine asigurări cu privire la funcţionarea eficace a autorităţii de audit.


PARTEA V: DELEGAREA DE COMPETENŢE, DISPOZIŢII DE PUNERE ÎN APLICARE ŞI DISPOZIŢII TRANZITORII ŞI FINALE

CAPITOLUL I: Delegarea de competenţe şi dispoziţii de punere în aplicare

Art. 149: Exercitarea delegării
(1)Competenţa de a adopta acte delegate este conferită Comisiei în condiţiile prevăzute la prezentul articol.

(2)Competenţa de a adopta acte delegate menţionată la articolul 5 alineatul (3), articolul 12 al doilea paragraf, articolul 22 alineatul (7) al patrulea paragraf, articolul 37 alineatul (13), articolul 38 alineatul (4) al treilea paragraf, articolul 40 alineatul (4), articolul 41 alineatul (3), articolul 42 alineatul (1) al doilea paragraf, articolul 42 alineatul (6), articolul 61 alineatul (3) al doilea, al treilea, al patrulea şi al şaptelea paragraf, articolul 63 alineatul (4), articolul 64 alineatul (4), articolul 68 alineatul (1) al doilea paragraf, articolul 101 al patrulea paragraf, articolul 122 alineatul (2) al cincilea paragraf, articolul 125 alineatul (8) primul paragraf, articolul 125 alineatul (9), articolul 127 alineatele (7) şi (8) şi articolul 144 alineatul (6) se conferă Comisiei de la 21 decembrie 2013 la 31 decembrie 2020.

(3)Delegarea de competenţe menţionată la articolul 5 alineatul (3), articolul 12 al doilea paragraf, articolul 22 alineatul (7) al patrulea paragraf, articolul 37 alineatul (13), articolul 38 alineatul (4) al treilea paragraf, articolul 40 alineatul (4), articolul 41 alineatul (3), articolul 42 alineatul (1) al doilea paragraf, articolul 42 alineatul (6), articolul 61 alineatul (3) al doilea, al treilea, al patrulea şi al şaptelea paragraf, articolul 63 alineatul (4), articolul 64 alineatul (4), articolul 68 alineatul (1) al doilea paragraf, articolul 101 al patrulea paragraf, articolul 122 alineatul (2) al cincilea paragraf, articolul 125 alineatul (8) primul paragraf, articolul 125 alineatul (9), articolul 127 alineatele (7) şi (8) şi articolul 144 alineatul (6) poate fi revocată oricând de Parlamentul European sau de Consiliu. O decizie de revocare pune capăt delegării de competenţe specificată în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau la o dată ulterioară menţionată în decizie. Decizia nu aduce atingere actelor delegate care sunt deja în vigoare.

(4)De îndată ce adoptă un act delegat, Comisia îl notifică simultan Parlamentului European şi Consiliului.

(5)Un act delegat adoptat în temeiul la articolul 5 alineatul (3), articolul 12 al doilea paragraf, articolul 22 alineatul (7) al patrulea paragraf, articolul 37 alineatul (13), articolul 38 alineatul (4) al treilea paragraf, articolul 40 alineatul (4), articolul 41 alineatul (3), articolul 42 alineatul (1) al doilea paragraf, articolul 42 alineatul (6), articolul 61 alineatul (3) al doilea, al treilea, al patrulea şi al şaptelea paragraf, articolul 63 alineatul (4), articolul 64 alineatul (4), articolul 68 alineatul (1) al doilea paragraf, articolul 101 al patrulea paragraf, articolul 122 alineatul (2) al cincilea paragraf, articolul 125 alineatul (8) primul paragraf, articolul 125 alineatul (9), articolul 127 alineatele (7) şi (8) şi articolul 144 alineatul (6) intră în vigoare numai în cazul în care nici Parlamentul European şi nici Consiliul nu au formulat obiecţiuni în termen de două luni de la notificarea acestuia către Parlamentul European şi Consiliu sau în cazul în care, înaintea expirării termenului respectiv, Parlamentul European şi Consiliul au informat Comisia că nu vor formula obiecţiuni. Respectivul termen se prelungeşte cu două luni la iniţiativa Parlamentului European sau a Consiliului.


Art. 150: Procedura Comitetului
(1)La aplicarea prezentului regulament, a Regulamentului privind FEDR, a Regulamentului privind CTE, a Regulamentului privind FSE şi a Regulamentului privind FC, Comisia este asistată de Comitetul de coordonare pentru fondurile ESI. Respectivul comitet este un comitet în sensul Regulamentului (UE) nr. 182/2011.

(2)În cazul în care se face trimitere la prezentul alineat, se aplică articolul 4 din Regulamentul (UE) nr. 182/2011.


(3)În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

Atunci când comitetul nu emite un aviz, Comisia nu adoptă proiectul de act de punere în aplicare în ceea ce priveşte competenţele de punere în aplicare menţionate la articolul 8 al treilea paragraf, articolul 22 alineatul (7) al cincilea paragraf, articolul 38 alineatul (3) al doilea paragraf, articolul 38 alineatul (10), articolul 39 alineatul (4) al doilea paragraf, articolul 46 alineatul (3), articolul 96 alineatul (2) al doilea paragraf, articolul 115 alineatul (4) şi la articolul 125 alineatul (8) al doilea paragraf şi se aplică articolul 5 alineatul (4) al treilea paragraf din Regulamentul (UE) nr. 182/2011

CAPITOLUL II: Dispoziţii tranzitorii şi finale

Art. 151: Reexaminare
Parlamentul European şi Consiliul revizuiesc prezentul regulament până la 31 decembrie 2020, în conformitate cu articolul 177 din TFUE.


Art. 152: Dispoziţii tranzitorii
(1)Prezentul regulament nu afectează nici continuarea, nici modificarea, inclusiv anularea integrală sau parţială, a asistenţei aprobate de Comisie în conformitate cu Regulamentul (CE) nr. 1083/2006 sau cu alte dispoziţii legislative aplicabile acestei asistenţe la 31 decembrie 2013. Regulamentul respectiv sau o astfel de legislaţie aplicabilă, continuă să se aplice în mod corespunzător după 31 decembrie 2013 asistenţei sau operaţiunilor în cauză până la finalizarea lor. În sensul prezentului alineat, asistenţa include programele operaţionale şi programele majore.

(2)Cererile de asistenţă care sunt prezentate sau aprobate în temeiul Regulamentului (CE) nr. 1083/2006 rămân valabile.

(3)În cazul în care un anumit stat membru uzează de opţiunea prevăzută la articolul 123 alineatul (3), acesta poate înainta Comisiei o cerere, solicitând ca autoritatea de management să îndeplinească funcţiile unei autorităţi de certificare, prin derogare de la articolul 59 alineatul (1) litera (b) din Regulamentul (CE) nr. 1083/2006, în ceea ce priveşte programele operaţionale corespunzătoare puse în practică în temeiul Regulamentului (CE) nr. 1083/2006. Cererea se înaintează împreună cu o evaluare efectuată de autoritatea de audit. În cazul în care, pe baza informaţiilor puse la dispoziţie de autoritatea de audit şi a propriilor sale audituri, Comisia este încredinţată de faptul că sistemele de gestiune şi control ale respectivelor programe operaţionale funcţionează eficace şi că funcţionarea lor nu va fi afectată de îndeplinirea de către autoritatea de management a funcţiilor unei autorităţi de certificare, aceasta informează statul membru respectiv cu privire la acordul său în termen de două luni de la data primirii cererii.

(4)Prin derogare de la articolul 79 alineatul (1) din Regulamentul (CE) nr. 1083/2006, plafonul pentru valoarea totală cumulată a prefinanţării şi a plăţilor intermediare efectuate este de 100 % din contribuţia din partea fondurilor pentru programele operaţionale ce vizează atingerea obiectivelor de convergenţă şi regionale în materie de competitivitate şi ocupare a forţei de muncă în Grecia.
(5)Prin derogare de la articolul 53 alineatul (2) şi de la articolul 77 alineatul (1) din Regulamentul (CE) nr. 1083/2006 şi fără a aduce atingere deciziilor Comisiei prin care se stabilesc rata maximă şi valoarea maximă a contribuţiei din partea fondurilor pentru fiecare program operaţional din Grecia şi pentru fiecare axă prioritară, plăţile intermediare şi plăţile soldului final se calculează aplicând o rată maximă de cofinanţare de 100 % cheltuielilor eligibile indicate pentru programele operaţionale ce vizează atingerea obiectivelor de convergenţă şi regionale în materie de competitivitate şi ocupare a forţei de muncă în Grecia în cadrul fiecărei axe prioritare în fiecare declaraţie de cheltuieli certificată de autoritatea de certificare. Articolul 77 alineatul (2) din Regulamentul (CE) nr. 1083/2006 nu se aplică programelor operaţionale din Grecia.

(6)Grecia instituie un mecanism care să asigure faptul că sumele suplimentare puse la dispoziţie ca urmare a măsurilor prevăzute la alineatele (4) şi (5) de la prezentul articol sunt utilizate exclusiv pentru efectuarea plăţilor către beneficiari şi pentru operaţiunile din cadrul programelor sale operaţionale.
Grecia prezintă Comisiei un raport privind punerea în aplicare a alineatelor (4) şi (5) de la prezentul articol până la sfârşitul anului 2016 şi efectuează o nouă raportare în raportul final de execuţie care trebuie prezentat în temeiul articolului 89 alineatul (1) litera (a) din Regulamentul (CE) nr. 1083/2006.

(la data 16-oct-2015 Art. 152, alin. (3) din partea V, capitolul II completat de Art. 1, punctul 2. din Regulamentul 1839/14-oct-2015 )

Art. 153: Abrogare
(1)Fără a aduce atingere dispoziţiilor articolului 152, Regulamentul (CE) nr. 1083/2006 se abrogă cu efect de la 1 ianuarie 2014.

(2)Trimiterile la regulamentul abrogat se interpretează ca trimiteri la prezentul regulament şi se citesc în conformitate cu tabelul de corespondenţă din anexa XIV.


Art. 154: Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Articolele 20 - 24, articolul 29 alineatul (3), articolul 38 alineatul (1) litera (a) şi articolele 58, 60, 76 - 92, 118, 120, 121 şi 129 - 147 se aplică de la 1 ianuarie 2014.

ANEXA I: CADRUL STRATEGIC COMUN

CAPITOLUL 1: INTRODUCERE
Pentru a promova dezvoltarea armonioasă, echilibrată şi durabilă a Uniunii şi a maximiza contribuţia fondurilor ESI la strategia Uniunii pentru o creştere inteligentă, durabilă şi favorabilă incluziunii, precum şi misiunile specifice fondurilor ESI, inclusiv coeziunea economică, socială şi teritorială, este necesar să se asigure că angajamentele politice asumate în contextul Strategiei Uniunii pentru o creştere inteligentă, durabilă şi favorabilă incluziunii sunt susţinute de investiţii prin fondurile ESI şi alte instrumente ale Uniunii. Prin urmare, în conformitate cu articolul 10 şi cu respectarea priorităţilor şi a obiectivelor prevăzute în regulamentele specifice fondurilor, cadrul strategic comun (CSC) oferă principii de orientare strategică pentru a realiza o abordare integrată a dezvoltării utilizând fondurile ESI coordonate cu alte instrumente şi politici ale Uniunii, în conformitate cu obiectivele strategice şi cu obiectivele principale ale Strategiei Uniunii pentru o creştere inteligentă, durabilă şi favorabilă incluziunii şi, după caz, cu iniţiativele emblematice, ţinând cont de principalele provocări teritoriale şi de contextele naţionale, regionale şi locale specifice.


CAPITOLUL 2: CONTRIBUŢIA FONDURILOR ESI LA STRATEGIA UNIUNII PENTRU O CREŞTERE INTELIGENTĂ, DURABILĂ ŞI FAVORABILĂ INCLUZIUNII ŞI COERENŢA CU GUVERNANŢA ECONOMICĂ A UNIUNII
1.Pentru a sprijini atingerea efectivă a obiectivului privind creşterea inteligentă, durabilă şi favorabilă incluziunii în acordurile de parteneriat şi în programe, prezentul regulament identifică unsprezece obiective tematice, menţionate la articolul 9 primul paragraf, care corespund priorităţilor Strategiei Uniunii pentru o creştere inteligentă, durabilă şi favorabilă incluziunii şi care vor primi sprijin din fondurile ESI.

2.În conformitate cu obiectivele tematice prevăzute la articolul 9 primul paragraf, pentru a asigura masa critică necesară creşterii şi creării de locuri de muncă, statele membre concentrează sprijinul în conformitate cu articolul 18 din prezentul regulament şi cu normele specifice fondurilor privind concentrarea tematică şi asigură eficacitatea cheltuielilor. Statele membre acordă prioritate cheltuielilor favorabile creşterii economice, inclusiv cheltuielilor în materie de educaţie, cercetare, inovare şi eficienţă energetică şi cheltuielilor pentru facilitarea accesului IMM-urilor la finanţare şi pentru asigurarea durabilităţii în materie de mediu, gestionarea resurselor naturale şi combaterea schimbărilor climatice, precum şi pentru modernizarea administraţiei publice. Ele iau în considerare, de asemenea, menţinerea sau consolidarea acoperirii şi eficacităţii serviciilor de ocupare a forţei de muncă şi a politicilor active privind piaţa muncii pentru a combate şomajul, cu accent asupra tinerilor, precum şi pentru a aborda consecinţele sociale ale crizei şi a promova incluziunea socială.

3.Pentru a asigura consecvenţa cu priorităţile stabilite în contextul semestrului european, în pregătirea acordurilor lor de parteneriat, statele membre planifică utilizarea fondurilor ESI ţinând seama de programele naţionale de reformă, după caz, şi de cele mai recente recomandări specifice fiecărei ţări adoptate în conformitate cu articolul 121 alineatul (2) din TFUE şi de recomandările relevante ale Consiliului adoptate în conformitate cu articolul 148 alineatul (4) din TFUE în conformitate cu rolurile şi obligaţiile lor respective. Atunci când este necesar, statele membre iau, de asemenea, în considerare recomandările relevante ale Consiliului bazate pe Pactul de stabilitate şi de creştere şi pe programele de ajustare economică.

4.Pentru a stabili modul în care fondurile ESI pot contribui cu cea mai mare eficacitate la Strategia Uniunii pentru o creştere inteligentă, durabilă şi favorabilă incluziunii şi pentru a ţine cont de obiectivele tratatului, inclusiv de coeziunea economică, socială şi teritorială, statele membre selectează obiectivele tematice pentru utilizarea planificată a fondurilor ESI în contextele naţionale, regionale şi locale adecvate.


CAPITOLUL 3: ABORDAREA INTEGRATĂ A FONDURILOR ESI ŞI DISPOZIŢII PRIVIND UTILIZAREA LOR

SECŢIUNEA 1: 3.1. Introducere
1.În temeiul articolului 15 alineatul (2) litera (a), acordul de parteneriat indică o abordare integrată a dezvoltării teritoriale. Statele membre se asigură că selecţia obiectivelor tematice şi a investiţiilor, precum şi priorităţile Uniunii abordează necesităţile de dezvoltare şi provocările teritoriale într-un mod integrat, în conformitate cu analiza care figurează în secţiunea 6.4. Statele membre urmăresc să valorifice la maximum posibilităţile de a asigura utilizarea coordonată şi integrată a fondurilor ESI.

2.Statele membre şi, după caz, în conformitate cu articolul 4 alineatul (4), regiunile se asigură că intervenţiile sprijinite prin fondurile ESI sunt complementare şi sunt implementate într-un mod coordonat, pentru a crea sinergii şi a reduce costurile şi sarcina administrativă pentru organismele de management şi pentru beneficiari în conformitate cu articolele 4, 15 şi 27.


SECŢIUNEA 2: 3.2 Coordonare şi complementaritate

1.Statele membre şi autorităţile de management responsabile de implementarea fondurilor ESI trebuie să conlucreze strâns la pregătirea, punerea în aplicare, monitorizarea şi evaluarea acordului de parteneriat şi a programelor. În special, ele trebuie să se asigure că sunt întreprinse următoarele acţiuni:

a)identificarea domeniilor de intervenţie în care fondurile ESI pot fi combinate în mod complementar pentru realizarea obiectivelor tematice stabilite în prezentul regulament;

b)asigurarea, în conformitate cu articolul 4 alineatul (6), a existenţei unor dispoziţii privind coordonarea eficace a fondurilor ESI pentru a spori impactul şi eficacitatea fondurilor, inclusiv, după caz, prin utilizarea de programe finanţate din mai multe fonduri;

c)promovarea participării autorităţilor de management responsabile alte fonduri ESI şi a ministerelor relevante la dezvoltarea unor regimuri de sprijin menite să asigure coordonarea şi sinergiile şi să evite suprapunerile;

d)stabilirea, dacă este necesar, de comitete de monitorizare comune pentru programele de implementarea fondurilor ESI şi elaborarea altor măsuri de gestionare şi de control comune pentru a facilita coordonarea între autorităţile responsabile de implementarea fondurilor ESI;

e)utilizarea unor soluţii comune de e-guvernanţă, care să-i poată asista pe solicitanţi şi beneficiari, şi utilizarea la maximum a "ghişeelor unice", inclusiv pentru consiliere privind oportunităţile de sprijin disponibile prin fiecare dintre fondurile ESI;

f)stabilirea unor mecanisme de coordonare a activităţilor de cooperare finanţate prin FEDR şi FSE cu investiţii sprijinite de programele legate de obiectivul "investiţii pentru creştere şi locuri de muncă";

g)promovarea abordărilor comune între fondurile ESI în ceea ce priveşte orientările privind desfăşurarea operaţiunilor, cererile de propuneri şi procesele de selecţie sau alte mecanisme de facilitare a accesului la fonduri pentru proiecte integrate;

h)încurajarea cooperării dintre autorităţile de management ale diferitelor fonduri ESI în materie de monitorizare, evaluare, gestionare, control şi audit.


SECŢIUNEA 3: 3.3 Încurajarea abordărilor integrate
1.Atunci când este cazul, statele membre combină fondurile ESI în pachete integrate la nivel local, regional sau naţional, care sunt concepute astfel încât să răspundă unor provocări teritoriale specifice pentru a sprijini realizarea obiectivelor stabilite în acordul de parteneriat şi în programe. Acest lucru se poate realiza utilizând investiţiile teritoriale integrate (ITI), operaţiunile integrate, planurile de acţiune comune şi dezvoltarea locală plasată sub responsabilitatea comunităţii.

2.În conformitate cu articolul 36, pentru a se ajunge la utilizarea integrată a obiectivelor tematice, finanţările din diferite axe prioritare sau programe operaţionale sprijinite prin FSE, FEDR şi Fondul de coeziune se pot combina în cadrul unei ITI. Acţiunile desfăşurate în cadrul unei ITI pot fi completate cu sprijin financiar din FEADR sau, respectiv, FEPAM

3.În conformitate cu dispoziţiile relevante din normele specifice fondurilor, pentru a spori impactul şi eficacitatea în cadrul unei abordări integrate coerente din punct de vedere tematic, o axă prioritară poate viza mai multe categorii de regiuni, poate combina una sau mai multe priorităţi de investiţii complementare din FEDR, Fondul de coeziune şi FSE într-un singur obiectiv tematic şi, în cazuri justificate, poate combina una sau mai multe priorităţi de investiţii complementare din cadrul unor obiective tematice diferite pentru a obţine contribuţia maximă la axa prioritară respectivă.

4.Statele membre promovează, în conformitate cu cadrul lor instituţional şi juridic şi cu articolul 32, dezvoltarea de abordări locale şi subregionale. Dezvoltarea locală plasată sub responsabilitatea comunităţii este implementată în contextul unei abordări strategice pentru a se asigura că definirea necesităţilor locale "de la bază spre vârf" ţine cont de priorităţile stabilite la un nivel mai ridicat. Prin urmare, statele membre definesc abordarea dezvoltării locale plasate sub responsabilitatea comunităţii luată de FEADR şi, după caz, pentru FEDR, FSE sau FEPAM în temeiul articolului 15 alineatul (2) şi indică în cadrul acordului de parteneriat principalele provocări care urmează a fi abordate în acest mod, principalele obiective şi priorităţi pentru dezvoltarea locală plasată sub responsabilitatea comunităţii, tipurile de teritorii care urmează să fie acoperite, rolul specific care urmează să fie atribuit grupurilor de acţiune locală în ceea ce priveşte punerea în practică a unor strategii şi rolul prevăzut pentru FEADR şi, după caz, pentru FEDR, FSE sau FEPAM în implementarea strategiilor de dezvoltare locală plasată sub responsabilitatea comunităţii, în diferite tipuri de teritorii precum zone rurale, urbane şi zone de coastă precum şi mecanismele de coordonare corespunzătoare.


CAPITOLUL 4: COORDONAREA ŞI SINERGIILE DINTRE FONDURILE ESI ŞI ALTE POLITICI ŞI INSTRUMENTE ALE UNIUNII

SECŢIUNEA 0:
Coordonarea de către statele membre prevăzută de prezenta secţiune se aplică în măsura în care un stat membru intenţionează să utilizeze sprijinul din partea fondurilor ESI şi a altor instrumente ale Uniunii în domeniul de politică relevant. Programele Uniunii prezentate în prezenta secţiune nu constituie o listă exhaustivă.


SECŢIUNEA 1: 4.1 Introducere
1.În conformitate cu responsabilităţile lor respective, statele membre şi Comisia iau în considerare impactul politicilor Uniunii la nivel naţional şi regional, precum şi asupra coeziunii sociale, economice şi teritoriale, în vederea promovării sinergiilor şi a coordonării eficiente şi a identificării şi promovării celor mai adecvate mijloace de a utiliza fondurile europene pentru a sprijini investiţii locale, regionale şi naţionale. Statele membre asigură şi complementaritatea dintre politicile şi instrumentele Uniunii şi acţiunile de la nivel naţional, regional şi local.


2.În conformitate cu articolul 4 alineatul (6) şi cu responsabilităţile lor respective, statele membre şi Comisia asigură coordonarea dintre fondurile ESI şi alte instrumente relevante ale Uniunii la nivel european şi la nivelul statelor membre. Ele iau măsurile necesare pentru a garanta, în fazele de programare şi de implementare, coerenţa între acţiunile sprijinite de fondurile ESI şi obiectivele altor politici ale Uniunii. În acest scop, ele urmăresc să ia în considerare următoarele aspecte:

a)să sporească complementarităţile şi sinergiile dintre diferitele instrumente ale Uniunii la nivelul Uniunii şi la nivel naţional şi regional, atât în faza de planificare, cât şi în timpul implementării;

b)să optimizeze structurile existente şi, dacă este cazul, să instituie structuri noi care să faciliteze identificarea strategică a priorităţilor pentru diferitele instrumente şi structuri de coordonare la nivelul Uniunii şi la nivel naţional, care evită duplicarea eforturilor şi să identifice domeniile în care este nevoie de un sprijin financiar suplimentar;

c)să utilizeze potenţialul de combinare a sprijinului din instrumente diferite pentru a sprijini operaţiunile individuale şi să lucreze îndeaproape cu autorităţile responsabile de implementare la nivelul Uniunii şi la nivel naţional pentru a oferi posibilităţi de finanţare coerente şi raţionalizate pentru beneficiari.


SECŢIUNEA 2: 4.2 Coordonarea cu politica agricolă comună şi politica comună în domeniul pescuitului
1.FEADR face parte integrantă din politica agricolă comună şi completează măsurile în cadrul Fondului European de Garantare Agricolă, care oferă sprijin direct pentru agricultori şi sprijină măsurile de piaţă. Prin urmare, statele membre gestionează aceste intervenţii împreună pentru a maximiza sinergiile şi valoarea adăugată a sprijinului acordat de Uniune.

2.FEPAM vizează îndeplinirea obiectivelor politicii comune reformate în domeniul pescuitului şi ale politicii maritime integrate. Prin urmare, statele membre utilizează FEPAM pentru a sprijini eforturile de îmbunătăţire a colectării de date şi de consolidare a controlului, şi se asigură că se caută, de asemenea, sinergii în sprijinul priorităţilor politicii maritime integrate, cum ar fi cunoaşterea mediului marin, planificarea spaţială maritimă, gestionarea integrată a zonelor de coastă, supravegherea maritimă integrată, protecţia mediului marin şi a biodiversităţii şi adaptarea la efectele adverse ale schimbărilor climatice asupra zonelor de coastă.


SECŢIUNEA 3: 4.3 Orizont 2020 şi alte programe ale Uniunii gestionate la nivel central în domeniile cercetării şi inovării

1.Statele membre şi Comisia ţin cont în mod corespunzător de consolidarea coordonării, a sinergiilor şi a complementarităţilor dintre fondurile ESI şi Orizont 2020, programul pentru competitivitatea întreprinderilor mici şi mijlocii (COSME) în concordanţă cu Regulamentul (UE) nr. 1287/2013 al Parlamentului European şi al Consiliului (1), şi alte programe relevante de finanţare ale Uniunii gestionate la nivel central, stabilind totodată o diviziune clară a domeniilor de intervenţie între acestea.

(1)Regulamentul (UE) nr. 1287/2013 al Parlamentului European şi al Consiliului din 11 decembrie 2013 de stabilire a Programului pentru competitivitatea întreprinderilor şi întreprinderilor mici şi mijlocii (COSME) (2014 - 2020) şi de abrogare a Deciziei nr. 1639/2006/CE. (A se vedea pagina 33 din prezentul Jurnal Oficial).


2.Statele membre elaborează strategii naţionale şi/sau regionale de "specializare inteligentă" în conformitate cu programul naţional de reformă, după caz. Aceste strategii pot lua forma unui cadru strategic de politică, naţional sau regional, în materie de cercetare şi dezvoltare (C&I) pentru "specializare inteligentă" sau pot fi incluse într-un astfel de cadru. Aceste strategii sunt elaborate prin implicarea autorităţilor de gestionare naţionale sau regionale şi a părţilor interesate, cum ar fi universităţi şi alte instituţii de învăţământ superior, industrie şi partenerii sociali în procesul de determinare antreprenorial. Autorităţile direct vizate de Orizont 2020 sunt asociate îndeaproape la acest proces. Strategiile de specializare inteligentă includ:

a)"Acţiuni în amonte" pentru a pregăti actorii regionali ai C&I să participe la Orizont 2020 ("calea spre excelenţă"), care urmează să se elaboreze, după caz, prin consolidarea capacităţilor. Comunicarea şi cooperarea între punctele de contact naţionale Orizont 2020 şi autorităţile de management al fondurilor ESI sunt consolidate.

b)"Acţiuni în aval" pentru a oferi mijloacele de a exploata şi difuza pe piaţă rezultatele C&I, care decurg din Orizont 2020 şi din programele precedente, cu o atenţie deosebită pentru crearea unui mediu favorabil inovării pentru mediul de afaceri şi industrie, inclusiv pentru IMM-uri, şi în conformitate cu priorităţile identificate pentru teritorii în cadrul strategiei de specializare inteligentă în cauză.

3.Statele membre încurajează utilizarea dispoziţiilor din prezentul regulament care permit combinarea fondurilor ESI cu resursele prevăzute pentru Orizont 2020 în programele relevante utilizate pentru a implementa anumite părţi din strategiile menţionate la punctul (2). Un sprijin comun este acordat autorităţilor naţionale şi regionale la elaborarea şi implementarea unor astfel de strategii, pentru a identifica posibilităţile de finanţare comună infrastructurilor de C&I de interes european, a promova colaborarea internaţională, sprijinul metodologic prin intermediul evaluărilor inter pares, al schimbului de bune practici şi al formării profesionale transregionale.


4.Statele membre şi, după caz, în conformitate cu articolul 4 alineatul (4), regiunile iau în considerare următoarele măsuri suplimentare vizând deblocarea potenţialului lor de excelenţă în domeniul C&I, în mod complementar şi creator de sinergii cu Orizont 2020, în special prin intermediul programelor comune de finanţare. Măsurile respective trebuie să constea în:

a)stabilirea de legături între centrele de excelenţă din domeniul cercetării şi regiunile mai puţin dezvoltate, precum şi statele membre şi regiunile cu performanţe scăzute în materie de cercetare, dezvoltare şi inovare (CDI) pentru a crea centre de excelenţă noi sau pentru a le moderniza pe cele existente din regiunile mai puţin dezvoltate, dar şi din statele membre şi regiunile cu performanţe scăzute în materie de CDI;

b)crearea de legături în regiunile mai puţin dezvoltate, precum şi în statele membre şi regiunile cu performanţe scăzute în materie de CDI între grupuri inovatoare cu excelenţă recunoscută;

c)înfiinţarea unor "catedre SEC" în vederea atragerii cadrelor universitare de renume, în special în regiunile mai slab dezvoltate şi în statele membre şi regiunile cu performanţe scăzute în materie de CDI;

d)sprijinirea accesului la reţele internaţionale pentru cercetătorii şi inovatorii care nu sunt suficient implicaţi în Spaţiul european de cercetare (SEC) sau care se află în regiuni mai puţin dezvoltate sau în state membre şi regiuni cu performanţe scăzute în materie de CDI;

e)contribuţia, după caz, la parteneriatele europene pentru inovare;

f)pregătirea instituţiilor naţionale şi/sau a grupurilor de excelenţă pentru participarea la activităţile Comunităţilor cunoaşterii şi inovării (CCI) ale Institutului European de Inovare şi Tehnologie (EIT); şi


g)găzduirea programelor de înaltă calitate pentru mobilitatea internaţională a cercetătorilor prin cofinanţare din partea programului de "Acţiuni Marie Sklodowska-Curie".

Statele membre depun eforturi pentru a utiliza, după caz şi în conformitate cu articolul 70, flexibilitatea de a sprijini operaţiuni în afara zonei vizate de program, cu un nivel de investiţii suficient pentru a atinge o masă critică, pentru a implementa măsurile menţionate la primul paragraf într-un mod cât mai eficace posibil.


SECŢIUNEA 4: 4.4 Finanţarea unor proiecte demonstrative în temeiul rezervei pentru noi intraţi (NER) 300 (1)
(1)Decizia 2010/670/UE a Comisiei din 3 noiembrie 2010 de stabilire a criteriilor şi măsurilor pentru finanţarea proiectelor demonstrative comerciale care vizează captarea şi stocarea geologică a CO2 în condiţii de siguranţă din punct de vedere al mediului, precum şi a proiectelor demonstrative de tehnologii inovatoare în domeniul energiei din surse regenerabile, în cadrul sistemului de comercializare a certificatelor de emisii de gaze cu efect de seră în Comunitate, stabilit prin Directiva 2003/87/CE a Parlamentului European şi a Consiliului (JO L 290, 6.11.2010, p. 39).

Statele membre se asigură că finanţarea din partea fondurilor ESI este coordonată cu sprijinul din partea programului NER 300, care utilizează veniturile din scoaterea la licitaţie a 300 de milioane de certificate constituind rezerva destinată noilor intraţi în sistemul european de comercializare a certificatelor de emisii.


SECŢIUNEA 5: 4.5 Programul pentru mediu şi politici climatice (LIFE) (1) şi acquis-ul în domeniul mediului
(1)Regulamentul (UE) nr. 1293/2013 al Parlamentului European şi al Consiliului de stabilire a unui program pentru mediu şi politici climatice (LIFE) şi de abrogare a Regulamentului (CE) nr. 614/2007 (A se vedea pagina 185 din prezentul Jurnal Oficial).

1.Printr-o concentrare tematică mai puternică şi prin aplicarea principiului dezvoltării durabile în conformitate cu articolul 8, statele membre şi Comisia încearcă să exploateze sinergiile cu instrumentele strategice ale Uniunii (atât instrumente financiare şi nefinanciare) care susţin atenuarea schimbărilor climatice şi adaptarea la acestea, protecţia mediului şi utilizarea eficientă a resurselor.

2.Statele membre promovează şi, după caz şi în conformitate cu articolul 4, garantează complementaritatea şi coordonarea cu programul LIFE, în special cu proiectele integrate în domeniile naturii, biodiversităţii, apei, deşeurilor, aerului, atenuării schimbărilor climatice şi adaptării la schimbările climatice. Această coordonare este realizată prin măsuri precum promovarea activităţilor de finanţare prin fondurile ESI care completează proiectele integrate în cadrul programului LIFE, precum şi prin promovarea utilizării de soluţii, metode şi abordări validate în cadrul programului LIFE, printre altele, inclusiv prin investiţii în infrastructura verde, eficienţa energetică, ecoinovare, soluţiile bazate pe ecosistem şi adoptarea de tehnologii inovatoare asociate.

3.Planurile sectoriale relevante, programele sau strategiile (inclusiv cadrul de acţiune prioritară, planul de gestionare a districtului hidrografic, planul de gestionare a deşeurilor, planul de atenuare sau strategia de adaptare) pot servi drept cadru de coordonare atunci când este avut în vedere sprijin pentru domeniile respective.


SECŢIUNEA 6: 4.6 ERASMUS (2)
(2)Regulamentul (UE) nr. 1288/2013 al Parlamentului European şi al Consiliului din 11 decembrie 2013 de instituire a acţiunii "Erasmus +": Programul Uniunii pentru educaţie, formare, tineret şi sport şi de abrogare a Deciziilor nr. 1719/2006/CE, nr. 1720/2006/CE şi nr. 1298/2008/CE (A se vedea pagina 50 din prezentul Jurnal Oficial).

1.Statele membre fac eforturi în vederea utilizării fondurilor ESI pentru generalizarea instrumentelor şi metodelor elaborate şi testate cu succes în cadrul programului "Erasmus +", cu scopul de a maximiza impactul social şi economic al investiţiilor în oameni şi, printre altele, să stimuleze iniţiativele tinerilor şi acţiunile cetăţenilor.

2.Statele membre promovează şi garantează, în conformitate cu articolul 4, coordonarea efectivă între fondurile ESI şi cele ale programului "Erasmus +" la nivel naţional, prin intermediul unei distincţii clare a tipurilor de investiţii şi a grupurilor-ţintă sprijinite. Statele membre urmăresc complementaritatea în ceea ce priveşte finanţarea acţiunilor de mobilitate.

3.Coordonarea se realizează prin implementarea unor mecanisme adecvate de cooperare între autorităţile de management şi agenţiile naţionale stabilite în cadrul programului "Erasmus +", care pot favoriza o comunicare transparentă şi uşor accesibilă cetăţenilor la nivelul Uniunii şi la nivel naţional şi regional.


SECŢIUNEA 7: 4.7 Programul Uniunii Europene pentru ocuparea forţei de muncă şi inovare socială (EaSI) (3)
(3)Regulamentul (UE) nr. 1296/2013 al Parlamentului European şi al Consiliului din 11 decembrie 2013 privind un program al Uniunii Europene pentru ocuparea forţei de muncă şi inovare socială (EaSI) şi de modificare a Deciziei nr. 283/2010/UE de instituire a unui instrument european de microfinanţare Progress pentru ocuparea forţei de muncă şi incluziune socială (A se vedea pagina 238 din prezentul Jurnal Oficial).

1.Statele membre promovează şi garantează, în conformitate cu articolul 4 alineatul (6), o coordonare eficace între programul Uniunii Europene pentru ocuparea forţei de muncă şi inovare socială (EaSI) şi sprijinul acordat de fondurile ESI în cadrul obiectivelor tematice legate de ocuparea forţei de muncă şi de incluziunea socială. Coordonarea respectivă include coordonarea sprijinului acordat în temeiul axei EURES din EaSI acţiunilor menite să sporească mobilitatea transnaţională a forţei de muncă susţinute de FSE pentru a promova mobilitatea geografică a lucrătorilor şi a spori posibilităţile de ocupare a forţei de muncă, precum şi coordonarea între sprijinul provenit din fondurile ESI pentru activităţile independente, spiritul antreprenorial, crearea de întreprinderi şi întreprinderile sociale şi sprijinul acordat din EaSI în cadrul axei "microfinanţare şi antreprenoriat social".

2.Statele membre urmăresc să dezvolte, la scară mai mare, cele mai de succes măsuri elaborate în cadrul axei "evoluţie" din EaSI, în special pe planul inovării sociale şi al experimentării politicilor sociale cu sprijinul FSE.


SECŢIUNEA 8: 4.8 Mecanismul pentru Interconectarea Europei (MIE) (4)
(4)Regulamentul (UE). nr. 1316/2013 al Parlamentului European şi al Consiliului din 11 decembrie 2013 de instituire a Mecanismului pentru Interconectarea Europei, de modificare a Regulamentului (UE) nr. 913/2010 şi de abrogare a Regulamentului (CE) nr. 680/2007 şi (CE) nr. 67/2010 (JO L 348, 20.12.2013, p. 129).

1.Pentru a maximiza valoarea adăugată europeană în domeniile transporturilor, telecomunicaţiilor şi energiei, statele membre şi Comisia se asigură că intervenţiile prin FEDR şi Fondul de coeziune sunt planificate în strânsă colaborare cu sprijinul acordat prin MIE, astfel încât să se asigure complementaritatea, să se evite duplicarea eforturilor şi să se asigure caracterul optim al legăturilor dintre diferitele tipuri de infrastructură atât la nivel local, regional şi naţional, cât şi la nivelul Uniunii. Se asigură o eficienţă maximă a diferitelor instrumente de finanţare pentru proiectele cu relevanţă la nivelul Uniunii şi pentru piaţa internă, care generează cea mai mare valoare adăugată la nivel european şi care promovează coeziunea socială, economică şi teritorială, în special acele proiecte de implementare a reţelelor prioritare de transport, de energie şi de infrastructuri digitale, astfel cum au fost identificate în cadrele politice respective privind reţele trans-europeene, pentru a construi noi infrastructuri şi a moderniza substanţial infrastructura existentă.

2.În domeniul transporturilor, planificarea investiţiilor se bazează pe cererea reală şi preconizată în materie de transport şi identifică verigi lipsă şi blocaje, luând în considerare, în cadrul unei abordări coerente, evoluţia legăturilor transfrontaliere ale Uniunii şi creând legături între regiunile din cadrul unui stat membru. Investiţiile în conectivitatea regională la reţeaua transeuropeană de transport (TEN-T) globală şi la reţeaua TEN-T centrală garantează faptul că zonele urbane şi rurale beneficiază de oportunităţile create de reţelele majore.

3.Prioritizarea investiţiilor care au un impact dincolo de teritoriul unui anumit stat membru, în special a celor care fac parte din coridoarele reţelei TEN-T centrală, este coordonată cu planificarea TEN-T şi cu planurile de implementare a coridoarelor reţelei centrale, astfel încât investiţiile efectuate de FEDR şi Fondul de coeziune în ceea ce priveşte infrastructura de transport să fie în deplină conformitate cu orientările TEN-T.

4.Statele membre se concentrează asupra formelor de transport şi de mobilitate urbană durabile, precum şi asupra investiţiilor în domeniile care oferă cea mai mare valoare adăugată europeană, ţinând cont de nevoia de a îmbunătăţi calitatea, accesibilitatea şi fiabilitatea serviciilor de transport pentru a promova transportul public. Odată identificate, investiţiile sunt clasificate pe priorităţi în funcţie de contribuţia lor la mobilitate, la durabilitate, la reducerea emisiilor de gaze cu efect de seră, şi la spaţiul european unic al transporturilor, în conformitate cu viziunea stabilită în Cartea albă a Comisiei intitulată "Foaie de parcurs pentru un spaţiu european unic al transporturilor - Către un sistem de transport competitiv şi eficient din punct de vedere al resurselor", subliniind faptul că în sectorul transporturilor este necesară o reducere semnificativă a emisiilor de gaze cu efect de seră. Contribuţia proiectelor la reţelele europene sustenabile de transport de mărfuri prin dezvoltarea căilor navigabile interne ar trebui promovată pe baza unei evaluări prealabile a impactului lor asupra mediului.

5.Fondurile ESI permit realizarea infrastructurilor locale şi regionale şi a legăturilor lor la reţelele prioritare din Uniune în sectorul energiei şi al telecomunicaţiilor.

6.Statele membre şi Comisia implementează mecanisme corespunzătoare de coordonare şi de asistenţă tehnică pentru a asigura complementaritatea şi planificarea eficientă a măsurilor în domeniul TIC în vederea utilizării pe deplin a diferitelor instrumente ale Uniunii (fonduri ESI, MIE, reţele transeuropene, Orizont 2020) pentru finanţarea reţelelor în bandă largă şi a infrastructurilor serviciilor digitale. Alegerea celui mai adecvat instrument de finanţare ia în considerare potenţialul generator de venituri al operaţiunii şi nivelul său de risc, pentru a asigura utilizarea cât mai eficace a fondurilor publice. În cadrul evaluării cererilor de sprijin din partea fondurilor ESI, fiecare stat membru ar trebui să ia în considerare evaluările operaţiunilor legate de cele care au fost depuse pentru MIE, dar care nu au fost selectate, fără a aduce atingere deciziei finale de selecţie adoptate de autoritatea de management.


SECŢIUNEA 9: 4.9 Instrumentul de asistenţă pentru preaderare, Instrumentul european de vecinătate şi Fondul european de dezvoltare
1.Statele membre şi Comisia urmăresc, în conformitate cu responsabilităţile lor, să îmbunătăţească coordonarea între instrumentele externe şi fondurile ESI pentru a îmbunătăţi eficacitatea în realizarea mai multor obiective strategice ale Uniunii. Coordonarea şi complementaritatea cu Fondul european de dezvoltare, Instrumentul de asistenţă pentru preaderare şi Instrumentul european de vecinătate sunt deosebit de importante.

2.Pentru a sprijini o integrare teritorială mai profundă, statele membre caută să valorifice sinergiile dintre activităţile de cooperare teritorială în cadrul politicii de coeziune şi instrumentele europene de vecinătate, în special în ceea ce priveşte activităţile de cooperare transfrontalieră, ţinând cont de potenţialul oferit de GECT.


CAPITOLUL 5: PRINCIPIILE ORIZONTALE MENŢIONATE LA ARTICOLELE 5, 7 ŞI 8 ŞI OBIECTIVELE STRATEGICE INTERSECTORIALE

SECŢIUNEA 1: 5.1 Parteneriat şi guvernanţă pe mai multe niveluri
1.În conformitate cu articolul 5, statele membre respectă principiul de parteneriat şi guvernanţă pe mai multe niveluri pentru a facilita obţinerea coeziunii sociale, economice şi teritoriale şi realizarea priorităţilor Uniunii privind o creştere inteligentă, durabilă şi favorabilă incluziunii. Respectarea principiilor respective necesită o acţiune coordonată, în special între diferitele niveluri de guvernanţă, efectuată în conformitate cu principiile subsidiarităţii şi proporţionalităţii şi în parteneriat, inclusiv printr-o cooperare operaţională şi instituţională, în ceea ce priveşte pregătirea şi punerea în aplicare a acordului de parteneriat şi pregătirea şi implementarea programelor.

2.Statele membre analizează necesitatea de a consolida capacitatea instituţională a partenerilor pentru a dezvolta potenţialul acestora de a contribui la eficacitatea parteneriatului.


SECŢIUNEA 2: 5.2 Dezvoltarea durabilă

1.În toate etapele implementării, statele membre şi autorităţile de management asigură integrarea dezvoltării durabile în fondurile ESI, cu respectarea principiului dezvoltării durabile astfel cum este prevăzut la articolul 3 alineatul (3) din TUE, precum şi a obligaţiei de a integra cerinţele privind protecţia mediului în conformitate cu prevederile articolului 11 şi cu principiul "poluatorul plăteşte", astfel cum este prevăzut la articolul 191 alineatul (2) din TFUE.

Autorităţile de management întreprind acţiuni de-a lungul întregului ciclu de viaţă al programului pentru a evita sau a reduce efectele dăunătoare mediului şi a asigura beneficii nete pe plan social, climatic şi de mediu. Acţiunile care trebuie întreprinse pot include următoarele:

a)direcţionarea investiţiilor spre opţiunile cele mai economice din punct de vedere al utilizării resurselor şi cele mai durabile;

b)evitarea investiţiilor care pot avea un impact negativ semnificativ asupra mediului sau climatului şi sprijinirea acţiunilor de atenuare a altor impacturi eventuale;

c)adoptarea unei perspective pe termen lung pentru compararea costului diferitelor opţiuni de investiţii asupra "ciclului de viaţă";

d)creşterea utilizării achiziţiilor publice ecologice.

2.Statele membre ţin cont de potenţialul de atenuare a schimbărilor climatice şi de adaptare la acestea al investiţiilor realizate cu sprijinul fondurilor ESI, în conformitate cu articolul 8 şi se asigură că acestea sunt rezistente la impactul schimbărilor climatice şi al dezastrelor naturale, cum ar fi riscurile sporite de inundaţii, secete, valuri de căldură, incendii de pădure şi fenomene meteorologice extreme.


3.Investiţiile sunt coerente cu ierarhizarea soluţiilor de gestionare a apei, în conformitate cu Directiva 2000/60/CE a Parlamentului European şi a Consiliului (1) şi pun accentul pe opţiunile de gestionare a cererii. Soluţiile de aprovizionare alternative se iau în considerare doar în cazul în care potenţialul de economisire a apei şi de creştere a eficienţei a fost epuizat. Intervenţia publică în sectorul gestionării deşeurilor completează eforturile depuse de sectorul privat, în special în ceea ce priveşte responsabilitatea producătorilor. Investiţiile încurajează abordările inovatoare care promovează niveluri ridicate de reciclare. Investiţiile sunt coerente cu ierarhia deşeurilor stabilită în Directiva 2008/98/CE a Parlamentului European şi a Consiliului (2). Cheltuielile legate de biodiversitate şi de protejarea resurselor naturale sunt conforme cu Directiva 92/43/CEE a Consiliului (3).

(1)Directiva 2000/60/CE a Parlamentului European şi a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).

(2)Directiva 2008/98/CE a Parlamentului European şi a Consiliului din 19 noiembrie 2008 privind deşeurile şi de abrogare a anumitor directive (JO L 312, 22.11.2008, p. 3).

(3)Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică (JO L 206, 22.7.1992, p. 7).


SECŢIUNEA 3: 5.3 Promovarea egalităţii între bărbaţi şi femei şi nediscriminarea
1.În conformitate cu articolul 7, statele membre şi Comisia urmăresc obiectivul egalităţii între bărbaţi şi femei şi adoptă măsuri adecvate pentru a preveni orice discriminare în cursul perioadei de pregătire, implementare, monitorizare şi evaluare a operaţiunilor, în cadrul programelor cofinanţate din fondurile ESI. În scopul realizării obiectivelor articolului 7, statele membre descriu acţiunile care urmează a fi întreprinse, în special în ceea ce priveşte selectarea operaţiunilor, stabilirea obiectivelor pentru intervenţii, precum şi modalităţile de monitorizare şi de raportare. Dacă este cazul, statele membre efectuează, de asemenea, analize din punctul de vedere al egalităţii între femei şi bărbaţi. În particular, FSE sprijină acţiuni specifice orientate în acest sens.

2.Statele membre asigură, în conformitate cu articolele 5 şi 7, participarea organismelor relevante responsabile de promovarea egalităţii de şanse între femei şi bărbaţi şi a nediscriminării în parteneriat şi asigură structuri adecvate în conformitate cu practicile naţionale care să ofere consiliere privind egalitatea între femei şi bărbaţi, nediscriminare şi accesibilitate, pentru a furniza expertiza necesară în pregătirea, monitorizarea şi evaluarea fondurilor ESI.

3.Autorităţile de management efectuează evaluări sau exerciţii de autoevaluare, în coordonare cu comitetele de monitorizare, punând accent pe aplicarea principiului egalităţii între femei şi bărbaţi.

4.Statele membre abordează în mod adecvat nevoile grupurilor defavorizate, pentru a le permite să se integreze mai bine pe piaţa forţei de muncă şi a le facilita, astfel, participarea deplină la viaţa socială.


SECŢIUNEA 4: 5.4 Accesibilitatea
1.Statele membre şi Comisia, în conformitate cu articolul 7, adoptă măsurile necesare pentru a preveni orice discriminare bazată pe handicap. Prin acţiuni întreprinse pe tot parcursul ciclului de viaţă al programului, autorităţile de management se asigură că toate produsele, bunurile, serviciile şi infrastructurile care sunt deschise sau furnizate publicului şi sunt cofinanţate de fondurile ESI sunt accesibile tuturor cetăţenilor, inclusiv celor cu handicap, în conformitate cu dreptul aplicabil, contribuind astfel la garantarea unui mediu fără obstacole pentru persoanele cu handicap şi persoanele în vârstă. În special, se asigură accesibilitatea la mediul fizic, la transporturi, la TIC pentru promovarea incluziunii grupurilor defavorizate, inclusiv a persoanelor cu handicap. Acţiunile care trebui întreprinse pot include orientarea investiţiilor asupra garantării accesului în clădirile existente şi la serviciile recunoscute.


SECŢIUNEA 5: 5.5 Abordarea schimbărilor demografice
1.Provocările rezultate din evoluţia demografică, mai ales cele legate de reducerea populaţiei active, de creşterea ponderii pensionarilor prin raportare la populaţia totală şi de depopulare, sunt luate în considerare la toate nivelurile. Statele membre utilizează fondurile ESI în conformitate cu strategiile naţionale sau regionale relevante, atunci când aceste strategii există, pentru a aborda problemele demografice şi pentru a genera creştere economică într-o societate în curs de îmbătrânire.

2.Statele membre utilizează fondurile ESI în conformitate cu strategiile naţionale sau regionale relevante pentru a facilita incluziunea tuturor categoriile de vârstă, inclusiv printr-un acces îmbunătăţit la educaţie şi la structurile de asistenţă socială, cu scopul de a consolida ofertele de locuri de muncă pentru persoanele în vârstă şi pentru tineri, şi punând accentul pe regiunile cu o rată ridicată a şomajului în rândul tinerilor faţă de rata medie a Uniunii. Investiţiile în infrastructurile de sănătate trebuie să aibă ca obiectiv asigurarea unei vieţi active lungi şi sănătoase pentru toţi cetăţenii Uniunii.


3.Pentru abordarea provocărilor din regiunile cele mai afectate de schimbările demografice, statele membre identifică în mod special măsuri pentru:

a)susţinerea relansării demografice prin crearea unor condiţii mai bune pentru familii şi îmbunătăţirea echilibrului dintre viaţa profesională şi viaţa de familie;

b)stimularea ocupării forţei de muncă, creşterea productivităţii şi a performanţei economice prin investiţii în educaţie, TIC şi cercetare, precum şi în inovare;

c)axarea pe caracterul adecvat şi calitatea educaţiei, formării şi structurilor de asistenţă socială, precum şi, după caz, pe eficienţa sistemelor de protecţie socială;

d)promovarea furnizării de asistenţă medicală şi de îngrijire pe termen lung rentabile, inclusiv a investiţiilor în servicii de sănătate şi îngrijire online şi în infrastructură.


SECŢIUNEA 6: 5.6 Atenuarea schimbărilor climatice şi adaptarea la acestea
În conformitate cu articolul 8, atenuarea schimbărilor climatice şi adaptarea la acestea şi prevenirea riscurilor sunt integrate în pregătirea şi punerea în aplicare a acordurilor de parteneriat şi în pregătirea şi implementarea programelor.


CAPITOLUL 6: DISPOZIŢII PRIVIND ABORDAREA PRINCIPALELOR PROVOCĂRI TERITORIALE
6.1.Statele membre ţin cont de caracteristicile geografice sau demografice şi adoptă măsuri de abordare a provocărilor teritoriale specifice pentru fiecare regiune în scopul de a debloca potenţialul lor specific de dezvoltare, ajutându-le, prin aceasta, şi să realizeze o creştere inteligentă, durabilă şi favorabilă incluziunii în modul cel mai eficient.

6.2.Alegerea şi combinarea obiectivelor tematice, precum şi selectarea investiţiilor corespunzătoare şi a priorităţilor Uniunii şi obiectivele specifice stabilite reflectă necesităţile şi potenţialul de creştere inteligentă, durabilă şi favorabilă incluziunii ale fiecărui stat membru şi ale fiecărei regiuni.

6.3.Prin urmare, la pregătirea acordurilor de parteneriat şi a programelor, statele membre ţin cont de faptul că provocările sociale majore cu care se confruntă astăzi Uniunea - globalizare, schimbări demografice, degradarea mediului, migraţie, schimbări climatice, utilizarea energiei, consecinţele economice şi sociale ale crizei - pot avea impacturi diferite în diferite regiuni.


6.4.Pentru a asigura o abordare teritorială integrată a provocărilor teritoriale, statele membre se asigură că programele finanţate de fondurile ESI reflectă diversitatea regiunilor europene în ceea ce priveşte caracteristicile legate de ocuparea forţei de muncă şi de piaţa muncii, interdependenţele dintre diferitele sectoare, modelele de navetă, îmbătrânirea populaţiei şi schimbările demografice, caracteristicile legate de cultură, relief şi patrimoniu, vulnerabilitatea la schimbările climatice şi impacturile acestora, constrângerile legate de utilizarea terenurilor şi de resurse, potenţialul de utilizare mai sustenabilă a resurselor naturale, inclusiv a celor regenerabile, structurile instituţionale şi de guvernare, conectivitatea şi accesibilitatea, precum şi legăturile dintre zonele rurale şi cele urbane. Prin urmare, în temeiul articolului 15 alineatul (1) litera (a), statele membre şi regiunile parcurg următoarele etape pentru pregătirea acordurilor de parteneriat şi a programelor acestora:

a)o analiză a caracteristicilor, a potenţialului şi a capacităţii de dezvoltare ale statului membru sau ale regiunii, în special în ceea ce priveşte principalele provocări identificate în Strategia Uniunii pentru o creştere inteligentă, durabilă şi favorabilă incluziunii, în programele naţionale de reformă, după caz, în recomandările specifice pentru fiecare ţară adoptate în temeiul articolului 121 alineatul (2) din TFUE şi în recomandările relevante ale Consiliului adoptate în conformitate cu articolul 148 alineatul (4) din TFUE;

b)o evaluare a principalelor provocări care trebuie abordate de regiune sau statul membru, identificarea strangulărilor traficului şi a verigilor lipsă, lacunele de inovare, inclusiv lipsa capacităţii de planificare şi implementare, care afectează perspectivele pe termen lung privind creşterea şi locurile de muncă. Aceasta constituie baza pentru identificarea posibilelor domenii şi activităţi pentru fixarea priorităţilor, intervenţiilor şi orientărilor strategice;

c)o evaluare a coordonării provocărilor intersectoriale, interjurisdicţionale sau transfrontaliere, în special în contextul strategiilor macroregionale şi de bazin maritim;

d)identificarea etapelor care permit îmbunătăţirea coordonării între diferitele niveluri teritoriale, ţinând cont de scara şi contextul teritoriale adecvate pentru elaborarea politicilor, precum şi de cadrul instituţional şi juridic al statelor membre, şi a surselor de finanţare, pentru a furniza o abordare integrată care să stabilească o legătură între Strategia Uniunii pentru o creştere inteligentă, durabilă şi favorabilă incluziunii şi actorii regionali şi locali.


6.5.Pentru a lua în considerare obiectivul coeziunii teritoriale, statele membre şi regiunile se asigură în mod special că abordarea generală de a promova o creştere inteligentă, durabilă şi favorabilă incluziunii în zonele în cauză:

a)reflectă rolul oraşelor, al zonelor urbane şi rurale, al zonelor de pescuit şi al zonelor de coastă, precum şi al zonelor care se confruntă cu handicapuri geografice sau demografice specifice;

b)ţine cont de provocările specifice ale regiunilor ultraperiferice, ale regiunilor cele mai nordice cu densitate foarte scăzută a populaţiei, precum şi ale regiunilor insulare, transfrontaliere sau muntoase;

c)ia în considerare legăturile dintre zonele urbane şi cele rurale în ceea ce priveşte accesul la infrastructuri şi servicii abordabile şi de înaltă calitate, precum şi problemele din regiunile cu o concentraţie ridicată de comunităţi marginalizate din punct de vedere social.


CAPITOLUL 7: ACTIVITĂŢILE DE COOPERARE

SECŢIUNEA 1: 7.1 Coordonare şi complementaritate
1.Statele membre urmăresc complementaritatea între activităţile de cooperare şi alte acţiuni sprijinite de fondurile ESI.

2.Statele membre se asigură că activităţile de cooperare constituie o contribuţie eficace la obiectivele strategiei Uniunii pentru o creştere inteligentă, durabilă şi favorabilă incluziunii şi că această cooperare este organizată în sprijinul unor obiective strategice mai ample. În acest scop, statele membre şi Comisia asigură, în conformitate cu responsabilităţile lor respective, complementaritatea şi coordonarea cu alte programe sau instrumente finanţate de Uniune.

3.Pentru a spori eficacitatea politicii de coeziune, statele membre urmăresc coordonarea şi complementaritatea între programele din cadrul obiectivului de cooperare teritorială europeană şi din cadrul obiectivului privind investiţiile pentru creştere economică şi locuri de muncă, în special pentru a asigura o planificare coerentă şi a facilita implementarea unor investiţii la scară largă.

4.După caz, statele membre se asigură că obiectivele strategiilor macroregionale şi privind bazinele maritime fac parte din planificarea strategică globală în cadrul acordurilor de parteneriat, în conformitate cu articolul 15 alineatul (2) din prezentul regulament şi în cadrul programelor din regiunile şi statele membre implicate, în conformitate cu dispoziţiile relevante ale normelor specifice fondurilor. De asemenea, statele membre încearcă să se asigure că, în cazul instituirii unor strategii macroregionale şi privind bazinele maritime, fondurile ESI sprijină implementarea lor în conformitate cu articolul 15 alineatul (2) din prezentul regulament şi cu dispoziţiile relevante ale normelor specifice fondurilor, precum şi în conformitate cu necesităţile din zona vizată de program identificate de statele membre. Pentru a asigura o implementare eficientă, se asigură, de asemenea, o coordonare cu alte instrumente finanţate de Uniune, precum şi cu alte instrumente relevante.

5.Statele membre utilizează, după caz, posibilitatea de a întreprinde acţiuni interregionale şi transnaţionale cu beneficiarii aflaţi în cel puţin un alt stat membru, în cadrul programelor operaţionale legate de obiectivul privind "investiţiile pentru creştere economică şi locuri de muncă", inclusiv în ceea ce priveşte implementarea măsurilor relevante de cercetare şi inovare care rezultă din strategiile lor de "specializare inteligentă".

6.Statele membre şi regiunile utilizează în mod optim programele de cooperare teritorială pentru a depăşi obstacolele din calea cooperării dincolo de frontierele administrative, contribuind totodată la Strategia Uniunii pentru o creştere inteligentă, durabilă şi favorabilă incluziunii şi consolidând coeziunea economică, socială şi teritorială. În acest context, ar trebui să se acorde o atenţie specială regiunilor care se află sub incidenţa articolului 349 din TFUE.


SECŢIUNEA 2: 7.2 Cooperarea transfrontalieră, transnaţională şi interregională în cadrul FEDR
1.Statele membre şi regiunile urmăresc să utilizeze cooperarea pentru a obţine masa critică, printre altele, în domeniul TIC şi al cercetării şi inovării şi să promoveze, de asemenea, dezvoltarea de abordări comune de specializare inteligentă şi de parteneriate între instituţiile educaţionale. Cooperarea interregională include, după caz, promovarea cooperării şi a schimburilor între grupuri inovatoare care desfăşoară activităţi intense de cercetare şi a schimburilor între instituţii de cercetare, ţinând cont de experienţa "Regiunilor cunoaşterii" şi a "Potenţialului de cercetare în regiunile de convergenţă şi cele ultraperiferice" din cadrul celui de Al şaptelea program-cadru pentru cercetare.


2.Statele membre şi regiunile încearcă, în domeniile în cauză, să profite de cooperarea transfrontalieră şi transnaţională pentru:

a)a asigura faptul că zonele care împărtăşesc elemente geografice importante (insule, lacuri, râuri, bazine maritime sau lanţuri muntoase) sprijină gestionarea şi promovarea comună a resurselor lor naturale;

b)a exploata economiile de scară care se pot obţine, în special în ceea ce priveşte investiţiile legate de utilizarea în comun a serviciilor publice;

c)a promova planificarea şi dezvoltarea coerentă a reţelei de infrastructură transfrontalieră, în special a legăturilor transfrontaliere care lipsesc, şi a modurilor de transport favorabile mediului şi interoperabile în zone geografice mai extinse;

d)a obţine o masă critică, în special în domeniul cercetării şi inovării şi al TIC, în educaţie şi în legătură cu măsuri de îmbunătăţire a competitivităţii IMM-urilor;

e)a consolida serviciile transfrontaliere destinate pieţei muncii pentru a stimula mobilitatea lucrătorilor peste frontiere;

f)a îmbunătăţi guvernanţa transfrontalieră.

3.Statele membre şi regiunile urmăresc să utilizeze cooperarea interregională pentru a consolida eficacitatea politicii de coeziune prin încurajarea schimbului de experienţă între regiuni şi oraşe cu scopul de a ameliora elaborarea şi implementarea programelor în cadrul obiectivului privind investiţiile pentru creştere economică şi locuri de muncă şi al obiectivului de cooperarea teritorială europeană.


SECŢIUNEA 3: 7.3 Contribuţia programelor principale la strategiile macroregionale şi privind bazinele maritime
1.În conformitate cu articolul 15 alineatul (2) litera (a) punctul (ii) din prezentul regulament şi cu dispoziţiile relevante ale normelor specifice fondurilor, statele membre urmăresc să asigure mobilizarea cu succes a finanţării din partea Uniunii pentru strategiile macroregionale şi privind bazinele maritime, în conformitate cu necesităţile din zona vizată de program identificate de statele membre. Asigurarea mobilizării cu succes a finanţării se poate realiza, printre alte acţiuni, prin stabilirea operaţiunilor prioritare care rezultă din strategiile macroregionale şi privind bazinele maritime, organizând cereri specifice pentru ele sau acordând prioritate acestor operaţiuni în procesul de selecţie prin identificarea operaţiunilor care pot fi finanţate în comun din diferite programe.

2.Statele membre iau în considerare utilizarea programelor transnaţionale relevante drept cadre de sprijin pentru gama de politici şi fonduri necesare pentru implementarea strategiilor macroregionale şi privind bazinele maritime.

3.Statele membre promovează, după caz, utilizarea fondurilor ESI în contextul strategiilor macroregionale, pentru crearea de coridoare de transport europene, inclusiv pentru sprijinirea modernizării vămilor, prevenirea, pregătirea şi reacţia la catastrofe naturale, gestionarea apei la nivelul bazinelor râurilor, infrastructura ecologică, cooperarea maritimă integrată transfrontalieră şi trans-sectorială, reţelele de cercetare şi inovare şi TIC, precum şi gestionarea resurselor marine comune în bazinul maritim şi protejarea biodiversităţii marine.


SECŢIUNEA 4: 7.4 Cooperarea transnaţională în cadrul FSE
1.Statele membre urmăresc să abordeze domeniile de politică identificate în recomandările relevante ale Consiliului pentru a profita reciproc la maximum de experienţa tuturor.

2.După caz, statele membre selectează temele activităţilor transnaţionale şi instituie mecanisme adecvate de implementare, în conformitate cu necesităţile lor specifice.


ANEXA II: METODĂ PENTRU STABILIREA CADRULUI DE PERFORMANŢĂ

1.Cadrul de performanţă constă în obiectivele de etapă stabilite pentru fiecare prioritate, cu excepţia priorităţilor dedicate asistenţei tehnice şi programelor dedicate instrumentelor financiare în conformitate cu articolul 39, pentru 2018, ţintele stabilite pentru 2023. Obiectivele de etapă şi ţintele sunt prezentate în conformitate cu formatul stabilit în tabelul 1.

Tabelul 1: Format standard pentru cadrul de performanţă

	Prioritatea
	Indicatorul şi, dacă este cazul, unitatea de măsurare
	 
	Obiectivul de etapă pentru 2018
	Ţinta pentru 2023

	 
	 
	 
	 
	 

	 
	 
	 
	 
	 

	 
	 
	 
	 
	 

	 
	 
	 
	 
	 


2.Obiectivele de etapă sunt ţinte intermediare direct legate de realizarea obiectivului specific al unei priorităţi, dacă este cazul, care exprimă progresul care se intenţionează să fie înregistrat pentru îndeplinirea ţintei stabilite pentru sfârşitul perioadei. Obiectivele de etapă stabilite pentru 2018 includ indicatori financiari, indicatori de realizare şi, dacă este cazul, indicatori de rezultat, care sunt strâns legaţi de intervenţiile de politică sprijinite. Indicatorii de rezultat nu sunt luaţi în considerare în sensul articolului 22 alineatele (6) şi (7). Obiectivele de etapă pot fi, de asemenea, stabilite pentru etapele principale de implementare.


3.Obiectivele de etapă şi ţintele sunt:

a)realiste, realizabile, relevante, incluzând informaţii esenţiale privind evoluţia unei priorităţi;

b)coerente cu natura şi caracterul obiectivelor specifice ale priorităţii;

c)transparente, cu obiective care pot fi verificate în mod obiectiv, identificând datele-sursă şi, atunci când este posibil, punându-le la dispoziţia publicului;

d)verificabile, fără a impune totuşi o sarcină administrativă disproporţionată;

e)consecvente în toate programele operaţionale, după caz.

4.Ţintele pentru 2023 pentru o anumită prioritate se stabilesc ţinând seama de cuantumul rezervei de performanţă pentru prioritatea respectivă.

5.În cazuri justificate corespunzător, precum o modificare semnificativă a condiţiilor economice, de mediu sau privind piaţa muncii dintr-un stat membru sau dintr-o regiune, şi în plus faţă de modificările rezultate din alocările modificate pentru o anumită prioritate, statul membru respectiv poate propune revizuirea obiectivelor de etapă şi a ţintelor în conformitate cu articolul 30.


ANEXA III: DISPOZIŢII PENTRU DETERMINAREA DOMENIULUI DE APLICARE ŞI A NIVELULUI SUSPENDĂRII ANGAJAMENTELOR SAU PLĂŢILOR ÎN CONFORMITATE CU ARTICOLUL 23 ALINEATUL (11)

1.DETERMINAREA NIVELULUI SUSPENDĂRII ANGAJAMENTELOR

Nivelul maxim al suspendării aplicate unui stat membru se determină în primă instanţă ţinând seama de pragurile prevăzute la articolul 23 alineatul (11) al treilea paragraf literele (a) - (c). Nivelul respectiv se reduce dacă sunt îndeplinite una sau mai multe dintre următoarele condiţii:

a)dacă rata omajului din statul membru din anul anterior evenimentului declanşator prevăzut la articolul 23 alineatul (9) depăşeşte rata medie din Uniune cu peste două puncte procentuale, nivelul maxim al suspendării se reduce cu 15 %;

b)dacă rata omajului din statul membru din anul anterior evenimentului declanşator prevăzut la articolul 23 alineatul (9) depăşeşte rata medie din Uniune cu peste cinci puncte procentuale, nivelul maxim al suspendării se reduce cu 25 %;

c)dacă rata omajului din statul membru din anul anterior evenimentului declanşator menţionat la articolul 23 alineatul (9) depăşeşte rata medie din Uniune cu peste opt puncte procentuale, nivelul maxim al suspendării se reduce cu 50 %;

d)dacă proporţia populaţiei supusă riscului de sărăcie şi excluziune socială din statul membru din anul anterior evenimentului declanşator menţionat la articolul 23 alineatul (9) depăşeşte media din Uniune cu peste 10 puncte procentuale, nivelul maxim al suspendării se reduce cu 20 %;

e)dacă statul membru a înregistrat o contragere a PIB-ului real în doi sau mai mulţi ani consecutivi anteriori evenimentului declanşator menţionat la articolul 23 alineatul (9), nivelul maxim al suspendării se reduce cu 20 %;


f)în cazul în care suspendarea vizează angajamente pentru 2018, 2019 sau 2020, se aplică o reducere nivelului obţinut prin aplicarea articolului 23 alineatul (11), după cum urmează:

(i)pentru 2018, nivelul suspendării se reduce cu 15 %;

(ii)pentru 2019, nivelul suspendării se reduce cu 25 %;

(iii)pentru 2020, nivelul suspendării se reduce cu 50 %.

Reducerea nivelului suspendării ce rezultă din aplicarea literelor (a) - (f) nu depăşeşte în total 50 %.

În cazul în care situaţia prevăzută la litera (b) sau (c) intervine simultan cu ambele litere (d) şi (e), efectul suspendării se amână cu un an.


2.DETERMINAREA DOMENIULUI DE APLICARE AL SUSPENDĂRII ANGAJAMENTELE PE PROGRAME ŞI PRIORITĂŢI

O suspendare a angajamentelor aplicată unui stat membru afectează în primă instanţă toate programele şi priorităţile.

Cu toate acestea, următoarele programe şi priorităţi sunt excluse din domeniul de aplicare al suspendării:

(i)programele sau priorităţile care sunt deja supuse unei decizii de suspendare adoptate în conformitate cu articolul 23 alineatul (6);

(ii)programele şi priorităţile ale căror resurse urmează să fie majorate ca urmare a cererii de reprogramare adresate Comisiei în conformitate cu articolul 23 alineatul (1) în anul evenimentului declanşator prevăzut la articolul 23 alineatul (9);

(iii)programele şi priorităţile ale căror resurse au fost majorate în cei doi ani anteriori evenimentului declanşator prevăzut la articolul 23 alineatul (9) ca urmare a unei decizii adoptate în conformitate cu articolul 23 alineatul (5);

(iv)programele sau priorităţile de importanţă critică pentru soluţionarea unor condiţii economice şi sociale nefavorabile. Aceste programe sau priorităţi includ programele sau priorităţile care sprijină investiţiile de importanţă deosebită pentru Uniune legate de YEI. Programele sau priorităţile pot fi considerate de importanţă deosebită atunci când sprijină investiţii legate de punerea în aplicare a recomandărilor adresate statelor membre în cauză în cadrul semestrului european sau alte priorităţi care susţin reducerea sărăciei sau instrumentele financiare pentru competitivitatea IMM-urilor.


3.DETERMINAREA NIVELULUI FINAL AL SUSPENDĂRII ANGAJAMENTELOR PENTRU PROGRAMELE CARE INTRĂ ÎN DOMENIUL DE APLICARE AL SUSPENDĂRII

Excluderea unei priorităţi dintr-un program se face prin reducerea angajamentelor programului proporţional cu alocarea ce revine priorităţii respective.

Nivelul suspendării care se aplică angajamentelor programelor este cel care este necesar pentru a se atinge nivelul agregat al suspendării determinat conform punctului 1.


4.DETERMINAREA DOMENIULUI DE APLICARE ŞI A NIVELULUI SUSPENDĂRII PLĂŢILOR

Programele şi priorităţile menţionate la punctul 2 subpunctele (i) - (iv) sunt excluse, de asemenea, din domeniul de aplicare al suspendării plăţilor.

Nivelul suspendării care se aplică nu depăşeşte 50 % din plăţile programelor şi priorităţilor.


ANEXA IV: IMPLEMENTAREA INSTRUMENTELOR FINANCIARE: ACORDURILE DE FINANŢARE

1.Atunci când un instrument financiar este implementat în temeiul articolului 38 alineatul (5) literele (a) şi (b), acordul de finanţare include clauzele şi condiţiile pentru contribuţiile programului la instrumentul financiar şi include cel puţin următoarele elemente:

a)strategia sau politica de investiţii care include modalităţile de implementare, produsele financiare care urmează a fi oferite, destinatarii finali avuţi în vedere şi combinaţia preconizată cu sprijin prin intermediul unui grant (după caz);

b)un plan de afaceri sau documente echivalente pentru implementarea instrumentului financiar, inclusiv efectul de levier preconizat menţionat la articolul 37 alineatul (2);

c)rezultatele-ţintă pe care se preconizează că le va obţine instrumentul financiar pentru a contribui la obiectivele şi rezultatele specifice ale priorităţii relevante;

d)dispoziţii pentru monitorizarea implementării investiţiilor şi a fluxului ofertelor de investiţii care includ raportarea de către instrumentul financiar către fondul de fonduri şi/sau autoritatea de management pentru a asigura respectarea articolului 46;

e)cerinţe de audit, precum cerinţe minime privind păstrarea documentaţiei la nivelul instrumentului financiar (şi la nivelul fondului de fonduri, după caz), şi cerinţe referitoare la păstrarea de evidenţe contabile separate pentru diferitele forme de sprijin, cu respectarea articolului 37 alineatele (7) şi (8), după caz, inclusiv dispoziţii şi cerinţe referitoare la accesul la documente al autorităţilor de audit ale statele membre, al auditorilor Comisiei şi al Curţii de Conturi Europene pentru a asigura o pistă de audit clară în conformitate cu articolul 34;

f)cerinţe şi proceduri de gestionare a contribuţiei planificate furnizate de program în conformitate cu articolul 41 şi pentru previziunea fluxului ofertelor de investiţii (deal flow), inclusiv cerinţe pentru conturile fiduciare/separate, astfel cum se menţionează la articolul 38 alineatul (8);

g)cerinţe şi proceduri pentru gestionarea dobânzii şi a altor câştiguri generate în sensul articolului 43, inclusiv operaţiuni/investiţii de trezorerie acceptabile, şi răspunderea şi responsabilităţile părţilor implicate;

h)dispoziţii referitoare la calculul şi plata costurilor de gestionare suportate sau ale comisioanelor de gestionare ale instrumentului financiar;

i)dispoziţii referitoare la reutilizarea resurselor care pot fi atribuite contribuţiei fondurilor ESI până la sfârşitul perioadei de eligibilitate cu respectarea articolului 44;

j)dispoziţii referitoare la utilizarea resurselor care pot fi atribuite contribuţiei fondurilor ESI după sfârşitul perioadei de eligibilitate cu respectarea articolului 45 şi o politică de ieşire din instrumentul financiar a contribuţiei din fondurile ESI;

k)condiţii pentru o posibilă retragere totală sau parţială a contribuţiilor din programe pentru instrumentele financiare, inclusiv fondul de fonduri, după caz;

l)dispoziţii pentru a garanta că organismele care implementează instrumentele financiare le gestionează în mod independent şi în conformitate cu standardele profesionale relevante şi acţionează în interesul exclusiv al părţilor care furnizează contribuţii la instrumentul financiar;


m)dispoziţii privind lichidarea instrumentului financiar.

În plus, atunci când instrumentele financiare sunt organizate printr-un fond de fonduri, acordul de finanţare dintre autoritatea de management şi organismul care implementează fondul de fonduri trebuie, de asemenea, să conţină dispoziţii privind evaluarea şi selectarea organismelor care implementează instrumentele financiare, inclusiv cereri de exprimare a interesului sau proceduri de achiziţii publice.


2.Documentele de strategie menţionate la articolul 38 alineatul (8) pentru instrumentele financiare implementate în temeiul articolului 38 alineatul (4) litera (c) includ cel puţin următoarele elemente:

a)strategia sau politica de investiţii a instrumentului financiar, clauzele şi condiţiile generale ale produselor de tip datorie preconizate, destinatarii avuţi în vedere şi acţiunile care urmează să fie sprijinite;

b)un plan de afaceri sau documente echivalente pentru implementarea instrumentului financiar, inclusiv efectul de levier preconizat menţionat la articolul 37 alineatul (2);

c)utilizarea şi reutilizarea resurselor care pot fi atribuite contribuţiei fondurilor ESI în conformitate cu articolele 43, 44 şi 45

d)monitorizarea implementării instrumentului financiar şi raportarea în legătură cu acesta, pentru a asigura respectarea articolului 46.


ANEXA V: DEFINIREA RATELOR FORFETARE PENTRU PROIECTELE GENERATOARE DE VENITURI NETE
	 
	Sectorul
	Rate forfetare

	1
	RUTIER
	30 %

	2
	FEROVIAR
	20 %

	3
	TRANSPORT URBAN
	20 %

	4
	APĂ
	25 %

	5
	DEŞEURI SOLIDE
	20 %



ANEXA VI: DISTRIBUIREA ANUALĂ A CREDITELOR DE ANGAJAMENT PENTRU PERIOADA 2014-2020
Profil anual ajustat (inclusiv sumele suplimentare pentru YEI)

	 
	2014
	2015
	2016
	2017
	2018
	2019
	2020
	Total

	Preţuri în EUR, 2011
	44 677 333 745
	45 403 321 660
	46 044 910 729
	46 544 721 007
	47 037 288 589
	47 513 211 563
	47 924 907 446
	325 145 694 739



ANEXA VII: METODOLOGIA DE ALOCARE

(1)Metoda de alocare pentru regiunile mai puţin dezvoltate eligibile pentru obiectivul privind investiţiile pentru creştere economică şi locuri de muncă, menţionat la articolul 90 alineatul (2) primul paragraf litera (a)


1.Alocarea corespunzătoare fiecărui stat membru reprezintă suma alocărilor pentru fiecare dintre regiunile sale eligibile de nivelul NUTS 2, calculate conform următoarelor etape:

a)stabilirea unei sume absolute (în EUR) obţinute prin înmulţirea populaţiei regiunii în cauză cu diferenţa dintre PIB-ul pe cap de locuitor al regiunii respective, măsurat în funcţie de PPC, şi PIB-ul mediu pe cap de locuitor al UE-27 (în PPC);


b)aplicarea unui procent la suma absolută menţionată anterior pentru a determina pachetul financiar al regiunii în cauză; procentul respectiv se modulează pentru a reflecta prosperitatea relativă, măsurată în funcţie de PPC, comparativ cu media UE-27, a statului membru în care se situează regiunea eligibilă, şi anume:

(i)pentru regiunile din statele membre al căror VNB pe cap de locuitor este mai mic de 82 % din media UE-27: 3,15 %;

(ii)pentru regiunile din statele membre al căror VNB pe cap de locuitor este situat între 82 % şi 99 % din media UE-27: 2,70 %;

(iii)pentru regiunile din statele membre al căror VNB pe cap de locuitor este mai mare de 99 % din media UE-27: 1,65 %;

c)la suma obţinută în concordanţă cu litera (b) se adaugă, după caz, suma rezultată din acordarea unei prime de 1 300 EUR pe persoană fără loc de muncă pe an, aplicată numărului de persoane fără loc de muncă din regiunea în cauză care depăşesc numărul celor care nu ar avea loc de muncă dacă s-ar aplica rata medie a şomajului din toate regiunile mai puţin dezvoltate ale UE;


(2)Metoda de alocare pentru regiunile aflate în tranziţie eligibile pentru obiectivul privind investiţiile pentru creştere economică şi locuri de muncă, menţionat la articolul 90 alineatul (2) primul paragraf litera (b)


2.Alocarea corespunzătoare fiecărui stat membru reprezintă suma alocărilor pentru fiecare dintre regiunile sale eligibile de nivelul NUTS 2, calculate conform următoarelor etape:

a)stabilirea intensităţii teoretice minime şi maxime a ajutorului pentru fiecare regiune de tranziţie eligibilă. Nivelul minim al sprijinului este determinat de intensitatea medie a ajutorului pe cap de locuitor pentru fiecare stat membru înainte de aplicarea sistemului de siguranţă regional, alocat regiunilor mai dezvoltate ale statului membru respectiv. În cazul în care statul membru nu mai are regiuni dezvoltate, nivelul minim al sprijinului este determinat de intensitatea medie iniţială a ajutorului pe cap de locuitor pentru toate regiunile mai dezvoltate, şi anume 19,80 EUR pe cap de locuitor pe an. Nivelul maxim al sprijinului se referă la o regiune teoretică al cărei PIB pe cap de locuitor se ridică la 75 % din media UE-27 şi se calculează prin metoda definită la punctul 1 literele (a) şi (b) de mai sus. Din suma obţinută prin această metodă, se ia în considerare 40 %.

b)calcularea alocărilor regionale iniţiale, ţinând seama de PIB-ul regional pe cap de locuitor (în PPC), prin interpolarea liniară a PIB-ului relativ al regiunii pe cap de locuitor în raport cu UE-27;

c)la suma obţinută în conformitate cu litera (b) se adaugă, după caz, suma rezultată din acordarea unei prime de 1 100 EUR pe persoană fără loc de muncă pe an, aplicată numărului de persoane fără loc de muncă din regiunea în cauză care depăşesc numărul celor care nu ar avea loc de muncă dacă s-ar aplica rata medie a şomajului din toate regiunile mai puţin dezvoltate ale UE;


(3)Metoda de alocare pentru regiunile mai dezvoltate eligibile pentru obiectivul privind investiţiile pentru creştere economică şi locuri de muncă, menţionat la articolul 90 alineatul (2) primul paragraf litera (c)

3.Valoarea iniţială totală a pachetului financiar teoretic total se obţine prin înmulţirea unei intensităţi anuale a ajutorului pe cap de locuitor de 19,80 EUR cu populaţia eligibilă.


4.Partea fiecărui stat membru vizat este reprezentată de suma părţilor fiecăreia dintre regiunile sale eligibile de nivelul NUTS 2, determinate pe baza următoarelor criterii, ponderate după cum urmează:

a)populaţia regională totală (pondere de 25 %);

b)numărul de şomeri din regiunile de nivelul NUTS 2 cu o rată a şomajului care depăşeşte media tuturor regiunilor mai dezvoltate (pondere de 20 %);

c)numărul de locuri de muncă suplimentare necesare pentru a se atinge obiectivul Strategiei Uniunii pentru o creştere inteligentă, durabilă şi favorabilă incluziunii referitor la rata regională a ocupării forţei de muncă de 75 % (pentru vârstele cuprinse între 20 şi 64 de ani) (pondere de 20 %);

d)valoarea cu care trebuie să crească numărul persoanelor cu vârsta între 30 şi 34 de ani care sunt absolvenţi de învăţământ terţiar pentru a se atinge obiectivul de 40 % al Strategiei Uniunii pentru o creştere inteligentă, durabilă şi favorabilă incluziunii (pondere de 12,5 %);

e)valoarea cu care trebuie să scadă numărul persoanelor care au părăsit timpuriu sistemul de educaţie şi formare profesională (cu vârsta între 18 şi 24 de ani) pentru a se atinge obiectivul de 10 % al Strategiei Uniunii pentru o creştere inteligentă, durabilă şi favorabilă incluziunii (pondere de 12,5 %);

f)diferenţa dintre PIB-ul real al regiunii (măsurat în PPC) şi PIB-ul teoretic regional dacă regiunea ar avea acelaşi PIB pe cap de locuitor ca şi cea mai prosperă regiune de nivelul NUTS 2 (pondere 7,5 %);

g)populaţia regiunilor de nivelul NUTS 3 cu o densitate a populaţiei sub 12,5 locuitori/km2 (pondere de 2,5 %).


(4)Metoda de alocare pentru statele membre eligibile pentru Fondul de coeziune în temeiul articolului 90 alineatul (3)


5.Valoarea iniţială totală a pachetului financiar teoretic total se obţine prin înmulţirea unei intensităţi medii anuale a ajutorului pe cap de locuitor de 48 EUR cu populaţia eligibilă. Partea din acest pachet financiar teoretic alocată a priori fiecărui stat membru eligibil corespunde unui procent bazat pe populaţia, suprafaţa şi prosperitatea naţională a statului şi se obţine în conformitate cu următoarele etape:

a)calcularea mediei aritmetice a părţii populaţiei şi a celei a suprafeţei statului membru respectiv în comparaţie cu populaţia totală şi suprafaţa totală a tuturor statelor membre eligibile. În cazul în care, totuşi, partea populaţiei totale a unui stat membru depăşeşte partea suprafeţei sale totale cu un factor de 5 sau mai mult, ceea ce corespunde unei densităţi extrem de mari a populaţiei, se utilizează numai partea populaţiei totale în această etapă;

b)ajustarea procentelor astfel obţinute cu un coeficient care reprezintă o treime din procentul prin care VNB-ul pe cap de locuitor (măsurat în paritatea puterii de cumpărare) al statului membru respectiv pentru perioada 2008 - 2010 depăşeşte media VNB-ului pe cap de locuitor din toate statele membre eligibile (medie egală cu 100 %) sau este inferior acestei medii.

6.Pentru a se ţine seama de nevoile importante ale statelor membre care au aderat la Uniunea Europeană la 1 mai 2004 sau ulterior în ceea ce priveşte infrastructurile de transport şi de mediu, partea lor din Fondul de coeziune se stabileşte la minimum o treime din pachetul financiar total după plafonare conform dispoziţiilor de la punctele 10 - 13 primit în medie pe parcursul perioadei.

7.Creditele alocate din Fondul de coeziune pentru statele membre menţionate articolului 90 alineatul (3) paragraful al doilea scad treptat pe o perioadă de şapte ani. Acest sprijin de tranziţie va fi în valoare de 48 EUR pe cap de locuitor în 2014, aplicat la populaţia totală a statului membru. Sumele din anii următori vor fi exprimate ca procent din suma definită pentru 2014, procentele fiind de 71 % în 2015, 42 % în 2016, 21 % în 2017, 17 % în 2018, 13 % în 2019 şi 8 % în 2020.


(5)Metoda de alocare pentru obiectivul de cooperare teritorială menţionat la articolul 4 din Regulamentul privind CTE

8.Alocarea pe stat membru a resurselor care acoperă cooperarea transfrontalieră şi transnaţională, inclusiv contribuţia din FEDR pentru Instrumentul european de vecinătate şi Instrumentul de asistenţă pentru preaderare se stabileşte ca suma ponderată a părţii populaţiei din regiunile de graniţă şi partea populaţiei totale din fiecare stat membru. Ponderea este determinată de părţile respective ale componentelor transfrontaliere şi transnaţionale. Părţile componentelor de cooperare transfrontalieră şi transnaţională sunt de 77,9 %, respectiv 22,1 %.


(6)Metoda de alocare pentru finanţarea suplimentară pentru regiunile menţionate la articolul 92 alineatul (1) litera (e)

9.O alocare specială suplimentară care corespunde unei intensităţi a ajutorului de 30 EUR pe cap de locuitor va fi acordată regiunilor de nivelul NUTS 2 ultraperiferice şi regiunilor de nivelul NUTS 2 din nord cu o densitate mică a populaţiei. Alocarea respectivă va fi distribuită pe regiuni şi pe state membre, proporţional cu populaţia totală a acestor regiuni.


(7)Nivelul maxim de transferuri din fondurile care sprijină coeziunea

10.Pentru a contribui la o concentrare corespunzătoare a finanţării pentru coeziune asupra regiunilor şi statelor membre mai puţin dezvoltate şi la reducerea disparităţilor dintre intensitatea medie a ajutorului pe cap de locuitor, nivelul maxim al transferurilor (plafon) din fonduri către fiecare stat membru este de 2,35 % din PIB-ul statului membru. Plafonul se va aplica pe o bază anuală, sub rezerva ajustărilor necesare ca urmare a concentrării la începutul perioadei a finanţării pentru YEI, şi va reduce proporţional, dacă este cazul, toate transferurile (cu excepţia celor pentru regiunile mai dezvoltate şi pentru "obiectivul cooperarea teritorială europeană") către statul membru vizat, astfel încât să se obţină nivelul maxim al transferurilor. Pentru statele membre care au aderat la Uniune înainte de 2013 şi a căror creştere medie reală a PIB-ului în perioada 2008-2010 a fost mai mică de -1 %, nivelul maxim al transferurilor va fi de 2,59 %.

11.Plafoanele menţionate la paragraful 10 de mai sus includ contribuţiile de la FEDR pentru finanţarea componentei transfrontaliere din cadrul Instrumentului european de vecinătate şi al Instrumentului de asistenţă pentru preaderare. Aceste plafoane nu includ creditele specifice de 3 000 000 000 de euro pentru YEI.

12.Calculele PIB-ului efectuate de Comisie se întemeiază pe statisticile publicate în mai 2012. Ratele de creştere naţională a PIB-ului prevăzute de Comisie în mai 2012 pentru perioada 2014 - 2020 se aplică separat fiecărui stat membru.

13.Normele descrise la punctul 10 nu pot da naştere la alocări per stat membru mai mari de 110 % din nivelul lor în termeni reali pentru perioada de programare 2007 - 2013.


(8)Dispoziţii complementare

14.Pentru toate regiunile al căror PIB pe cap de locuitor (în PPC) folosit drept criteriu de eligibilitate pentru perioada de programare 2007 - 2013 şi a fost mai mic de 75 % din media UE-25, dar al căror PIB pe cap de locuitor depăşeşte 75 % din media UE-27, nivelul minim al sprijinului pentru perioada 2014 - 2020 din cadrul obiectivului privind investiţiile pentru creştere economică şi locuri de muncă va corespunde în fiecare an cu 60 % din alocarea anuală orientativă medie anterioară în cadrul obiectivului de convergenţă, calculată de Comisie în cadrul financiar multianual pentru perioada 2007 - 2013.

15.Nicio regiune de tranziţie nu primeşte mai puţin decât ar fi primit dacă ar fi fost o regiune mai dezvoltată. Pentru a determina nivelul acestei alocări minime, metoda de distribuţie a creditelor pentru regiunile mai dezvoltate va fi aplicată tuturor regiunilor care au un PIB pe cap de locuitor de cel puţin 75 % din media UE-27.

16.Alocarea minimă totală din fonduri pentru un stat membru corespunde unui procent de 55 % din alocarea totală individuală a acestuia pentru perioada 2007 - 2013. Ajustările necesare pentru îndeplinirea acestei cerinţe se aplică proporţional alocărilor din fonduri, excluzând alocările din cadrul obiectivului de cooperare teritorială europeană.


17.Pentru a combate efectele pe care criza economică din statele membre ale zonei euro le-a avut asupra nivelului lor de prosperitate al acestor state şi pentru a încuraja creşterea economică şi crearea de locuri de muncă în aceste state membre, fondurile structurale vor prevedea următoarele alocări suplimentare:

a)1 375 000 000 EUR pentru regiunile mai dezvoltate din Grecia;

b)1 000 000 000 EUR pentru Portugalia, distribuit după cum urmează: 450 000 000 EUR pentru regiunile mai dezvoltate, din care 150 000 000 EUR pentru Madeira, 75 000 000 EUR pentru regiunile de tranziţie şi 475 000 000 EUR pentru regiunile cel mai puţin dezvoltate;

c)100 000 000 EUR pentru regiunea Border, Midland and Western din Irlanda;

d)1 824 000 000 EUR pentru Spania, din care 500 000 000 EUR pentru Extremadura, 1 051 000 000 EUR pentru regiunile în tranziţie şi 273 000 000 EUR pentru regiunile mai dezvoltate;

e)1 500 000 000 EUR pentru regiunile cel mai puţin dezvoltate ale Italiei, din care 500 000 000 EUR pentru zonele neurbane;


18.În vederea recunoaşterii provocărilor reprezentate de situaţia statelor membre insulare şi de izolarea anumitor părţi ale Uniunii, Malta şi Cipru primesc, după aplicarea metodei de calculare menţionate la punctul 16, un pachet suplimentar de 200 000 000 EUR şi, respectiv, 150 000 000 EUR în cadrul obiectivului "investiţii pentru creştere şi locuri de muncă", distribuit după cum urmează: o treime pentru Fondul de coeziune şi două treimi pentru fondurile structurale.

Regiunilor spaniole Ceuta and Melilla le este alocat un pachet financiar total suplimentar de 50 000 000 EUR în cadrul fondurilor structurale.

Regiunii ultraperiferice Mayotte îi este alocat un pachet financiar total de 200 000 000 EUR în cadrul fondurilor structurale.


19.Pentru a facilita adaptarea anumitor regiuni fie la schimbarea statutului lor de eligibilitate, fie la efectele pe termen lung ale evoluţiilor recente din economia lor, se efectuează următoarele alocări suplimentare:

a)pentru Belgia 133 000 000 EUR, din care 66 500 000 EUR pentru Limburg şi 66 500 000 EUR pentru regiunile de tranziţie din Regiunea Valonia;

b)pentru Germania 710 000 000 EUR, din care 510 000 000 EUR pentru fostele regiuni de convergenţă din categoria regiunilor de tranziţie şi 200 000 000 EUR pentru regiunea Leipzig;

c)fără a aduce atingere dispoziţiilor de la punctul 10, regiunilor cel mai puţin dezvoltate ale Ungariei li se va aloca un pachet suplimentar de 1 560 000 000 EUR, regiunilor cel mai puţin dezvoltate ale Republicii Cehe un pachet suplimentar de 900 000 000 EUR şi regiunilor cel mai puţin dezvoltate ale Sloveniei un pachet suplimentar de 75 000 000 EUR din fondurile structurale.

20.Programului PEACE i se va aloca o sumă totală de 150 000 000 EUR, din care 106 500 000 EUR pentru Regatul Unit şi 43 500 000 EUR pentru Irlanda. Acest program va fi implementat sub forma unui program de cooperare transfrontalieră care implică Irlanda de Nord şi Irlanda.


(9)Ajustări suplimentare în conformitate cu articolul 92 alineatul (2)

21.În plus faţă de sumele stabilite la articolele 91 şi 92, Cipru va beneficia de credite suplimentare în valoare de 94 200 000 EUR în 2014 şi de 92 400 000 EUR în 2015, care se vor adăuga la creditele deja existente din fondurile structurale.


ANEXA VIII: METODOLOGIA PRIVIND ALOCAREA SPECIFICĂ PENTRU INIŢIATIVA PRIVIND OCUPAREA FORŢEI DE MUNCĂ ÎN RÂNDUL TINERILOR MENŢIONATĂ LA ARTICOLUL 91

I.Repartizarea alocării specifice pentru YEI este determinată în conformitate cu următoarele etape:

1.Se identifică numărul de tineri şomeri cu vârsta cuprinsă între 15 şi 24 ani în regiunile de nivelul NUTS 2 eligibile, astfel cum sunt definite la articolul 16 din Regulamentul privind FSE, şi anume în regiunile de nivelul NUTS 2 care au rate ale şomajului în rândul tinerilor între 15 şi 24 de ani de peste 25 % în 2012, şi, în cazul statelor membre în care rata şomajului în rândul tinerilor a crescut cu peste 30 % în 2012, se iau în considerare regiunile care au rate ale şomajului în rândul tinerilor de peste 20 % în 2012 ("regiuni eligibile").

2.Alocarea corespunzătoare fiecărei regiuni eligibile se calculează pe baza raportului dintre numărul de tineri şomeri din regiunea eligibilă şi numărul total de tineri şomeri menţionaţi la punctul 1 din toate regiunile eligibile.

3.Alocarea corespunzătoare fiecărui stat membru este suma alocărilor corespunzătoare fiecărei dintre regiunile sale eligibile.

II.Alocările specifice pentru Iniţiativa privind ocuparea forţei de muncă în rândul tinerilor nu sunt luate în considerare în scopul aplicării plafonării normelor enunţate în anexa VII în legătură cu alocarea resurselor globale.

III.În scopul stabilirii alocărilor specifice acordate în cadrul YEI pentru regiunea Mayotte, rata şomajului în rândul tinerilor şi numărul de tineri şomeri se determină pe baza celor mai recente date disponibile la nivel naţional, în cazul în care nu sunt disponibile date Eurostat pentru nivelul NUTS 2.

IV.Resursele alocate YEI pot fi revizuite în sens ascendent pentru perioada 2016 - 2020 în cadrul procedurii bugetare, în conformitate cu articolul 14 din regulament Regulamentul (UE, Euratom) nr. 1311/2013. Defalcarea pe stat membru a resurselor suplimentare are loc urmând aceleaşi etape ca şi cele aplicate alocării iniţiale, dar se bazează pe cele mai recente date anuale disponibile.


ANEXA IX: METODOLOGIA DE STABILIRE A COTEI MINIME DE FSE
Cota procentuală suplimentară care trebuie adăugată la cota resurselor fondurilor structurale menţionată la articolul 94 alineatul (4) alocate FSE într-un stat membru care corespunde cotei statului membru respectiv pentru perioada de programare 2007 - 2013 se stabileşte după cum urmează, pe baza ratelor de ocupare a forţei de muncă (pentru persoanele cu vârste cuprinse între 20 şi 64 de ani) a anului de referinţă 2012:

- în cazul în care rata de ocupare a forţei de muncă este de 65 % sau inferioară, cota se majorează cu 1,7 puncte procentuale;

- în cazul în care rata de ocupare a forţei de muncă depăşeşte 65 %, dar nu este mai mare de 70 %, cota se majorează cu 1,2 puncte procentuale.

- în cazul în care rata de ocupare a forţei de muncă depăşeşte 70 %, dar nu este mai mare de 75 %, cota se majorează cu 0,7 puncte procentuale.

- în cazul în care rata de ocupare a forţei de muncă depăşeşte 75 %, nu este necesară nicio majorare.

Cota procentuală totală a unui stat membru după adăugare nu depăşeşte 52 % din resursele fondurilor structurale menţionate la articolul 92 alineatul (4).

Pentru Croaţia, cota resurselor din fondurile structurale, excluzând obiectivul de cooperare teritorială europeană, alocate către FSE pentru perioada de programare 2007 - 2013 corespunde cotei medii a regiunilor de convergenţă ale statelor membre care au aderat la Uniune la 1 ianuarie 2004 sau ulterior.


ANEXA X: ADIŢIONALITATEA

1.CHELTUIELI STRUCTURALE PUBLICE SAU ASIMILABILE

În statele membre în care regiunile mai puţin dezvoltate reprezintă cel puţin 65 % din populaţie, cifra utilizată pentru determinarea cheltuielilor structurale publice sau asimilabile este cifra privind formarea brută de capital fix raportată în programele de stabilitate şi de convergenţă întocmite de statele membre în conformitate cu Regulamentul (CE) nr. 1466/97 al Consiliului în vederea prezentării strategiilor lor bugetare pe termen mediu. Cifra care va fi utilizată este cea raportată în contextul soldului bugetului general, al datoriilor de stat şi al previziunilor bugetare ale autorităţilor publice, fiind prezentată ca procentaj din PIB.

În statele membre în care regiunile mai puţin dezvoltate reprezintă peste 15 % şi sub 65 % din populaţie, cifra utilizată pentru determinarea cheltuielilor structurale publice sau asimilabile este cifra totală privind formarea brută de capital fix în regiunile mai puţin dezvoltate. Raportarea acestei cifre se face în acelaşi format ca şi cel stabilit în primul paragraf.


2.VERIFICAREA

Verificările privind adiţionalitatea în conformitate cu articolul 95 alineatul (5) sunt supuse următoarelor norme:


2.1.Verificarea ex ante


a)Atunci când transmite un acord de parteneriat, un stat membru furnizează informaţii privind profilul planificat al cheltuielilor în formatul din tabelul 1 de mai jos.

Tabelul 1

	Cheltuielile administraţiei publice ca procent din PIB
	2014
	2015
	2016
	2017
	2018
	2019
	2020

	P51
	X
	X
	X
	X
	X
	X
	X



b)Statele membre în care regiunile mai puţin dezvoltate reprezintă peste 15 % şi sub 65 % din populaţie furnizează, în plus, informaţii cu privire la profilul planificat al cheltuielilor din regiunile mai puţin dezvoltate în formatul din tabelul 2.

Tabelul 2

	 
	2014
	2015
	2016
	2017
	2018
	2019
	2020

	Formarea brută de capital fix a administraţiei publice în regiunile mai puţin dezvoltate, ca procentaj din PIB
	X
	X
	X
	X
	X
	X
	X


c)Statele membre pun la dispoziţia Comisiei informaţii privind principalii indicatori macroeconomici şi prognozele care stau la baza nivelului de cheltuieli structurale publice sau asimilabile.

d)Statele membre în care regiunile mai puţin dezvoltate reprezintă peste 15 % şi sub 65 % din populaţie furnizează Comisiei şi informaţii cu privire la metoda utilizată pentru estimarea formării brute de capital fix în aceste regiuni. În acest sens, statele membre utilizează datele privind investiţiile publice la nivel regional, dacă sunt disponibile. În cazul în care aceste date nu sunt disponibile sau în alte cazuri justificate corespunzător, inclusiv atunci când, pentru perioada 2014 - 2020, statul membru a modificat semnificativ împărţirea regională în sensul definiţiei din Regulamentul (CE) nr. 1059/2013, formarea brută de capital fix poate fi estimată aplicând indicatori privind cheltuielile publice regionale sau populaţia regională la datele privind investiţiile publice la nivel naţional.

e)Odată ce există un acord din partea Comisiei şi a statului membru, tabelul 1 şi, după caz, tabelul 2, vor fi incluse în acordul de parteneriat al statului membru în cauză ca nivel de referinţă al cheltuielilor structurale publice sau asimilabile care trebuie să fie menţinut în perioada 2014 - 2020.


2.2.Verificarea intermediară

a)La momentul verificării intermediare, se consideră că un stat membru a menţinut nivelul cheltuielilor structurale publice sau asimilabile dacă media anuală a cheltuielilor în perioada 2014 - 2017 este mai mare sau egală cu nivelul de referinţă al cheltuielilor stabilit în acordul de parteneriat.

b)În urma verificării intermediare, Comisia poate revizui, după consultarea statelor membre, nivelul de referinţă al cheltuielilor structurale publice sau asimilabile din acordul de parteneriat dacă situaţia economică a statului membru s-a modificat semnificativ faţă de cea estimată la momentul adoptării acordului de parteneriat.


2.3.Verificarea ex post

La momentul verificării ex post, se consideră că un stat membru a menţinut nivelul cheltuielilor structurale publice sau asimilabile dacă media anuală a cheltuielilor din perioada 2014 - 2020 este mai mare sau egală cu nivelul de referinţă al cheltuielilor stabilit în acordul de parteneriat.


3.RATELE DE CORECŢIE FINANCIARĂ DUPĂ VERIFICAREA EX POST

În cazul în care Comisia decide să realizeze o corecţie financiară în conformitate cu articolul 95 alineatul (6), rata de corecţie financiară se obţine scăzând 3 % din diferenţa dintre nivelul de referinţă din acordul de parteneriat şi nivelul atins, exprimată ca procentaj din nivelul de referinţă, şi apoi prin împărţirea rezultatului la 10. Corecţia financiară se stabileşte aplicând această rată a corecţiei financiare la contribuţia fondurilor pentru statul membru în cauză în cazul regiunilor mai puţin dezvoltate şi al regiunilor de tranziţie, pentru întreaga perioadă de programare.

În cazul în care diferenţa între nivelul de referinţă din acordul de parteneriat şi nivelul atins, exprimată ca procentaj din nivelul de referinţă din acordul de parteneriat, reprezintă 3 % sau mai puţin, nu se efectuează nicio corecţie financiară.

Corecţia financiară nu depăşeşte 5 % din finanţările din partea fondurilor pentru statul membru în cauză pentru regiunile mai puţin dezvoltate pentru ansamblul perioadei de programare.


ANEXA XI: Condiţionalităţi ex ante

PARTEA I: Condiţii tematice ex ante
	Obiective tematice
	Priorităţi de investiţii
	Condiţionalitate ex ante
	Criterii de îndeplinire

	1. Consolidarea cercetării, dezvoltării tehnologice şi inovării

(ţinta C&D)

[menţionate la articolul 9 primul paragraf punctul 1]
	FEDR:

- Toate priorităţile de investiţii din cadrul obiectivului tematic nr. 1
	1.1. Cercetare şi inovare: Existenţa unei strategii naţionale sau regionale de specializare inteligentă, în conformitate cu programul naţional de reformă, care să echilibreze cheltuielile private cu cercetarea şi inovarea şi care să fie conformă cu caracteristicile sistemelor naţionale sau regionale eficiente în domeniul cercetării şi al inovării.
	- Implementarea unei strategii naţionale sau regionale de specializare inteligentă care:

- se bazează pe o analiză de identificare a punctelor forte şi a punctelor slabe (analiză de tip SWOT) sau pe o analiză similară, cu scopul de a-şi concentra resursele asupra unui număr limitat de priorităţi în materie de cercetare şi inovare;

- prezintă măsurile necesare pentru a stimula investiţiile private în activităţile de CDT;

- conţine un mecanism de monitorizare.

- A fost adoptat un cadru care evidenţiază resursele bugetare disponibile pentru cercetare şi inovare.

	
	FEDR:

- Consolidarea cercetării şi inovării (C&I), a infrastructurii şi a capacităţilor de dezvoltare a excelenţei în domeniul C&I, precum şi promovarea centrelor de competenţă, în special a celor de interes european.
	1.2 Infrastructura de cercetare şi inovare Existenţa unui plan multianual pentru înscrierea în buget şi prioritizarea investiţiilor.
	- A fost adoptat un plan multianual pentru înscrierea în buget şi prioritizarea investiţiilor legate de priorităţile Uniunii şi, dacă este cazul, de Forumul pentru o strategie europeană privind infrastructurile în domeniul cercetării - ESFRI.

	2. Sporirea utilizării şi a calităţii şi accesului la tehnologiile informaţiei şi comunicaţiilor [ţinta în domeniul benzii largi (broadband)]

[menţionate la articolul 9 alineatul (2)]
	FEDR:

- Dezvoltarea de produse şi servicii TIC, a comerţului electronic şi a cererii de TIC.

- Consolidarea aplicaţiilor TIC pentru e-guvernare, e-învăţare, e- incluziune, e-cultură şi e-sănătate.
	2.1. Dezvoltarea digitală: Un cadru strategic de politică referitor la dezvoltarea digitală pentru stimularea serviciilor bazate pe TIC publice şi private de bună calitate, accesibile şi interoperabile şi pentru sporirea utilizării de către cetăţeni, inclusiv de categoriile vulnerabile, precum şi de întreprinderi şi de administraţiile publice, inclusiv referitor la iniţiativele transfrontaliere.
	- Existenţa unui cadru strategic de politică pentru dezvoltarea digitală, de exemplu, în cadrul strategiei naţionale sau regionale de specializare inteligentă care conţine:

- înscrierea în buget şi prioritizarea acţiunilor prin intermediul unei analize de tip SWOT sau unei analize similare în conformitate cu tabloul de bord al Agendei digitale pentru Europa;

- ar trebui să fi fost efectuată o analiză a contribuţiei de echilibrare a cererii şi a ofertei de TIC;

	
	
	
	- indicatori de măsurare a evoluţiei intervenţiilor în domenii precum cel al alfabetizării digitale, e-incluziunii, e-accesibilităţii şi evoluţia în e-sănătate, în limitele articolului 168 din TFUE, care sunt aliniate la strategiile sectoriale ale Uniunii, naţionale sau regionale existente şi relevante;

- evaluarea necesităţilor în materie de consolidare a construirii capacităţilor TIC.

	
	FEDR:

- Extinderea implementării benzii largi, introducerea de reţele de mare viteză şi sprijinirea adoptării tehnologiilor emergente şi a reţelelor pentru economia digitală.
	2.2. Infrastructura pentru reţeaua de generaţie următoare (Next Generation Network - NGN): Existenţa unor planuri naţionale sau regionale privind NGN care să ţină seama de acţiunile regionale în vederea atingerii ţintelor Uniunii în materie de acces internet de mare viteză, care se concentrează asupra unor domenii în care piaţa nu reuşeşte să ofere o infrastructură deschisă, la un cost rezonabil şi la un nivel al calităţii în conformitate cu normele UE în materie de concurenţă şi de ajutoare de stat, şi care să poată furniza servicii accesibile grupurilor de persoane vulnerabile.
	- Existenţa unui plan naţional sau regional de generaţie următoare care conţine:

- un plan de investiţii în infrastructură bazat pe o analiză economică care ia în considerare existenţa infrastructurilor private şi publice şi a planurilor de investiţii;

- modele de investiţii durabile care să conducă la intensificarea concurenţei şi care asigură accesul la infrastructură şi servicii deschise, convenabile, de calitate şi în pas cu progresele viitoare;

- măsuri pentru a stimula investiţiile private.

	3. Îmbunătăţirea competitivităţii întreprinderilor mici şi mijlocii (IMM-uri)

[menţionate la articolul 9 primul paragraf punctul 3]
	FEDR:

- Promovarea spiritului antreprenorial, în special prin facilitarea exploatării economice de noi idei şi prin stimularea creării de firme noi, inclusiv prin intermediul incubatoarelor de afaceri

- Sprijinirea capacităţii IMM-urilor de a se creşte pe pieţele regionale, naţionale şi internaţionale şi de a se implica în procesele de inovare.
	3.1. Au fost efectuate acţiuni specifice pentru a sprijini promovarea spiritului antreprenorial luând în considerare Actul privind micile întreprinderi (Small Business Act - SBA).
	- Acţiunile specifice sunt:

- s-au adoptat măsuri pentru a reduce timpul şi costurile necesare pentru a crea o întreprindere, având în vedere obiectivele SBA;

- s-au adoptat măsuri pentru a reduce timpul necesar pentru a obţine licenţele şi autorizaţiile pentru a iniţia şi desfăşura activitatea specifică a unei întreprinderi, având în vedere obiectivele SBA;

- s-a adoptat un mecanism de monitorizare a implementării măsurilor din SBA care au fost aplicate şi de evaluare a impactului pe care legislaţia îl are asupra IMM-urilor.

	4. Sprijinirea tranziţiei către o economie cu emisii scăzute de dioxid de carbon în toate sectoarele

[menţionate la articolul 9 primul paragraf punctul 4]
	FEDR+Fondul de coeziune:

- Sprijinirea eficienţei energetice, a gestionării inteligente a energiei şi a utilizării energiei din surse regenerabile în infrastructurile publice, inclusiv în clădirile publice şi în sectorul locuinţelor.
	4.1. Pentru construcţia sau renovarea clădirilor, s-au derulat acţiuni de promovare a eficienţei în utilizarea energiei de către utilizatorul final şi investiţii eficiente din punctul de vedere al costurilor în eficienţa energetică.
	- Acţiunile constau în:

- măsurile de asigurare a existenţei unor cerinţe minime privind performanţa energetică a clădirilor consecvente cu articolul 3, articolul 4 şi articolul 5 din Directiva 2010/31/UE a Parlamentului European şi a Consiliului (1);

- măsurile necesare pentru instituirea unui sistem de certificare a performanţei energetice a clădirilor în conformitate cu articolul 11 din Directiva 2010/31/UE;

- măsuri de asigurare a unei planificări strategice privind eficienţa energetică în conformitate cu articolul 3 din Directiva 2012/27/UE a Parlamentului European şi a Consiliului (2);

- măsuri în conformitate cu articolul 13 din Directiva 2006/32/CE a Parlamentului European şi a Consiliului (3) privind eficienţa energetică la utilizatorii finali şi serviciile energetice pentru a asigura instalarea de contoare individuale la clienţii finali, în măsura în care este posibil din punct de vedere tehnic, rezonabil din punct de vedere financiar şi proporţional în raport cu potenţialele economii de energie.

	
	FEDR + Fondul de coeziune:

- Promovarea utilizării cogenerării cu randament ridicat a energiei termice şi a energiei electrice, pe baza cererii utile.
	4.2. Au fost întreprinse acţiuni de promovare a unei cogenerări cu randament ridicat a energiei termice şi a energiei electrice.
	- Acţiunile constau în:

- Sprijinul pentru cogenerare se bazează pe cererea de energie termică utilă şi pe economiile de energie primară, în conformitate cu articolul 7 alineatul (1) şi articolul 9 alineatul (1) literele (a) şi (b) din Directiva 2004/8/CE, statele membre sau organismele lor competente au evaluat cadrul legislativ şi normativ existent, cu privire la procedurile de autorizare sau alte proceduri în vederea:

(a) încurajării proiectării de unităţi de cogenerare, în vederea satisfacerii cererilor de căldură utilă justificate din punct de vedere economic şi a evitării unui volum mai mare de căldură decât căldura utilă; şi

(b) reducerii barierelor normative şi de alt tip care stau în calea sporirii cogenerării.

	
	FEDR+Fondul de coeziune:

- Promovarea producţiei şi a distribuţiei de energie obţinută din surse regenerabile.
	4.3. Au fost întreprinse acţiuni de promovare a producţiei şi distribuţiei de energie din surse regenerabile (4).
	- Scheme de sprijin transparente, priorităţi privind accesul la reţea sau accesul garantat şi prioritate pentru expediere, precum şi norme standardizate privind suportarea separată şi în comun a costurilor adaptărilor tehnice care au fost făcute publice, în conformitate cu articolul 14 alineatul (1) şi articolul 16 alineatele (2) şi (3) din Directiva 2009/28/CE a Parlamentului European şi a Consiliului (4).

- Un stat membru a adoptat un plan naţional de acţiune în domeniul energiei regenerabile, în conformitate cu articolul 4 din Directiva 2009/28/CE.

	5. Promovarea adaptării la schimbările climatice şi prevenirea şi gestiunea riscurilor

(Ţinta privind schimbările climatice) [prevăzută la articolul 9 primul paragraf punctul 5]
	FEDR+Fondul de coeziune:

- Promovarea investiţiilor destinate abordării unor riscuri specifice, asigurarea rezistenţei în faţa dezastrelor şi dezvoltarea unor sisteme de gestionare a dezastrelor.
	5.1. Prevenirea şi gestionarea riscurilor: Existenţa evaluărilor naţionale sau regionale ale riscurilor pentru gestionarea dezastrelor, luând în considerare adaptarea la schimbările climatice
	- Efectuarea unei evaluări naţionale sau regionale a riscurilor care să includă următoarele elemente:

- o descriere a procesului, metodologiei, metodelor şi datelor nesensibile utilizate la evaluarea riscurilor, precum şi a criteriilor bazate pe riscuri pentru prioritizarea investiţiilor;

- o descriere a scenariilor de risc unic şi de riscuri multiple;

- ţine seama, după caz, de strategiile naţionale de adaptare la schimbările climatice.

	6. Conservarea şi protejarea mediului şi promovarea eficientei resurselor

[menţionate la articolul 9 primul paragraf punctul 6]
	FEDR+Fondul de coeziune:

- Investiţii în sectorul apei, pentru a îndeplini cerinţele acquis-ului de mediu al Uniunii şi pentru a răspunde unor nevoi de investiţii identificate de statele membre, care depăşesc aceste cerinţe.
	6.1. Sectorul apei: Existenţa (a) a unei politici tarifare privind apele care prevede stimulente corespunzătoare pentru ca utilizatorii să utilizeze eficient resursele de apă şi (b) a unei contribuţii adecvate a diferitelor utilizări ale apei pentru recuperarea costurilor serviciilor legate de utilizarea apei la o rată stabilită de planul adoptat de gestionare a bazinelor hidrografice pentru investiţii sprijinite prin diferite programe.
	- În sectoarele sprijinite prin FEDR şi Fondul de coeziune, un stat membru asigură contribuţia diferitelor utilizări ale apei la recuperarea costurilor serviciilor de utilizare a apei, pe sector, în conformitate cu articolul 9 alineatul (1) prima liniuţă din Directiva 2000/60/CE, ţinând seama, după caz, de efectele sociale, de mediu şi economice ale recuperării, precum şi de condiţiile geografice şi climatice ale regiunii/regiunilor afectate.

- Adoptarea unui plan de gestionare a bazinului hidrografic, pentru districtul în care se situează un bazin hidrografic, în conformitate cu articolul 13 din Directiva 2000/60/CE.

	
	FEDR+Fondul de coeziune:

- Investiţii în sectorul deşeurilor, pentru a îndeplini cerinţele acquis-ului de mediu al Uniunii şi pentru a răspunde unor nevoi de investiţii identificate de statele membre care depăşesc aceste cerinţe.
	6.2. Sectorul deşeurilor: Promovarea unor investiţii sustenabile din punct de vedere economic şi de mediu în sectorul deşeurilor, în special prin elaborarea de planuri de gestionare a deşeurilor în conformitate cu Directiva 2008/98/CE privind deşeurile şi cu ierarhia deşeurilor.
	- În temeiul articolului 11 alineatul (5) din Directiva 2008/98/CE, s-a transmis Comisiei un raport de implementare cu privire la progresele înregistrate în atingerea ţintelor de la articolul 11 din Directiva 2008/98/CE.

- Existenţa unuia sau mai multor planuri de gestionare a deşeurilor, astfel cum se prevede la articolul 28 din Directiva 2008/98/CE.

- Existenţa unor programe de prevenire a acumulării de deşeuri, în conformitate cu articolul 29 din Directiva 2008/98/CE.

- măsurile necesare pentru a atinge până în 2020 obiectivele privind pregătirea pentru reutilizare şi reciclare în conformitate cu articolul 11 alineatul (2) din Directiva 2008/98/CE.

	7. Promovarea sistemelor de transport durabile şi eliminarea blocajelor din cadrul infrastructurilor reţelelor majore

[menţionate la articolul 9 primul paragraf punctul 7]
	FEDR+Fondul de coeziune:

- Sprijinirea unui spaţiu european unic al transporturilor de tip multimodal prin investiţii în reţeaua transeuropeană de transport (TEN-T).

- Dezvoltarea şi reabilitarea unor sisteme feroviare complete, de înaltă calitate şi interoperabile şi promovarea măsurilor de reducere a zgomotului.

- Dezvoltarea şi îmbunătăţirea sistemelor de transport care respectă mediul, inclusiv a celor cu zgomot redus, şi care au emisii reduse de carbon, inclusiv a căilor navigabile interioare şi a sistemelor de transport maritim, a porturilor, a legăturilor multi - modale şi infrastructurilor aeroportuare, cu scopul de a promova mobilitatea durabilă la nivel regional şi local.

FEDR:

- Stimularea mobilităţii regionale prin conectarea nodurilor secundare şi terţiare la infrastructura TEN-T, inclusiv a nodurilor multimodale.
	7.1. Transporturi: Existenţa unuia sau mai multor planuri sau cadre cuprinzătoare pentru investiţii în transporturi, în conformitate cu cadrul instituţional al statelor membre (inclusiv transportul public la nivel local şi regional), care să sprijine dezvoltarea infrastructurii şi să îmbunătăţească conectivitatea la reţelele globale şi de bază TEN-T.
	- Existenţa unuia sau mai multor planuri sau cadre cuprinzătoare pentru investiţiile în transporturi care îndeplinesc cerinţele legale pentru evaluarea strategică de mediu şi care prevăd:

- contribuţia la zona de transport unic la nivel european, în conformitate cu articolul 10 din Regulamentul (UE) nr. 1315/2013 al Parlamentului European şi al Consiliului (5), inclusiv priorităţile pentru investiţii în:

- reţeaua TEN-T de bază şi reţeaua globală, în cazul în care se preconizează investiţii din partea FEDR şi a Fondului de coeziune; şi

- conectivitatea secundară;

- un flux realist şi matur de proiecte pentru care se preconizează sprijin din partea FEDR şi a Fondului de coeziune;

 

- Măsuri care să asigure capacitatea unor organisme intermediare şi beneficiari de a asigura fluxul de proiecte.

	 
	FEDR+Fondul de coeziune:

- Sprijinirea unui spaţiu european unic al transporturilor de tip multimodal prin investiţii în reţeaua transeuropeană de transport (TEN-T).

- Dezvoltarea şi reabilitarea unor sisteme feroviare complete, de înaltă calitate şi interoperabile şi promovarea măsurilor de reducere a zgomotului.

- Dezvoltarea şi îmbunătăţirea sistemelor de transport care respectă mediul. inclusiv a celor cu zgomot redus, şi care au emisii reduse de carbon, inclusiv a căilor navigabile interioare şi a sistemelor de transport maritim, a porturilor, a legăturilor multimodale şi infrastructurilor aeroportuare, cu scopul de a promova mobilitatea durabilă la nivel regional şi local.

FEDR:

- Stimularea mobilităţii regionale prin conectarea nodurilor secundare şi terţiare la infrastructura TEN-T, inclusiv a nodurilor multimodale.
	7.2. Transportul feroviar: Existenţa în planurile sau cadrele cuprinzătoare de transport a unei secţiuni explicite privind dezvoltarea transportului feroviar, în conformitate cu cadrul instituţional al statelor membre (inclusiv privind transportul public la nivel local şi regional), care să sprijine dezvoltarea infrastructurii şi să îmbunătăţească conectivitatea la reţelele globale şi de bază TEN-T. Investiţiile acoperă activele mobile, interoperabilitatea şi consolidarea capacităţilor.
	- Existenţa unei secţiuni privind dezvoltarea transportului feroviar în planurile sau cadrelor de transport prevăzute anterior care să îndeplinească cerinţele legale pentru evaluarea strategică de mediu şi care să prevadă un flux realist şi matur de proiecte (inclusiv un calendar, un cadru bugetar).

- Măsuri care să asigure capacitatea unor organisme intermediare şi beneficiari de a asigura fluxul de proiecte.

	
	FEDR+Fondul de coeziune:

- Sprijinirea unui spaţiu european unic al transporturilor de tip multimodal prin investiţii în TEN- T.

- Dezvoltarea şi reabilitarea unor sisteme feroviare complete, de înaltă calitate şi interoperabile şi promovarea măsurilor de reducere a zgomotului.

- Dezvoltarea şi îmbunătăţirea sistemelor de transport care respectă mediul, inclusiv a celor cu zgomot redus) şi care au emisii reduse de carbon, inclusiv a căilor navigabile interioare şi a sistemelor de transport maritim, a porturilor, a legăturilor multimodale şi infrastructurilor aeroportuare, cu scopul de a promova mobilitatea durabilă la nivel regional şi local.

FEDR:

- Stimularea mobilităţii regionale prin conectarea nodurilor secundare şi terţiare la infrastructura TEN-T, inclusiv a nodurilor multimodale.
	7.3. Alte mijloace de transport, inclusiv căi navigabile interioare şi transportul maritim, porturi, legături multimodale şi infrastructuri aeroportuare: Existenţa în planul sau planurile sau cadrul sau cadrele cuprinzătoare de transport a unei secţiuni specifice privind căile navigabile interioare şi transportul maritim, porturile, legăturile multimodale şi infrastructurile aeroportuare, care contribuie la îmbunătăţirea conectivităţii la reţelele globale şi de bază TEN-T şi la promovarea mobilităţii regionale şi locale durabile.
	- Existenţa în planul sau planurile sau cadrul sau cadrele de transport a unei secţiuni privind căile navigabile interioare şi transportul maritim, porturile, legăturile multimodale şi infrastructurile aeroportuare, care:

- să îndeplinească cerinţele legale aplicabile evaluărilor strategice de mediu;

- să stabilească un flux de proiecte realiste şi mature (inclusiv un calendar şi cadrul bugetar).

- Măsuri care să asigure capacitatea unor organisme intermediare şi beneficiari de a asigura fluxul de proiecte.

	
	FEDR:

- Îmbunătăţirea eficienţei energetice şi a securităţii aprovizionării prin dezvoltarea unor sisteme inteligente de distribuţie, stocare şi transport al energiei şi prin integrarea descentralizării producţiei de energie din surse regenerabile.
	7.4 Dezvoltarea de sisteme inteligente de distribuţie, stocare şi transport al energiei electrice.

Existenţa unor planuri cuprinzătoare pentru investiţii în infrastructura energetică inteligentă şi a unor măsuri de reglementare care să contribuie la îmbunătăţirea eficienţei energetice şi a securităţii aprovizionării.
	- S-au adoptat planuri cuprinzătoare care descriu priorităţile privind infrastructura energetică naţională care sunt:

- în conformitate cu articolul 22 din Directiva 2009/72/CE şi articolul 22 din Directiva 2009/73/CE, unde este cazul; şi

- în conformitate cu planurile relevante de investiţii regionale prevăzute la articolul 12 şi cu planul de dezvoltare a reţelei la nivelul Uniunii pe o perioadă de zece ani, în conformitate cu articolul 8 alineatul (3) litera (b) din Regulamentul (CE) Nr. 714/2009 al Parlamentului European şi al Consiliului (6) şi Regulamentul (CE) Nr. 715/2009 al Parlamentului European şi al Consiliului (7) şi

- care să fie compatibile cu articolul 3 alineatul (4) din Regulamentul (UE) nr. 347/2013 al Parlamentului European şi al Consiliului (8) privind orientările referitoare la infrastructurile energetice transeuropene [TEN-E].

- Aceste planuri conţin:

- un flux realist şi matur de proiecte pentru care se preconizează sprijin din partea FEDR;

- măsuri de atingere a obiectivelor de coeziune socială şi economică şi protecţie a mediului înconjurător, în conformitate cu articolul 3 alineatul (10) din Directiva 2009/72/CE şi articolul 3 alineatul (7) din Directiva 2009/73/CE;

- măsuri de optimizare a utilizării energiei electrice şi de promovare a eficienţei energetice, în conformitate cu articolul 3 alineatul (11) din Directiva 2009/72/CE şi articolul 3 alineatul (8) din Directiva 2009/73/CE.

	8. Promovarea sustenabilităţii şi calităţii locurilor de muncă şi sprijinirea mobilităţii forţei de muncă

(Ţinta privind forţa de muncă)

[menţionate la articolul 9 primul paragraf punctul 8]
	FSE:

- Accesul la locuri de muncă pentru persoanele aflate în căutarea unui loc de muncă şi pentru persoanele inactive, inclusiv pentru şomerii pe termen lung şi pentru persoanele îndepărtate de piaţa muncii, inclusiv prin iniţiative locale de angajare şi sprijin pentru mobilitatea forţei de muncă.
	8.1. Politicile active în domeniul pieţei forţei de muncă sunt concepute şi aplicate prin prisma orientărilor privind ocuparea forţei de muncă.
	- Serviciile de ocupare a forţei de muncă au capacitatea de a furniza şi furnizează:

- măsuri personalizate, active şi preventive, în ceea ce priveşte piaţa muncii, într-un stadiu incipient, care sunt disponibile pentru toate persoanele în căutarea unui loc de muncă, axându-se în acelaşi timp pe persoanele cu cel mai mare risc de excluziune socială, inclusiv pe persoanele din comunităţile marginalizate;

- informaţii cuprinzătoare şi transparente privind noile locuri de muncă vacante şi oportunităţile de angajare, ţinând seama de necesităţile în schimbare ale pieţei muncii.

- Serviciile de ocupare a forţei de muncă au încheiat acorduri de cooperare oficiale şi neoficiale cu părţile interesate relevante.

	
	FSE:

- Activităţi independente, spirit antreprenorial şi deschiderea unei afaceri, inclusiv a unor întreprinderi inovatoare, de dimensiuni mici, mijlocii şi micro.

FEDR:

- Sprijinirea constituirii de incubatoare de afaceri şi sprijinirea investiţiilor în favoarea activităţilor independente, a microîntreprinderilor şi a creării de întreprinderi.
	8.2. Activităţi independente, spirit antreprenorial şi deschiderea unei afaceri: existenţa unui cadru strategic de politică pentru întreprinderile nou-înfiinţate favorabile incluziunii.
	- Existenţa unui cadru strategic de politică pentru sprijinirea întreprinderilor nou-înfiinţate favorabile incluziunii, care cuprinde următoarele elemente:

- măsuri adoptate pentru a reduce timpul şi costurile necesare pentru a crea o întreprindere, având în vedere obiectivele SBA;

- măsuri adoptate pentru a reduce timpul necesar pentru a obţine licenţele şi autorizaţiile pentru a iniţia şi desfăşura activitatea specifică a unei întreprinderi, având în vedere obiectivele SBA;

- acţiuni care asigură legătura între servicii adecvate de dezvoltare a întreprinderilor şi servicii financiare (accesul la capital), inclusiv pentru grupuri defavorizate, zone defavorizate, sau ambele dacă este nevoie.

	
	FSE:

- Modernizarea instituţiilor pieţei muncii, precum serviciile publice şi private de ocupare a forţei de muncă, şi îmbunătăţirea gradului de satisfacere a nevoilor pieţei muncii, inclusiv prin măsuri de stimulare a mobilităţii transnaţionale a lucrătorilor, precum şi prin programe de mobilitate şi printr-o mai bună cooperare între instituţii şi părţile interesate relevante.

FEDR:

- investiţii în infrastructurile destinate serviciilor de ocupare a forţei de muncă.
	8.3. Instituţiile pieţei forţei de muncă sunt modernizate şi consolidate în lumina Orientărilor privind ocuparea forţei de muncă.

Reformele instituţiilor pieţei forţei de muncă vor fi precedate de un cadru strategic clar şi o evaluare ex ante care să includă şi dimensiunea de gen.
	- Acţiuni pentru reformarea serviciilor de ocupare a forţei de muncă, care au ca scop de a le conferi acestora capacitatea de a furniza:

- măsuri personalizate, active şi preventive, în ceea ce priveşte piaţa muncii, într-un stadiu incipient, care sunt disponibile pentru toate persoanele în căutarea unui loc de muncă, axându-se în acelaşi timp pe persoanele cu cel mai mare risc de excluziune socială, inclusiv pe persoanele din comunităţile marginalizate;

- informaţii cuprinzătoare şi transparente privind noile locuri de muncă vacante şi oportunităţile de angajare, ţinând seama de necesităţile în schimbare ale pieţei muncii.

	
	
	
	- Reforma serviciilor de ocupare a forţei de muncă va include crearea de reţele de cooperare oficială sau informală cu părţile interesate relevante.

	
	FSE:

- Îmbătrânire activă şi în condiţii bune de sănătate.
	8.4. Îmbătrânire activă şi în condiţii bune de sănătate: Politicile de îmbătrânire activă sunt concepute în lumina Orientărilor privind ocuparea forţei de muncă
	- Părţile interesate relevante sunt implicate în elaborarea şi monitorizarea strategiilor de îmbătrânire activă, în vederea păstrării lucrătorilor în vârstă pe piaţa muncii şi a promovării ocupării profesionale a acestora.

- Un stat membru a instituit măsuri de promovare a îmbătrânirii active.

	
	FSE:

- Adaptarea la schimbări a lucrătorilor, întreprinderilor şi antreprenorilor.
	8.5. Adaptarea la schimbări a lucrătorilor, întreprinderilor şi antreprenorilor: Existenţa unor politici care vizează favorizarea anticipării şi bunei gestionări a modificărilor şi restructurărilor.
	- Existenţa unor instrumente de sprijinire a partenerilor sociali şi a autorităţilor publice în vederea dezvoltării şi monitorizării unor metode proactive de schimbare şi restructurare, care cuprind măsuri:

- de promovare a anticipării schimbărilor;

- de promovare a pregătirii şi gestionării procesului de restructurare.

	
	FSE:

- Integrarea durabilă pe piaţa muncii a tinerilor, în special a celor care nu au un loc de muncă, nu urmează studii sau cursuri de formare, inclusiv a tinerilor care se confruntă cu riscul excluderii sociale şi a tinerilor din comunităţile marginalizate, inclusiv prin executarea garanţiei pentru tineri.
	8.6. Existenţa unui cadru politic strategic pentru promovarea ocupării forţei de muncă în rândul tinerilor, inclusiv prin executarea garanţiei pentru tineret.

Această condiţionalitate ex ante se aplică doar pentru aplicarea YEI.
	- Există un cadru politic strategic cuprinzător pentru promovarea ocupării forţei de muncă în rândul tinerilor care:

- se bazează pe dovezi care măsoară rezultatele pentru tinerii care nu au un loc de muncă, nu urmează studii sau nu participă la formare profesională şi care constituie fundamentul pentru elaborarea de politici specifice şi pentru monitorizarea evoluţiei;

- identifică autoritatea publică relevantă responsabilă de gestionarea măsurilor de ocupare a forţei de muncă în rândul tinerilor şi de coordonarea parteneriatelor la toate nivelurile şi în toate sectoarele;

- implică toate părţile interesate care sunt relevante în abordarea şomajului în rândul tinerilor;

- permite o intervenţie şi activare timpurie;

- cuprinde măsuri de sprijin pentru accesul la integrarea pe piaţa muncii, îmbunătăţirea competenţelor, mobilitatea forţei de muncă şi integrarea sustenabilă pe piaţa muncii a tinerilor care nu au un loc de muncă, nu urmează studii sau cursuri de formare.

	9. Promovarea incluziunii sociale, combaterea sărăciei şi a oricărei discriminări

(ţinta privind combaterea sărăciei)

[menţionate la articolul 9 primul paragraf punctul 9]
	FSE:

- Incluziunea activă, inclusiv în vederea promovării egalităţii de şanse, a participării active şi a îmbunătăţirii capacităţii de inserţie profesională.

FEDR:

- Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în ceea ce priveşte starea de sănătate, promovând incluziunea socială prin îmbunătăţirea accesului la servicii sociale, culturale şi de recreere, precum şi trecerea de la serviciile instituţionale la serviciile prestate de comunitate.

- Oferirea de sprijin revitalizării fizice, economice şi sociale a comunităţilor defavorizate din regiunile urbane şi rurale.
	9.1. Existenţa şi implementarea unui cadru strategic de politică naţională pentru reducerea sărăciei care vizează incluziunea activă a persoanelor excluse de pe piaţa muncii în lumina Orientărilor privind ocuparea forţei de muncă.
	- Existenţa unui cadru strategic de politică naţională pentru reducerea sărăciei, care vizează incluziunea activă şi care:

- constituie o bază justificativă suficientă pentru elaborarea unor politici de reducere a sărăciei şi de monitorizare a evoluţiilor;

- conţine măsuri de sprijinire a atingerii ţintei privind sărăcia şi excluziunea socială la nivel naţional (definită în Programul Naţional de Reformă), care include promovarea locurilor de muncă durabile şi de calitate pentru persoanele cele mai expuse riscului de excluziune socială, inclusiv pentru persoanele din comunităţile marginalizate;

- implică părţile interesate relevante în combaterea sărăciei;

- în funcţie de nevoile identificate, include măsuri pentru trecerea de la îngrijirea instituţională la cea bazată pe comunitate.

- La cerere şi dacă este justificat, părţile interesate relevante vor primi asistenţă pentru prezentarea de proiecte şi pentru implementarea şi gestionarea proiectelor selectate.

	
	FSE:-

Integrarea socio-economică a comunităţilor marginalizate, cum ar fi romii.

FEDR:

_

Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în ceea ce priveşte starea de sănătate, promovând incluziunea socială prin accesul la serviciile sociale, culturale şi de recreere, precum şi trecerea de la serviciile instituţionale la serviciile prestate de comunităţi.

_

Oferirea de sprijin pentru revitalizarea fizică, economică şi socială a comunităţilor defavorizate din regiunile urbane şi rurale.

_

Investiţii în educaţie, formare şi formare profesionala pentru competenţe şi învăţare pe tot parcursul vieţii prin dezvoltarea infrastructurilor de educaţie şi de formare.
	9.2. Existenţa unui cadru strategic de politică naţională privind incluziunea romilor
	- Existenţa unei strategii de incluziune a romilor care:

- stabileşte obiective naţionale realizabile pentru integrarea romilor în scopul eliminării decalajului faţă de restul populaţiei. Aceste ţinte ar trebui să vizeze cele patru obiective ale UE de integrare a romilor legate de accesul la educaţie, ocuparea unui loc de muncă, servicii medicale şi locuinţe;

- identifică, acolo unde este cazul, microregiunile defavorizate sau cartierele segregate în care comunităţile trăiesc în condiţiile cele mai precare, folosind indicatori socioeconomici şi teritoriali deja existenţi (şi anume nivelul educaţional foarte scăzut, şomajul pe termen lung etc.);

- include metode puternice de monitorizare pentru a evalua impactul acţiunilor de integrare a romilor, precum şi un mecanism de revizuire pentru a permite adaptarea strategiei;

- este concepută, implementată şi monitorizată în strânsă cooperare şi în cadrul unui dialog permanent cu organizaţiile societăţii civile romă, cu autorităţile regionale şi locale;

- La cerere şi dacă este justificat, părţile interesate relevante vor primi asistenţă pentru prezentarea de proiecte şi implementarea şi gestionarea proiectelor selectate.

	 
	FSE:

- Îmbunătăţirea accesului la servicii accesibile, durabile şi de înaltă calitate, inclusiv asistenţă medicală şi servicii sociale de interes general.

FEDR:

- Investiţii în infrastructurile sanitare şi sociale care contribuie la dezvoltarea la nivel naţional, regional şi local, reducând inegalităţile în ceea ce priveşte starea de sănătate, promovând incluziunea socială prin îmbunătăţirea accesului la serviciile sociale, culturale şi de recreere, precum şi trecerea de la serviciile instituţionale la serviciile prestate de comunităţi.
	9.3. Sănătate: Existenţa unui cadru strategic de politică naţională sau regională pentru sănătate în limitele articolului 168 din TFUE, care asigură sustenabilitate din punct de vedere economic.
	- Existenţa unui cadru strategic de politică naţională sau regională pentru sănătate care conţine:

- măsuri coordonate pentru îmbunătăţirea accesului la servicii de sănătate;

- măsuri de stimulare a eficienţei în sectorul sănătăţii, prin aplicarea de modele de prestare a serviciilor şi infrastructură;

- conţine un sistem de monitorizare şi revizuire.

- Un stat membru sau o regiune a adoptat un cadru care specifică resursele bugetare disponibile estimative şi o concentrare eficientă din punctul de vedere al costurilor a resurselor asupra nevoilor stabilite ca priorităţi pentru sănătate.

	10. Investiţii în educaţie, formare şi formare profesională pentru competenţe şi învăţare pe tot parcursul vieţii

(ţinta privind educaţia)

[prevăzută la articolul 9 primul paragraf punctul 10]
	FSE:

- reducerea şi prevenirea abandonului şcolar timpuriu şi promovarea accesului egal la învăţământul preşcolar, primar şi secundar de înaltă calitate, inclusiv la parcursuri de învăţare (formale, neformale şi informale) pentru reintegrarea în educaţie şi formare.

FEDR:

- Investiţii în educaţie, formare şi formare profesionala pentru competenţe şi învăţare pe tot parcursul vieţii prin dezvoltarea infrastructurilor de educaţie şi de formare.
	10.1. Abandonul şcolar timpuriu: Existenţa unui cadru strategic de politică pentru a reduce abandonul şcolar timpuriu (AST) în limitele articolului 165 din TFUE.
	- Existenţa unui sistem pentru colectarea şi analizarea datelor şi informaţiilor privind AST la nivelurile relevante care:

- constituie o bază justificativă suficientă pentru elaborarea unor politici specifice şi monitorizarea evoluţiilor.

- Se instituie un cadru strategic de politică privind AST care:

- se bazează pe dovezi;

- acoperă sectoarele educaţionale relevante, inclusiv dezvoltarea copiilor cu vârste fragede şi vizează în special grupurile vulnerabile care sunt cel mai expuse riscului de AST, inclusiv persoanele din comunităţile marginalizate, şi conţine măsuri de prevenire, intervenţie şi compensare;

- implică toate sectoarele de politică şi părţile interesate relevante pentru combaterea AST.

	
	FSE:

- Îmbunătăţirea calităţii şi a eficienţei învăţământului terţiar şi a celui echivalent şi a accesului la acestea în vederea creşterii participării şi a nivelului de instruire, în special pentru grupurile defavorizate.

FEDR:

- Investiţii în educaţie, formare şi formare profesionala pentru competenţe şi învăţare pe tot parcursul vieţii prin dezvoltarea infrastructurilor de educaţie şi de formare.
	10.2. Învăţământul superior: Existenţa unui cadru strategic de politică naţională sau regională pentru creşterea nivelului de instruire până la forme de învăţământ superior, sporirea calităţii şi eficienţei în limitele articolului 165 din TFUE.
	- Existenţa unui cadru strategic de politică naţională sau regională pentru învăţământul superior care include următoarele elemente:

- atunci când este necesar, măsuri de creştere a participării şi a nivelului de instruire care:

- cresc participarea la învăţământul superior în rândul persoanelor cu venituri mici şi al altor grupuri slab reprezentate, acordând o atenţie deosebită grupurilor defavorizate, inclusiv persoanelor din comunităţi margina- lizate;

- reduc ratele de abandon/ sporesc ratele de absolvire;

- măsuri care încurajează conţinutul inovator şi crearea de programe;

- măsuri de creştere a capacităţii de inserţie profesională şi a spiritului antreprenorial care:

- încurajează dezvoltarea "competenţelor transversale", inclusiv spiritul antreprenorial, în programele relevante de învăţământ superior;

- reduc diferenţele dintre bărbaţi şi femei în ceea ce priveşte opţiunile de învăţământ şi profesionale.

	
	FSE:

- Consolidarea accesului egal la învăţarea pe tot parcursul vieţii pentru toate grupele de vârstă în cadre formale, neformale şi informale, actualizarea cunoştinţelor, a competenţelor şi a aptitudinilor forţei de muncă şi promovarea unor parcursuri de învăţare flexibile, inclusiv prin orientarea profesională şi validarea competenţelor dobândite.
	10.3. Învăţarea pe tot parcursul vieţii: Existenţa unui cadru strategic de politică naţională şi/sau regională pentru învăţarea pe tot parcursul vieţii în limitele articolului 165 din TFUE.
	- Existenţa unui cadru strategic de politică naţională sau regională pentru învăţarea pe tot parcursul vieţii care conţine măsuri:

- de sprijinire a serviciilor de dezvoltare şi conectare pentru ÎPV, inclusiv de implementare a acestor servicii şi de îmbunătăţire a competenţelor (validare, consiliere, educaţie şi formare), precum şi obţinerea implicării părţilor interesate relevante şi încheierea de parteneriate cu acestea;

	
	FEDR:

- Investiţii în educaţie, formare şi formare profesionala pentru competenţe şi învăţare pe tot parcursul vieţii prin dezvoltarea infrastructurilor de educaţie şi de formare.
	 
	- pentru îmbunătăţirea competenţelor diverselor grupuri ţintă în care acestea sunt identificate ca priorităţi în cadrele strategice de politică naţională sau regională (de exemplu, ale tinerilor care urmează cursuri de formare profesională, ale adulţilor, ale părinţilor care reintră pe piaţa muncii, ale lucrătorilor subcalificaţi şi în vârstă, ale migranţilor şi ale altor grupuri dezavantajate, în special ale persoanelor cu handicap);

- măsuri pentru a spori accesul la ÎPV inclusiv prin eforturi de implementare eficace a instrumentelor care favorizează transparenţa (de exemplu, Cadrul european al calificărilor, Cadrul naţional al calificărilor, Sistemul european de credite pentru educaţie şi formare profesională, Cadrul european de referinţă pentru asigurarea calităţii în educaţia şi formarea profesională);

- măsuri de sporire a relevanţei educaţiei şi formării pentru piaţa muncii şi de adaptare a acestora la necesităţile grupurilor ţintă identificate (de exemplu, tineri care urmează cursuri de formare profesională, adulţi, părinţi care reintră pe piaţa muncii, lucrători subcalificaţi şi în vârstă, migranţi şi alte grupuri dezavantajate, în special persoane cu handicap).

	 
	FSE:

- Sporirea relevanţei pe piaţa muncii a sistemelor de educaţie şi formare, facilitarea tranziţiei de la educaţie la piaţa muncii şi consolidarea sistemelor de educaţie şi formare profesională, precum şi a calităţii lor, inclusiv prin mecanisme de anticipare a competenţelor, adaptarea programelor de învăţământ şi instituirea şi dezvoltarea unor sisteme de formare la locul de muncă, inclusiv a unor sisteme de învăţare duală şi programe de ucenicie.
	10.4 Existenţa unui cadru strategic de politică naţională sau regională pentru creşterea calităţii şi eficienţei sistemelor de educaţie şi formare profesională (EFP), în limitele articolului 165 din TFUE.
	- Existenţa unui cadru strategic de politică naţională sau regională pentru creşterea calităţii şi eficienţei sistemelor de educaţie profesională, în limitele articolului 165 din TFUE, care include măsuri pentru următoarele elemente:

	 
	FEDR:

- Investiţii în educaţie, formare şi formare profesionala pentru competenţe şi învăţare pe tot parcursul vieţii prin dezvoltarea infrastructurilor de educaţie şi de formare.
	 
	- îmbunătăţirea relevanţei pe piaţa muncii a sistemelor de EFP, în strânsă colaborare cu părţile interesante relevante, inclusiv prin mecanisme de anticipare a competenţelor, adaptarea programelor de învăţământ şi consolidarea dispoziţiilor privind formarea la locul de muncă, în diversele sale forme;

- creşterea calităţii şi a atractivităţii EFP, inclusiv prin elaborarea unei abordări naţionale pentru asigurarea calităţii EFP (de exemplu în conformitate cu Cadrul european de referinţă pentru asigurarea calităţii în educaţia şi formarea profesională) şi de utilizare a instrumentelor de asigurare a transparenţei şi de recunoaştere, cum ar fi Sistemul european de credite pentru educaţie şi formare profesională (ECVET).

	11. Consolidarea capacităţii instituţionale a autorităţilor publice şi a părţilor interesate şi o administraţie publică eficientă

[menţionate la articolul 9 primul paragraf punctul 11]
	FSE:

- Investiţii în capacitatea instituţională şi în eficienţa administraţiilor şi a serviciilor publice la nivel naţional, regional şi local în perspectiva realizării de reforme, a unei mai bune reglementări şi a bunei guvernanţe.

FEDR:

- Consolidarea capacităţii instituţionale a autorităţilor publice şi a părţilor interesate şi o administraţie publică eficientă prin acţiuni de consolidare a capacităţii instituţionale şi a eficienţei administraţiilor şi serviciilor publice vizate de implementarea FEDR, precum şi prin sprijinirea acţiunilor din cadrul FSE de consolidare a capacităţii instituţionale şi a eficienţei administraţiei publice.
	- Existenţa unui cadru strategic de politică pentru consolidarea eficienţei administrative a statelor membre, inclusiv reforma administraţiei publice.
	- Existenţa sau procesul de implementare a unui cadru strategic de politică pentru consolidarea eficienţei administrative a autorităţilor publice ale statului membru şi a competenţelor acestora în următoarele aspecte:

- o analiză şi o planificare strategică a acţiunilor de reformă juridică, organizaţională şi/sau procedurală;

- dezvoltarea unor sisteme de management al calităţii;

- acţiuni integrate de simplificare şi raţionalizare a procedurilor administrative;

- elaborarea şi implementarea unor strategii şi politici privind resursele umane care să acopere principalele decalaje identificate în acest domeniu;

- dezvoltarea de competenţe la toate nivelurile ierarhiei profesionale din cadrul autorităţilor publice;

	
	Fondul de coeziune:

- Consolidarea capacităţii instituţionale a autorităţilor publice şi a părţilor interesate şi o administraţie publică eficientă prin acţiuni de consolidare a capacităţii instituţionale şi a eficienţei administraţiilor şi serviciilor publice legate de implementarea Fondului de coeziune.
	
	- dezvoltarea de proceduri şi instrumente de monitorizare şi evaluare.

	(1) Directiva 2010/31/UE a Parlamentului European şi a Consiliului din 19 mai 2010 privind performanţa energetică a clădirilor (JO L 153, 18.6.2010, p. 13).

(2) Directiva 2012/27/UE a Parlamentului European şi a Consiliului din 2 5 octombrie 2012 privind eficienţa energetică, de modificare a Directivelor 2009/125/CE şi 2010/30/UE şi de abrogare a Directivelor 2004/8/Ce şi 2006/32/CE (JO L 315, 14.11.2012, p. 1).

(3) Directiva 2006/32/CE a Parlamentului European şi a Consiliului din 5 aprilie 2006 privind eficienţa energetică la utilizatorii finali şi serviciile energetice şi de abrogare a Directivei 93/76/CEE a Consiliului (JO L 114, 27.4.2006, p. 64).

(4) Directiva 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2003/30/CE (JO L 140, 5.6.2009, p. 16).

(5) Regulamentul (UE) Nr 1315/2013 al Parlamentului European şi al Consiliului din 11 decembrie 2013 privind orientările Uniunii pentru dezvoltarea reţelei transeuropene de transport şi de abrogare a Deciziei nr. 661/2010/UE (JO L 348, 20.12.2013, p. 1).

(6) Regulamentul (CE) nr. 714/2009 al Parlamentului European şi al Consiliului din 13 iulie 2009 privind condiţiile de acces la reţea pentru schimburile transfrontaliere de energie electrică şi de abrogare a Regulamentului (CE) nr. 1228/2003 (JO L 211, 14.8.2009, p. 15).

(7) Regulamentul (CE) nr. 715/2009 al Parlamentului European şi al Consiliului din 13 iulie 2009 privind condiţiile de acces la reţelele pentru transportul gazelor naturale şi de abrogare a Regulamentului (CE) nr. 1775/2005 (JO L 211, 14.8.2009, p. 36).

(8) Regulamentul (UE) nr. 347/2013 al Parlamentului European şi al Consiliului din 17 aprilie 2013 privind liniile directoare pentru infrastructurile energetice transeuropene, de abrogare a Deciziei nr. 1364/2006/CE şi de modificare a Regulamentelor (CE) nr. 713/2009, (CE) nr. 714/2009 şi (CE) nr. 715/2009 (JO L 115, 25.4.2013, p. 39).



PARTEA II: Condiţionalităţi ex ante generale
	Domeniul
	Condiţionalitate ex ante
	Criterii de îndeplinire

	1. Antidiscriminare
	Existenţa unei capacităţi administrative pentru punerea în aplicare şi aplicarea legislaţiei antidiscriminare a Uniunii şi a politicii în materie de fonduri ESI
	- Măsuri în conformitate cu cadrul instituţional şi juridic al statelor membre pentru implicarea organismelor responsabile pentru promovarea unui tratament egal pentru toate persoanele pe tot parcursul pregătirii şi realizării programelor, inclusiv furnizarea de consiliere privind egalitatea în activităţile conexe fondurilor ESI;

- Măsuri pentru formarea personalului autorităţilor implicat în gestionarea şi controlul fondurilor ESI în domeniul legislaţiei şi politicilor antidiscriminare ale UE.

	2. Gen
	Existenţa unei capacităţi administrative pentru punerea în aplicare şi aplicarea legislaţiei Uniunii privind egalitatea de gen şi a politicii în materie de fonduri ESI
	- Măsuri în conformitate cu cadrul instituţional şi juridic al statelor membre pentru implicarea organismelor responsabile pentru promovarea egalităţii de gen pe tot parcursul pregătirii şi realizării programelor, inclusiv furnizarea de consiliere privind egalitatea de gen în activităţile conexe fondurilor ESI.

- Măsuri pentru formarea personalului autorităţilor implicat în gestionarea şi controlul fondurilor ESI în domeniul legislaţiei şi politicilor Uniunii în materie de egalitate de gen şi de integrare a dimensiunii de gen.

	3. Invaliditate
	Existenţa capacităţii administrative pentru punerea în aplicare şi aplicarea Convenţiei Organizaţiei Naţiunilor Unite privind drepturile persoanelor cu handicap (UNCRPD) în domeniul fondurilor ESI în conformitate cu Decizia 2010/48/CE a Consiliului (1).
	- Măsuri în conformitate cu cadrul instituţional şi juridic al statelor membre pentru consultarea şi implicarea organismelor responsabile pentru protecţia drepturilor persoanelor cu handicap sau a organizaţiilor reprezentative ale persoanelor cu handicap sau a altor părţi interesante relevante pe tot parcursul pregătirii şi realizării programelor.

- Măsuri pentru formarea personalului autorităţilor implicat în gestionarea şi controlul fondurilor ESI în domeniul legislaţiei aplicabile a Uniunii şi în domeniul legislaţiei şi politicilor naţionale privind persoanele cu handicap, inclusiv în ceea ce priveşte aplicarea practică a UNCRPD, reflectată în legislaţia Uniunii şi cea naţională, după caz.

- Măsuri pentru asigurarea monitorizării aplicării articolului 9 din UNCRPD în legătură cu fondurile ESI pe tot parcursul pregătirii şi realizării programelor.

	4. Achiziţiile publice
	Existenţa unor măsuri de aplicare eficace a dreptului Uniunii din domeniul achiziţiilor publice în ceea ce priveşte fondurile ESI.
	- Măsuri pentru aplicarea eficace a normelor Uniunii din domeniul achiziţiilor publice prin intermediul unor mecanisme adecvate.

- Măsuri de asigurare a procedurilor transparente de atribuire a contractelor;

- Măsuri de formare profesională şi difuzare a informaţiilor pentru personalul implicat în implementarea fondurilor ESI;

- Măsuri de asigurare a capacităţii administrative de punere în aplicare şi aplicare a normelor Uniunii din domeniul achiziţiilor publice.

	5. Ajutoare de stat
	Existenţa unor măsuri de aplicare eficace a normelor Uniunii din domeniul ajutoarelor de stat în ceea ce priveşte fondurile ESI.
	- Măsuri referitoare la aplicarea eficace a normelor Uniunii privind ajutoarele de stat.

- Măsuri de formare profesională şi difuzare a informaţiilor pentru personalul implicat în implementarea fondurilor ESI;

- Măsuri de asigurare a capacităţii administrative de punere în aplicare şi aplicarea normelor Uniunii din domeniul ajutoarelor de stat.

	6. Legislaţia de mediu privind evaluarea impactului asupra mediului (Environ-mental Impact Assessment

- EIA) şi evaluarea strategică de mediu (Strategic Environmental Assessment

- SEA)
	Existenţa unor măsuri de aplicare eficace a legislaţiei Uniunii din domeniul mediului referitoare la EIA şi SEA.
	- Măsuri referitoare la aplicarea eficace a Directivei 2011/92/UE a Parlamentului European şi a Consiliului (2) (EIA) şi a Directivei 2001/42/CE a Parlamentului European şi a Consiliului (3) (SEA).

- Măsuri de formare profesională şi difuzare de informaţii pentru personalul care participă la punerea în aplicare a directivelor privind EIA şi SEA.

- Măsuri de asigurare a unei capacităţi administrative suficiente.

	7. Sistemele statistice şi indicatorii de rezultat
	Existenţa unei baze statistice necesare pentru a efectua evaluări ale eficacităţii şi impactului programelor.

Existenţa unui sistem de indicatori de rezultat necesari pentru selectarea acţiunilor care contribuie în modul cel mai eficient la obţinerea rezultatelor dorite, monitorizarea progreselor înregistrate în obţinerea rezultatelor şi efectuarea evaluării impactului.
	- Existenţa unor măsuri privind colectarea şi agregarea rapidă a datelor statistice, cu următoarele elemente:

- identificarea surselor şi mecanismelor de asigurare a validării statistice;

- măsuri de publicare şi de disponibilitate publică a datelor agregate;

- Un sistem eficient de indicatori de rezultat care să includă:

- selectarea indicatorilor de rezultat pentru fiecare program care să ofere informaţii cu privire la motivele pentru care au fost selectate acţiunile politice finanţate prin program;

- stabilirea de ţinte pentru aceşti indicatori;

- respectarea, pentru fiecare indicator, a cerinţelor următoare: robusteţea şi validarea statistică, claritatea interpretării normative, capacitatea de reacţie la politică, colectarea în timp util a datelor;

- Proceduri pentru a se asigura că toate operaţiunile finanţate prin program adoptă un sistem eficace de indicatori.

	(1) Decizia 2009/26 a Consiliului privind încheierea de către Comunitatea Europeană a Convenţiei Naţiunilor Unite privind drepturile persoanelor cu handicap (JO L 23, 27.1.2010, p. 35).

(2) Directiva 2011/92/UE a Parlamentului European şi a Consiliului din 13 decembrie 2011 privind evaluarea efectelor anumitor proiecte publice şi private asupra mediului (JO L 26, 28.1.2012, p. 1).

(3) Directiva 2001/42/CE a Parlamentului European şi a Consiliului din 27 iunie 2001 privind evaluarea efectelor anumitor planuri şi programe asupra mediului (JO L 197, 21.7.2001, p. 30).



ANEXA XII: INFORMAREA ŞI COMUNICAREA PRIVIND CONTRIBUŢIILE DIN PARTEA FONDURILOR

1.LISTA OPERAŢIUNILOR

Lista de operaţiuni prevăzută la articolul 115 alineatul (2) conţine, în cel puţin una dintre limbile oficiale ale statului membru, următoarele câmpuri de date:

- denumirea beneficiarului (numai persoane juridice; nu se vor numi persoane fizice);

- titlul operaţiunii;

- rezumatul operaţiunii;

- data de începere a operaţiunii;

- data de finalizare a operaţiunii (data prevăzută pentru încheierea fizică sau implementarea integrală a operaţiunii);

- cheltuielile eligibile totale alocate operaţiunii;

- rata de cofinanţare a Uniunii (pe axă prioritară);

- codul poştal al operaţiunii; sau o altă informaţie corespunzătoare care să indice localizarea;

- ţara;

- denumirea categoriei de intervenţie pentru operaţiune, în conformitate cu articolul 96 alineatul (2) primul paragraf litera (b) punctul (vi);

- data ultimei actualizări a listei de operaţiuni.

Titlurile câmpurilor de date se indică, de asemenea, în cel puţin una dintre celelalte limbi oficiale ale Uniunii.


2.ACŢIUNI DE INFORMARE ŞI COMUNICARE DESTINATE PUBLICULUI

Statul membru, autoritatea de management şi beneficiarii iau măsurile necesare de informare a publicului şi de comunicare privind operaţiunile care beneficiază de contribuţii în cadrul unui program operaţional, în conformitate cu prezentul regulament.


2.1.Responsabilităţile statului membru şi ale autorităţii de management

1.Statul membru şi autoritatea de management se asigură de faptul că măsurile de informare şi comunicare sunt implementate în conformitate cu strategia de comunicare şi că acestea vizează cea mai cuprinzătoare acoperire mass-media posibilă prin utilizarea diverselor forme şi metode de comunicare la nivelul adecvat.

2.Statul membru sau autoritatea de management au responsabilitatea de a organiza cel puţin următoarele măsuri de informare şi comunicare:

a)organizarea unei activităţi majore de informare prin aducerea la cunoştinţa publicului a lansării programului sau a programelor operaţional(e), chiar înainte de aprobarea strategiilor de comunicare relevante;

b)organizarea câte unei activităţi majore de informare pe an, care promovează oportunităţile de finanţare şi strategiile urmărite şi prezintă realizările programului sau programelor operaţional(e), inclusiv, dacă este relevant, proiectele majore, planurile de acţiune comune şi alte exemple de proiecte;

c)afişarea emblemei Uniunii la sediul fiecărei autorităţi de management;

d)publicarea, pe cale electronică, a listei de operaţiuni în conformitate cu secţiunea 1 din prezenta anexă;

e)oferirea de exemple de operaţiuni, pe tipuri de programe operaţionale, pe site-ul internet unic sau pe site-ul internet al programului operaţional care poate fi accesat prin intermediul portalului internet unic; exemplele ar trebui să fie într-una din limbile oficiale de largă circulaţie ale Uniunii, alta decât limba oficială (limbile oficiale) a(le) statului membru în cauză;

f)informaţii actualizate cu privire la implementarea programului operaţional, inclusiv, după caz, principalele sale realizări, pe site-ul internet unic sau pe site-ul internet al programului operaţional care poate fi accesat prin intermediul portalului internet unic.

3.Autoritatea de management implică, după caz, în măsurile de informare şi comunicare, în conformitate cu legile şi practicile naţionale, următoarele organisme:

a)partenerii menţionaţi la articolul 5;

b)centrele de informare privind Europa şi reprezentanţele Comisiei şi birourile de informare ale Parlamentului European din statele membre;

c)instituţiile de învăţământ şi cercetare.

Aceste organisme diseminează la scară largă informaţiile descrise la articolul 115 alineatul (1).


2.2.Responsabilităţile beneficiarilor

1.Toate măsurile de informare şi comunicare furnizate de beneficiar confirmă contribuţia fondurilor pentru operaţiune prin afişarea:

a)siglei Uniunii, în conformitate cu caracteristicile tehnice prevăzute în actul de punere în aplicare adoptat de Comisie în temeiul articolului 115 alineatul (4), precum şi o trimitere la Uniune;

b)o trimitere la fondul sau la fondurile din partea cărora operaţiunea a primit contribuţii.

Atunci când o măsură de informare sau de comunicare vizează o operaţiune sau mai multe operaţiuni cofinanţate de mai multe fonduri, trimiterea prevăzută la litera (b) poate fi înlocuită cu trimiterea la fondurile ESI.

2.În cursul implementării unei operaţiuni, beneficiarul informează publicul larg cu privire la contribuţia obţinută din partea fondurilor prin:

a)afişarea pe site-ul internet al beneficiarului, în cazul în care există un astfel de site internet, a unei scurte descrieri a operaţiunii, proporţională cu nivelul sprijinului, inclusiv scopurile şi rezultatele acesteia, evidenţiind contribuţia financiară din partea Uniunii;

b)expunerea, în cazul operaţiunilor care nu se încadrează la punctele 4 şi 5, cel puţin a unui afiş cu informaţii despre proiect (dimensiunea minimă A3), inclusiv despre contribuţia financiară din partea Uniunii, într-un loc uşor vizibil publicului, cum ar fi zona de intrare a unei clădiri.

3.Pentru acţiunile susţinute de FSE şi, în cazuri adecvate, pentru operaţiunile sprijinite de FEDR sau de Fondul de coeziune, beneficiarul se asigură de faptul că cei care participă la o operaţiune au fost informaţi cu privire la această finanţare.

Orice document referitor la implementarea unei anumite operaţiuni care este utilizat pentru public sau participanţi, inclusiv orice listă de prezenţă sau orice alt certificat, include o declaraţie cu privire la faptul că programul operaţional a fost cofinanţat de fondul sau de fondurile în cauză.

4.În cursul implementării unei operaţiuni sprijinite de FEDR sau de Fondul de coeziune, beneficiarul expune, într-un loc uşor vizibil publicului, un panou temporar de o dimensiune semnificativă pentru fiecare operaţiune care constă din finanţarea infrastructurii sau a unor operaţiuni de construcţie pentru care contribuţia publică totală alocată operaţiunii depăşeşte 500 000 EUR.

5.În termen de cel mult trei luni de la finalizarea unei operaţiuni, beneficiarul expune o placă sau un panou permanent, de dimensiuni considerabile, într-un loc uşor vizibil publicului pentru fiecare operaţiune care îndeplineşte următoarele criterii:

a)contribuţia publică totală alocată operaţiunii depăşeşte 500 000 EUR;

b)operaţiunea constă în achiziţionarea unui obiect fizic sau în finanţarea infrastructurii sau a unor operaţiuni de construcţie.

Placa sau panoul menţionează denumirea şi obiectivul principal al operaţiunii. Formatul său îndeplineşte caracteristicile tehnice stabilite de Comisie în conformitate cu articolul 115 alineatul (4).


3.ACŢIUNI DE INFORMARE A BENEFICIARILOR POTENŢIALI ŞI A BENEFICIARILOR


3.1.Măsuri de informare a beneficiarilor potenţiali

1.Autoritatea de management se asigură, în conformitate cu strategia de comunicare, că strategia şi obiectivele şi oportunităţile de finanţare ale programului operaţional oferite în comun de Uniune şi statul membru sunt difuzate la scară largă către beneficiarii potenţiali şi toate părţile interesate, însoţite de detalii privind contribuţia financiară oferită de fondurile în cauză.

2.Autoritatea de management se asigură că beneficiarii potenţiali au acces la informaţiile relevante, inclusiv la informaţii actualizate, după caz, şi, ţinând cont de accesibilitatea serviciilor de comunicare electronice sau de alt tip pentru anumiţi beneficiari potenţiali, cu privire la cel puţin următoarele:

a)oportunităţile de finanţare şi lansarea cererilor de candidaturi;

b)condiţiile de eligibilitate a cheltuielilor care trebuie îndeplinite pentru a beneficia de o contribuţie în cadrul unui program operaţional;

c)o descriere a procedurilor de examinare a cererilor de finanţare şi a termenelor aferente;

d)criteriile de selecţie a operaţiunilor care urmează a beneficia de contribuţii financiare;

e)persoanele de contact de la nivel naţional, regional sau local care pot furniza informaţii privind programele operaţionale.

f)responsabilitatea potenţialilor beneficiari de a informa publicul cu privire la scopul operaţiunii şi la sprijinul din partea fondurilor, acordat operaţiunii, în conformitate cu punctul 2.2. Autoritatea de management poate solicita potenţialilor beneficiari să propună în textul candidaturii activităţi de comunicare orientative, proporţionale cu dimensiunea operaţiunii.


3.2.Măsuri de informare a beneficiarilor

1.Autoritatea de management informează beneficiarii de faptul că acceptarea finanţării constituie o acceptare a includerii lor pe lista de operaţiuni publicată în conformitate cu articolul 115 alineatul (2).

2.Autoritatea de management furnizează, după caz, informaţii şi instrumente de comunicare, inclusiv formulare în format electronic, pentru a ajuta beneficiarii să îşi îndeplinească obligaţiile prevăzute în secţiunea 2.2.


4.ELEMENTE DIN STRATEGIA DE COMUNICARE

Strategia de comunicare întocmită de către autoritatea de management şi, după caz, de către statul membru include următoarele elemente:

a)o descriere a abordării în materie de comunicare, inclusiv a principalelor măsuri de informare şi comunicare care urmează a fi luate de statele membre sau de autoritatea de management adresate beneficiarilor potenţiali, beneficiarilor, difuzorilor de informaţii şi publicului larg, în conformitate cu obiectivele prevăzute la articolul 115;

b)o descriere a materialelor care vor fi puse la dispoziţie în formate accesibile pentru persoanele cu handicap;

c)o descriere a modului în care beneficiarii vor fi sprijiniţi în activităţile lor de comunicare;

d)bugetul orientativ pentru implementarea strategiei;

e)o descriere a organismelor administrative, inclusiv a resurselor de personal, responsabile cu implementarea măsurilor de informare şi comunicare;

f)modalităţile de realizare a acţiunilor de informare şi comunicare menţionate în punctul 2, inclusiv site-ul internet sau portalul internet la care pot fi accesate aceste date;

g)o descriere a modului de evaluare a măsurilor de informare şi comunicare din perspectiva vizibilităţii şi cunoaşterii politicii, programelor operaţionale, operaţiunilor şi rolului avut de fonduri şi de Uniune;

h)după caz, o descriere a modului de utilizare a principalelor rezultate ale programului operaţional anterior;

i)o actualizare anuală care să prezinte activităţile de informare şi comunicare ce urmează să fie realizate în anul următor.


ANEXA XIII: CRITERII DE DESEMNARE PENTRU AUTORITATEA DE MANAGEMENT ŞI AUTORITATEA DE CERTIFICARE

1.MEDIUL DE CONTROL INTERN

(i)Existenţa unei structuri organizatorice care să acopere funcţiile autorităţilor de management şi de certificare şi alocarea funcţiilor în cadrul fiecăreia dintre aceste autorităţi, asigurând respectarea principiului separării funcţiilor, după caz

(ii)Cadru pentru a asigura, în cazul delegării de sarcini către organisme intermediare, definirea responsabilităţilor şi obligaţiilor acestora, verificarea capacităţilor acestora de a efectua sarcini delegate şi existenţa procedurilor de raportare

(iii)Proceduri de raportare şi monitorizare a neregulilor şi de recuperare a sumelor plătite în mod nejustificat

(iv)Plan de alocare a unor resurse umane corespunzătoare care să dispună de competenţele tehnice necesare, la diverse niveluri şi pentru diverse funcţii din cadrul organizaţiei


2.GESTIONAREA RISCURILOR

Ţinând seama de principiul proporţionalităţii, un cadru pentru a asigura că se desfăşoară un exerciţiu corespunzător de gestionare a riscurilor atunci când este necesar şi, în special, în cazul unor schimbări majore ale activităţilor.


3.ACTIVITĂŢI DE GESTIUNE ŞI CONTROL


A)Autoritatea de management

(i)Proceduri pentru solicitarea de granturi, evaluarea cererilor, selectarea pentru finanţare, inclusiv instrucţiuni şi orientări care să asigure contribuţia operaţiunilor la realizarea obiectivelor şi rezultatelor specifice ale priorităţii relevante în conformitate cu dispoziţiile articolului 125 alineatul (3) litera (a) punctul (i).

(ii)Proceduri pentru verificarea gestiunii, inclusiv verificări administrative în legătură cu fiecare solicitare de rambursare din partea beneficiarilor şi verificări la faţa locului ale operaţiunilor.

(iii)Proceduri pentru tratarea cererilor de rambursare din partea beneficiarilor şi autorizarea plăţilor.

(iv)Proceduri pentru un sistem de colectare, înregistrare şi stocare în format electronic a datelor cu privire la fiecare operaţiune, care să includă, după caz, date cu privire la participanţi individuali şi o defalcare a datelor cu privire la indicatori pe bază de gen acolo unde este necesar, precum şi de asigurare a conformităţii securităţii sistemelor cu standardele recunoscute la nivel internaţional.

(v)Proceduri instituite de autoritatea de management pentru a se asigura că beneficiarii dispun fie de un sistem contabil separat, fie de un cod contabil adecvat pentru toate tranzacţiile referitoare la o operaţiune.

(vi)Proceduri pentru instituirea unor măsuri eficace şi proporţionale de combatere a fraudelor.

(vii)Proceduri pentru asigurarea unei piste de audit şi a unui sistem de arhivare corespunzătoare.

(viii)Proceduri pentru elaborarea declaraţiei de asigurare de gestiune, pentru a raporta cu privire la controalele efectuate şi la deficienţele identificate, precum şi pentru a elabora rezumatul anual al auditurilor şi controalelor finale.

(ix)Proceduri pentru a asigura punerea la dispoziţia beneficiarului a unui document care să prezinte condiţiile în care se acordă sprijin pentru fiecare operaţiune.


B)Autoritatea de certificare

(i)Proceduri pentru certificarea cererilor de plăţi intermediare adresate Comisiei.

(ii)Proceduri pentru întocmirea conturilor şi certificarea faptului că acestea sunt autentice, complete şi exacte, precum şi a faptului că cheltuielile respectă legislaţia aplicabilă la nivelul Uniunii şi la nivel naţional, ţinând seama de rezultatele tuturor auditurilor.

(iii)Proceduri pentru asigurarea unei piste de audit corespunzătoare prin ţinerea unor evidenţe contabile care cuprind sumele care pot fi recuperate, sumele care au fost recuperate, precum şi pe cele care au fost trase pentru fiecare operaţiune în format electronic.

(iv)Proceduri, după caz, pentru a asigura că autoritatea de certificare primeste informaţii corespunzătoare din partea autorităţii de management cu privire la verificările efectuate şi la rezultatele auditurilor efectuate de către sau sub responsabilitatea autorităţii de audit.


4.MONITORIZAREA


A)Autoritatea de management

(i)Proceduri pentru sprijinirea activităţii comitetului de monitorizare.

(ii)Proceduri pentru elaborarea şi transmiterea către Comisie a rapoartelor de implementare anuale şi finale.


B)Autoritatea de certificare

Proceduri pentru îndeplinirea responsabilităţilor autorităţii de certificare în materie de monitorizare a rezultatelor verificărilor de gestiune şi a rezultatelor auditurilor efectuate de către sau sub responsabilitatea autorităţii de audit înainte de transmiterea cererilor de plată către Comisie.

ANEXA XIV1: Declaraţie comună a Consiliului şi a Comisiei cu privire la articolul 67
Consiliul şi Comisia convin că articolul 67 alineatul (4), care exclude aplicarea costurilor simplificate menţionate la articolul 67 alineatul (1) literele (b)-(d) în cazurile în care o operaţiune sau un proiect care face parte dintr-o operaţiune este pus în aplicare exclusiv prin proceduri de achiziţii publice, nu aduce atingere punerii în aplicare a unei operaţiuni prin intermediul unor proceduri de achiziţii publice care au drept rezultat efectuarea plăţilor de către beneficiar contractantului pe baza unor costuri unitare predefinite. Consiliul şi Comisia convin că costurile determinate şi plătite de beneficiar pe baza acestor costuri unitare stabilite prin proceduri de achiziţii publice constituie costuri reale suportate şi plătite efectiv de către beneficiar în temeiul articolului 67 alineatul (1) litera (a).


ANEXA XIV2: Declaraţia comună a Parlamentului European, a Consiliului şi a Comisiei privind revizuirea Regulamentului (UE, Euratom) nr. 966/2012 al Parlamentului European şi al Consiliului în materie de reconstituire a creditelor
Parlamentul European, Consiliul şi Comisia sunt de acord să includă în revizuirea Regulamentului financiar, vizând alinierea Regulamentului (UE, Euratom) nr. 966/2012 al Parlamentului European şi al Consiliului la cadrul financiar multianual 2014-2020, şi dispoziţii necesare pentru aplicarea mecanismelor de alocare a rezervei de performanţă şi referitor la executarea instrumentelor financiare de la articolul 39 (Iniţiativa IMM) în temeiul Regulamentului de stabilire a dispoziţiilor comune aplicabile fondurilor structurale şi de investiţii europene (ESIF) privind reconstituirea de:

(i)credite angajate pentru programe referitor la rezerva de performanţă şi care au trebuit să fie dezangajate ca rezultat al faptului că priorităţile din aceste programe nu au fost realizate; şi

(ii)credite ce fuseseră angajate pentru programe dedicate menţionate la articolul 39 alineatul (4) litera (b) şi care au trebuit să fie dezangajate, întrucât participarea unui stat membru la instrumentul financiar a trebuit întreruptă.


ANEXA XIV3: Declaraţia comună a Parlamentului European, Consiliului şi Comisiei privind articolul 1
În cazul în care se impun şi alte derogări justificate de la regulile comune, pentru a se ţine cont de caracteristicile specifice ale FEPAM şi FEADR, Parlamentul European, Consiliul şi Comisia Europeană se angajează să permită astfel de derogări, aducând cu diligenţa necesară modificările care se impun regulamentului de stabilire a dispoziţiilor comune aplicabile fondurilor structurale şi de investiţii europene (ESIF).


ANEXA XIV4: Declaraţia comună a Parlamentului European şi a Consiliului privind excluderea oricăror măsuri retroactive în ceea ce priveşte aplicarea articolului 5 alineatul (3)
Parlamentul European şi Consiliul convin următoarele:

- în ceea ce priveşte aplicarea articolelor 14 alineatul (2), 15 alineatul (1) litera (c) şi 26 alineatul (2) din Regulamentul de stabilire a dispoziţiilor comune aplicabile fondurilor structurale şi de investiţii europene, acţiunile întreprinse de statele membre pentru implicarea partenerilor menţionaţi la articolul 5 alineatul (1) în pregătirea acordului de parteneriat şi a programelor menţionate la articolul 5 alineatul (2) includ toate acţiunile desfăşurate în mod concret de statele membre, indiferent de momentul în care survin, precum şi acţiunile desfăşurate de acestea înainte de intrarea în vigoare a respectivului regulament şi înainte de data intrării în vigoare a actului delegat pentru un cod de conduită european adoptat în conformitate cu articolul 5 alineatul (3) din acelaşi regulament, în cursul etapelor pregătitoare ale unei proceduri de programare a unui stat membru, cu condiţia îndeplinirii obiectivelor principiului de parteneriat stabilit în acest regulament. În acest context, statele membre, în conformitate cu competenţele lor naţionale şi regionale, vor decide cu privire atât la conţinutul acordului de parteneriat propus, cât şi al proiectelor de program propuse, în conformitate cu dispoziţiile pertinente din respectivul regulament şi cu normele specifice fondului;

- actul delegat de stabilire a unui cod de conduită european, adoptat în conformitate cu articolul 5 alineatul (3), nu va produce, în niciun caz, nici direct, nici indirect, efecte retroactive, în special cu privire la procedura de aprobare a acordului de parteneriat şi a programelor, deoarece legiuitorii UE nu intenţionează să-i confere Comisiei competenţa de a respinge aprobarea acordului de parteneriat şi a programelor numai şi exclusiv pe baza vreunei neconformităţi cu codul de conduită european adoptat în conformitate cu articolul 5 alineatul (3);

- Parlamentul European şi Consiliul invită Comisia să le pună la dispoziţie proiectul textului actului delegat de adoptat în temeiul articolului 5 alineatul (3) cât mai curând posibil, cel târziu la data la care Consiliul adoptă acordul politic cu privire la Regulamentul de stabilire a dispoziţiilor comune aplicabile fondurilor structurale şi de investiţii europene sau la data la care proiectul de raport referitor la regulamentul respectiv este supus la vot în plenul Parlamentului European, în funcţie de care dintre acestea este mai apropiată.

